﻿မၭၥုၫ Matthew 1

1 လံၬယ့ၫၡူၬဎရံၬ အဆၨၩ အထံၭ, စဒၫဝံၭ အဖိၪခွၫ, စအၫဘြဟၫ့ အဖိၪခွၫလီၫ. 2 စအၫဘြဟၫ့ ထၪ့ဖိၪ စအံစၭတၭ, စအံစၭနီၪ ထၪ့ဖိၪ စယၫကူၭတၭ, စယၫကူၭနီၪ ထၪ့ဖိၪ စယုဒၫ ဒဲအထၧၫ့ဖုဝဲလဖၪ; 3 စယုဒၫနီၪ ထၪ့ဖိၪ စဖၫရ့ၭ ဒဲစဇၫရၫ လၧနးတၫမၫ တၭ; စဖၫရ့ၭနီၪ ထၪ့ဖိၪ စဟ့ၭဇရၧၫ့တၭ, စဟ့ၭဇရၧၫ့နီၪ ထၪ့ဖိၪ စရၫ့တၭ, 4 စရၫ့နီၪ ထၪ့ဖိၪ စအမံနဒၭ တၭ;စအမံနဒၭနီၪ ထၪ့ဖိၪ စနၫၡိၫ့တၭ, စနၫၡိၫ့နီၪ ထၪ့ဖိၪ စစၫလမၧၫ့ တၭ, 5 စစၫလမၧၫ့နီၪ ထၪ့ဖိၪ စဘိအၭ လၧနးရၫဟၭ တၭ, စဘိအၭနီၪ ထၪ့ဖိၪ စအိဘ့ၭ လၧနးရုၥၭ တၭ, 6 စအိဘ့ၭနီၪ ထၪ့ဖိၪ စယ့ၭစံၫတၭ, စယ့ၭစံၫနီၪ ထၪ့ဖိၪ စဒၫဝံၭ စဎွၩလဂၩနီၪလီၫ. စဒၫဝံၭနီၪ ထၪ့ဖိၪ စစီလမၧၫ့ လၧစယုၫရဲအၫ အမၫ နီၪ, 7 စစီလမၧၫ့နီၪ ထၪ့ဖိၪ စရံဟဘိအၫ့တၭ, စရံဟဘိအၫ့နီၪ ထၪ့ဖိၪ စအဘဲယၫတၭ, စအဘဲယၫနီၪ ထၪ့ဖိၪ စအၫစၫတၭ, 8 စအၫစၫနီၪ ထၪ့ဖိၪ စယဟီၡဖၭတၭ, စယဟီၡဖၭနီၪ ထၪ့ဖိၪ စယိရၫ့တၭ, စယိရၫ့နီၪ ထၪ့ဖိၪ စအၧၭဇဲအၫတၭ, 9 စအၧၭဇဲအၫနီၪ ထၪ့ဖိၪ စယိၥၫ့တၭ, စယိၥၫ့နီၪ ထၪ့ဖိၪ စအၫဟဇၭ တၭ, စအၫဟဇၭနီၪ ထၪ့ဖိၪ စဟ့ၭစကဲအၫတၭ, 10 စဟ့ၭစကဲအၫနီၪ ထၪ့ဖိၪ စမနၭစ့ၫတၭ, စမနၭစ့ၫနီၪ ထၪ့ဖိၪ စအၫမၧၫ့ တၭ, စအၫမၧၫ့နီၪ ထၪ့ဖိၪ စယိၫစဲအၫတၭ, 11 စယိၫစဲအၫနီၪ ထီးဆၧထဲၩ့ဆိၬ လၧဘၭဘလၧၫ့ အထီနီၪ, ထၪ့ဖိၪ စယ့ၫကနဲအၫ ဒဲအထၧၫ့ဖုဝဲၥံၪလီၫ. 12 ဆၧထဲၩ့ဆိၬလၧဘၭဘလၧၫ့ အလးခဲၫ့နီၪ, စယ့ၫကနဲအၫ ထၪ့ဖိၪ စလၫ၁အ့လၭတၭ, စလၫ၁အ့လၭနီၪ ထၪ့ဖိၪ ဇရၧၭဘၫဘ့လၭတၭ, 13 စရၧၭဘၫဘ့လၭနီၪ ထၪ့ဖိၪ စအဘဲဟၧၭတၭ, စအဘဲဟၧၭနီၪ ထၪ့ဖိၪ စအံၫလဲအကံၫ့တၭ, စအံၫလဲအကံၫ့နီၪ ထၪ့ဖိၪ စအၫဇီၫတၭ, 14 စအၫဇီၫနီၪ ထၪ့ဖိၪ စဇၫဒီၭ တၭ, စဇၫဒီၭနီၪ ထၪ့ဖိၪ စအၫကံၫ့တၭ, စအၫကံၫ့နီၪ ထၪ့ဖိၪ စအံၫလဲအၧၭတၭ, 15 စအံၫလဲအၧၭနီၪ ထၪ့ဖိၪ စအံၫလအ့ဇၫတၭ, စအံၫလအ့ဇၫနီၪ ထၪ့ဖိၪ စမၭၥၫ့တၭ, စမၭၥၫ့နီၪ ထၪ့ဖိၪ စယၫကူၭတၭ, 16 စယၫကူၭနီၪ ထၪ့ဖိၪ စယိၥၭ, နးမၫရံၫ အဝၩ, ၦမုၪလၧအအီၪဖျဲၪန့ ယ့ၫၡူၬ, လၧဆၧကိၭဝ့ၫ ဎရံၬ လီၫ. 17 မၩအၥၭဘဲၫနီၪတၭ, လၧစအၫဘြဟၫ့ ထီၩ့လၩ့ လၧစဒၫဝံၭနီၪ အဆိၩအကၠၪ ထီးအလူၬ အီၪဝ့ၫလဆံၫလံဆိၩ; လၧစဒၫဝံၭနီၪ ထီၩ့လၩ့ လၧဆၧထဲၩ့ဆိၬဝ့ၫ လၧဘၭဘလၧၫ့, အီၪဝ့ၫ လဆံၫလံဆိၩ; လၧဆၧထဲၩ့ဆိၬဝ့ၫ လၧဘၭဘလၧၫ့ ထီၩ့လၩ့လၧဎရံၬနီၪ အီၪဝ့ၫ လဆံၫလံဆိၩ လီၫ. 18 ယ့ၫၡူၬဎရံၬ အီၪဖျဲၪဝ့ၫနီၪ မၩအၥၭဘဲၫယီၩ, အမိ နးမၫရံၫ ဘၪအဲၪတၩ့လိၬယူၭအၥၭ လၧစယိၥၭတၭ, ဘိၩ့အလချုၭ အီၪဎုၬဒံၭဘၪနီၪ, ဆၧဖျီၪထၪ့ လၧအဒၧၩ့ထၪ့ဝ့ၫ လၧၥၭမုဆံၫ့ဎံၪလီၫ. 19 အဝၩ စယိၥၭနီၪ မွဲၦအတီၩအလီၩ့ တၭ, မိမၩဂၭဂီၩ့ဖျီၪဘၪအၥၭ လၧအလၩအဖၩ့ အ့ၬ. အၥၭ အီၪလၧအမိမၩလၩ့ၡၪ ၥူၪဝ့ၫလီၫ. 20 အဝ့ၫဒၪ ကိၪ့ထၪ့ဖၭလၩ့ ဆၧနီၪလဖၪ အဘိၩ့ဘၭ တၭ, ယိခွါ, ကဆါအၥီၫ့လဂၩ မၩဖျီၪထၪ့အၥၭ လၧအမ့ၬယၫ လၧဆၧမံၫမးအဖၧၩ့တၭ, စံၭဝ့ၫဒၪ, စဒၫဝံၭ အဖိၪခွၫ စယိၥၭဧ့, နမၩန့ နမၫ နးမၫရံၫနီၪ, ထီးအၪ့ယိၪဆၧ လဂ့ၩ, အဂဲးဘဲၫယီၩ ဆၧလၧအဒၧၩ့ထၪ့န့ဝ့ၫနီၪ, မွဲအအီၪထၪ့ လၧၥၭမုဆံၫ့ဎံၪလီၫ. 21 အဝ့ၫဒၪ မိအီၪဖျဲၪန့ အဖိၪခွၫ တၭ, နမိဘၪဖျိၬအမံၩ့ ယ့ၫၡူၬလီၫ. အဂဲးဘဲၫယီၩ မွဲအမိမၩဖီၩ့မၩဖျ့ၭ အခ့ၫအၡၩၥံၪ လၧအဆၧဒဲၭဘၭ လီၫ. 22 ဆၧနီၪလဖၪ ထီးအလူၬ မၩအၥၭ ဘဲၫၥိၭ ကဆါအလူအထၫ လၧမီၪလဂၩနီၪ, မိလၧၫ့ထၪ့ဎွ့ၩထၪ့ဝ့ၫလီၫ. 23 စံၭဝ့ၫဒၪ, ယိခွါ, ၦမုၪနၩ့ နးဂၩ မိဒၧၩ့ထၪ့, ဒဲမိအီၪဖျဲၪန့ အဖိၪခွၫတၭ, ဆၧမိဖျိၬအမံၩ့ အမၫ့နုၫအ့လၭ, ဘဲၫပစံၭဆၧအၥိၭ, ယွၩအီၪလၧပၥိၭ လီၫ. 24 စယိၥၭ မံၫဝ့ၫနၪ့ထၪ့အၥၭတၭ, မၩဝ့ၫ ဘဲၫကဆါအၥီၫ့ မၪလူၬဝဲၩဝ့ၫအၥိၭတၭ, မၩန့အမၫလီၫ. 25 ဘိၩ့အလချုၭ အီၪဖျဲၪန့ဒံၭဘၪ အဖိၪခွၫဝဲၡါနီၪ လၥ့ၪယၫဘၪဝ့ၫ တၭ; ဖျိၬဝ့ၫအမံၩ့ ယ့ၫၡူၬ နီၪလီၫ.

မၭၥုၫ Matthew 2

1 ယ့ၫၡူၬ အီၪဖျဲၪဝ့ၫ လၧဘ့ၭ၁လံၫဟံၫ့ လၧခးယုဒၫ အဖၧၩ့နီၪ, လၧစဎွၩဟ့ရၧၭ အမုနံၩလဖၪတၭ, ယိခွါ, ၦမၫကူၭၥံၪအီၪ လၧမုထၪ့လခီၫ ဂဲၫထီၩ့လၧယရုစလံၫ့တၭ, 2 စံၭဝ့ၫဒၪ, ၦအီၪဖျဲၪဝ့ၫ, ၦယုဒၫဖိၪ အစဎွၩ လဂၩနီၪ, မွဲအအီၪ ခီၫခီၫလဲၪ. အဂဲးဘဲၫယီၩ ပအီၪလၧမုထၪ့လခီၫနီၪ ပဒၪဘၪယူၭ အၡၪလဖျိၪ့တၭ, ပဂဲၫယူၭ ဘဲၫပမိဘိၪ့ထၪ့ဘၩထၪ့ဝ့ၫ အၥိၭနီၪလီၫ. 3 စဎွၩ ဟ့ရၧၭ နါဂၧၫ့ဝ့ၫတၭ, အၥုၪ့ခိအၥၭခိ ဒဲၦယရုစလံၫ့ဖိၪ ထၧၫ့ဒိၩ့ယၫ အၥၭခိဆ့လီၫ. 4 အဝ့ၫနီၪ ဒုၭအီၪကိၩ့အီၪကီၪ့ ၦလုဆၧအဒိၪ ဒဲၦခမျၧးအၡၩကွ့ၭလံၬၥံၪ တၭ, အၪ့စၪ့ဝ့ၫ, ဆၧလၧဎရံၬနီၪ မွဲအအီၪဖျဲၪဝ့ၫ ခီၫခီၫလဲၪ. 5 အဝ့ၫၥံၪ စံၭဆၧၫ့ဝ့ၫ, လၧဒိၩ့ဘ့ၭ၁လံၫဟံၫ့ လၧခးယုဒၫအဖၧၩ့နီၪလီၫ. အဂဲးဘဲၫယီၩ ဆၧကွ့ၭအၥၭ လၧမီၪလဂၩဘဲၫယီၩ, 6 တၭ နဝ့ၫဒၪ, ဘ့ၭ၁လံၫဟံၫ့, ခးယုဒၫဧ့, နမွဲလၩလါအဆံၭထုၬ လၧခးယုဒၫအခိၪလဖၪ အကျၩနီၪအ့ၬ. အဂဲးဘဲၫယီၩ ဆၧအခိၪ, လၧအမိယိ ယၡၩခမျၧး အံၫစရ့လၭနီၪ, မိဂဲၫထၪ့ လၧနဖၧၩ့လီၫ. 7 ထီးနီၪလဖၧၫ့ စဟ့ရၧၭ ကိၭၥူၪ ၦမၫကူၭၥံၪတၭ, ၡၪနီၪ မွဲအအီၪဖျီၪဝ့ၫ ဆံၭယံၬယူၭလဲၪနီၪ, အၪ့စၪ့ဝ့ၫ လၩ့ထံးလၩ့ဆ့ၭ တၭ, 8 အၪ့မၧၫ့ အလ့ၩ ထီၩ့လၧဘ့ၭ၁လံၫဟံၫ့အဖၧၩ့နီၪ, စံၭဝ့ၫဒၪ, လ့ၩအၪ့စၪ့ဆၧ လၩ့ထံးလၩ့ဆ့ၭ လၧဖိၪၥၪနီၪအဂဲးဆံၭ; နၥံၪ အ့ၪဒၪဘၪဝ့ၫနီၪ, ဘဲၫ ယမိလ့ၩဆ့ ဘိၪ့ထၪ့ဘၩထၪ့ဝ့ၫအၥိၭ တၭ, ဂဲၫထဲၩ့ လီၩဘၪယၧၩဆံၭ. 9 အဝ့ၫၥံၪ နါဂၧၫ့စဎွၩ အလူနီၪ, စဲၪ့ထၪ့ခွံၬဝ့ၫဒၪလီၫ. ယိခွါ, ၡၪ လၧအဒၪဘၪဝ့ၫ လၧမုထၪ့လခီၫလဖျိၪ့နီၪ, လ့ၩဝ့ၫ လၧအမ့ၬယၫ ထီးအဂဲၫအီၪပထုၬ ထီးဖိၪၥၪအီၪဝ့ၫ အလးအဖၫ့ခိၪနီၪလီၫ. 10 အဝ့ၫၥံၪ ဒၪဘၪ ၡၪလဖျိၪ့နီၪ, အၥုၪ့ထိၬအၥၭထိၬ လၧဆၧၥၭထိၬ ဒိၪဒိၪလ့ၬလီၫ. 11 အဝ့ၫၥံၪ လ့ၩနုၬဝ့ၫ လၧဂံၪ့ဖၧၩ့နီၪ, ဒၪဘၪ ဖိၪၥၪ ဒဲအမိ နးမၫရံၫတၭ, ထွံၩလၩ့ဘၩထၪ့ ဖိၪၥၪနီၪ, ဝဲထၪ့အဆၧလူဒိၪဎွ့ၩဒိၪတၭ, မၩဘိၪ့ ဖိၪၥၪ လၧထီၫ့ ဒဲလီဘၫ့ ဒဲမူရၫ့လီၫ. 12 ဆၧၥီၪ့ထဲၩ့အဝ့ၫၥံၪ လၧဆၧမံၫမးအဖၧၩ့ ဘဲၫၥိၭအထီးထဲၩ့ကဒၩထဲၩ့ လၧစဟ့ရၧၭ အအီၪလဂ့ၩတၭ, မွဲအထဲၩ့ထဲၩ့ဝ့ၫ လၧအထံၫအခး လၧဖၧၩ့ၥၭ အဂူၫဂၩလဘီၩ့လီၫ. 13 ထီးၦလဖၪနီၪ ထဲၩ့ထဲၩ့ဝ့ၫတၭ, ယိခွါ, ကဆါအၥီၫ့လဂၩ မၩဖျီၪထၪ့အၥၭ လၧစယိၥၭ အမ့ၬယၫ လၧဆၧမံၫမး အဖၧၩ့တၭ, စံၭဝ့ၫဒၪ, ဂဲထုၪ့မၩန့ ဖိၪၥၪ ဒဲအမိ တၭ, စဲၪ့ထၪ့လ့ၩနုၬ လၧခးအံဇံၭ အဖၧၩ့ တၭ, အီၪထီးနီၪ ထီးယလီၩဘၪနၧၩ ဆံၭ. အဂဲးဘဲၫယီၩ စဟ့ရၧၭ မိအၪ့ဎၬ ဖိၪၥၪနီၪ ဘဲၫအမိမၩၥံၫဝ့ၫ အၥိၭနီၪလီၫ. 14 အဝ့ၫဒၪ ဂဲထုၪ့မၩန့ ဖိၪၥၪ ဒဲအမိ လၧမုနၩလခီၫတၭ, လ့ၩဝ့ၫ ထီၩ့လၧခးအံဇံၭ အဖၧၩ့နီၪ, 15 အီၪဝ့ၫ ထီးနီၪ ထီးစဟ့ရၧၭ ၥံၫဝ့ၫလီၫ. ဘဲၫယွၩအလူ လၧမီၪလဂၩ လီၩဘၪဝ့ၫနီၪ, မိလၧၫ့ထၪ့ဎွ့ၩထၪ့ဝ့ၫအၥိၭတၭ, စံၭဝ့ၫဒၪ ယကိၭန့ယူၭ ယဖိၪခွၫ လၧခးအံဇံၭ အဖၧၩ့ယူၭ. 16 ထီးနီၪလဖၧၫ့ ထီးစဟ့ရၧၭ ဒၪဘၪ လၧၦမၫကူၭၥံၪ အၪ့လီၫန့ဆၧနီၪ, အၥၭထၪ့ဝ့ၫ ဒိၪဒိၪလ့ၬတၭ, ဘဲၫ အမုအလၩဘၪ လၧအအၪ့စၪ့ ၦမၫကူၭၥံၪ အဆၧလၩ့ထံးလၩ့ဆ့ၭ အၥိၭနီၪ, အၪ့မၧၫ့ ၦမၩၥံၫခွံၬ ကယဲဖိၪၥၪအခွၫ လၧအၥၭ နံၫနံၪ့ ဒဲနံၫနံၪ့အဖၫ့လၬ ထီးအလူၬ လၧဘ့ၭ၁လံၫဟံၫ့အဖၧၩ့, ဒဲလၧအနဲၩ့ထံၭဝၬဝၬ ကိၭစီၪ့ဒ့ၭအဖၧၩ့ နီၪလီၫ. 17 ထီးနီၪလဖၧၫ့ မီၪစယ့ၫရမဲအၫ အလူ လၧၫ့ထၪ့ဎွ့ၩထၪ့ဝ့ၫ တၭ, စံၭဝ့ၫဒၪ, 18 ဆၧအလူၥီၫ လၧရၫမၫအဖၧၩ့ ဂၧၫ့ထၪ့ယူၭ, ဂၪ့ဆၧယၧၩ့ဆၧ ဒဲဂၪ့ကိၭၡၭ, ဒဲဂၪ့ခံးဂၪ့ကိၭ အၪမၬလီၫ. နးရၫခ့လၭ ဂၪ့ဝ့ၫ လၧအဖိၪလဖၪအကၠီၩ့, ဒိၭ ဆၧမၩမုၬထၪ့ထဲၩ့ဝ့ၫနီၪ အၥၭလအီၪဘၪ, မွဲအဖိၪလအီၪလၧၩ့ဘၪ အဂဲးလီၫ. 19 ထီးစဟ့ရၧၭ ၥံၫဝ့ၫတၭ, ယိခွါ, ကဆါအၥီၫ့လဂၩ မၩဖျီၪထၪ့အၥၭ လၧစယိၥၭအမ့ၬယၫ, လၧဆၧမံၫမး အဖၧၩ့, လၧခးအံဇံၭ အဖၧၩ့နီၪ, 20 စံၭဝ့ၫဒၪ, ဂဲထုၪ့မၩန့ ဖိၪၥၪ ဒဲအမိတၭ, ထဲၩ့နုၬထဲၩ့ လၧခးအံၫစရ့လၭ အဖၧၩ့ဆံၭ; အဂဲးဘဲၫယီၩ ၦလၧအအၪ့ဎၬ ဖိၪၥၪအၥၭမၧၫ့လဖၪနီၪ, ၥံၫယူၭဝ့ၫယူၭ. 21 အဝ့ၫဒၪ ဂဲထုၪ့မၩန့ ဖိၪၥၪ ဒဲအမိတၭ, ဂဲၫထဲၩ့ထီၩ့ လၧခးအံၫစရ့လၭအဖၧၩ့နီၪလီၫ. 22 မွဲလါနၫ့ဘိၩ ထီးအနါဂၧၫ့ လၧစအၫခံၫလ့အၧၭ ပၧၩ့ဘၪဆၧ လၧခးယုဒၫအဖၧၩ့ လၧအဖါ စဟ့ရၧၭအလးတၭ, လ့ၩစိၩဝ့ၫ ထီးနီၪ ဘုၪ့အ့ၬ, ယွၩ ၥီၪ့ထဲၩ့ယူၭ အဝ့ၫနီၪ လၧဆၧမံၫမးအဖၧၩ့တၭ, စဲၪ့ထၪ့ဝ့ၫ ထီၩ့လၧခးဂၫလလံၫ အဖၧၩ့တၭ, 23 ဂဲၫထဲၩ့ အီၪဝ့ၫလၧဒိၩ့ ကိၭဝ့ၫအမံၩ့ နၭဇရ့ၭ ; ဘဲၫၥိၭ မီၪလဖၪ အလူ မိလၧၫ့ထၪ့ဎွ့ၩထၪ့ဝ့ၫနီၪ, စံၭဝ့ၫဒၪ, ဆၧမိကိၭဝ့ၫ လၧၦနၭဇရ့ၭဖိၪ လီၫ.

1 မုနံၩလဖၪနီၪ, ၦဘၭတံၫဇၫ့ဆၧ စယီဟၫ့လဂၩ ဂဲၫလီၩလၩ့လၬလၩ့ဆၧ လၧခးယုဒၫ အမံၩ့လၬကျၩနီၪ, 2 စံၭဝ့ၫဒၪ, နီၫ့ယါလၩ့ထဲၩ့ နၥံၪအၥၭဆံၭ; အဂဲးဘဲၫယီၩ မူၭခိၪအဘၩ့အမုးနီၪ ဘူၭထၪ့ယူၭ လီၫ. 3 အဂဲးဘဲၫယီၩ ၦလဂၩယီၩ မွဲၦလၧမီၪစအဲၫစ့ယၫ ချဲၩ့ဆၧ လၧအဂဲးတၭ, စံၭဝ့ၫဒၪ, ဆၧအလူၥီၫထၪ့ လၧမံၩ့လၬကျၩ, တဲၩ့ဝဲၩကဆါ အဖၧၩ့ၥၭနီၪဆံၭ, မၩလီၩ့ အဖၧၩ့မုလဖၪနီၪဆံၭ. 4 အဝ့ၫဒၪ, စယီဟၫ့, အကီၩ့အၥိၭ မွဲကလအူၭအဆီၪ့ တၭ, ခဲးထူၬအယးဒံၩ့ လၧခၧၩ့ယးဆၧဖံၭတၭ, အဝ့ၫဒၪ အဆၧအၪ့ဆၧအီၩနီၪ, မွဲထွ့, ဒဲန့ၫမံၩ့အစၩ့ လီၫ. 5 ထီးနီၪလဖၧၫ့ ၦယရုစလံၫ့ဖိၪ ဒဲခးယုဒၫဖိၪ ထၧၫ့ခးယၫ, ဒဲၦအီၪလၧယီၫဒၫ့အနဲၩ့ ထီးအလူၬနီၪ, ဂဲၫဝ့ၫ လၧအအီၪတၭ, 6 လီၩလၩ့ အဆၧဒဲၩဘၭတၭ, ဒိၭဘၭတံၫဇၫ့အၥၭ လၧအစူၪဖၧၩ့ ထီးယီၫဒၫ့အဖၧၩ့နီၪလီၫ. 7 ထီးအဒၪဘၪ ၦဖၫရစံၫ ဒဲၦစၭဒုၫစံၫၥံၪ ဂဲၫဝ့ၫ အၪဂၩ ဘဲၫၥိၭ အမိဒိၭဘၭတံၫဇၫ့အၥၭတၭ, အဝ့ၫနီၪ စံၭအဝ့ၫၥံၪ, ဂူအၧၩ့ အဆၨၩအဆၬၥံၪဧ့, မွဲပလၫ ၥီၪ့ထဲၩ့နၥံၪ ဘဲၫၥိၭ နၥံၪမိစဲၪ့ဒၪ ဆၧၥၭထၪ့ လၧအမိဂဲၫနီၪ လဂၩလဲၪ. 8 ဆၧနီၫ့ယါလၩ့ထဲၩ့အၥၭ အဆၧၥၪ ဂ့ၩနီၪ, ၥၪဒၪခလူၬ နၥံၪဝ့ၫဆံၭ. 9 ထီးဆီၫ့မီၪ့စံၭ လၧနၥံၪအၥၭဖၧၩ့နီၪ, စအၫဘြဟၫ့ မွဲပဖါနီၪ လဂ့ၩ. အဂဲးဘဲၫယီၩ ယစံၭနၥံၪ လၧလိးလဖၪယီၩအကျၩ, ယွၩဒုၭကဲၪထၪ့ ဖိၪလဖၪ လၧစအၫဘြဟၫ့အဂးၥ့ၪလီၫ. 10 ဘိၩ့နဲၪ့ယီၩ ဒၪလ့ၬ ကွၩဘၪ ဆၧအီၪက့ၪလၩ့ယူၭဝ့ၫ လၧၥံၪ့အခၪ့ထံၭယူၭ, မၩအၥၭဘဲၫနီၪတၭ, ကယဲၥံၪ့လၧအလၥၪဘၪလၧအဂ့ၩ ကိၭထံၭဒ့ၭနီၪ, မိဘၪ ဆၧခူၬခွံၬဝ့ၫတၭ, မိဘၪ ဆၧဖျုၭလၩ့ခွံၬဝ့ၫ လၧမ့ၪဖၧၩ့လီၫ. 11 ယဝ့ၫဒၪယီၩ, ယဘၭတံၫဇၫ့ နၥံၪ လၧထံၫကျၩ လၧဆၧနီၫ့ယါလၩ့ထဲၩ့ၥၭအဂဲးလီၫ. အ့ၪမွဲ ၦဂဲၫဝ့ၫ လၧယလးခဲၫ့လဂၩနီၪ ၥ့ၪနဲၪ့ယၧၩဒံၭတၭ, န့ၫယဆိၬအခၪ့ဖံၬနီၪ ယကြၨၭအ့ၬ; အဝ့ၫနီၪလဂၩ မိဘၭတံၫဇၫ့ နၥံၪ လၧၥၭမုဆံၫ့ဎံၪ, ဒဲလၧမ့ၪအဖၧၩ့လီၫ. 12 အချဲၩ အီၪဝ့ၫ လၧအစူၪဖၧၩ့တၭ, မိမၩဆံၫ့ခွံၬ အခရဲး ဂ့ၩဘၪစဲၪတၭ, မိအီၪက့ၪကီၪ့ထဲၩ့ အဘုၪၥံၪဂူၫၥံၪ လၧဖၫ့ဖၧၩ့တၭ; အ့ၪမွဲ လီခၫ့နီၪ, မိဆူၭထၪ့ခွံၬဝ့ၫ လၧမ့ၪလၩ့ဖံၬ လၥ့ၪဘၪ လီၫ. 13 ထီးနီၪလဖၧၫ့ ယ့ၫၡူၬ စဲၪ့ထၪ့ခွံၬ လၧဂၫလလံၫ ဂဲၫထီၩ့လၧစယီဟၫ့အအီၪ ထီးယီၫဒၫ့အနဲၩ့, ဘဲၫၥိၭ အမိဒိၭဘၭတံၫဇၫ့ဘၪအၥၭ လၧအစူၪဖၧၩ့လီၫ. 14 အ့ၪမွဲ စယီဟၫ့ ချဲၩ့ထၬဝ့ၫတၭ, စံၭဝ့ၫဒၪ, ယဝ့ၫဒၪယီၩ, ယဒိၭဘၭတံၫဇၫ့ ယၥၭ လၧနစူၪဖၧၩ့ အလးအီၪတၭ, မွဲနဂဲၫနဝ့ၫ လၧယအီၪဧၪ. 15 ယ့ၫၡူၬ ချဲၩ့ထၪ့ စံၭဆၧၫ့ဝ့ၫ, ဘိၩ့နဲၪ့ယီၩ ဖ့ၪလၫ့ယၧၩဆံၭ. အဂဲးဘဲၫယီၩ ဂ့ၩပမၩ လၧၫ့ထၪ့ဎွ့ၩထၪ့ ကယဲ ဆၧတီၩဆၧလီၩ့ ဘဲၫနီၪအၥိၭထီးအလူၬ လီၫ. 16 ထီးနီၪလဖၧၫ့တၭ, အဝ့ၫဒၪ ဖ့ၪလၫ့ဝ့ၫလီၫ. ယ့ၬၡူၬ ဒိၭဘၭတံၫဇၫ့အၥၭဂီၩ့, စဲၪ့ထၪ့ခွံၬ လၧထံၫကျၩ ချဲၫ့မၬ တၭ, ယိခွါ, မူၭခိၪ ဝဲထၪ့အၥၭ လၧအကၠီၩ့တၭ, အဝ့ၫဒၪဘၪ ယွၩအၥၭမု ဂဲၫလၩ့ ဘဲၫထိၪလွံအၥိၭတၭ, ဆီးလၩ့ လၧအလီၩ့နီၪလီၫ. 17 ယိခွါ, ဆၧၥီၫလၩ့ လၧမူၭခိၪ စံၭဝ့ၫဒၪ, အဝ့ၫဒၪ လဂၩယီၩ, မွဲယဖိၪခွၫၥၭဘီၩ့လဂၩ တၭ, မုၬယၥၭ လၧအဝ့ၫဒၪလီၫ.

မၭၥုၫ Matthew 4

1 ထီးနီၪလဖၧၫ့ ၥၭမုနီၪ လ့ၩၥိၫ့နုၬ ယ့ၫၡူၬ လၧမံၩ့လၬကျၩ ဘဲၫၥိၭ အမိဘၪ ဆၧကျဲၩ့ဖစီၩ့ လၧမုၪခီၩလဲး လီၫ. 2 ဒုၪဆၧအၪ့ဆၧအီၩ အနံၩလံဆံၫအနၩလံဆံၫ တၭ, လၧခဲၫ့ထဲၩ့ၥၭဝံအၥၭလီၫ. 3 ၦကျဲၩ့ဖစီၩ့ဆၧ လဂၩ ဂဲၫလၧအအီၪတၭ, စံၭဝ့ၫဒၪ, နအ့ၪမွဲ ယွၩ အဖိၪခွၫတၭ, ဘဲၫၥိၭ လိးလဖၪယီၩ မိကဲၪထၪ့ ကိၪအလီၪ့ၥံၪ, ချဲၩ့ထၪ့ဘီၪ. 4 အဝ့ၫဒၪချဲၩ့ဆၧၫ့ဝ့ၫတၭ, စံၭဝ့ၫဒၪ, ဆၧကွ့ၭအၥၭ, ၦၡၩမိမၧၫ့ဝ့ၫ န့ၫလၧကိၪလမံၩ့ မွဲအ့ၬ, မွဲထီးဒၪ ဆၧချဲၩ့ လၧအဂဲၫထၪ့ လၧယွၩအနိၭဖၧၩ့ ကိၭထံၪဒ့ၭလီၫ. 5 ထီးနီၪလဖၧၫ့ မုၪခီၩလဲး လ့ၩၥိၫ့ဝ့ၫ လၧဒိၩ့ဆံၫ့ဎံၪ အဖၧၩ့တၭ, အီၪက့ၪထၪ့ဝ့ၫ လၧဆၧလုဂံၪ့ အခိၪစီၪ့နီၪလီၫ. 6 စံၭဝ့ၫဒၪ, နအ့ၪမွဲ ယွၩ အဖိၪခွၫတၭ, ခွံၬလၩ့နၥၭ ဘီၪ. အဂဲးဘဲၫယီၩ, ဆၧကွ့ၭအၥၭ, လၧဆၧမိမၪလူၬ အၥီၫ့ၥံၪ လၧနဂဲး, ဒဲအဝ့ၫၥံၪ မိဆိၬ နၧၩလၧအစူၪလီၩ့, ဘဲၫၥိၭ နခၪ့ထီးဘၪထံၭ လၧလိးလဂ့ၩလီၫ. 7 ယ့ၫၡူၬ စံၭအဝ့ၫဒၪ, ဆၧကွ့ၭဒီၭအၥၭ, ယွၩနကဆါနီၪ, ထီး ကျဲၩ့ဖစီၩ့ဘၪ အဝ့ၫလဂ့ၩ. 8 မၩဒီၭလဖၧၫ့ မုၪခီၩလဲး လ့ၩၥိၫ့ထၪ့ဝ့ၫ လၧခိၪလီၩ့ ထီၫထီၫလ့ၬလဖျိၪ့အလီၩ့တၭ, ဒုၭနဲၪဘၪဝ့ၫ လၧကယဲဘၩ့ၥံၪမုးၥံၪ လၧဂၪ့ခိၪချိၫ့ယီၩ, ဒဲအလၩအဖၩ့ နီၪ, 9 စံၭဝ့ၫဒၪ, နအ့ၪထွံၩလၩ့ ဘိၪ့ထၪ့ဘၩထၪ့ယၧၩ တၭ, ယမိဖ့ၪလၫ့နၧၩ ကယဲ ဆၧနီၪလဖၪ ထီးအလူၬ လီၫ. 10 ထီးနီၪလဖၧၫ့ ယ့ၫၡူၬ စံၭဝ့ၫဒၪ, မုၪခီၩလဲးဧ့, စဲၪ့ထၪ့ခွံၬ လၧယလးခဲၫ့ဆံၭ. အဂဲးဘဲၫယီၩ ဆၧကွ့ၭအၥၭ, ယွၩနကဆါနီၪ, နဘၪဘိၪ့ထၪ့ဘၩထၪ့ အဝ့ၫတၭ, န ဘၪ မၩန့ၫ အဝ့ၫနီၪ လဂၩ အဆၧလီၫ. 11 ထီးနီၪလဖၧၫ့ မုၪခီၩလဲး စဲၪ့ဒၪခွံၬဝ့ၫတၭ; ယိခွါ, အၥီၫ့ၥံၪ ဂဲၫမၩအခ့ၫအၡၩ အဆၧမၩ လၧအဂးလီၫ. 12 ထီးယ့ၫၡူၬ နါဂၧၫ့ လၧစယီဟၫ့လၩ့ဘၪဝ့ၫ လၧထီၫ့ဖၧၩ့ တၭ, ထဲၩ့ထဲၩ့ဝ့ၫ လၧဂၫလလံၫအဖၧၩ့နီၪလီၫ. 13 စဲၪ့ထၪ့ခွံၬ လၧနၭဇရ့ၭနီၪ, လ့ၩအီၪဝ့ၫ လၧကပၧနအၫ့အဖၧၩ့ အီၪဘူၭလၧကွံၩ, လၧခးဇ့ၭဘလၧၫ့ ဒဲခးနၭ၁လဲၫအနဲၩ့ထံၭ, 14 ဘဲၫမီၪစအဲၫစ့ယၫအလူနီၪ မိလၧၫ့ထၪ့ဎွ့ၩထၪ့ဝ့ၫအၥိၭ, 15 အလူနီၪ စံၭဝ့ၫဒၪ. ခးဇ့ၭဘလၧၫ့, ဒဲခးနၭ၁လဲၫ, လၧကွံၩနဲၩ့ထံၭ, လၧယီၫဒၫ့ ဝါလခီၫ, ဂၫလလံၫဘၪဆဲၫ့ လၧၦဆၨၩလဖၪ; 16 ၦခမျၧးၥံၪ လၧအဆၧၫ့နၩ့ လၧဆၧခံၭကျၩနီၪ, ဒၪဘၪဝ့ၫ လၧဆၧဖၩ့ဖၭဒိၪ, ဒဲၦဆၧၫ့နၩ့ လၧဆၧၥံၫအခး အလၩၡူၪအဖၧၩ့လဖၪနီၪ, ဆၧဖၩ့ ဂဲၫထၪ့ လၧအဝ့ၫၥံၪအဂးလီၫ. 17 လၧအဆၧၫ့အထီနီၪ ယ့ၫၡူၬ လီၩလၩ့လၬလၩ့ဆိၫဆၧတၭ, စံၭဝ့ၫဒၪ, နီၫ့ယါလၩ့ထဲၩ့ နၥံၪအၥၭဆံၭ. အဂဲးဘဲၫယီၩ မူၭခိၪအဘၩ့အမုးနီၪ ဘူၭထၪ့ယူၭလီၫ. 18 ယ့ၫၡူၬ လ့ၩဝ့ၫ လၧကွံၩဂၫလလံၫ အနဲၩ့ထံၭတၭ, ဒၪဘၪ ၦထၧၫ့ဖုဝဲနံၫဂၩ, စစဲမၧၫ့ ကိၭဝ့ၫ စပံတၧၫ ဒဲအထၧၫ့ဖုဝဲ စအၫ့ဒြူၫ, ခွံၬၡၬ လၧကွံၩဖၧၩ့နီၪ; အဂဲးဘဲၫယီၩ မွဲၦၡၩမၩယၪ လီၫ. 19 ယ့ၫၡူၬ စံၭအဝ့ၫၥံၪ, ဂဲၫဖိၬ ယခဲၫ့ဆံၭ, ယမိအၪ့မၧၫ့ နၥံၪ ခွံၬၡၬန့ ၦၡၩ လီၫ. 20 အဝ့ၫၥံၪ စဲၪ့ဒၪခွံၬ အၡၬ ချဲၫ့မၬ တၭ, ဖိၬထၪ့အခဲၫ့လီၫ. 21 လ့ၩဝ့ၫဖီၩ့ခွံၬ ထီးနီၪတၭ, ဒၪဘၪ ၦထၧၫ့ဖုဝဲ အဂူၫဂၩနံၫဂၩ, စဇ့ၭဘဒံၫ အဖိၪခွၫ စယ့မံၭ, ဒဲအထၧၫ့ဖုဝဲ စယီဟၫ့ အီၪလၧအဖါ စဇ့ၭဘဒံၫအၥိၭ လၧချံၫဖၧၩ့ ဆၭထဲၩ့အၡၬနီၪတၭ, အဝ့ၫဒၪ ကိၭန့ အဝ့ၫၥံၪ လီၫ. 22 အဝ့ၫၥံၪ စဲၪ့ဒၪခွံၬ အၡၬ ဒဲအဖါ ချဲၫ့မၬတၭ, ဖိၬထၪ့ဝ့ၫအခဲၫ့လီၫ. 23 ယ့ၫၡုၬ စဲၪ့ဝံၩ့ဝၩ့ လၧဂၫလလံၫ ထၧၫ့ခးယၫတၭ, ၥီၪ့ထဲၩ့ၥၫ့ထဲၩ့ဆၧ လၧ၁ရိၬဖၧၩ့, ဒဲလီၩ့လၩ့လၬလၩ့ ဘၩ့မုးအဆၧၥၭထိၬအပရၧၫ့ ဒဲမၩဘျၪထဲၩ့ ကယဲ ဆၧစူၭဆၧဆၫ ဒဲကယဲ ဆၧဆီၫ့ခိၬဆီၫ့ကဲၩ့ လၧၦခမျၧးအကျၩ ထီးအလူၬလီၫ. 24 အမံၩ့ဂၧၫ့ထၪ့ၥၩလၩ့ လၧစံရအၫ ထၧၫ့ခးယၫတၭ, ၦဂဲၫဆိၬ ကယဲ ၦလၧအမၩ လကဲၪဘၪ, ဒဲၦလၧအဘၪ ဆၧစူၭဆၧဆၫ, ဒဲဆၧဆီၫ့ခိၬဆီၫ့ကဲၩ့ လမံၩ့မံၩ့, ဒဲၦလၧဆၧနၪ အီၪလၧအလီၩ့, ၦအဖျု, ဒဲၦအၥံၫလခီၫဖၩၥံၪတၭ, အဝ့ၫဒၪ မၩဘျၪထဲၩ့ အဝ့ၫၥံၪလီၫ. 25 ၦခမျၧးဖၭဒိၪ လၧဂၫလလံၫ, ဒဲလၧဒကၭပိၫလံၭ, ဒဲလၧယရုစလံၫ့, ဒဲလၧယုဒၫ, ဒဲလၧယီၫဒၫ့ ဝါလခီၫၥံၪနီၪ ဖိၬထၪ့ အခဲၫ့လီၫ.

မၭၥုၫ Matthew 5

1 ဒၪဘၪဝ့ၫ လၧၦခမျၧးနီၪ, အဝ့ၫဒၪ လ့ၩထၪ့ဝ့ၫ လၧခိၪလီၩ့လဖျိၪ့အလီၩ့ ဆၧၫ့နၩ့ဝ့ၫ ဂီၩ့တၭ, အထံၩအဖျဲၥံၪ ဂဲၫလၧအအီၪလီၫ. 2 အဝ့ၫဒၪ အၩ့ထၪ့ အနိၭတၭ, ၥီၪ့ထဲၩ့ၥၫ့ထဲၩ့ အဝ့ၫၥံၪ, စံၭဝ့ၫဒၪ, 3 ၦၥၭၡၪ့လဖၪနီၪ အီၪမုၬဝ့ၫဒၪ; အဂဲးဘဲၫယီၩ မူၭခိၪ အဘၩ့အမုး မွဲ အဝ့ၫၥံၪအဆၧလီၫ. 4 ၦၥုၪ့ခါၥၭလၩ့လဖၪနီၪ အီၪမုၬဝ့ၫဒၪ; အဂဲးဘဲၫယီၩ အဝ့ၫၥံၪ မိဘၪ ဆၧမၩမုၬမၩၡူၪဝ့ၫလီၫ. 5 ၦၥၭဆၧၩ့လဖၪနီၪ အီၪမုၬဝ့ၫဒၪ; အဂဲးဘဲၫယီၩ အဝ့ၫၥံၪ မိန့ၥၫ ထံၫၥံၪခးၥံၪလီၫ. 6 ၦၥၭဝံအၥၭ ဒဲၥူၫအီၩအၥၭ လၧဆၧတီၩဆၧလီၩ့လဖၪနီၪ အီၪမုၬဝ့ၫဒၪ; အဂဲးဘဲၫယီၩ အဝ့ၫၥံၪ မိဘျဲၩအၪ့ဘျဲၩအီၩဝ့ၫ လီၫ. 7 ၦယၫ့ၥုၪ့ ယၫ့ၥၭဆၧလဖၪနီၪ အီၪမုၬဝ့ၫဒၪ; အဂဲးဘဲၫယီၩ အဝ့ၫၥံၪ မိဘၪ ဆၧယၫ့ၥုၪ့ယၫ့ၥၭဝ့ၫ လီၫ. 8 ၦၥၭဆံၫ့ဎံၪလဖၪနီၪ အီၪမုၬဝ့ၫဒၪ; အဂဲးဘဲၫယီၩ အဝ့ၫၥံၪ မိဒၪဘၪယွၩ လီၫ. 9 ၦမၩဘၪလိၬထဲၩ့ဆၧလဖၪနီၪ အီၪမုၬဝ့ၫဒၪ ; အဂဲးဘဲၫယီၩ အဝ့ၫၥံၪ မိဘၪ ဆၧကိၭဝ့ၫ လၧယွၩ အဖိၪခွၫၥံၪ လီၫ. 10 ၦဘၪ ဆၧမၩအၧၩ့မၩနၭဝ့ၫ လၧဆၧတီၩဆၧလီၩ့ အကၠီၩ့လဖၪနီၪ အီၪမုၬဝ့ၫဒၪ; အဂဲးဘဲၫယီၩ မူၭခိၪအဘၩ့အမုးမွဲ အဝ့ၫၥံၪအဆၧ လီၫ. 11 ထီးၦဒုၪဒွ့ၪနၥံၪ ဒဲမၩအၧၩ့မၩနၭနၥံၪတၭ, စံၭအၧၩ့စံၭၥၫ့ နၥံၪ လၧဆၧကိၭမံၩ့ဒ့ၭ လတီၩဘၪ လၧယကၠီၩ့ တၭ, နၥံၪ မိအီၪမုၬဝ့ၫဒၪ လီၫ. 12 ၥုၪ့ထိၬၥၭထိၬ ဒဲၥုၪ့ဎွံၫၥၭယီၫဖၭဒိၪဆံၭ. အဂဲးဘဲၫယီၩ နၥံၪအခိးအတၩ အီၪဝ့ၫလၧမူၭခိၪ ဒိၪမၬလီၫ. အဂဲးဘဲၫယီၩ အဝ့ၫၥံၪ မၩအၧၩ့မၩနၭ မီၪလဖၪ လၧနၥံၪလချုၭအီၪဒံၭဘၪ ဘဲၫနီၪအၥိၭဆ့လီၫ. 13 နၥံၪဝ့ၫဒၪယီၩ နၥံၪမွဲ ဂၪ့ခိၪအထံၫလၪလီၫ. အ့ၪမွဲ ထံၫလၪအဂၫ့အ့ၪဘျိၪခွံၬ တၭ, မွဲအမိဂၫ့ထဲၩ့ဝ့ၫ လၧဆၧနီၪလမံၩ့လဲၪ. န့ကၩလၧၩ့ဆၧနးမံၩ့အ့ၬ. န့ကၩန့ၫ ၦခွံၬၡိၭခွံၬ လၧခီၫ့တၭ, ဘၪ ဆၧယဲးထဲးဝ့ၫ လၧၦၡၩလီၫ. 14 နၥံၪဝ့ၫဒၪယီၩ နၥံၪမွဲ ဂၪ့ခိၪအဖၩ့ လီၫ. ဒိၩ့လဖျိၪ့ အီၪလၧခိၪလီၩ့အဒၩ့ခိၪနီၪ ကဒုၩဝ့ၫ ၥ့ၪအ့ၬ. 15 ၦစီၩ့ထၪ့ မ့ၪဒိၩ့တၭ, အီၪက့ၪလၩ့ဝ့ၫ လၧဒၩ့လဖျိၪ့အဖၫ့လၬနီၪ အီၪနးဂၩအ့ၬ. မွဲအအီၪက့ၪထၪ့ဝ့ၫ လၧမ့ၪဒိၩ့အလးအဖၫ့ခိၪတၭ, ဖၩ့ထၪ့ဘၪ ၦအီၪ လၧဂံၪ့ဖၧၩ့ ထီးအလူၬလီၫ. 16 ဘဲၫနီၪအၥိၭ လၧၦၡၩၥံၪဒၪဘၪ နၥံၪအဆၧမၩဂ့ၩလဖၪအကၠီၩ့ မိဒုၭလၩဖၩ့နၥံၪအဖါ အီၪဝ့ၫ လၧမူၭခိၪ အဖၧၩ့တၭ, နၥံၪအဆၧဖၩ့နီၪ, မွဲအဖၩ့ထၪ့ဒၪဝ့ၫ လၧအဝ့ၫၥံၪ အမ့ၬယၫဆံၭ. 17 ဆၧမၪလူၬလဖၪမွဲဂ့ၩ, မီၪၥံၪမွဲဂ့ၩတၭ, ထီးဆီၫ့မီၪ့ လၧယဂဲၫမၩဂၭဂီၩ့နီၪ လဂ့ၩ; ယလဂဲၫမၩဂၭဂီၩ့ ဘၪယဝ့ၫတၭ, မွဲယဂဲၫမၩ လၧၫ့ထၪ့ဎွ့ၩထၪ့ လခီၫ လီၫ. 18 အဂဲးဘဲၫယီၩ ယလီၩဘၪနၥံၪ တီၩတီၩယီၩ, မူၭခိၪ ဒဲဂၪ့ခိၪ လချုၭဒံၩခွံၬဒံၩဖျိၭဒံၭဘၪ တၭ, လံၬဆၧမၪလူၬအဖျိၪ့ဆံၭလဖျိၪ့ မွဲဂ့ၩ, အနိၪ့ဖိၪလနိၪ့မွဲဂ့ၩ, လချုၭလၧၫ့ထၪ့ဎွ့ၩထၪ့ဒံၭဘၪ ထီးအလူၬတၭ, မွဲအဂၭဂီၩ့ဝ့ၫအ့ၬ. 19 မၩအၥၭဘဲၫနီၪတၭ, ထီးဒၪ ၦလၧအလၨၪခၫ့ဖၬ ဆၧမၪလူၬ လၧအဆံၭထုၬ လၧအကျၩလထံၪနီၪ, ဒဲၥီၪ့လိၪ ၦၡၩ ဘဲၫနီၪအၥိၭလဂၩဂၩတၭ, မိဘၪ ဆၧကိၭဝ့ၫလၧအဆံၭထုၬ လၧမူၭခိၪအဘၩ့အမုးအဖၧၩ့ လီၫ. အ့ၪမွဲ ထီးဒၪ ၦလၧအထီးန့ဝ့ၫ ဒဲၥီၪ့လိၪဝ့ၫလဂၩဂၩနီၪ, မိဘၪ ဆၧကိၭဝ့ၫလၧအဒိၪ လၧမူၭခိၪအဘၩ့အမုးအဖၧၩ့လီၫ. 20 အဂဲးဘဲၫယီၩ ယလီၩဘၪနၥံၪယီၩ, နၥံၪအဆၧတီၩဆၧလီၩ့ အ့ၪလအၪနဲၪ့ဘၪၦကွ့ၭလံၬ, ဒဲၦဖၫရစံၫၥံၪ အဆၧတီၩဆၧလီၩ့ တၭ, နၥံၪလ့ၩနုၬဘၪ လၧမူၭခိၪအဘၩ့အမုးအဖၧၩ့အ့ၬ. 21 နၥံၪ နါဂၧၫ့ယူၭ လၧၦမွံၩၦၡါစံၭဝ့ၫဒၪ, ထီးမၩၥံၫၦၡၩ လဂ့ၩ; ထီးဒၪ ၦလၧအမၩၥံၫဝ့ၫ လဂၩဂၩနီၪ ဂ့ၩ ဘၪ ဆၧစ့ၩရၫ့ခွးလီၫ. 22 အ့ၪမွဲ ယဝ့ၫဒၪယီၩ, ယစံၭနၥံၪ ကယဲ ၦလၧအၥၭထၪ့ အထၧၫ့ဖုဝဲ ပျီၩပျီၩလဂၩဂၩ နီၪ, ဂ့ၩဘၪ ဆၧစ့ၩရၫ့ခွး ကိၭအဂၩဒ့ၭလီၫ. ထီးဒၪ ၦလၧအစံၭအထၧၫ့ဖုဝဲ, ရၫကၫ! လဂၩဂၩ နီၪ, ကြၨၭဘၪ ဆၧလၧၦၥၭၡါအီၪကီၪ့တၭ; ထီးဒၪ ၦလၧအစံၭ အထၧၫ့ဖုဝဲ ၦအဂီၩ့ဧ့! လဂၩဂၩနီၪ ကြၨၭဘၪလရၬမ့ၪလီၫ. 23 မၩအၥၭဘဲၫနီၪတၭ, နအ့ၪလ့ၩဆိၬ နဆၧဘိၪ့ လၧဆၧလုအလးတၭ, ထီးနီၪ နအ့ၪနၪ့ထၪ့ထဲၩ့ လၧနထၧၫ့ဖုဝဲ အီၪက့ၪဆၧမၪ လၧနလီၩ့လမံၩ့မံၩ့တၭ, 24 အီၪက့ၪထီ နဆၧဘိၪ့ထီးနီၪ လၧဆၧလုလးအမ့ၬယၫတၭ, ထဲၩ့ထဲၩ့ဆံၭ. မၩဘၪလိၬထဲၩ့ဆိၫ ဒၪခလူၬနၥၭ လၧနထၧၫ့ဖုဝဲနီၪတၭ, ထီးနီၪလဖၧၫ့ ဂဲၫမၩနဆၧဘိၪ့နီၪဆံၭ. 25 နအီၪလၧဖၧၩ့ၥၭ လၧနဒုၪနဒၩအၥိၭ အဘိၩ့ဘၭတၭ, မၩဘၪလိၬထဲၩ့နၥၭ လၧအဝ့ၫဒၪ အ့ၪချဲၫ့ဆံၭ. ဘၪလဘၪ နဒုၪနဒၩ မိဖ့ၪလၫ့ ဘၪခိၬနၧၩ လၧၦစ့ၩရၫ့ခွးအစူၪဖၧၩ့တၭ, ၦစ့ၩရၫ့ခွးနီၪ မိဖ့ၪလၫ့ခွံၬနၧၩ လၧဆၧအခိၪအစူၪဖၧၩ့တၭ, နမိလၩ့ဘၪ လၧထီၫ့ဖၧၩ့လီၫ. 26 ယလီၩဘၪနၧၩ တီၩတီၩယီၩ, နလချုၭလိၭထူၬဒံၭဘၪ ထီးလၧအထုၬလဘံၪ့နီၪ, နဂၭဖျ့ၭထၪ့ဘၪ အ့ၬ. 27 နၥံၪနါဂၧၫ့ယူၭ လၧၦမွံၩၦၡါ စံၭဝ့ၫဒၪ, ထီးအဲၪဘိၩ့မၫအဲၪဘိၩ့ဝၩ လဂ့ၩ. 28 အ့ၪမွဲ ယဝ့ၫဒၪယီၩ ယစံၭနၥံၪ, ကယဲ ၦလၧအယိၦမုၪ လၧအၥၭလဲးၥၭဘျၪ ကိၭဂၩဒ့ၭနီၪ, မွဲအမၩမၪယူၭ ဆၧလၧၦမုၪနီၪ လၧအၥၭဖၧၩ့ယူၭလီၫ. 29 နမ့ၬၥၪအထွ့ၪလခီၫ အ့ၪမၩလၩ့ထံၩဖါနၧၩတၭ, အီၩ့ခွ့ၭထၪ့ခွံၬဝ့ၫတၭ, ခွံၬၡိၭခွံၬ လၧနအီၪ ဆံၭ. အဂဲးဘဲၫယီၩ နဂၩ့လမံၩ့ အ့ၪဂၭဂီၩ့တၭ, မွဲ အဂ့ၩနဲၪ့ဒံၭ လၧနဘၪ ဆၧခွံၬလၩ့နၧၩ လၧလရၬဖၧၩ့ ထၧၫ့ဂၩယၫ နီၪဒံၭလီၫ. 30 နစူၪထွ့ၪလခီၫ အ့ၪမၩလၩ့ထံၩဖါနၧၩတၭ, ဒၪ့ထ့ၬခွံၬဝ့ၫတၭ, ခွံၬၡိၭခွံၭ လၧနအီၪဆံၭ. အဂဲးဘဲၫယီၩ နဂၩ့လမံၩ့ အ့ၪဂၭဂီၩ့တၭ, မွဲ အဂ့ၩနဲၪ့ဒံၭ လၧနလၩ့ဘၪ လၧလရၬဖၧၩ့ ထၧၫ့ဂၩယၫ နီၪဒံၭလီၫ. 31 ၦစံၭဝ့ၫဒၪ, ထီးဒၪ ၦလၧအခွံၬၡိၭ အမၫလဂၩဂၩ နီၪ, မွဲအဖ့ၪလၫ့ ဒၪဝ့ၫ လၧလံၬလၩ့ၡၪ လဘံၪ့ဆံၭ. 32 အ့ၪမွဲ ယဝ့ၫဒၪယီၩ ယစံၭနၥံၪ, ထီးဒၪ ၦလၧအခွံၬၡိၭခွံၬ အမၫ လၧအလမွဲဘၪ လၧဆၧအဲၪဘိၩ့အကၠီၩ့ လဂၩဂၩနီၪ မွဲအအၪ့မၧၫ့ အမၫအဲၪဘိၩ့ဆၧလီၫ. ၦလၧအအီၪဎုၬ လၧၦမုၪ လၧအဘၪဆၧခွံၬၡိၭခွံၬဝ့ၫလဂၩဂၩနီၪ, မွဲအမၩမၪၦမၫလီၫ. 33 မၩဒီၭလဖၧၫ့ နၥံၪ နါဂၧၫ့ယူၭ လၧၦမွံၩၦၡါ စံၭဝ့ၫဒၪ, ထီးဆိၪလၩ့နၥၭ လတီၩလလီၩ့ဘၪလဂ့ၩ. ဆၧလၧနဆိၪလၩ့နၥၭနီၪ မၩတီၩတီၩလီၩ့လီၩ့ လၧကဆါအမ့ၬယၫနီၪ ဆံၭ. 34 အ့ၪမွဲ ယဝ့ၫဒၪယီၩ, ယစံၭနၥံၪ, ထီး ဆိၪဆၧစံၭဆၧ လၩလါလဂ့ၩ. ထီးဆိၪလၩ့နၥၭ လၧမူၭခိၪအမ့ၬယၫလဂ့ၩ, အဂဲးဘဲၫယီၩ မွဲယွၩအလးဆီၩ့ဆီ လီၫ. 35 ထီးဆိၪလၩ့နၥၭ လၧဂၪ့ခိၪအမ့ၬယၫ လဂ့ၩ, အဂဲးဘဲၫယီၩ မွဲအခၪ့ယဲးလၩ့အလးလီၫ. ထီး ဆိၪလၩ့နၥၭ လၧယရုစလံၫ့ အမ့ၬယၫလဂ့ၩ, အဂဲးဘဲၫယီၩ မွဲစဎွၩဖၭဒိၪအဒိၩ့ လီၫ. 36 ထီးဆိၪလၩ့နၥၭ လၧနခိၪဎွံၪအမ့ၬယၫ လဂ့ၩ, အဂဲးဘဲၫယီၩ န့ၫခိၪၥူၫလဘီၩ့နီၪ ၥၧၫ့မွဲဂ့ၩ, ဘွၩမွဲဂ့ၩ, နမၩၥ့ၪအ့ၬ. 37 မွဲနၥံၪ ချဲၩ့ဆၧ မွဲ မွဲ, မွဲအ့ၬ မွဲအ့ၬနီၪဆံၭ. ဆၧအၪနဲၪ့ဆၧလဖၪနီၪ ဘၪဆဲၫ့လၧဆၧအၧၩ့လီၫ. 38 နၥံၪ နါဂၧၫ့ယူၭ လၧၦစံၭဝ့ၫဒၪ, ပမ့ၬၥၪလတီၪ့ အဂးလတီၪ့, ပၥွၫလဘံၪ့ အဂးလဘံၪ့လီၫ. 39 အ့ၪမွဲ ယဝ့ၫဒၪယီၩ ယစံၭနၥံၪ, ထီးဂဲးလိၬတ့ၭလိၬ ဆၧမၩအၧၩ့ လဂ့ၩ; ၦလၧအဒဲၩနနိၭဖၩထံၭအထွ့ၪလဂၩနီၪ, ကၠၪစိၩဝ့ၫ လၧအနီၪလခီၫ ဆံၭ. 40 ၦလၧအမိမၩန့ဘၪ အၥၭလၧနဆဲၫ့တၭ, ချဲၩ့န့နၧၩ လၧခွးနီၪ, ဖ့ၪလၫ့ အဝ့ၫ လၧနဖၬဘဲၩ့ ဆ့ဆံၭ. 41 ၦလၧအအၪ့မၧၫ့ဆီၪ့ နလ့ၩလမံၫလၬတၭ, လ့ၩဂၧၩ့ အဝ့ၫဒၪ နံၫမံၫလၬဆံၭ. 42 ၦလၧအအၪ့ကံၩ့ဆၧနီၪ ဖ့ၪလၫ့ အဝ့ၫနီၪဆံၭ. ၦလၧအမိအၪ့လီးဘၪအၥၭ လၧနဆၧနီၪ, ထီးကၠၪဒိၭချိၫ့နၥၭလဂ့ၩ. 43 နၥံၪ နါဂၧၫ့ယူၭ လၧၦစံၭဝ့ၫဒၪ, အဲၪ ၦလၧနနဲၩ့ထံၭတၭ, ၥၭဂဲၫ့ နဒုၪနဒၩဆံၭ. 44 အ့ၪမွဲ ယဝ့ၫဒၪယီၩ ယစံၭနၥံၪ, အဲၪနၥံၪအဒုၪအဒၩဆံၭ. ၦလၧအဆိၪအၧၩ့နၥံၪနီၪ ဆိၪဂ့ၩ အဝ့ၫၥံၪဆံၭ. ၦလၧအၥၭဂဲၫ့ နၥံၪနီၪ မၩဂ့ၩ အဝ့ၫၥံၪဆံၭ. ၦလၧအမၩကြၩ့ထမး နၥံၪ, ဒဲမၩအၧၩ့မၩနၭ နၥံၪနီၪ, ဘၩဆိၪဖၪန့ အဂး ဆံၭ. 45 ဘဲၫၥိၭ နၥံၪ မိကဲၪထၪ့ နၥံၪအဖါအီၪလၧမူၭခိၪ အဖိၪအဂဲးလီၫ. အဂဲးဘဲၫယီၩ အဝ့ၫဒၪနီၪ အၪ့မၧၫ့ အမုဂဲၫထၪ့ လၧၦအဂ့ၩ ဒဲလၧၦအအၧၩ့အလီၩ့တၭ, အၪ့မၧၫ့ အဆၧဆၧၩ့လၩ့ လၧၦအတီၩအလီၩ့ ဒဲလၧၦလတီၩလလီၩ့ဘၪ အလီၩ့ဆ့လီၫ. 46 နၥံၪ အ့ၪအဲၪ ၦလၧအအဲၪနၥံၪတၭ, မွဲနၥံၪအခိးအတၩ အီၪလၧဆၧနီၪလမံၩ့လဲၪ. ၦအၪ့ကံၩ့အခီၫ့ၥံၪ မၩဝ့ၫလမံၩ့ဎး မွဲအ့ၬဧၪ. 47 နၥံၪ အ့ၪချဲၩ့ဒုၪ့န့ၫနၥံၪ အထၧၫ့ဖုဝဲနီၪ, မွဲနၥံၪ မၩအၪနဲၪ့ဒံၭနီၪလဲၪ. ၦအၪ့ကံၩ့အခီၫ့ မၩဝ့ၫ ဘဲၫနီၪၥိၭ, မွဲအ့ၬဧၪ. 48 မၩအၥၭဘဲၫနီၪတၭ, မွဲနၥံၪ လၧၫ့ထၪ့ဎွ့ၩထၪ့ ဘဲၫ နၥံၪအဖါ အီၪလၧမူၭခိၪ လၧၫ့ထၪ့ဎွ့ၩထၪ့ဝ့ၫ အၥိၭနီၪ ဆံၭ.

1 ထီးလၩ့နၥံၪအၥၭ ဘဲၫၥိၭ နၥံၪ ထီးမၩနၥံၪ အဆၧတီၩဆၧလီၩ့ လၧၦၡၩ အမ့ၬယၫ ဘဲၫအမိဒၪဘၪဝ့ၫ အၥိၭနီၪ လဂ့ၩ. အ့ၪလမွဲဘၪဘဲၫနီၪတၭ, နၥံၪအဘိၪ့ အီၪလၧနၥံၪအဖါ လၧမူၭခိၪနီၪအ့ၬ. 2 မၩအၥၭဘဲၫနီၪတၭ, ထီးနအ့ၪ ဖ့ၪလၫ့ဆၧယၫ့ၥၭလဖၪနီၪ, ထီး အူၪထၪ့ ခွ့ၩ လၧနမ့ၬယၫ, ဘဲၫၦအၪ့လီၫဆၧ မၩဝ့ၫ လၧ၁ရိၬဖၧၩ့ ဒဲလၧဖၧၩ့ၥၭနီၪ, ဘဲၫၦၡၩ မိစံၭထၪ့အၪ့အူၭဝ့ၫ အၥိၭနီၪ လဂ့ၩ. ယလီၩဘၪနၥံၪ တီၩတီၩယီၩ, အဝ့ၫၥံၪ န့ဘၪ အဘိၪ့ဒၪဝ့ၫလီၫ. 3 အ့ၪမွဲ နဝ့ၫဒၪယီၩ, ထီးနအ့ၪ ဖ့ၪလၫ့ ဆၧယၫ့ၥၭနီၪ, ဘဲၫၥိၭ နဆၧဖ့ၪလၫ့ယၫ့ၥၭ ထီးအီၪဖျီၪလဂ့ၩတၭ, ဆၧလၧနစူၪထွ့ၪမၩဝ့ၫနီၪ, ထီး ဒုၭၥ့ၪယၫ နစူၪစ့ၪလဂ့ၩ. 4 နဖါ လၧအဒၪဘၪ လၧဆၧအီၪၥူၪအဖၧၩ့နီၪ, အနၫ့ဆါဒၪဝ့ၫ မိဖ့ၪလၫ့ ဆၧဘိၪ့ လၧနၧၩလီၫ. 5 နအ့ၪဘၩဆိၪဖၪဆၧနီၪ, ထီးအီၪ ဘဲၫၦအၪ့လီၫဆၧ အၥိၭနီၪ လဂ့ၩ. အဂဲးဘဲၫယီၩ အဝ့ၫၥံၪ အဲၪဝ့ၫ လၧအဘၩဆိၪဖၪ ဆၧၫ့ထုၪ့ လၧ၁ရိၬဖၧၩ့, ဒဲလၧဖၧၩ့မုထဲၩ့ဖၭ အခၪ့ထံၭ ဘဲၫအမိအီၪဖျီၪ လၧၦၡၩ အမ့ၬယၫ အၥိၭနီၪလီၫ. ယလီၩဘၪနၥံၪ တီၩတီၩယီၩ, အဝ့ၫၥံၪ န့ဘၪယူၭ အဘိၪ့ဒၪဝ့ၫလီၫ. 6 အ့ၪမွဲ နဝ့ၫဒၪယီၩ ထီးနအ့ၪ ဘၩဆိၪဖၪဆၧနီၪ, ထဲၩ့နုၬ လၧနဒူၭဖၧၩ့တၭ, ကၭဘံၭထၬ နတရၫ့တၭ, ဘၩဆိၪဖၪ လၧနဖါလၧအအီၪၥူၪနီၪ ဆံၭ. နဖါလၧအဒၪဆၧ လၧဆၧအီၪၥူၪ အဖၧၩ့နီၪ, မိ ဖ့ၪလၫ့ ဆၧဘိၪ့ လၧနၧၩလီၫ. 7 ထီးနအ့ၪဘၩဆိၪဖၪဆၧနီၪ, ထီးစံၭဂီၩ့စံၭထဲၩ့, စံၭဂီၩ့စံၭထဲၩ့ပျီၩပျီၩ, ဘဲၫၦဆၨၩလဖၪအၥိၭနီၪ လဂ့ၩ. အဂဲးဘဲၫယီၩ အဝ့ၫၥံၪ ဆီၫ့မီၪ့ လၧအချဲၩ့ဆၧအၪအကၠီၩ့ တၭ, ဆၧမိခိၭနၪဝ့ၫလီၫ. 8 အခိးမွဲဘဲၫနီၪတၭ, ထီးမၩဒီၩ့ အဝ့ၫၥံၪ လဂ့ၩ; အဂဲးဘဲၫယီၩ ဆၧလၧနၥံၪန့ဘၪဝ့ၫ အလးအီၪလဖၪနီၪ, နၥံၪအဖါ ၥ့ၪယၫဝ့ၫ လၧနၥံၪလချုၭအၪ့ကံၩ့ဒံၭဘၪလီၫ. 9 မၩအၥၭဘဲၫနီၪတၭ, ဘၩဆိၪဖၪ ဘဲၫယီၩ; အီၪလၧမူၭခိၪပဖါဧ့, မွဲနမံၩ့ အီၪဆံၫ့ဎံၪဒၪဝ့ၫဆံၭ. 10 နဘၩ့နမုးနီၪ, မွဲအထီၩ့ထဲၩ့ဒၪဝ့ၫဆံၭ. မွဲနၥၭ လၧၫ့ထၪ့ဎွ့ၩထၪ့ထဲၩ့ ဒၪဝ့ၫ ထီးဂၪ့ခိၪချိၫ့ယီၩ ဘဲၫလၧမူၭခိၪအၥိၭနီၪဆံၭ. 11 ဆၧအၪ့လၧလနံၩအဂး လနံၩအဂးနီၪ ဖ့ၪလၫ့လါပၧၩ လနံၩယီၩဆံၭ. 12 ကွဲၪဖျါခွံၬလါ ပဒ့ၪပမါ ဘဲၫပကွဲၪဖျါခွံၬယူၭ ၦၡၩ အဒ့ၪအမါ လၧအအီၪလၧပၧၩအၥိၭနီၪဆံၭ. 13 ထီးဒုၭလ့ၩနုၬပၧၩ လၧဆၧကျဲၩ့ဖစီၩ့အဖၧၩ့နီၪ လဂ့ၩ; ထုၭထၪ့ခွံၬလါ ပၧၩ လၧဆၧအၧၩ့ဆၧၥၫ့ အဖၧၩ့နီၪဆံၭ. [အဂဲးဘဲၫယီၩ ဘၩ့ၥံၪမုးၥံၪ, ဒဲဆၧစီၩ့ဆၧမၩ့, ဒဲဆၧအလၩအဖၩ့နီၪ မွဲ နဝ့ၫ အဆိၩဆိၩအကၠၪကၠၪလီၫ. အၩမံၩ့.] 14 အဂဲးဘဲၫယီၩ နၥံၪ အ့ၪကွဲၪဖျါခွံၬ ၦၡၩအဆၧၥူၭဆၧမၪတၭ, နၥံၪအဖါ အီၪလၧမူၭခိၪနီၪ မိကွဲၪဖျါခွံၬနၥံၪ အဆၧၥူၭဆၧမၪဆ့လီၫ. 15 အ့ၪမွဲ နၥံၪ အ့ၪလကွဲၪဖျါခွံၬဘၪ ၦၡၩအဆၧၥူၭဆၧမၪတၭ, နၥံၪအဖါ ကွဲၪဖျါခွံၬ နၥံၪ အဆၧၥူၭဆၧမၪဆ့အ့ၬ. 16 နၥံၪ အ့ၪဒုၪဆၧအၪ့ဆၧအီၩတၭ, ထီးမၩနၥံၪအမ့ၬၥံၫယူၭ ၥံၫယူၭ ဘဲၫၦလၧအအၪ့လီၫဆၧ အၥိၭနီၪ လဂ့ၩ, အဂဲးဘဲၫယီၩ အဝ့ၫၥံၪ ဘဲၫအဒုၪ ဆၧအၪ့ဆၧအီၩနီၪ မိအီၪဖျီၪထၪ့ လၧၦၡၩ အမ့ၬယၫ အၥိၭတၭ; မၩၥံၫယူၭလၩ့ အမ့ၬလီၫ. ယလီၩဘၪနၥံၪ တီၩတီၩယီၩ, အဝ့ၫၥံၪန့ဘၪယူၭအဘိၪ့ဒၪဝ့ၫလီၫ. 17 အ့ၪမွဲ နဝ့ၫဒၪယီၩ, ထီးနအ့ၪဒုၪဆၧအၪ့ဆၧအီၩတၭ, ဘဲၫၥိၭ နဒုၪဆၧအၪ့ဆၧအီၩနီၪ, ထီးအီၪဖျီၪဘၪ လၧၦၡၩ အမ့ၬယၫလဂ့ၩ တၭ, ဘဲၫအမိအီၪဖျီၪ လၧဖါ လၧအအီၪၥူၪဝ့ၫ အမ့ၬယၫ အၥိၭတၭ, ဂုၪနခိၪဎွံၪ, ဖျါခွံၬနမ့ၬဆံၭ. 18 နဖါ လၧအဒၪဆၧ လၧဆၧအီၪၥူၪအဖၧၩ့နီၪ, မိဖ့ၪလၫ့ ဆၧဘိၪ့ လၧနၧၩလီၫ. 19 ထီးအီၪက့ၪကီၪ့ နၥံၪအစူၪလးခၪ့ခိၪ လၧဂၪ့ခိၪချိၫ့ ထီးအလး လၧဆၧအဎိၩ့အဎါ, ဒဲဆၧအထၪ့အ့ၪမၩဂၭဂီၩ့ဆၧ, ဒဲထီးဆၧအၪ့ဂူၪဘုၪ့ဖိးဆၧတၭ, အၪ့ဂူၪန့ ဆၧနီၪ လဂ့ၩ. 20 အ့ၪမွဲ အီၪက့ၪကီၪ့ နၥံၪအစူၪလးခၪ့ခိၪ လၧမူၭခိၪထီးအလး လၧဆၧအဎိၩ့အဎါမွဲဂ့ၩ, ဆၧအထၪ့အ့ၪမွဲဂ့ၩ, လမၩဂၭဂီၩ့ဘၪဆၧ, ဒဲလၧဆၧအၪ့ဂူၪ လဘုၪ့ဖိးဘၪတၭ, လအၪ့ဂူၪန့ဘၪ ဆၧနီၪဆံၭ. 21 အဂဲးဘဲၫယီၩ ထီးဒၪအလး လၧနၥံၪအစူၪလးခၪ့ခိၪ အီၪဝ့ၫလစီၪ့စီၪ့နီၪ, နၥံၪအၥၭ မိအီၪဝ့ၫ ထီးနီၪဆ့ လီၫ. 22 ၦမိၡါအမ့ၪဒိၩ့မွဲ အမ့ၬၥၪ လီၫ. မၩအၥၭဘဲၫနီၪတၭ, နမ့ၬၥၪ အ့ၪဆၭတၭ, နမိၡါ မိအီၪလၧဆၧဖၩ့ ထၧၫ့ဂၩယၫလီၫ. အ့ၪမွဲ နမ့ၬၥၪ အ့ၪလထံၫဘၪ တၭ, နမိၡါ မိအီၪလၧဆၧခံၭ ထၧၫ့ဂၩယၫလီၫ. 23 မၩအၥၭဘဲၫနီၪတၭ, ဆၧဖၩ့ အီၪလၧနဖၧၩ့နီၪ အ့ၪမွဲ ဆၧခံၭတၭ, ဆၧလၧဆၧခံၭနီၪ ဆံၭဒိၪလဲၪ! 24 ကဆါနံၫဂၩအဆၧမၩနီၪ, ၦမၩၥ့ၪ နးဂၩအ့ၬ. အဂဲးဘဲၫယီၩ မိအဲၪဝ့ၫ နးဂၩတၭ, မိၥၭဂဲၫ့ဝ့ၫ နးဂၩလီၫ. အ့ၪလမွဲဘၪတၭ, မိဖီၪ့ထၬ ၦနးဂၩတၭ, မိမၩကြၩ့ထမးဝ့ၫ နးဂၩလီၫ. ယွၩအဆၧမၩ, ဒဲမၫမၧၫ့ အဆၧမၩနီၪ နၥံၪမၩၥ့ၪ အ့ၬ. 25 မၩအၥၭဘဲၫနီၪတၭ, ယစံၭနၥံၪ, မွဲပမိအၪ့ဘၪ ဘဲၫၥ့ၪလဲၪ, မွဲပမိအီၩဘၪ ဘဲၫၥ့ၪလဲၪနီၪ, ထီးအၪ့ယိၪလၩ့ လၧနၥံၪအၥၭမၧၫ့အဂး လဂ့ၩ, မွဲပမိကီၩ့ဘၪ ပမိၥိၭဘၪ ဘဲၫၥ့ၪလဲၪ ဘဲၫၥ့ၪလဲၪနီၪ, ထီးအၪ့ယိၪလၩ့ လၧနၥံၪအနၫ့ဆါအဂးလဂ့ၩ. ပၥၭယီၩ, ဂ့ၩနဲၪ့ ဆၧအၪ့ဆၧအီၩတၭ, ပနၫ့ဆါယီၩ ဂ့ၩနဲၪ့ ဆၧကီၩ့ဆၧၥိၭနီၪ, မွဲအ့ၬဧၪ. 26 ယိဆီၫ့မီၪ့ခွါ ထိၪၥံၪလံၪၥံၪ လၧဆၧဖိၭဖၫ့နီၪ ဆံၭ. အဂဲးဘဲၫယီၩ အဝ့ၫၥံၪ လဎွံၪဘၪဆၧ, လကူၭဘၪဆၧ, အီၪက့ၪကီၪ့ဆၧ လၧဖၫ့ဖၧၩ့အ့ၬ. မွဲလါနၫ့ဘိၩ နၥံၪအဖါ အီၪလၧမူၭခိၪနီၪ လုအၪ့လုအီၩ အဝ့ၫၥံၪ လီၫ. နၥံၪဝ့ၫဒၪယီၩ, နၥံၪ ဂ့ၩနဲၪ့ အဝ့ၫၥံၪ ဒိၪဒၪအဆၧဒံၭ, မွဲအ့ၬဧၪ. 27 မွဲပလၫ လၧနၥံၪအကျၩ လၧအအၪ့ယိၪဆၧအကၠီၩ့နီၪ, ထုၭထီၫထၪ့ အယုၬ နးဖျါနီၪ မိၥ့ၪ လဂၩလဲၪ. 28 မွဲဘၪနီၪ နၥံၪအၪ့ယိဆၧ လၧနၥံၪအကီၩ့အၥိၭအဂးလဲၪ. ဆၧလၧဖီၫယၫ အီၪလၧဆၧပျၩ့ဖၧၩ့နီၪ, မွဲအဒိၪထၪ့ဝ့ၫ ဘဲၫၥ့ၪလဲၪ ဘဲၫၥ့ၪလဲၪနီၪ ဆီၫ့မီၪ့ခွါဘီၪ. အဝ့ၫၥံၪ လမၩဘၪဆၧ, လဝံၭဘၪဆၧတၭ, 29 မွဲလါနၫ့ဘိၩ, ယလီၩဘၪ နၥံၪယီၩ စစီလမၧၫ့ ဒၪလ့ၬ အီၪလၧအကယးကဖး ထီးအလူၬလဂၩနီၪ, ကီၩ့ၥိၭဝ့ၫ ထီၩ့ဖီၫလမုနီၪ အ့ၬ. 30 နၥံၪနဲၩဆၧၡၩၥံၪဧ့, ယွၩအ့ၪဒုၭကီၩ့ဒုၭၥိၭ နၪ့လၧဆၧပျၩ့ဖၧၩ့ လၧလနံၩယီၩ အီၪဝ့ၫ, အ့ၪမွဲ ကဲဂီၩခိၬလနံၩ ဘၪ ဆၧဖျုၭလၩ့ဝ့ၫ လၧဖံၫ့ချၪဖၧၩ့တၭ, မိဒုၭကီၩ့ဒုၭၥိၭ နၥံၪ အၪနဲၪ့အနီၪ ဒံၭ, မွဲအ့ၬဧၪ. 31 မၩအၥၭဘဲၫနီၪတၭ, မွဲပမိအၪ့ဘၪ, မွဲ ပမိအီၩဘၪ, မွဲပမိကီၩ့မိၥိၭဘၪ ဘဲၫၥ့ၪလဲၪ ဘဲၫၥ့ၪလဲၪ နီၪ, ထီးစံၭဆၧနီၪ ဒဲအၪ့ယိၪဆၧ လဂ့ၩ. 32 အဂဲးဘဲၫယီၩ ဆၧနီၪလဖၪ ထီးအလူၬ ၦဆၨၩၥံၪ အၪ့ဎၬဝ့ၫဒၪ လီၫ. အ့ၪမွဲ နၥံၪဝ့ၫဒၪယီၩ နၥံၪဂ့ၩန့ဘၪ ဆၧလဖၪနီၪ, နၥံၪအဖါ အီၪလၧမူၭခိၪ ၥ့ၪယၫ လၧအလးအီၪဝ့ၫ လီၫ. 33 အ့ၪမွဲ အၪ့ဎၬဆိၫ ယွၩအဘၩ့အမုး ဒဲအဆၧတီၩဆၧလီၩ့ ဆံၭ. ဆၧမိဖ့ၪလၫ့နၥံၪ လၧဆၧလဖၪနီၪ ထီးအလူၬလၧအဖၫ့ခိၪ လီၫ. 34 မၩအၥၭဘဲၫနီၪတၭ, ထီးအၪ့ယိၪဆၧ လၧကဲဂီၩခိၬအဂး လဂ့ၩ, ကဲဂီၩခိၬနီၪ မိအၪ့ယိၪဆၧ လၧအဂးဒၪဝ့ၫလီၫ. မုလနံၩ အဆၧအၧၩ့ဆၧနၭနီၪ အၪယူၭ လၧအဂးဒၪဝ့ၫလီၫ.

1 ဘဲၫၥိၭ နၥံၪထီးဘၪ ဆၧစ့ၩရၫ့လဂ့ၩနီၪ, စ့ၩရၫ့နၥံၪဝ့ၫ လဂ့ၩ, 2 အဂဲးဘဲၫယီၩ နၥံၪ မိဘၪ ဆၧစ့ၩရၫ့ ဘဲၫနၥံၪ စ့ၩရၫ့ဆၧအၥိၭနီၪလီၫ. နၥံၪ မိဘၪ ဆၧတိၪ့န့ လၧနၥံၪအဂး ဘဲၫနၥံၪတိၪ့န့ဆၧ လၧၦအဂးအၥိၭနီၪလီၫ. 3 ၥံၪ့ဖုၫ အီၪလၧနမ့ၬၥၪဖၧၩ့နီၪ, နလဆီၫ့မီၪ့ဘၪတၭ, မွဲဘၪနီၪ နယိနိၪကဲၩ့ဖိၪ လၧနထၧၫ့ဖုဝဲ အမ့ၬၥၪဖၧၩ့နီၪလဲၪ. 4 မွဲဘၪနီၪ နစံၭ နထၧၫ့ဖုဝဲ, ဖ့ၪလၫ့ ယခွ့ၭထၪ့ခွံၬ နိၪကဲၩ့ဖိၪ အီၪလၧနမ့ၬၥၪဖၧၩ့ဆံၭ, နီၪလဲၪ. ယိခွါ, ၥံၪ့ဖုၫ အီၪဝ့ၫ လၧနမ့ၬၥၪဖၧၩ့ မၬကၨ. 5 ၦလၧအအၪ့လီၫဆၧဧ့; ခွ့ၭထၪ့ခွံၬဆိၫ ဒၪခလူၬ ၥံၪ့ဖုၫ အီၪလၧနမ့ၬၥၪဖၧၩ့နီၪဆံၭ. အနီၪတၭ, နမိဒၪဆၧ ထံၫထံၫဆၭဆၭ ဘဲၫနမိခွ့ၭထၪ့ခွံၬ နိၪကဲၩ့ဖိၪ အီၪလၧနထၧၫ့ဖုဝဲ အမ့ၬၥၪဖၧၩ့အၥိၭနီၪလီၫ. 6 ထီးဖ့ၪလၫ့ ဆၧဆံၫ့ဎံၪ လၧထွံၪအီၪ လဂ့ၩ, ထီးခွံၬလၩ့နၥံၪ အမနံၬထၫ့မျါ လၧထိၭအမ့ၬယၫ လဂ့ၩ; မွဲအမိယဲးထဲးဘၪခိၬ လၧအခၪ့တၭ, မိကၠၪထဲၩ့အၥၭ အဲၪ့လၩ့လ့ၭနၥံၪ လီၫ. 7 အၪ့ကံၩ့ဆၧဆံၭ, ဆၧမိဖ့ၪလၫ့ နၥံၪလီၫ. အၪ့ဎၬဆၧဆံၭ, နၥံၪမိဒၪန့ဆၧလီၫ. ဒိၪထိၬဆၧဆံၭ, ဆၧမိဝဲထၪ့ လၧနၥံၪအဂးလီၫ. 8 အဂဲးဘဲၫယီၩ ကယဲ ၦလၧအအၪ့ကံၩ့ဆၧနီၪ မွဲအန့ဘၪဝ့ၫ ကိၭဂၩဒ့ၭလီၫ. ၦလၧအအၪ့ဎၬဆၧနီၪ, မွဲအဒၪန့ဘၪဝ့ၫလီၫ. ဆၧမိဝဲထၪ့န့ ၦလၧအဒိၪထိၬဆၧနီၪလီၫ. 9 ၦၡၩအီၪလၧနၥံၪအကျၩ လၧအဖိၪခွၫ အ့ၪအၪ့ကံၩ့ ကိၪနးလီၪ့တၭ, မိဖ့ၪလၫ့ဝ့ၫ လၧလိးနးဖျိၪ့နီၪ; မွဲပလၫလဂၩလဲၪ. 10 အ့ၪအၪ့ကံၩ့ ယၪ နးဘံၪ့နီၪ, မွဲအမိဖ့ၪလၫ့ဝ့ၫ လၧဂူနးဘီၩ့ဆ့ဧၪ. 11 အနီၪတၭ, နၥံၪမွဲ ၦလၧအအၧၩ့လဖၪနီၪ အ့ၪၥ့ၪယၫ ဖ့ၪလၫ့နၥံၪ အဖိၪအလံၩ လၧဆၧဖ့ၪလၫ့အဂ့ၩတၭ, မွဲနၥံၪအဖါ လၧအအီၪဝ့ၫ လၧမူၭခိၪနီၪ မိဖ့ၪလၫ့ ဆၧအဂ့ၩ လၧၦလၧအအၪ့ကံၩ့ ဆၧလဖၪအၪနဲၪ့နီၪ ဆံၭအၪလဲၪ. 12 မၩအၥၭဘဲၫနီၪတၭ, ကယဲ ဆၧလၧနၥံၪဆိၫ့ ၦၡၩမၩနၥံၪ ကိၭမံၩ့ဒ့ၭနီၪ, မၩအဝ့ၫၥံၪ ဘဲၫနီၪအၥိၭ ဆံၭ. အဂဲးဘဲၫယီၩ အနီၪမွဲ ဆၧမၪလူၬ ဒဲမီၪလဖၪနီၪလီၫ. 13 လ့ၩနုၬ လၧတရၫ့အအံၪ့နီၪ ဆံၭ. အဂဲးဘဲၫယီၩ တရၫ့မွဲအလဲ, ဒဲဖၧၩ့ၥၭမွဲ အဒိၪ လၧအထီၩ့ဝ့ၫ လၧဆၧဂၭဂီၩ့ဂၭစၪနီၪတၭ, ၦလၧအလ့ၩနုၬဝ့ၫလဖၪနီၪ အီၪအၪဂၩ လီၫ. 14 အ့ၪမွဲ တရၫ့မွဲအအံၪ့, ဒဲဖၧၩ့ၥၭမွဲ အဆံၭ လၧအထီၩ့ဝ့ၫ လၧဆၧမၧၫ့တၭ, ၦၡၩ လၧအဒၪန့ဝ့ၫလဖၪ အီၪၡၩခိၬဂၩလီၫ. 15 ထီးလၩ့နၥံၪအၥၭ လၧမီၪအဘျၪလဖၪနီၪ ဆံၭ; အဝ့ၫၥံၪ ဂဲၫလၧနၥံၪအအီၪ, ၥိၭၥိၪ အကီၩ့အၥိၭ တၭ, လၧအဖၧၩ့နီၪ မွဲထွံၪမံၩ့အဒူၩလဖၪ လီၫ. 16 နၥံၪ မိၥ့ၪယၫ အဝ့ၫၥံၪ လၧအဆၧၥၪ လီၫ. ၦအၪ့မၩန့ စဘံၭၥၪ လၧဆၧဆူၪဆၧမဲၪအလီၩ့, ဒဲချိၪ့ဒိၩ့ၥၪ လၧယၩ့ခူၬအလီၩ့ ဆ့ဧၪ. 17 ဘဲၫနီၪတၭ, ကယဲၥံၪ့ထံၭအဂ့ၩ ကိၭထံၭဒ့ၭနီၪ; ၥၪထၪ့ဆၧၥၪ အဂ့ၩ လီၫ. အ့ၪမွဲ ၥံၪ့အအၧၩ့လထံၭနီၪ, ၥၪထၪ့ ဆၧၥၪအအၧၩ့လီၫ. 18 ၥံၪ့အဂ့ၩလထံၭနီၪ ၥၪထၪ့ ဆၧၥၪအအၧၩ့ ၥ့ၪအ့ၬ. ၥံၪ့အအၧၩ့လထံၭနီၪ ၥၪထၪ့ ဆၧၥၪအဂ့ၩ ၥ့ၪအ့ၬ. 19 ကယဲၥံၪ့လၧအလၥၪထၪ့ဘၪ ဆၧၥၪအဂ့ၩကိၭထံၭဒ့ၭနီၪ ဘၪ ဆၧခူၬခွံၬဝ့ၫ တၭ, ဘၪ ဆၧဖျုၭလၩ့ဝ့ၫ လၧမ့ၪဖၧၩ့လီၫ. 20 မၩအၥၭဘဲၫနီၪတၭ, နၥံၪမိၥ့ၪယၫ အဝ့ၫၥံၪ လၧအဆၧၥၪလီၫ. 21 ၦလၧအစံၭယၧၩ, ကဆါဧ့, ကဆါဧ့နီၪ, မွဲအမိလ့ၩနုၬဘၪ လၧမူၭခိၪ အဘၩ့အမုး အဖၧၩ့ ကိၭဂၩဒ့ၭ အ့ၬ. မွဲၦလၧအမၩဝ့ၫ ထီးဒၪယဖါ အီၪလၧမူၭခိၪအၥၭ နီၪလီၫ. 22 လၧမုလနံၩနီၪ ၦအၪဂၩမိစံၭယၧၩ, ကဆါဧ့, ကဆါဧ့, ပချဲၩ့ဆၧ လၧမီၪအချိၬ လၧနမံၩ့, ဒဲပနၫ့ထၪ့ခွံၬ ဆၧနၪ လၧနမံၩ့, ဒဲပမၩ ဆၧလၩ့လၭ အၪမံၩ့ လၧနမံၩ့မွဲအ့ၬဧၪ. 23 ထီးနီၪလဖၧၫ့ ယမိလီၩဘၪ ဆၧတီၩတီၩ, ယၥ့ၪယၫ နၥံၪ နးဆိၭအ့ၬ. ၦလၧအကိၪ့မၩ ဆၧအၧၩ့ဆၧၥၫ့ၥံၪဧ့, စဲၪ့ဖၭ လၧယၧၩ ဆံၭ. 24 မၩအၥၭဘဲၫနီၪတၭ, ၦလၧအနါဂၧၫ့ ယလူယီၩ ဒဲထီးန့ဝ့ၫ ကိၭဂၩဒ့ၭနီၪ, ယမိဒီၩ့လၩ့ အဝ့ၫၥံၪ ဘဲၫၦကိၪ့ဆၧၥ့ၪ လၧအမၩဂံၪ့ လၧလိးခိၪလဂၩ အၥိၭနီၪလီၫ. 25 ဆၧဂဲၫဆၧၩ့လၩ့တၭ, ထံၫဆ့ၭဆီၪ့, လံၩအူၪဝ့ၫနီၪ, ဒဲလၩ့ဘၪဝ့ၫ လၧဂံၪ့လဖျိၪ့နီၪ, လလၩ့ဎီးဘၪတၭ, မွဲအခၪ့ထံၭ အီၪဝ့ၫ လၧလိးခိၪအဂဲးလီၫ. 26 ၦလၧအနါဂၧၫ့ ယလူယထၫယီၩတၭ, လထီးန့ဘၪဝ့ၫ ကိၭဂၩဒ့ၭနီၪ, ယမိဒီၩ့လၩ့ အဝ့ၫၥံၪ ဘဲၫၦအဂီၩ့ လၧအမၩဂံၪ့ လၧမ့ၭခိၪလဂၩအၥိၭနီၪလီၫ. 27 ဆၧဂဲၫဆၧၩ့လၩ့တၭ, ထံၫဆ့ၭဆီၪ့, လံၩအူၪဝ့ၫနီၪ, ဒဲဘၪဂံၪ့လဖျိၪ့နီၪတၭ, လၩ့ဎီးဝ့ၫလီၫ. အဆၧလၩ့ဎီးနီၪ နၭမၬလီၫ. 28 ဆၧမၩအၥၭထီး ယ့ၫၡူၬ လီၩလၩ့လၬလၩ့ဆၧနီၪ ဂီၩ့တၭ, ၦခမျၧး ထီၫမံၫထီၫမၪဝ့ၫ လၧအဆၧၥီၪ့ဆၧၥၫ့ အဂဲး လီၫ. 29 အဂဲးဘဲၫယီၩ မွဲအၥီၪ့ထဲၩ့ၥၫ့ထဲၩ့ဆၧ ဘဲၫၦကွ့ၭလံၬအၥိၭအ့ၬ. မွဲဘဲၫ ၦအီၪလၧအစီၩ့အမၩ့ လဂၩအၥိၭနီၪလီၫ.

1 ထီးအဂဲၫထဲၩ့လၩ့ လၧခိၪလီၩ့ခိၪ တၭ, ၦခမျၧးဖၭဒိၪၥံၪ ဖိၬထၪ့အခဲၫ့လီၫ. 2 ယိခွါ, ၦလၧအခံၫထူၬဆၫအၧၩ့လဂၩ ဂဲၫလၧအအီၪတၭ, ထွံၩလၩ့ လၧအမ့ၬယၫ စံၭဝ့ၫဒၪ; ကဆါဧ့, နၥၭ အ့ၪအီၪ လၧနမိမၩဆံၫ့ထၪ့ထဲၩ့ ယၧၩတၭ, နမၩ နဝ့ၫၥ့ၪလီၫ. 3 ယ့ၫၡူၬ ယူၬစိၩ အစူၪထိၭဘၪ အဝ့ၫနီၪ, စံၭဝ့ၫဒၪ, ယၥၭအီၪ, မွဲနဆံၫ့ထၪ့ထဲၩ့ဆံၭ. တၭအဆၧခံၫထူၬဆၫအၧၩ့ ဆံၫ့ထၪ့ထဲၩ့ဝ့ၫ ချဲၫ့မၬလီၫ. 4 ယ့ၫၡူၬ စံၭဝ့ၫ, ထီးလၩ့နၥၭ ဘဲၫနထီး လီၩဘၪ ၦနးဂၩလဂ့ၩ; လ့ၩဒုၭနဲၪနၥၭ လၧၦလုဆၧ တၭ, မၩဘိၪ့ဆၧ လၧစမိစ့ၭမၪလူၬ လၧဆၧထိးအၥၭ လၧအဝ့ၫၥံၪ အဂးဆံၭ. 5 ထီးအလ့ၩနုၬဝ့ၫ လၧကပၧနအၫ့အဖၧၩ့ နီၪ, ၥုၭဖိၪလယၩအခိၪလဂၩ ဂဲၫလၧအအီၪတၭ, အၪ့ကံၩ့အၪ့ယၫဝ့ၫ, 6 စံၭဝ့ၫဒၪ, ကဆါဧ့, ယခ့ၫယၡၩလဂၩ ၥံၫလခီၫဖၩတၭ, ဆီၫ့ခိၬဆီၫ့ကဲၩ့ နၭလ့ၬတၭ, မံၫနၩ့ လၧဂံၪ့ဖၧၩ့လီၫ. 7 ယ့ၫၡူၬစံၭ, ယမိလ့ၩ မၩဘျၪထဲၩ့ အဝ့ၫနီၪလီၫ. 8 ၥုၭဖိၪလယၩအခိၪနီၪ စံၭဆၧၫ့ဝ့ၫ, စံၭဝ့ၫဒၪ, ကဆါဧ့, နဂဲၫနုၬ လၧယဂံၪ့ခိၪဖၫ့လၬယီၩ ယကြၨၭအ့ၬ; နအ့ၪစံၭ လၧနလူ နးထံၪ တၭ, ယခ့ၫယၡၩ မိဘျၪထဲၩ့ဝ့ၫလီၫ. 9 အဂဲးဘဲၫယီၩ ယဝ့ၫဒၪယမွဲ ၦၡၩအီၪလၧဆၧအစီၩ့အမၩ့ အဖၫ့လၬတၭ, ၥုၭဖိၪၥ့ၪဖိၪ အီၪလၧယဖၫ့လၬဆ့လီၫ. ယစံၭအယီၩလဂၩ, လ့ၩဘီၪ, တၭလ့ၩဝ့ၫလီၫ; အနီၪလဂၩ, ဂဲၫဘီၪ, တၭဂဲၫဝ့ၫလီၫ. ယခ့ၫယၡၩနီၪ မၩဆၧယီၩဘီၪ, တၭမၩဝ့ၫဒၪလီၫ. 10 ထီးယ့ၫၡူၬ နါဂၧၫ့ဆၧနီၪ, ထီၫမံၫထီၫမၪဝ့ၫတၭ, စံၭၦဖိၬအခဲၫ့လဖၪနီၪ, ယလီၩဘၪနၥံၪ တီၩတီၩယီၩ, လၧအံၫစရ့လၭ အကျၩ ဒၪလ့ၬနီၪ, ဆၧနဲၩအၪန့ၫအယီၩ ယဒၪဘၪ အ့ၬ. 11 ယစံၭ နၥံၪ ၦအၪဂၩ မိဂဲၫလၧမုထၪ့ ဒဲလၧမုနုၬတၭ, မိဆၧၫ့နၩ့ဒံၩ့ခံၫ့ လၧစပွဲထံၭ လၧစအၫဘြဟၫ့, ဒဲစအံစၭ, ဒဲစယၫကူၭအၥိၭ လၧမူၭခိၪအဘၩ့အမုးအဖၧၩ့လီၫ. 12 အ့ၪမွဲ ဘၩ့ဖိၪမုးဖိၪလဖၪနီၪ ဆၧမိနၫ့ထၪ့ခွံၬ အဝ့ၫၥံၪ လၧဆၧခံၭကျၩလၧခီၫ့ တၭ, ဆၧဘၪဂၪ့ဆၧဘၪယၧၩ့, ဆၧခၪအဲၪ့ထံးနီၪ မိအီၪဝ့ၫဒၪ ထီးနီၪလီၫ. 13 ယ့ၫၡူၬစံၭ, ၦၥုၭဖိၪလယၩအခိၪလဂၩနီၪ, ထဲၩ့ထဲၩ့ဘီၪ, ဘဲၫနနဲၩဆၧအၥိၭနီၪ မွဲအကဲၪထၪ့ဒၪဝ့ၫ ဆံၭ. အခ့ၫအၡၩ ဘျၪထဲၩ့ဝ့ၫဒၪ လၧနၩရံၩနီၪလီၫ. ယ့ၫၡူၬ မၩဘျၪထဲၩ့ ၦအၪဂၩ. (မၫ, ၥး၂၉-၃၄, လု, ၄း၃၈-၄၁). 14 ယ့ၫၡူၬ လ့ၩနုၬဝ့ၫ လၧစပံတၧၫ အဂံၪ့ဖၧၩ့တၭ, ဒၪဘၪ အမံၩ့ၡါမုၪ မံၫနၩ့ဝ့ၫတၭ, ဘၪ ဆၧဆူၪဂိၬ လီၫ. 15 အဝ့ၫဒၪ ထိၭဘၪအစူၪတၭ, အဆၧဆူၪဂိၬနီၪ စဲၪ့ထၪ့ခွံၬဝ့ၫတၭ, ဂဲထုၪ့မၩ အခ့ၫအၡၩအဆၧလီၫ. 16 ထီးမုဂၪလၩ့တၭ, ၦဂဲၫဆိၬ ၦၡၩ လၧဆၧနၪအီၪလၧအလီၩ့အၪဂၩ လၧအအီၪ တၭ, အဝ့ၫဒၪ နၫ့ထၪ့ခွံၬ ဆၧနၪ လၧအလူလထံၪတၭ, မၩဘျၪထဲၩ့ ကယဲ ၦလၧအဆၫလဖၪနီၪ ထီးအလူၬလီၫ. 17 မၩအၥၭဘဲၫနီၪတၭ, မီၪ အဲၫစ့ယၫ အလူ လၧၫ့ထၪ့ဎွ့ၩထၪ့ဝ့ၫတၭ; စံၭဝ့ၫဒၪ, အဝ့ၫဒၪ အနၫ့ဆါဒၪဝ့ၫ မၩန့ ပဆၧဆီၫ့ကိၭဆီၫ့ကဲၩ့တၭ, ဆိၬန့ ပဆၧဆၫ လီၫ. 18 ယ့ၫၡူၬ ဒၪဘၪ ၦခမျၧးဖၭဒိၪၥံၪ အီၪဝၬဖီၩ့ဝ့ၫတၭ, အၪ့မၧၫ့ အခၫ့စိၩဝ့ၫ လၧဝါလခီၫလီၫ. 19 ၦကွ့ၭလံၬလဂၩ ဂဲၫဝ့ၫတၭ, စံၭဝ့ၫဒၪ, ဆရၫဧ့, ထီးဒၪနလ့ၩဆၧ လစီၪ့လါလါနီၪ ယမိဖိၬနခဲၫ့ လီၫ. 20 ယ့ၫၡူၬ စံၭအဝ့ၫနီၪ, ထွံၪမံၩ့ၥံၪ အီၪဝ့ၫလၧအဖၧၩ့, ဒဲထိၪလဖၪ လၧဆၧဖိၭဖၫ့ အီၪဝ့ၫလၧအၥွံၫ, အ့ၪမွဲ ၦၡၩ အဖိၪခွၫလဂၩယီၩ, ထီးအမိအီၪက့ၪလၩ့ဘၪ အခိၪဎွံၪနီၪ အလးအီၪအ့ၬ. 21 ၦအဂူၫဂၩ လၧအဖျဲၥံၪအကျၩလဂၩ စံၭဝ့ၫဒၪ, ကဆါ ဧ့, ဒုၭထဲၩ့ဆိၫ ဒၪခလူၬယၧၩ ဘဲၫယမိခုၪ့လၩ့ဘၧၩ့ခွံၬ ယဖါအၥိၭဘီၪ. 22 ယ့ၫၡူၬ စံၭအဝ့ၫနီၪ, ဖိၬယခဲၫ့ဆံၭ, ၦၥံၫနီၪ မွဲ အခုၪ့လၩ့ဘၧၩ့ခွံၬဒၪဝ့ၫ အၡၩၥံၫနီၪဆံၭ. 23 ထီးအလ့ၩနုၬ လၧချံၫဖၧၩ့တၭ, အထံၩအဖျဲၥံၪ ဖိၬထၪ့အခဲၫ့လီၫ. 24 ယိခွါ, လံၩလဖုၬဖၭဒိၪ အီၪထၪ့ဝ့ၫ လၧကွံၩနီၪ ထီးချံၫဘံၭဝ့ၫ လၧလပီၩလဖၪလီၫ. အ့ၪမွဲ အဝ့ၫဒၪနီၪ မံၫမၪဝ့ၫဒၪလီၫ. 25 အထံၩအဖျဲ လ့ၩထိၪဂဲထုၪ့ဝ့ၫတၭ, စံၭဝ့ၫဒၪ, ကဆါဧ့, ထိးထဲၩ့တၩ့ထဲၩ့ပၧၩ ဆံၭ, ပမိဂၭဂီၩ့ဖီၩ! 26 အဝ့ၫနီၪ စံၭအဝ့ၫၥံၪ, ၦနဲၩဆၧၡၩၥံၪဧ့, မွဲဘၪနီၫ လၧနၥံၪၥၭမဲၪဆၧလဲၪ. ထီးနီၪလဖၧၫ့ အဝ့ၫဒၪ ဂဲထုၪ့အၪ့လၬ လံၩဒဲကွံၩ တၭ, ဆၧအီၪထဲၩ့မၬ ဂုးဖုးလီၫ. 27 ၦလဖၪနီၪ ထီၫမံၫထီၫမၪဝ့ၫတၭ, စံၭဝ့ၫဒၪ, အယီၩလဂၩမွဲ ၦဘဲၫၥ့ၪလဲၪ ဘဲၫၥ့ၪလဲၪနီၪ, လံၩ ဒဲကွံၩ ခိၭနၪအလူ မၬကၨ. 28 အဝ့ၫဒၪ လ့ၩထီၩ့ လၧဝါလခီၫ, လၧဂၭဒရၫအခးနီၪတၭ, ၦလၧဆၧနၪအီၪလၧအလီၩ့ နံၫဂၩဒူၩ နၭနၭလ့ၬ, ထီးၦလ့ၩလၧဖၧၩ့ၥၭနီၪ လၥ့ၪဘၪ နးဂၩတၭ, ဂဲၫထၪ့ဝ့ၫ လၧလီၫ့ဖၧၩ့နီၪ အၪ့ဂၬ အဝ့ၫဒၪလီၫ. 29 ယိခွါ, အဝ့ၫၥံၪ ကိၭၡၭထၪ့ဝ့ၫတၭ, စံၭဝ့ၫဒၪ, ယွၩ အဖိၪခွၫဧ့, ဆၧဘၪဆဲၫ့လိၬပၥၭ လၧပၧၩ ဒဲနၧၩ, မွဲဆၧနီၪလဲၪ. အမုအလၩ လဘၪဒံၭဘၪတၭ, မွဲနဂဲၫမၩအၧၩ့မၩနၭပၧၩ ဆ့ဧၪ. 30 ထိၭခမျၧးလဒီၪ့ အၪ့ဆၧ လၧအယဲၩ့နီၪတၭ, 31 ဆၧနၪလဖၪနီၪ အၪ့ကံၩ့အၪ့ယၫဝ့ၫ တၭ, စံၭဝ့ၫဒၪ, နအ့ၪနၫ့ထၪ့ခွံၬပၧၩတၭ, ဒုၭလ့ၩနုၬပၧၩ လၧထိၭလဒီၪ့နီၪ အဖၧၩ့ဆံၭ. 32 အဝ့ၫနီၪ လီၩဘၪဝ့ၫ, လ့ၩကဒၪဘီၪ အဝ့ၫၥံၪ စဲၪ့ထၪ့ခွံၬတၭ, လ့ၩနုၬဝ့ၫ လၧထိၭလဒီၪ့အဖၧၩ့လီၫ. ယိခွါ, ထိၭခမျၧး ထၧၫ့ဒီၪ့ယၫနီၪ စဲၪ့ဖုၫလၩ့ လၧၡၭမ့ၬထုးထၪ့ထီၫအလီၩ့ လၧကွံၩဖၧၩ့တၭ, လၩ့အုၭၥံၫဝ့ၫ လၧထံၫကျၩနီၪလီၫ. 33 ၦယူၬထိၭလဖၪ စဲၪ့ဝ့ၫတၭ လ့ၩနုၬ လၧဒိၩ့ဖၧၩ့, လီၩဘၪ ဆၧထီးအလူၬ, ဒဲဆၧလၧအဘၪဆဲၫ့ လၧၦလၧဆၧနၪ အီၪလၧအလီၩ့ နီၪလီၫ. 34 ယိခွါ, ၦဒိၩ့ဖိၪ ဂဲၫထၪ့ လၧယ့ၫၡူၬအအီၪ ထၧၫ့ဒိၩ့ယၫတၭ, ထီးအဒၪဘၪဝ့ၫနီၪ အဝ့ၫၥံၪ အၪ့ကံၩ့အၪ့ယၫဝ့ၫ ဘဲၫၥိၭ အမိစဲၪ့ထၪ့ခွံၬ လၧအဝ့ၫၥံၪ အခးလီၫ.

မၭၥုၫ Matthew 9

1 အဝ့ၫဒၪ လ့ၩနုၬ လၧချံၫဖၧၩ့နီၪ, ခၫ့စိၩဝ့ၫတၭ, ဂဲၫနုၬ လၧအဒိၩ့ဒၪဝ့ၫအဖၧၩ့လီၫ. 2 တၭယိခွါ, ၦၥံၫလခီၫဖၩ လဂၩ မံၫနၩ့ လၧလးမံၫအဖၧၩ့ တၭ, ၦဂဲၫဆိၬဝ့ၫ လၧအအီၪလီၫ. ယ့ၫၡူၬ ဒၪဘၪ အဝ့ၫၥံၪ အဆၧနဲၩတၭ, စံၭၦၥံၫလခီၫဖၩလဂၩနီၪ, ဖိၪခွၫဧ့, မွဲနၥၭဎွံၫထၪ့ဘီၪ; နဆၧဒဲၭဘၭ ဖျါယူၭ. 3 ယိခွါ, ၦကွ့ၭလံၬ လနၩ့နၩ့ စံၭ လၧအၥၭဖၧၩ့; ၦလဂၩယီၩ ချဲၩ့မၪယွၩလီၫ. 4 ယ့ၫၡူၬ ၥ့ၪယၫ အဆၧဆီၫ့မီၪ့လဖၪ တၭ, စံၭဝ့ၫဒၪ; မွဲဘၪနီၫ လၧနၥံၪ ဆီၫ့မီၪ့ ဆၧအၧၩ့ လၧနၥံၪ အၥၭဖၧၩ့နီၪလဲၪ. 5 အဂဲးဘဲၫယီၩ, မွဲအယီၫ ထံၪထံၪလဲၪ. ၦစံၭ လၧနဆၧဒဲၭဘၭဖျါယူၭနီၪ, မိယီၫ လဆံၭဧၪ. ၦစံၭ, ဂဲထုၪ့ စဲၪ့ထၪ့ဆံၭနီၪ မိယီၫ လဆံၭဧၪ. 6 မွဲလါနၫ့ဘိၩ, ဘဲၫၥိၭ နၥံၪမိၥ့ၪယၫ လၧၦၡၩ အဖိၪခွၫလဂၩယီၩ အီၪလၧအစီၩ့အမၩ့ လၧဂၪ့ခိၪချိၫ့ယီၩ, ထီးအကွဲၪဖျါ ဆၧဒဲၩဘၭ မိၥ့ၪ တၭ, (ယ့ၫၡူၬ စံၭ ၦၥံၫလခီၫဖၩ လဂၩနီၪ,) ယစံၭ နၧၩ, ဂဲထုၪ့ဆိၬထၪ့ နလးမံၫတၭ, ထဲၩ့ထဲၩ့ လၧနဂံၪ့ ဆံၭ. 7 အဝ့ၫဒၪ ဂဲထုၪ့တၭ, ထဲၩ့ထဲၩ့ဝ့ၫ လၧအဂံၪ့လီၫ. 8 ၦခမျၧး ဒၪဘၪဝ့ၫနီၪ, ထီၫမံၫထီၫမၪ တၭ, စံၭထၪ့အၪ့အူၭယွၩ လၧအဖ့ၪလၫ့ ၦၡၩ အစီၩ့အမၩ့ ဒိၪန့ၫနီၪလီၫ. 9 ယ့ၫၡူၬ စဲၪ့ထၪ့ခွံၬ ထီးနီၪတၭ, ဒၪဘၪ ၦၡၩ လၧအမံၩ့မွဲ စမၭၥုၫ ဆၧၫ့နၩ့ဝ့ၫ လၧၦအၪ့ကံၩ့အခီၫ့ အလးနီၪတၭ, စံၭအဝ့ၫ, ဖိၬယခဲၫ့ဆံၭ. အဝ့ၫနီၪ ဂဲထုၪ့တၭ ဖိၬထၪ့အခဲၫ့လီၫ. 10 ဆၧမၩအၥၭ လၧယ့ၫၡူၬ ဆၧၫ့နၩ့ဒံၩ့ခံၫ့ လၧစပွဲထံၭ လၧအဂံၪ့ဖၧၩ့ အဘိၩ့ဘၭနီၪ တၭ, ယိခွါ, ၦအၪ့ကံၩ့အခီၫ့ၥံၪ ဒဲၦဆၧဒဲၩဘၭဖိၪၥံၪ အၪဂၩ ဂဲၫဆၧၫ့နၩ့ဒံၩ့ခံၫ့ဎုၬ လၧအဝ့ၫနီၪ, ဒဲလၧအထံၩအဖျဲအၥိၭ လၧစပွဲထံၭဆ့လီၫ. 11 ၦဖၫရစံၫလဖၪ ဒၪဘၪဝ့ၫတၭ, စံၭ အထံၩအဖျဲၥံၪ, မွဲဘၪနီၫ လၧနၥံၪအဆရၫ အၪ့ဎုၬဆၧ လၧၦအၪ့ကံၩ့အခီၫ့, ဒဲလၧၦဆၧဒဲၩဘၭဖိၪ အၥိၭနီၪ လဲၪ. 12 ယ့ၫၡူၬ နါဂၧၫ့တၭ လီၩဘၪ အဝ့ၫၥံၪ, ၦလၧအအီၪဆီၪ့အီၪချဲၫ့လဖၪ မၩၥံၪ [ၥံၪ့ဎွံ] ဆရၫ အလးအီၪအ့ၬ. မၩဝ့ၫအလး အီၪန့ၫ ၦလၧအဆၫလဖၪလီၫ. 13 ဘၪယၥၭ လၧဆၧယၫ့ၥုၪ့ယၫ့ၥၭ တၭ, မွဲဆၧလုဆၧဖၬနီၪ အ့ၬ. အနီၪလထံၪမွဲ အစံၭဝ့ၫ ဘဲၫၥ့ၪလဲၪနီၪ, လ့ၩမၩလိၪဆံၭ. အဂဲးဘဲၫယီၩ မွဲ ယဂဲၫကိၭထဲၩ့ ၦအတီၩအလီၩ့အ့ၬ; အ့ၪမွဲ ၦဆၧဒဲၩဘၭဖိၪလခီၫ လီၫ. 14 ထီးနီၪလဖၧၫ့ စယီဟၫ့ အထံၩအဖျဲၥံၪ ဂဲၫလၧအအီၪ တၭ, စံၭဝ့ၫ, မွဲဘၪနီၫ လၧပဝ့ၫ ဒဲၦဖၫရစံၫလဖၪ ဒုၪဆၧအၪ့ဆၧအီၩ အၪဘျၩ့အၪဘျၩ့တၭ, နထံၩနဖျဲလဖၪ လဒုၪဘၪ ဆၧအၪ့ဆၧအီၩလဲၪ. 15 ယ့ၫၡူၬ လီၩဘၪဝ့ၫ, ဆၧလၧတလၭမူၭအဖျဲယီၩ, ထီးတလၭမူၭအခွၫ အီၪလၧအၥိၭ အဘိၩ့ဘၭတၭ, အၥုၪ့အုၭအၥၭအုၭ ဘၪမိၥ့ၪဆ့ဧၪ. မွဲလါနၫ့ဘိၩ အနံၩအၥၫ့ မိဘၪ လၧဆၧမိထုၭလၩ့ဖၭ တလၭမူၭအခွၫ လၧအအီၪလီၫ. ထီးနီၪလဖၧၫ့ အဝ့ၫၥံၪ မိဒုၪဆၧအၪ့ဆၧအီၩလီၫ. 16 ဆၧကီၩ့ဆၧၥိၭ အလးလံၩနီၪ ၦလဆၭဒၭဘၪ လၧအၥၫ့ နးဂၩတၭ, အ့ၪမၩဝ့ၫ ဘဲၫနီၪ, ဆၧအၥၫ့ၡၫ့ယၬဝ့ၫ, အဖၧၩ့လးယၬ လဲထၪ့ဝ့ၫလီၫ. 17 ဆၧလၧထိၪ့ဆၧဖံၭ အလးလံၩအဖၧၩ့နီၪ ၦလူၫနုၬဝ့ၫ စဘံၭထံၫ အၥၫ့အ့ၬ. အ့ၪမၩဝ့ၫ ဘဲၫနီၪတၭ, ထိၪ့ဆၧဖံၭနီၪ ဖီးဖၭဝ့ၫ တၭ, စဘံၭထံၫ လၩ့ယွၩခွံၬ, ဒဲထိၪ့ဆၧဖံၭ ဂၭဂီၩ့ဝ့ၫလီၫ. အ့ၪမွဲ စဘံၭထံၫ အၥၫ့နီၪ ၦလူၫနုၬဝ့ၫ လၧထိၪ့ဆၧဖံၭအၥၫ့ အဖၧၩ့တၭ, အီၪဒၪအဆၧ နံၫမံၩ့လူၬလီၫ. 18 အဝ့ၫဒၪ လီၩလၩ့လၬလၩ့ဆၧလဖၪနီၪ လၧအဝ့ၫၥံၪ အဘိၩ့ဘၭတၭ, ယိခွါ, ၦအခိၪလဂၩ ဂဲၫၡီၫ့လၩ့ လၧအမ့ၬယၫတၭ, စံၭဝ့ၫဒၪ ယဖိၪမုၪလဂၩ ဘိၩ့နဲၪ့ယီၩ ၥံၫယူၭ! မွဲလါနၩ့ဘိၩ ဂဲၫအီၪက့ၪလၩ့ နစူၪ လၧအလီၩ့ တၭ, မွဲအမိမၧၫ့ထၪ့ထဲၩ့ဝ့ၫလီၫ. 19 ယ့ၫၡူၬ ဂဲထုၪ့လ့ၩဖိၬအခဲၫ့တၭ, အထံၩအဖျဲၥံၪ အီၪလၧအၥိၭလီၫ. 20 ယိခွါ, ၦမုၪ လၧအဆၫၥွံၪလၩ့ဝ့ၫ လဆံၫနံၫနံၪ့လဂၩ လ့ၩလၧယ့ၫၡူၬအချိၫ့တၭ, ထိၭဝ့ၫ အဖၬဘဲၩ့အနွံၫ လီၫ. 21 အဂဲးဘဲၫယီၩ စံၭဝ့ၫ လၧအၥၭဖၧၩ့, ယအ့ၪထိၭ န့ၫအဖၬဘဲၩ့ တၭ, ယမိဘျၪထဲၩ့ ယဝ့ၫလီၫ. 22 ယ့ၫၡူၬ ကၠၪထဲၩ့အၥၭတၭ, ဒၪဘၪဝ့ၫနီၪ စံၭဝ့ၫဒၪ, ဖိၪမုၪဧ့, မွဲ နၥၭဎွံၫထၪ့ဘီၪ, နဆၧနဲၩနီၪ မၩဘျၪထဲၩ့နၧၩ ယူၭ. ၦမုၪနီၪ ဘျၪထဲၩ့ဝ့ၫ လၧနၩရံၩနီၪလီၫ. 23 ယ့ၫၡူၬ လ့ၩနုၬ လၧၦအခိၪအဂံၪ့ တၭ, ဒၪဘၪဝ့ၫ လၧၦဖိၬဒိၩ့, အူၪပံၩ, ဒဲၦခမျၧး ဂၪ့ကိၭဂၪ့ၡၭနီၪ, 24 လီၩဘၪဝ့ၫ, အီၪပဲၩဘီၪ; ၦဖိၪၥၪမုၪယီၩ လၥံၫဘၪ တၭ, မွဲအမံၫမၪဝ့ၫလီၫ. အဝ့ၫၥံၪ နံဘၪ ဒုၪဒွ့ၪ အဝ့ၫလီၫ. 25 ထီးအနၫ့ထၪ့ခွံၬ ၦခမျၧးနီၪ, လ့ၩနုၬဝ့ၫ ဖီၪ့ထၪ့အစူၪတၭ, ၦဖိၪၥၪမုၪ ဂဲထုၪ့ထဲၩ့ဝ့ၫလီၫ. 26 ဆၧမၩအၥၭနီၪ ဂၧၫ့ထၪ့ၥၩလၩ့ဝ့ၫ လၧခးနီၪ ထၧၫ့ခးယၫလီၫ. 27 ယ့ၫၡူၬ စဲၪ့ထၪ့ခွံၬ ထီးနီၪ, ၦမ့ၬဘျီၪ နံၫဂၩ ဂဲၫဖိၬအခဲၫ့ တၭ, ကိၭၡၭထၪ့ဆၧ စံၭဝ့ၫဒၪ, စဒၫဝံၭ အဖိၪခွၫဧ့, ယၫ့ၥၭထဲၩ့လါပၧၩဆံၭ. 28 အဝ့ၫဒၪ လ့ၩနုၬဝ့ၫ လၧဂံၪ့ဖၧၩ့တၭ, ၦမ့ၬဘျီၪ နံၫဂၩနီၪ ဂဲၫလၧအအီၪတၭ, ယ့ၫၡူၬ စံၭအဝ့ၫၥံၪ, ဆၧယီၩလမံၩ့ ယမၩယဝ့ၫ မိၥ့ၪနီၪ, မွဲ နၥံၪနဲၩဆ့ဧၪ. အဝ့ၫၥံၪ စံၭဝ့ၫ မွဲယူၭ, ကဆါဧ့. 29 ထီးနီၪလဖၧၫ့ အဝ့ၫဒၪထိၭဘၪ အဝ့ၫၥံၪအမ့ၬၥၪတၭ, စံၭဝ့ၫဒၪ, ဘဲၫနၥံၪနဲၩဆၧအၥိၭနီၪ, မွဲအကဲၪထၪ့ လၧနၥံၪ အဂးဆံၭ. 30 တၭ အဝ့ၫၥံၪ အမ့ၬၥၪ ဖၩ့ထၪ့ထဲၩ့ဝ့ၫလီၫ. ယ့ၫၡူၬ မၪလူၬဝ့ၫ ဆီၪ့ဆီၪ့တၭ, စံၭဝ့ၫဒၪ, ဘဲၫၥိၭ ၦထီးၥ့ၪယၫနးဂၩလဂ့ၩတၭ, ထီးလၩ့နၥံၪအၥၭဆံၭ. 31 မွဲလါနၫ့ဘိၩ အဝ့ၫၥံၪ စဲၪ့ထၪ့ခွံၬတၭ, မၩဂၧၫ့ထၪ့ၥၩလၩ့ အမံၩ့ လၧခးနီၪ ထၧၫ့ခးယၫလီၫ. 32 ထီးအဝ့ၫၥံၪ စဲၪ့ထၪ့ဝ့ၫ အဘိၩ့ဘၭနီၪ, ယိခွါ, ၦဂဲၫ ဂဲၫဆိၬ ၦအုၭအၭ လၧဆၧနၪ အီၪလၧအလီၩ့လဂၩ လၧအအီၪ, 33 ထီးအနၫ့ထၪ့ခွံၬ ဆၧနၪတၭ, ၦအုၭအၭနီၪ ချဲၩ့ထၪ့ထဲၩ့ဆၧ လီၫ. ၦခမျၧး ထီၫမံၫထီၫမၪတၭ, စံၭဝ့ၫဒၪ, ဆၧဒၪဘၪဆၧ ဘဲၫယီၩၥိၭ လၧအံၫစရ့လၭ အကျၩ နးဆိၭအ့ၬ. 34 အ့ၪမွဲ ၦဖၫရစံၫလဖၪ စံၭဝ့ၫဒၪ, မွဲအနၫ့ထၪ့ခွံၬ ဆၧနၪ လၧဆၧနၪ အခိၪလဂၩအကၠီၩ့ လီၫ. 35 ယ့ၫၡူၬ စဲၪ့ဝံၩ့ဝၩ့ ကိၭဒိၩ့ကိၭတဝၫ့ တၭ, ၥီၪ့ထဲၩ့ဆၧ လၧအဝ့ၫၥံၪ အ၁ရိၬဖၧၩ့တၭ, လီၩလၩ့လၬလၩ့ ဘၩ့မုး အဆၧၥၭထိၬအပရၧၫ့တၭ, မၩဘျၪထဲၩ့ ကယဲ ဆၧဆၫ, ဒဲဆၧဆီၫ့ကိၭဆီၫ့ကဲၩ့ ထီးအလူၬလီၫ. 36 အဝ့ၫနီၪ ဒၪဘၪ ၦခမျၧးတၭ, ယၫ့ၥၭဝ့ၫလီၫ. အဂဲးဘဲၫယီၩ ၦလဖၪနီၪ လၩ့ပွံၭလၩ့ထၩ့တၭ, လၩ့မုလၩ့ဖၭဝ့ၫ ဘဲၫ ၥိၪလဖၪ လၧၦလအီၪယူၬဘၪဝ့ၫအၥိၭနီၪလီၫ. 37 ထီးနီၪလဖၧၫ့ အဝ့ၫဒၪ စံၭအထံၩအဖျဲၥံၪ, ကူၭဆၧအလးအီၪ အၪမၬ တၭ, အ့ၪမွဲ ၦမၩဆၧလဖၪနီၪ အီၪၡၩဂၩလီၫ. 38 မၩအၥၭဘဲၫနီၪတၭ, ဘၩဆိၪဖၪ အၪ့ကံၩ့ ကူၭဆၧအလးအကဆါ, ဘဲၫၥိၭ အမိအၪ့မၧၫ့လၩ့ ၦမၩဆၧလဖၪ လၧကူၭဆၧအလးအဖၧၩ့နီၪဆံၭ.

မၭၥုၫ Matthew 10

1 အဝ့ၫဒၪ ကိၭန့ အထံၩအဖျဲ လဆံၫနံၫဂၩနီၪ လၧအအီၪတၭ, ဖ့ၪလၫ့ဝ့ၫ ဆၧစီၩ့ဆၧမၩ့ လၧဆၧနၪအဖၫ့ခိၪ, ဘဲၫၥိၭ အမိနၫ့ထၪ့ခွံၬဝ့ၫ, ဒဲမၩဘျၪထဲၩ့ ကယဲ ဆၧဆၫ ဒဲကယဲ ဆၧဆီၫ့ကိၭဆီၫ့ကဲၩ့ ထီးအလူၬ အၥိၭနီၪလီၫ. 2 ၦဆၧအၪ့မၧၫ့ဖိၪ လဆံၫနံၫဂၩနီၪ အမံၩ့ မွဲဘဲၫယီၩ, အခၪ့ထံၭမွဲ စစဲမၧၫ့ ကိၭဝ့ၫ လၧစပံတၧၫ, ဒဲအထၧၫ့ဖုဝဲ စအၫ့ဒြူၫ, စဇ့ၭဘဒံၫ အဖိၪခွၫ စယ့မံၭ, ဒဲအထၧၫ့ဖုဝဲ စယီဟၫ့; 3 စဖံလံၭ ဒဲစဘၫၥီလမုၫ, စထီမၭ, ဒဲၦအၪ့ကံၩ့အခီၫ့ စမၭၥုၫ; စအၫလဖံအၧၭ အဖိၪခွၫ စယ့မံၭ, ဒဲစလ့ၭဘအၧၭ ကိၭဝ့ၫအမံၩ့အၥၫ့ စၥၫဒံအၧၭ, 4 ၦကၫနအၫ့ဖိၪ စစဲမၧၫ့, ဒဲစယုဒၭအံၭစကၫရအၧၭ လၧအဖ့ၪလၫ့ခွံၬ ယ့ၫၡူၬလီၫ. 5 ၦလဆံၫနံၫဂၩနီၪ ယ့ၫၡူၬ အၪ့မၧၫ့ အလ့ၩဆၧတၭ, မၪလူၬဝ့ၫ စံၭဝ့ၫဒၪ, လ့ၩဖိၬဖၧၩ့ၥၭ လၧၦဆၨၩလဖၪ အအီၪလဂ့ၩ, လ့ၩနုၬ လၧၦစမ့ရအၫဖိၪ အဒိၩ့ၥံၪ နးစီၪ့လဂ့ၩ တၭ; 6 အ့ၪမွဲ, လ့ၩဆိၫ ဒၪခလူၬ လၧၥိၪ လၧအလၩ့မါ, ၦအံၫစရ့လၭ အဂံၪ့ဖိၪ အအီၪနီၪဆံၭ. 7 လ့ၩလီၩလၩ့လၬလၩ့ဆၧတၭ, စံၭ နၥံၪဝ့ၫ, မူၭခိၪအဘၩ့အမုးနီၪ ဘူၭထၪ့ယူၭ. 8 မၩဘျၪထဲၩ့ ၦဆၫၥံၪ, ဒုၭ ဂဲထုၪ့ထဲၩ့ ၦၥံၫလဖၪနီၪ, မၩဆံၫ့ထၪ့ထဲၩ့ ၦလၧအခံၫထူၬဆၫအၧၩ့လဖၪနီၪ, နၫ့ထၪ့ခွံၬ ဆၧနၪလဖၪဆံၭ. နၥံၪဒိၭန့ ဆၧပျီၩပျီၩတၭ, ဖ့ၪလၫ့ ဆၧပျီၩပျီၩဆံၭ. 9 ထီၫ့မွဲဂ့ၩ, စ့ၩမွဲဂ့ၩ, ထီးလၧနၥံၪ အခၧၩ့ယးဖၧၩ့ မွဲဂ့ၩ, 10 ထိၪ့လဖျိၪ့ လၧဖၧၩ့ၥၭအဂးမွဲဂ့ၩ, ဆဲၫ့နံၫဘံၪ့ မွဲဂ့ၩ, ခၪ့ဖံၭလဖၪမွဲဂ့ၩ, နိၪထိၭလဘီၩ့မွဲဂ့ၩ, တဲၩ့ဝဲၩ လၧနၥံၪအဂးလဂ့ၩ; အဂဲးဘဲၫယီၩ ၦလၧအမၩဆၧနီၪ ဂ့ၩန့ဘၪ ဆၧအၪ့ဆၧအီၩလီၫ. 11 ထီးဒၪဒိၩ့ဂ့ၩ; တဝၫ့ဂ့ၩ, လၧနၥံၪ လ့ၩနုၬဘၪ လဖျိၪ့ဖျိၪ့တၭ, ၦအဂ့ၩအီၪ လၧအဖၧၩ့ မွဲပလၫ လဂၩလဲၪနီၪ, အၪ့စၪ့ ဒၪခလူၬတၭ, နၥံၪ လချုၭစဲၪ့ထၪ့ခွံၬဒံၭဘၪနီၪ, အီၪ ထီးနီၪဆံၭ. 12 ထီးနၥံၪ အ့ၪလ့ၩနုၬ လၧဂံၪ့ဖၧၩ့တၭ, ချဲၩ့မုၬဝ့ၫဆံၭ. 13 ဆၧလၧဂံၪ့နီၪ အ့ၪဂ့ၩန့ဘၪဆၧတၭ, မွဲနၥံၪအဆၧမုၬဆၧလၩ မိဘၪဒၪဝ့ၫဆံၭ; အ့ၪလဂ့ၩန့ဘၪနီၪ, မွဲနၥံၪ အဆၧမုၬဆၧလၩ ဘၪထဲၩ့ဒၪ နၥံၪဆံၭ. 14 ထီးဒၪ ၦလၧအလထိးဆၧၫ့ဘၪနၥံၪတၭ, လခိၭနၪဘၪနၥံၪ အလူလဂၩဂၩနီၪ, ထီးနၥံၪ အ့ၪစဲၪ့ထၪ့ခွံၬ လၧအဂံၪ့မွဲဂ့ၩ, အဒိၩ့မွဲဂ့ၩ, တရူၩလၩ့ခွံၬ ဂၪ့ခိၪအမုၬ လၧနၥံၪ အခၪ့ယၫၥၭ ဆံၭ. 15 ယလီၩဘၪနၥံၪ တီၩတီၩယီၩ, လၧမုစ့ၩရၫ့အနံၩနီၪ ခးစီဒၧၫ့, ဒဲဂမီရၫ မိဘၪ ဆၧယီၫနဲၪ့ ဒိၩ့လဖျိၪ့နီၪ ဒံၭလီၫ. 16 ယိခွါ, ယအၪ့မၧၫ့နၥံၪ လ့ၩဆၧ ဘဲၫ ၥိၪလဖၪ လၧထွံၪမံၩ့ၥံၪအကျၩအၥိၭနီၪလီၫ. မၩအၥၭဘဲၫနီၪတၭ, ကဲၪထၪ့ ၦအကိၪ့ဆၧၥ့ၪ ဘဲၫဂူအၥိၭ, ဒဲဆၧမၪ လအီၪဘၪ ဘဲၫထိၪလွံအၥိၭနီၪ ဆံၭ. 17 ထီးလၩ့နၥံၪအၥၭ လၧၦၡၩၥံၪ ဆံၭ. အဂဲးဘဲၫယီၩ အဝ့ၫၥံၪ မိဖ့ၪလၫ့ခွံၬ နၥံၪ လၧၦအီၪကီၪ့ စ့ၩရၫ့ခွး အစူၪဖၧၩ့တၭ, မိထးနၥံၪ လၧအဝ့ၫၥံၪ အ၁ရိၬဖၧၩ့လီၫ. 18 မိၥိၫ့ နၥံၪ လၧၦဒိၪၦၡါ ဒဲလၧၦဘိၪ့ၦဎွၩ အအီၪလၧယကၠီၩ့, ဘဲၫၥိၭ နၥံၪ မိကဲၪထၪ့ ၦထိးအၥၭ လၧအဝ့ၫၥံၪ အမ့ၬယၫ, ဒဲလၧၦဆၨၩလဖၪ အမ့ၬယၫလီၫ. 19 ထီးအဖ့ၪလၫ့ခွံၬ နၥံၪ တၭ, မွဲနၥံၪ မိချဲၩ့ဆၧ ဘဲၫၥ့ၪလဲၪ ဘဲၫၥ့ၪလဲၪ, နၥံၪ မိချဲၩ့ဆၧ ဘဲၫအံၩဘဲၫအိၩနီၪ, ထီးအၪ့ယိၪဆၧ လဂ့ၩ, အဂဲးဘဲၫယီၩ လၧနၩရံၩနီၪ ဆၧမိဖ့ၪလၫ့နၥံၪ ဆၧလၧနၥံၪမိချဲၩ့ဆၧလီၫ. 20 အဂဲးဘဲၫယီၩ နၥံၪချဲၩ့ဒၪ နၥံၪဝ့ၫအ့ၬ, မွဲနၥံၪအဖါအၥၭ ချဲၩ့ဆၧ လၧနၥံၪအဖၧၩ့လီၫ. 21 ထၧၫ့ဖုဝဲ မိဖ့ၪလၫ့ အထၧၫ့ဖုဝဲ လၧဆၧၥံၫအဖၧၩ့, ဒဲဖါ[မိဖ့ၪလၫ့]အဖိၪဆ့လီၫ. ဖိၪလဖၪနီၪ မိထၫ့ဒုၪထၫ့ဒၩ အမိအဖါတၭ, မိဒုၭၥံၫ အဝ့ၫၥံၪလီၫ. 22 နၥံၪ မိဘၪ ဆၧၥၭဂဲၫ့ လၧၦၡၩ ထီးအလူၬ လၧယမံၩ့အကၠီၩ့လီၫ. အ့ၪမွဲ ၦလၧအဂုးအခၧၫ့ဝ့ၫ ထီးအထုၬနီၪ, မိထီၩ့ဝ့ၫလၧဆၧထိးထဲၩ့တၩ့ထဲၩ့လီၫ. 23 ထီးၦမၩအၧၩ့မၩနၭ နၥံၪ လၧဒိၩ့လဖျိၪ့ယီၩတၭ, စဲၪ့နုၬ လၧအဂူၫဂၩလဖျိၪ့ဆံၭ. ယလီၩဘၪနၥံၪ တီၩတီၩယီၩ, နၥံၪလ့ၩလၧအံၫစရ့လၭ အဒိၩ့ၥံၪလချုၭ ဎံၩ့ဒံၭဘၪတၭ, ၦၡၩ အဖိၪခွၫယီၩ မိဂဲၫဝ့ၫလီၫ. 24 အဖျဲ အီၪလၧအဆရၫအဖၫ့ခိၪအ့ၬ. အဎီးအၡၩ အီၪလၧအကဆါ အဖၫ့ခိၪဆ့အ့ၬ. 25 အဖျဲ အ့ၪအီၪ ဘဲၫအဆရၫအၥိၭတၭ, အဎီးအၡၩ အ့ၪအီၪ ဘဲၫအကဆါအၥိၭနီၪ ဘၪယူၭ. ၦအ့ၪကိၭ ဂံၪ့ကဆါ လၧဘၫအလၭဇဘၧၭတၭ, မိကိၭ ၦဂံၪ့ဖိၪ နၭနဲၪ့ အနီၪ ဆံၭအၪလဲၪ. 26 မၩအၥၭဘဲၫနီၪတၭ, ထီးၥၭမဲၪ အဝ့ၫၥံၪ လဂ့ၩ. အဂဲးဘဲၫယီၩ ဆၧလၧအဘၪ ဆၧချုၬဘံၭထၬနီၪ ဆၧလမၩဖျီၪထၪ့ဘၪဝ့ၫ အီၪနးမံၩ့အ့ၬ. ဆၧလၧအအီၪၥူၪနီၪ, ဆၧလဒုၭၥ့ၪယၫဘၪဝ့ၫ အီၪနးမံၩ့အ့ၬ. 27 ဆၧလၧယလီၩဘၪနၥံၪ လၧဆၧခံၭကျၩယီၩ, လီၩဘၪထဲၩ့ လၧဆၧဖၩ့အကျၩဆံၭ. ဆၧလၧနၥံၪ ဂၧၫ့ဘၪ လၧနၥံၪအနါဖၧၩ့, လီၩဘၪ လၧဂံၪ့ခိၪအဖၫ့ခိၪဆံၭ. 28 ၦလၧအမၩၥံၫ ၦနးခီၫ့တၭ, မၩၥံၫ ၦၥၭၡီၩ့လၥ့ၪဘၪနီၪ, ထီးၥၭမဲၪလဂ့ၩ, အ့ၪမွဲ ၦလၧအမၩဂၭဂီၩ့ ၦၥၭၡီၩ့ ဒဲၦနးခီၫ့ လၧလရၬဖၧၩ့ၥ့ၪလဂၩနီၪ, ၥၭမဲၪ အဝ့ၫဒၪ အၪနဲၪ့ အနီၪဆံၭ. 29 ၦအၪ့ဆၫခွံၬ ထိၪဎွံၭ နံၫဘံၪ့ လၧထီးလဘံၪ့အဂး မွဲအ့ၬဧၪ. နၥံၪအဖါ လအီၪဘၪတၭ, လၩ့ထ့ၬဝ့ၫ လၧဂၪ့ခိၪ နးဘံၪ့အ့ၬ. 30 နၥံၪ အခိၪၥူၫလဘီၩ့နီၪ ဒၪလ့ၬ ဘၪ, ဆၧဝံထၪ့နၬထၪ့ဝ့ၫ ထီးအလူၬလီၫ. 31 မၩအၥၭဘဲၫနီၪတၭ, ထီးၥၭမဲၪဆၧ လဂ့ၩ, နၥံၪဂ့ၩနဲၪ့ ထိၪဎွံၭ အၪဘံၪ့ဒံၭလီၫ.  32 မၩအၥၭဘဲၫနီၪတၭ, ကယဲ ၦလၧအအုၩ့လၩ့ယၧၩ လၧၦၡၩၥံၪ အမ့ၬယၫလဂၩဂၩနီၪ, ယမိအုၩ့လၩ့အဝ့ၫနီၪ လၧယဖါ အီၪလၧမူၭခိၪအမ့ၬယၫဆ့လီၫ. 33 အ့ၪမွဲ ထီးဒၪ ၦလၧအမီၪ့ဘံၭယၧၩ လၧၦၡၩၥံၪအမ့ၬယၫ လဂၩဂၩနီၪ; ယမိမီၪ့ဘံၭ အဝ့ၫနီၪ လၧယဖါ အီၪလၧမူၭခိၪအမ့ၬယၫ ဆ့လီၫ. 34 ထီးဆီၫ့မီၪ့ လၧယဂဲၫခွံၬလၩ့ ဆၧဘၪလိၬအိၭလိၬ လၧဂၪ့ခိၪချိၫ့ယီၩလဂ့ၩ. မွဲယဂဲၫခွံၬလၩ့ ဆၧဘၪလိၬအိၭလိၬအ့ၬ, မွဲနၭလဘံၪ့လီၫ. 35 အဂဲးဘဲၫယီၩ ယဂဲၫမၩလၩ့မုလၩ့ဖၭ ၦလဂၩလၧအဖါ, ဖိၪမုၪလၧအမိ, ဒဲၪလၧအမံၩ့ၡါမုၪလီၫ. 36 ဂံၪ့ကဆါအဒုၪအဒၩ မိမွဲ အဂံၪ့ဖိၪၥံၪ လီၫ. 37 ၦလၧအအဲၪ အမိဂ့ၩအဖါဂ့ၩ အၪနဲၪ့ အအဲၪယၧၩယီၩ, ကြၨၭလၧယၧၩ အ့ၬ. ၦလၧအအဲၪ အဖိၪမုၪဂ့ၩ ဖိၪခွၫဂ့ၩ အၪနဲၪ့ အအဲၪယၧၩယီၩ, ကြၨၭလၧယၧၩ အ့ၬ. 38 ၦလၧအလမၩန့ဘၪ အထုၪ့စူၪယၫ ဒဲအလဖိၬဘၪယခဲၫ့နီၪ, ကြၨၭလၧယၧၩ အ့ၬ. 39 ၦလၧအဒၪန့ အၥၭမၧၫ့နီၪ, မွဲအမိမၩလၩ့မါဝ့ၫလီၫ. ၦလၧအၥၭမၧၫ့ လၩ့မါဝ့ၫ လၧယကၠီၩ့ယီၩ မိဒၪန့ထဲၩ့ဝ့ၫလီၫ. 40 ၦလၧအထိးဆၧၫ့ နၥံၪနီၪ မွဲအထိးဆၧၫ့ ယၧၩ တၭ, ၦလၧအထိးဆၧၫ့ယၧၩယီၩ; မွဲအထိးဆၧၫ့ ၦလၧအအၪ့မၧၫ့လၩ့န့ ယၧၩလဂၩနီၪလီၫ. 41 ၦလၧအထိးဆၧၫ့ မီၪ လၧမီၪအမံၩ့အကၠီၩ့နီၪ, မိန့ဘၪ မီၪအခိးအတၩ တၭ, ၦလၧအထိးဆၧၫ့ ၦအတီၩအလီၩ့ လၧၦအတီၩအလီၩ့ အမံၩ့အကၠီၩ့နီၪ, မိန့ဘၪ ၦအတီၩအလီၩ့အခိးအတၩလီၫ. 42 ထီးဒၪ ၦလၧအဖ့ၪလၫ့အီၩ ၦလဂၩ လၧၦအဆံၭလဖၪယီၩအကျၩ န့ၫထံၫချံၪ့ နးဘျုၪ့ လၧအထံၩအဖျဲ အမံၩ့အကၠီၩ့ လဂၩဂၩနီၪ, ယလီၩဘၪနၥံၪ တီၩတီၩယီၩ, အခိးအတၩ လၩ့မါဘၪအ့ၬ.

မၭၥုၫ Matthew 11

1 ဆၧမၩအၥၭ လၧယ့ၫၡူၬ မၪလူၬ အထံၩအဖျဲ လဆံၫနံၫဂၩနီၪ ဂီၩ့တၭ, စဲၪ့ထၪ့ခွံၬဝ့ၫ ထီးနီၪ, ဘဲၫၥိၭ အမိၥီၪ့ထဲၩ့ၥၫ့ထဲၩ့ဆၧ ဒဲလီၩလၩ့လၬလၩ့ဆၧ လၧအဝ့ၫၥံၪ အဒိၩ့လဖၪ အဖၧၩ့လီၫ. 2 စယီဟၫ့ အီၪလၧထီၫ့ဖၧၩ့နီၪ နါဂၧၫ့ လၧဎရံၬ အဆၧမၩလဖၪအဂဲး, အၪ့မၧၫ့ အဖျဲ နံၫဂၩလ့ၩဝ့ၫတၭ, 3 စံၭ အဝ့ၫနီၪ, နဝ့ၫဒၪယီၩ, နမွဲ ၦလၧအဂဲၫဝ့ၫလဂၩနီၪဧၪ; အ့ၪလမွဲဘၪနီၪ ပဘၪယိလါဒံၭ ၦလဂၩဒၪ အဖၧၩ့ၥၭဆ့ဧၪ. 4 ယ့ၫၡူၬ ချဲၩ့ဆၧၫ့ဆၧတၭ လီၩဘၪဝ့ၫ, ဆၧလၧနၥံၪ နါဂၧၫ့, ဒဲနၥံၪ ဒၪဘၪလဖၪယီၩ, ထဲၩ့လီၩဘၪ စယီဟၫ့ ဆံၭ. 5 ၦလၧအမ့ၬဘျီၪလဖၪနီၪ ဒၪထၪ့ထဲၩ့ဆၧ, ဒဲၦလၧအခၪ့ဂၭဂီၩ့လဖၪနီၪ စဲၪ့ထၪ့ထဲၩ့ဝ့ၫ, ဒဲၦလၧအခံၫထူၬဆၫအၧၩ့လဖၪနီၪ ဆံၫ့ထၪ့ထဲၩ့ဝ့ၫ, ဒဲၦလၧအနါအၧၩ့လဖၪနီၪ, နါဂၧၫ့ထၪ့ထဲၩ့ဆၧ, ၦလၧအၥံၫလဖၪနီၪ ဆၧဒုၭဂဲထုၪ့ထဲၩ့ဝ့ၫ, ဒဲၦလၧအၡၪ့အယၬလဖၪနီၪ ဘၪဆၧလီၩလၩ့လၬလၩ့ဝ့ၫ လၧဆၧၥၭထိၬအပရၧၫ့လီၫ. 6 ထီးဒၪ ၦလၧအၥၭလဂၭ ဂီၩ့ဘၪ လၧယကၠီၩ့လဂၩဂၩ နီၪ, အီၪမုၬဝ့ၫဒၪလီၫ. 7 ထီးအဝ့ၫၥံၪ ထဲၩ့ဝ့ၫတၭ, ယ့ၫၡူၬ လီၩဘၪၥၫ့ ၦခမျၧး လၧစယီဟၫ့ အဂဲးအကၠီၪ့တၭ, စံၭဝ့ၫဒၪ, နၥံၪ စဲၪ့ထၪ့ လၧမံၩ့လၬကျၩ ဘဲၫၥိၭ နၥံၪမိယိဖၧၩ့ ဆၧနီၪ လဲၪ. မွဲဖီးလဘီၩ့ လၧလံၩအူၪဝၭဝ့ၫနီၪ ဧၪ. 8 အ့ၪလမွဲဘၪ တၭ, မွဲနၥံၪ စဲၪ့ထၪ့ ဘဲၫၥိၭ နၥံၪ မိယိဖၧၩ့ ဆၧနီၪလမံၩ့လဲၪ; မွဲၦကီၩ့ဆၧၥိၭဆၧ လၧဆၧကီၩ့ဆၧၥိၭ ဖူၬလူၭနီၪ ဆ့ဧၪ. ယိခွါ, ၦလၧအကီၩ့ဆၧၥိၭဆၧ အဖူၬလူၭလဖၪနီၪ အီၪဝ့ၫ လၧစဎွၩၥံၪ အနီးဖၧၩ့လီၫ. 9 အ့ၪလမွဲဘၪတၭ, မွဲနၥံၪ စဲၪ့ထၪ့ ဘဲၫၥိၭ နၥံၪမိယိဖၧၩ့ ဆၧနီၪလဲၪ. မွဲမီၪလဂၩဧၪ. မွဲယူၭ, ယလီၩဘၪနၥံၪ, မွဲ အဒိၪနဲၪ့ မီၪလဂၩဒံၭလီၫ. 10 အဂဲးဘဲၫယီၩ အဝ့ၫဒၪနီၪ မွဲၦလၧဆၧကွ့ၭအၥၭ လၧအဂဲး. ယိခွါ, ယ အၪ့မၧၫ့လၩ့ ယၥီၫ့လဂၩ လၧနမ့ၬယၫ, လၧအမိမၩထဲၩ့ နဖၧၩ့ၥၭ လၧနမ့ၬယၫလီၫ. 11 ယလီၩဘၪနၥံၪ တီၩတီၩယီၩ ၦလၧၦမုၪအီၪဖျဲၪန့ဝ့ၫ အကျၩနီၪ ဒိၪနဲၪ့ ၦဘၭတံၫဇၫ့ဆၧ စယီဟၫ့ အီၪနးဂၩအ့ၬ, မွဲလါနၫ့ဘိၩ, ၦအီၪဝ့ၫ လၧမူၭခိၪ အဘၩ့အမုးအဖၧၩ့ အဆံၭထုၬလဂၩနီၪ ဒိၪနဲၪ့ အဝ့ၫနီၪဒံၭလီၫ. 12 လၧၦဘၭတံၫဇၫ့ဆၧ စယီဟၫ့အမုနံၩလဖၪ ခီးဘိၩ့နဲၪ့ယီၩ, မူၭခိၪ အဘၩ့အမုးဘၪ ဆၧအၪ့ဂူၬ ဆီၪ့ဝ့ၫတၭ, ၦအၪ့ဂူၬဆီၪ့ဝ့ၫလဖၪ မၩန့ဆီၪ့ဝ့ၫလီၫ. 13 အဂဲးဘဲၫယီၩ ကယဲမီၪ ဒဲဆၧမၪလူၬနီၪ ချဲၩ့ဝ့ၫ လၧမီၪအချိၬ ထီၩ့လၩ့လၧစယီဟၫ့လီၫ. 14 နၥံၪအၥၭ အ့ၪအီၪလၧနၥံၪ မိဒိၭန့ဆၧယီၩတၭ, ဆၧလၧၦလဂၩယီၩ မွဲၦလၧအမိဂဲၫဝ့ၫ စအံၫလဲယၫ လီၫ. 15 ၦအီၪလၧအနါ လၧအနါဂၧၫ့ဆၧနီၪ; မွဲအနါဂၧၫ့ဒၪဝ့ၫ ဆံၭ. 16 ၦလဆၨၩယီၩ, မွဲယမိဒီၩ့လၩ့ဝ့ၫ လၧဆၧနီၪလမံၩ့လဲၪ, မွဲအမၩအၥၭ ဘဲၫဖိၪၥၪလဖၪ ဆၧၫ့နၩ့ လၧဘိၪ့ဖၧၩ့တၭ, ကိၭအထံၩအၥိၭ, 17 စံၭဝ့ၫဒၪ, ပအူၪပံၩ လၧနၥံၪအဂးတၭ; နၥံၪဂဲထုၪ့လံအ့ၬ, ပဂၪ့ဆၧ လၧနၥံၪအဂးတၭ, နၥံၪ ဒဲၩလၩ့ နၥံၪအၥၭနၫၡါ ဆ့အ့ၬ. 18 အဂဲးဘဲၫယီၩ စယီဟၫ့ ဂဲၫဝ့ၫတၭ, လအၪ့လအီၩဘၪဆၧ နီၪ, ၦစံၭဝ့ၫဒၪ, မွဲဆၧနၪ အီၪလၧအလီၩ့ လီၫ. 19 ၦၡၩ အဖိၪခွၫ ဂဲၫဝ့ၫတၭ, အၪ့ဆၧအီၩဆၧနီၪ, ၦစံၭဝ့ၫဒၪ, ယိခွါ, ၦလဂၩယီၩ မွဲၦအၪ့လၨၪဆၧတၭ, ၦအီၩလၨၪ စဘံၭထံၫ, ၦထၧၫ့ထံၩထၧၫ့ၥိၭ လၧၦအၪ့ကံၩ့အခီၫ့, ဒဲလၧၦဆၧဒဲၩဘၭဖိၪလီၫ. မွဲလါနၫ့ဘိၩ, ဆၧကိၪ့ဘၪကိၪ့ၥ့ၪနီၪ ဘၪ ဆၧအီၪက့ၪတီၩ အီၪက့ၪလီၩ့ဝ့ၫ လၧအဖိၪအလံၩလဖၪလီၫ. 20 ထီးနီၪလဖၧၫ့ အဝ့ၫဒၪ အီၪက့ၪၥၫ့ ဆၧမၪ လၧဒိၩ့လဖၪ လၧအမၩလၩ့လၭဆၧ လၧအအၪဒၪဆၧဒံၭ လၧအဖၧၩ့နီၪအလီၩ့, လၧအလနီၫ့ယါလၩ့ထဲၩ့ဘၪ အၥၭအကၠီၩ့လီၫ. 21 ခိၫရဇံၫ့ဧ့, နဝ့ၫဒၪယီၩ နဘၪ ဆၧအၡၪ့လီၫ. ဘ့ၭ၁စ့ဒၫဧ့, နဝ့ၫဒၪယီၩ, နဘၪ ဆၧအၡၪ့ လီၫ. အဂဲးဘဲၫယီၩ ဆၧလၩ့လၭ လၧအမၩယူၭ လၧနၥံၪအဖၧၩ့လဖၪနီၪ, အ့ၪဘၪ ဆၧမၩဝ့ၫ လၧဒိၩ့တဲအၫ အဖၧၩ့ ဒဲဒိၩ့စဲဒၧၫ့အဖၧၩ့တၭ, မိနီၫ့ယါလၩ့ထဲၩ့ယူၭ အၥၭ ယံၬယံၬယူၭ လၧရၧၬ အဆၧကဲၩ့ယၬ, ဒဲလၧဖံၫ့ချၪ အဖၧၩ့ယူၭလီၫ. 22 အ့ၪမွဲ ယဝ့ၫဒၪယီၩ, ယလီၩဘၪ နၥံၪ, လၧဆၧစ့ၩရၫ့ အမုနံၩနီၪ, တဲအၫ ဒဲစဲဒၧၫ့ မိဘၪ ဆၧယီၫနဲၪ့ နၥံၪဒံၭ လီၫ. 23 နဝ့ၫဒၪ, ကပၧနအၫ့ဧ့, နထၪ့ဘၭ လၧမူၭခိၪ လါနၫ့ဘိၩ, နမိဘၪလ့ၩလၩ့ ထီၩ့လၧဖျုဖၧၩ့လီၫ. အဂဲးဘဲၫယီၩ, ဆၧလၩ့လၭ လၧအမၩယူၭ လၧနဖၧၩ့လဖၪနီၪ, အ့ၪဘၪ ဆၧမၩဝ့ၫ လၧစီဒၧၫ့ အဖၧၩ့တၭ, မိအီၪဒံၭဝ့ၫ ထီးမုလနံၩယီၩလီၫ. 24 ယလီၩဘၪနၥံၪယီၩ, ထီး ဆၧစ့ၩရၫ့အမုနံၩနီၪ ခးစီဒၧၫ့ မိဘၪ ဆၧယီၫနဲၪ့နၧၩ ဒံၭလီၫ. 25 ထီးအထီနီၪ ယ့ၫၡူၬ ချဲၩ့ဆၧၫ့ဆၧတၭ, စံၭဝ့ၫဒၪ, မူၭခိၪ ဒဲဂၪ့ခိၪအကဆါ, ဖါဧ့, ယစံၭထၪ့အၪ့အူၭနၧၩ လီၫ. အဂဲးဘဲၫယီၩ ဆၧလဖၪယီၩ နအီၪက့ၪၥူၪခွံၬ လၧၦအကိၪ့ဘၪကိၪ့ၥ့ၪလဖၪ အမ့ၬယၫလါနၫ့ဘိၩ, နမၩဖျီၪထၪ့ဝ့ၫ လၧဖိၪၥၪအမ့ၬယၫ လီၫ. 26 မွဲယူၭ, ဖါဧ့, မွဲအဘၪနၥၭ ဘဲၫနီၪအဂဲးလီၫ. 27 ယဖါနီၪ ဖ့ၪလၫ့ယူၭ ယၧၩ လၧဆၧထီးအလူၬယူၭ. အ့ၪလမွဲဘၪဖါနီၪ, ၦၥ့ၪယၫဖိၪခွၫ နးဂၩအ့ၬ. အ့ၪလမွဲဘၪ ဖိၪခွၫ ဒဲထီးဒၪ ၦလၧဖိၪခွၫ မိမၩဖျီၪထၪ့ဝ့ၫ လဂၩဂၩနီၪ, ၦၥ့ၪယၫ ဖါနးဂၩအ့ၬ. 28 ၦလၧအယိၭဆၧဎၧၫ့ ဒဲဆၧပွံၭအၥၭ ထီးအလူၬၥံၪ ဧ့, ဂဲၫထဲၩ့ လၧယအီၪဆံၭ. ယမိဒုၭ အီၪပွံၭနၥံၪ လီၫ. 29 မၩန့ထၪ့ ယနိၪယိၭဘီၩ့ လၧနၥံၪအလီၩ့တၭ, မၩလိၪဆၧ လၧယၧၩယီၩဆံၭ. အဂဲးဘဲၫယီၩ ယၥၭဆၧၩ့ ဒဲယဆၪ့လၩ့ယၥၭတၭ, နၥံၪ မိဒၪန့ ဆၧအီၪပွံၭ လၧနၥံၪအၥၭၡီၩ့အဂး လီၫ. 30 အဂဲးဘဲၫယီၩ ယ နိၪယိၭဘီၩ့ မွဲအယီၫ, ဒဲယဆၧယိၭ မွဲအဎွံၫခိၬလီၫ.

မၭၥုၫ Matthew 12

1 ထီးအထီနီၪ ယ့ၫၡူၬလ့ၩဆၧ လၧဆံၬဖၧၩ့ လၧမးၥံၫအနံၩတၭ, အထံၩအဖျဲလဖၪ ၥၭဝံအၥၭတၭ ဒ့ၭန့ၥၫ့ဘုၪဆဲၩၥံၪတၭ အၪ့ဝ့ၫလီၫ. 2 ၦဖၫရစံၫၥံၪ ဒၪဘၪဝ့ၫတၭ, စံၭဝ့ၫဒၪ, ယိခွါ, ဆၧလဂ့ၩမၩဘၪ လၧမးၥံၫအနံၩယီၩ နဖျဲလဖၪ မၩဝ့ၫ မၬကၨ. 3 အဝ့ၫနီၪ စံၭအဝ့ၫၥံၪ, စဒၫဝံၭ ဒဲၦအီၪလၧအၥိၭလဖၪ ထီးအၥၭဝံအၥၭ တၭ, မၩဆၧ ဘဲၫအံၩဘဲၫအိၩနီၪ, မွဲနၥံၪ လဖီဘၪဧၪ. 4 အဝ့ၫဒၪ လ့ၩနုၬဝ့ၫ လၧယွၩအဂံၪ့ဖၧၩ့တၭ, အၪ့ ဆၧမ့ၬယၫအကိၪ လၧအနၫ့ဆါဒၪဝ့ၫ မွဲဂ့ၩ, ၦအီၪလၧအၥိၭ မွဲဂ့ၩ, လဂ့ၩအၪ့ဘၪ, ဂ့ၩအၪ့န့ၫ ၦလုဆၧလဖၪ ဘဲၫၥ့ၪလဲၪ ဘဲၫၥ့ၪလဲၪနီၪ, မွဲနၥံၪလဖီဘၪဧၪ. 5 လၧမးၥံၫအနံၩယီၩ, ၦလုဆၧလဖၪအီၪ လၧဆၧလုအဂံၪ့ဖၧၩ့နီၪ, မၩကြၩ့ထမး မးၥံၫအနံၩတၭ, အဆၧမၪ လအီၪဘၪနီၪ; မွဲနၥံၪဖီဘၪ လၧလံၬဆၧမၪလူၬ အဖၧၩ့အ့ၬဧၪ. 6 ယလီၩဘၪနၥံၪ လၧဆၧဒိၪနဲၪ့ ဆၧလုအဂံၪ့ အီၪမၬ ထီးယီၩကၨ. 7 ဘၪယၥၭ လၧဆၧယၫ့ၥုၪ့ယၫ့ၥၭ တၭ, မွဲ ဆၧလုဆၧဖၬနီၪ အ့ၬ. ဆၧချဲၩ့လထံၪယီၩ နၥံၪနၪ အ့ၪၥ့ၪနီၪတၭ, ၦလၧအဆၧမၪ လအီၪဘၪနီၪ, နၥံၪ စ့ၩရၫ့စၪအ့ၬ. 8 အဂဲးဘဲၫယီၩ ၦၡၩ အဖိၪခွၫယီၩ, မွဲမးၥံၫအနံၩ အကဆါလီၫ. 9 အဝ့ၫဒၪ, စဲၪ့ထၪ့ခွံၬ ထီးနီၪတၭ, လ့ၩနုၬ လၧအဝ့ၫၥံၪ အ၁ရိၬဖၧၩ့လီၫ. 10 ယိခွါ, ၦအစူၪၥံၫ လခီၫအီၪဝ့ၫ လဂၩလီၫ. ဘဲၫၥိၭ အမိအီၪက့ၪဆၧမၪ လၧအလီၩ့နီၪ; ၦၡၩၥံၪ အၪ့စၪ့ဝ့ၫတၭ, စံၭဝ့ၫဒၪ, ဆၧလၧမးၥံၫအနံၩ နီၪ, မၩဘျၪထဲၩ့ ဆၧဆၫ ဘၪမိဂ့ၩဧၪ. 11 အဝ့ၫဒၪ လီၩဘၪ အဝ့ၫၥံၪ, ၦလၧနၥံၪအကျၩ အၥိၪအီၪလဒုၩတၭ, လၧမးၥံၫအနံၩ အ့ၪလၩ့ထ့ၬ လၧဆၧဖၧၩ့နီၪ, လဖီၪ့န့ဘၪတၭ လထုၭထၪ့ထဲၩ့ဘၪဝ့ၫ, မွဲၦလၫလဂၩလဲၪ. 12 အနီၪတၭ မွဲၦၡၩလဂၩ ဂ့ၩနဲၪ့ ၥိၪလဒုၩ ဆံၭဒိၪလဲၪ. မၩအၥၭဘဲၫနီၪတၭ, လၧမးၥံၫအနံၩယီၩ, ဂ့ၩမၩ ဆၧဂ့ၩလီၫ. 13 ထီးနီၪလဖၧၫ့ အဝ့ၫဒၪ စံၭၦလဂၩနီၪ, ယူၬထၪ့နစူၪဆံၭ, မွဲအယူၬထၪ့ဝ့ၫနီၪ အဆၧအီၪဆီၪ့ထၪ့ထဲၩ့ဝ့ၫ ဘဲၫအလခီၫဒၪအၥိၭလီၫ. 14 အ့ၪမွဲ ၦဖၫရစံၫၥံၪ မိမၩၥံၫဝ့ၫ ဘဲၫၥ့ၪလဲၪ ဘဲၫၥ့ၪလဲၪနီၪ, စဲၪ့ထၪ့တၭ ကိၪ့ထၪ့ဖၭလၩ့ဝ့ၫဒၪလီၫ. 15 ယ့ၫၡူၬ ၥ့ၪယၫဝ့ၫတၭ စဲၪ့ထၪ့ခွံၬ ထီးနီၪ, ၦခမျၧးဖၭဒိၪ ဖိၬထၪ့အခဲၫ့တၭ, အဝ့ၫ မၩဘျၪထဲၩ့ အဝ့ၫၥံၪ ထီးအလူၬလီၫ. 16 တၭ အဝ့ၫ မၪလူၬ အဝ့ၫၥံၪ ဘဲၫၥိၭ အထီးမၩဖျီၪထၪ့ဝ့ၫ လဂ့ၩလီၫ. 17 မၩအၥၭဘဲၫနီၪတၭ, မီၪစအဲၫစ့ယၫ အလူ လၧၫ့ထၪ့ဎွ့ၩထၪ့ဝ့ၫတၭ, 18 စံၭဝ့ၫဒၪ, ယိခွါ, ယခ့ၫယၡၩ လၧယရွံန့ဝ့ၫ, ၦလၧယအဲၪဝ့ၫ, လၧအဘၪယၥၭ လဂၩယီၩ, ယမိအီၪက့ၪယၥၭ လၧအလီၩ့, ဒဲအဝ့ၫဒၪ မိလီၩဘၪ ၦဆၨၩလဖၪ လၧဆၧစ့ၩရၫ့လီၫ. 19 အဝ့ၫဒၪ လဂဲးလိၬတ့ၭလိၬဘၪ, လကိၭၡၭထၪ့ဘၪဝ့ၫ, ဒဲၦနါဂၧၫ့ဘၪ အလူၥီၫ လၧဖၧၩ့ၥၭ နးဂၩဆ့အ့ၬ. 20 ဖီးလဘီၩ့ လၧအဆံၩဖိနီၪ လမၩထ့ၬခွံၬဘၪ, ဒဲမ့ၪအဆၪ လၧအခူၪထၪ့ဒံၭနီၪ လမၩလၩ့ဖံၬဘၪ, ထီးအအၪ့မၧၫ့ ဆၧစ့ၩရၫ့ လၧအမိမၩနၧၩ့ဆၧအဂဲးလီၫ. 21 ဒဲၦဆၨၩလဖၪနီၪ မိဒိၭနဲၩ့အၥၭ လၧအမံၩ့လီၫ. 22 ထီးနီၪလဖၧၫ့ ၦလၧဆၧနၪ အီၪလၧအလီၩ့ အမ့ၬဘျီၪ, ဒဲအုၭအၭဝ့ၫ လဂၩနီၪ, ၦဂဲၫဆိၬဝ့ၫ လၧအအီၪ တၭ, အဝ့ၫဒၪ မၩဘျၪထဲၩ့ဝ့ၫ ထီးၦမ့ၬဘျီၪ ဒဲၦအုၭအၭ လဂၩနီၪ, ဒၪထၪ့ထဲၩ့ဆၧ ဒဲချဲၩ့ထၪ့ထဲၩ့ဆၧ ၥ့ၪလီၫ. 23 ၦခမျၧး ထီၫမံၫထီၫမၪတၭ, စံၭဝ့ၫဒၪ, အယီၩလဂၩမွဲ စဒၫဝံၭ အဖိၪခွၫ မွဲအ့ၬဧၪ. 24 အ့ၪမွဲ ၦဖၫရစံၫၥံၪ နါဂၧၫ့ဝ့ၫတၭ, စံၭဝ့ၫဒၪ, အယီၩလဂၩ အ့ၪလမွဲဘၪ လၧဆၧနၪအခိၪ ဘၫအလၭဇဘၧၭနီၪတၭ, နၫ့ထၪ့ခွံၬ ဆၧနၪ အ့ၬ. 25 ယ့ၫၡူၬ ၥ့ၪယၫ အဆၧဆီၫ့မီၪ့လဖၪတၭ, စံၭ အဝ့ၫၥံၪ ကယဲဘၩ့မုး ကိၭစီၪ့ဒ့ၭယီၩ, အ့ၪလၩ့ဖၭလိၬအၥၭတၭ, မိအီၪယူဝ့ၫလီၫ. ဒိၩ့မွဲဂ့ၩ, ဂံၪ့မွဲဂ့ၩ, အ့ၪလၩ့ဖၭလိၬအၥၭတၭ, မိအီၪဂုးခၧၫ့ဝ့ၫ နးဖျိၪ့အ့ၬ. 26 မုၪခီၩလဲး အ့ၪနၫ့ထၪ့ခွံၬ မုၪခီၩလဲးတၭ, မွဲအလၩ့ဖၭ လၧအနၫ့ဆါဒၪဝ့ၫလီၫ. အခိးမွဲဘဲၫနီၪတၭ, အဘၩ့အမုး မိအီၪဂုးခၧၫ့ဝ့ၫ ဘဲၫၥ့ၪလဲၪ. 27 ယအ့ၪနၫ့ထၪ့ခွံၬ ဆၧနၪ လၧဘၫအလၭဇဘၧၭ တၭ, နၥံၪ အဖိၪခွၫလဖၪနီၪ မွဲအနၫ့ထၪ့ခွံၬဝ့ၫ လၧၦလၫလဂၩလဲၪ. မၩအၥၭဘဲၫနီၪတၭ, အဝ့ၫၥံၪ မိကဲၪထၪ့ ၦစ့ၩရၫ့ နၥံၪလီၫ. 28 အ့ၪမွဲ ယဝ့ၫဒၪယီၩ, ယအ့ၪနၫ့ထၪ့ခွံၬ ဆၧနၪ လၧယွၩအၥၭတၭ, ယွၩအဘၩ့အမုးနီၪ, ထီၩ့ယူၭတၡါ လၧနၥံၪအအီၪယူၭ, 29 ၦအ့ၪလစၧၩ့ထၬဆိၫဒၪခလူၬဘၪ ၦအဂဲးဆီၪ့ နီၪ, မွဲအနုၬအၪ့ဂူၬန့ အဆၧ လၧအဂံၪ့ဖၧၩ့ မိၥ့ၪ ဘဲၫၥ့ၪလဲၪ; အ့ၪမၩ ဘဲၫနီၪ ဂီၩ့တၭ, အၪ့ဂူၬန့ အဆၧၥ့ၪလီၫ. 30 ၦလၧအလအီၪဘၪဝ့ၫ လၧယၥိၭယီၩ, မွဲအထၫ့ဒုၪဒၩယၧၩ တၭ, ၦလၧအလအၪ့ထုၫ့ကီၪ့ဘၪဆၧ လၧယၥိၭယီၩ, မွဲအမၩပြံၩပြၩဆၧလီၫ. 31 မၩအၥၭဘဲၫနီၪတၭ, ယလီၩဘၪနၥံၪ, ကယဲ ဆၧဒဲၩဘၭ, ဒဲဆၧဒုၪဒွ့ၪ ထီးအလူၬနီၪ, ဆၧမိမၩဖီၩ့မၩဖျ့ၭန့ ၦၡၩလီၫ. အ့ၪမွဲ ဆၧဒုၪဒွ့ၪၥၭမု နီၪ, ဆၧမၩဖီၩ့မၩဖျ့ၭန့ ၦၡၩအ့ၬ. 32 ထီးဒၪ ၦလၧအချဲၩ့မၪ ၦၡၩ အဖိၪခွၫ လဂၩဂၩနီၪ, ဆၧမိမၩဖီၩ့မၩဖျ့ၭ အဆၧဒဲၩဘၭ လီၫ. အ့ၪမွဲ ထီးဒၪ ၦလၧအချဲၩ့မၪ ၥၭမုဆံၫ့ဎံၪ လဂၩဂၩနီၪ, အယီၩ လကၠၪမွဲဂ့ၩ, ကဲခိၬ နးကၠၪမွဲဂ့ၩ, ဆၧမၩဖီၩ့မၩဖျ့ၭ အဆၧဒဲၩဘၭ အ့ၬ. 33 အီၪက့ၪ ၥံၪ့ဂ့ၩ ဒဲအၥၪဂ့ၩဆံၭ. အ့ၪလမွဲဘၪတၭ, အီၪက့ၪ ၥံၪ့အၧၩ့ ဒဲအၥၪအၧၩ့ဆံၭ, အဂဲးဘဲၫယီၩ ၦၥ့ၪယၫၥံၪ့ လၧအဆၧၥၪ အကၠီၩ့လီၫ. 34 ဂူအၧၩ့အဆၨၩအဆၬၥံၪဧ့! နၥံၪမွဲ ဆၧအၧၩ့တၭ, နၥံၪ ချဲၩ့ဆၧအဂ့ၩ မိၥ့ၪ ဘဲၫၥ့ၪလဲၪ. ဘဲၫအဎွ့ၩလၨၪခွံၬ လၧၦၥၭအၥိၭနီၪ, ၦနိၭ ချဲၩ့ဆၧလီၫ. 35 ၦလၧအဂ့ၩနီၪ, ဖီၪ့ထၪ့ဖံၭထၪ့အဆၧဂ့ၩ လၧအအီၪက့ၪကီၪ့ဝ့ၫ လၧအလးဂ့ၩ အဖၧၩ့တၭ, ၦလၧအအၧၩ့နီၪ, ဖီၪ့ထၪ့ဖံၭထၪ့ အဆၧအၧၩ့ လၧအအီၪက့ၪကီၪ့ဝ့ၫ အလးအၧၩ့ အဖၧၩ့လီၫ. 36 ယလီၩဘၪနၥံၪ လၧကယဲ ဆၧချဲၩ့အပျီၩ လထံၪလါလါအကၠီၩ့ လၧၦၡၩချဲၩ့ဝ့ၫလဖၪနီၪ, မွဲအမိဘၪဖ့ၪလၫ့ အဆရၫ့ လၧဆၧစ့ၩရၫ့အမုနံၩ နီၪလီၫ. 37 အဂဲးဘဲၫယီၩ နမိဘၪ ဆၧအီၪက့ၪတီၩနၧၩ လၧနဆၧချဲၩ့ၥံၪအကၠီၩ့ တၭ, နမိဘၪ ဆၧစ့ၩရၫ့စၪ နၧၩ လၧနဆၧချဲၩ့ၥံၪအကၠီၩ့ဆ့လီၫ. 38 ထီးနီၪလဖၧၫ့ ၦလၧအအီၪဝ့ၫ လၧၦကွ့ၭလံၬ ဒဲၦဖၫရစံၫအကျၩၥံၪ, ချဲၩ့ဆၧၫ့ဝ့ၫတၭ, စံၭဝ့ၫဒၪ, ဆရၫဧ့, နမၩလၩ့လၭဆၧနီၪ, မိဒၪဘၪ ပၥၭနးမံၩ့ လီၫ. 39 အ့ၪမွဲ အဝ့ၫဒၪ ချဲၩ့ဆၧၫ့ဆၧတၭ, စံၭအဝ့ၫၥံၪ, ၦအအၧၩ့ ဒဲအအဲၪဘိၩ့ဆၧ အဆိၩအကၠၪယီၩ, အၪ့ဎၬ ဆၧလၩ့လၭတၭ, ဆၧလဖ့ၪလၫ့ဘၪဝ့ၫ လၧဆၧလၩ့လၭတၭ, ဖ့ၪလၫ့ န့ၫ မီၪစယိနၫ အဆၧလၩ့လၭနီၪလီၫ. 40 အဂဲးဘဲၫယီၩ ဘဲၫစယိနၫ အီၪဘၪဝ့ၫ လၧယၪဖၭဒိၪ အဂူၭဖိၫ့ဖၧၩ့ ၥၧၫ့နံၩ ဒဲၥၧၫ့နၩအၥိၭနီၪ, ၦၡၩ အဖိၪခွၫ မိဘၪအီၪဝ့ၫ လၧဂၪ့ခိၪလၬ ၥၧၫ့နံၩၥၧၫ့နၩ ဘဲၫနီၪၥိၭလီၫ. 41 လၧဆၧစ့ၩရၫ့အဖၧၩ့နီၪ ၦနံနဝ့ၫဖိၪ မိဂဲထုၪ့ လၧၦအဆိၩယီၩ အၥိၭတၭ, မိစ့ၩရၫ့စၪဝ့ၫလီၫ. အဂဲးဘဲၫယီၩ စယိနၫ လီၩလၩ့လၬလၩ့ဆၧ တၭ, အဝ့ၫၥံၪ နီၫ့ယါလၩ့ထဲၩ့ အၥၭလီၫ. ယိခွါ, ၦဒိၪနဲၪ့ စယိနၫ အီၪမၬ ထီးယီၩလဂၩကၨ. 42 လၧဆၧစ့ၩရၫ့အဖၧၩ့နီၪ မုခံၫ့အနးဎွၩမုၪ မိဂဲထုၪ့ လၧၦအဆိၩယီၩ အၥိၭတၭ, မိစ့ၩရၫ့စၪဝ့ၫလီၫ. အဂဲးဘဲၫယီၩ အဝ့ၫဒၪ ဂဲၫလၧဂၪ့ခိၪထုၬ အနိၪ့ ဘဲၫၥိၭ အမိခိၭနၪဘၪ စစီလမၧၫ့ အဆၧကိၪ့ဘၪကိၪ့ၥ့ၪလီၫ. ယိခွါ, ၦဒိၪနဲၪ့ စစီလမၧၫ့ အီၪမၬထီးယီၩလဂၩကၨ. 43 ထီးဆၧနၪ စဲၪ့ထၪ့ခွံၬ လၧၦၡၩအလီၩ့တၭ, စဲၪ့ဝံၩ့ဝၩ့ လၧပွ့ၪခိၪ, အၪ့ဎၬ ဆၧအီၪပွံၭ အလးတၭ, ဒၪန့ဝ့ၫအ့ၬ. 44 ထီးနီၪလဖၧၫ့ စံၭဝ့ၫ, ယမိထဲၩ့ထဲၩ့ လၧယဂံၪ့ လၧယစဲၪ့ထၪ့ခွံၬ လၧအဖၧၩ့နီၪလီၫ. ထီးအဂဲၫထဲၩ့နီၪတၭ, ဒၪဝ့ၫ လၧအအီၪပျၩ့, အီၪဝ့ၬဆံၫ့အၥၭ, ဒဲအီၪကယၧၩ့ အၥၭလီၫ. 45 ထီးနီၪလဖၧၫ့ လ့ၩမၩန့ ဆၧနၪ အၧၩ့နဲၪ့ အနၫ့ဆါဒၪဝ့ၫ နွ့ၫဒုၩတၭ, အဝ့ၫၥံၪ လ့ၩနုၬအီၪဝ့ၫ ထီးနီၪလီၫ. ၦလဂၩနီၪ အထုၬ နၭနဲၪ့ဒံၭ အခၪ့ထံၭဒံၭလီၫ. ၦအဆိၩအကၠၪလၧအအၧၩ့ယီၩ, မိမၩအၥၭဘဲၫနီၪအၥိၭလီၫ. 46 အဝ့ၫဒၪ လီၩလၩ့ဆၧ လၧၦခမျၧး အဘိၩ့ဘၭတၭ, ယိခွါ, အမိ ဒဲအထၧၫ့ဖုဝဲလဖၪနီၪ, မိချဲၩ့ဒုၪ့ ဘၪအၥၭ လၧအဝ့ၫဒၪတၭ, ဆၧၫ့ထုၪ့ဝ့ၫ လၧခီၫ့လီၫ. 47 ၦလဂၩ စံၭဝ့ၫ, ယိခွါ, နမိ ဒဲနထၧၫ့ဖုဝဲၥံၪ အၪ့ဎၬ ချဲၩ့ဒုၪ့နၧၩတၭ, ဆၧၫ့ထုၪ့ဝ့ၫ လၧခီၫ့လီၫ. 48 အဝ့ၫဒၪ ချဲၩ့ဆၧၫ့ဝ့ၫတၭ, စံၭ ၦလၧအလီၩဘၪဝ့ၫလဂၩနီၪ, ယမိနီၪ မွဲပလၫလဂၩလဲၪ; ယထၧၫ့ဖုဝဲၥံၪ မွဲပလၫလဖၪလဲၪ. 49 ယူၬစိၩအစူၪ လၧအထံၩအဖျဲၥံၪ အအီၪတၭ, စံၭဝ့ၫဒၪ, ယိခွါ, ယမိ, ဒဲယထၧၫ့ဖုဝဲၥံၪလီၫ. 50 အဂဲးဘဲၫယီၩ ထီးဒၪ ၦလၧအမၩဝ့ၫ ထီးယဖါအီၪလၧမူၭခိၪအၥၭ, လဂၩဂၩနီၪ, အဝ့ၫဒၪမွဲ ယထၧၫ့ဖုဝဲမုၪ, ဒဲယထၧၫ့ဖုဝဲခွၫ, ဒဲယမိလီၫ.

မၭၥုၫ Matthew 13

1 မုလနံၩနီၪ, ယ့ၫၡူၬ စဲၪ့ထၪ့ခွံၬ လၧဂံၪ့တၭ, ဆၧၫ့နၩ့ဝ့ၫ လၧကွံၩနဲၩ့ထံၭတၭ, 2 ၦခမျၧးဖၭဒိၪၥံၪ အီၪကီၪ့ လၧအအီၪထီးအထၪ့ ဆၧၫ့နၩ့ဝ့ၫ လၧချံၫလဖျိၪ့အဖၧၩ့တၭ, ၦခမျၧး ဆၧၫ့ထုၪ့ဝ့ၫ လၧခီၫ့ ထီးအလူၬလီၫ. 3 အဝ့ၫဒၪ ချဲၩ့ဆၧအၪ လၧဆၧချဲၩ့အဒီၩ့တၭ, စံၭဝ့ၫဒၪ, 4 ယိခွါ, ၦလၧအဎွံၪဆၧလဂၩ လ့ၩဎွံၪဆၧလီၫ. လၧအဎွံၪဆၧနီၪ လနၩ့နၩ့ လၩ့ဘၪဝ့ၫ လၧဖၧၩ့ၥၭ အနဲၩ့ထံၭတၭ, ထိၪၥံၪလံၪၥံၪ ဂဲၫအၪ့ခွံၬဝ့ၫဒၪလီၫ. 5 အဂူၫဂၩလနၩ့နၩ့ လၩ့ဘၪဝ့ၫ လၧလိးကျၩ ထီးဂၪ့ခိၪအီၪ လအၪဘၪတၭ, ဂၪ့ခိၪ လယိၬဘၪအကၠီၩ့နီၪ, မဲၪထၪ့ဝ့ၫ ချဲၫ့ချံၭလီၫ. 6 ထီးမုမ့ၬထၪ့နီၪ, ဆၧခိ ဆ့ၭဘၪဝ့ၫတၭ, အဝံ လအီၪဘၪ အကၠီၩ့ ဎဲၫ့ထၪ့ခွံၬဝ့ၫလီၫ. 7 အဂူၫဂၩ လနၩ့နၩ့ လၩ့ဘၪဝ့ၫ လၧဆၧဆူၪဆၧမဲၪအကျၩတၭ, ဆၧဆူၪဆၧမဲၪနီၪ မဲၪထၪ့ဝ့ၫတၭ, ခဲၪဘံၭခွံၬဝ့ၫဒၪလီၫ. 8 အဂူၫဂၩ လနၩ့နၩ့ လၩ့ဘၪဝ့ၫ လၧဂၪ့ခိၪဂ့ၩတၭ, ၥၪထၪ့ဝ့ၫ လနၩ့နၩ့ အၪနဲၪ့ထဲၩ့ အလးလယၩ, လနၩ့နၩ့ ဎူၫဆံၫ, လနၩ့နၩ့ ၥၧၫ့ဆံၫလီၫ. 9 ၦအီၪလၧအနါ လၧအနါဂၧၫ့ဆၧ နီၪ, မွဲအနါဂၧၫ့ဒၪဝ့ၫဆံၭ. 10 အထံၩအဖျဲလဖၪ ဂဲၫလၧယ့ၫၡူၬအီၪတၭ, စံၭဝ့ၫဒၪ, မွဲဘၪနီၫ လၧနလီၩဘၪ အဝ့ၫၥံၪ လၧဆၧချဲၩ့အဒီၩ့ နီၪလဲၪ. 11 အဝ့ၫဒၪ ချဲၩ့ဆၧၫ့ဆၧတၭ, စံၭအဝ့ၫၥံၪ, အဂဲးဘဲၫယီၩ မူၭခိၪအဘၩ့အမုး အဆၧအီၪၥူၪနီၪ, ဆၧဖ့ၪ ၥ့ၪယၫနၥံၪ လီၫ. အ့ၪမွဲ အဝ့ၫၥံၪ ဆၧဖ့ၪဝ့ၫအ့ၬ. 12 အဂဲးဘဲၫယီၩ ထီးဒၪ ၦလၧအဆၧအီၪဝ့ၫ လဂၩဂၩနီၪ, ဆၧမိဖ့ၪလၫ့ဆၧ လၧအဝ့ၫနီၪတၭ, အဆၧမိအၪလၨၪ လီၫ. အ့ၪမွဲ ထီးဒၪ ၦလၧအဆၧ လအီၪဘၪလဂၩဂၩနီၪ, ဆၧမိမၩန့ထဲၩ့ဆၧ လၧအအီၪဒၪလ့ၬလီၫ. 13 မၩအၥၭဘဲၫနီၪတၭ, ယလီၩဘၪ အဝ့ၫၥံၪ လၧဆၧချဲၩ့အဒီၩ့ၥံၪလီၫ. အဂဲးဘဲၫယီၩ အဝ့ၫၥံၪ ဒၪဧီၪ လဒၪဘၪတၭ, နါဂၧၫ့ဧီၪ လနါဂၧၫ့ဘၪတၭ, နၪဝ့ၫဒၪၥ့ၪအ့ၬ. 14 မီၪစအဲၫစ့ယၫအလူ လၧၫ့ထၪ့ဎွ့ၩထၪ့ဝ့ၫ လၧအဖၧၩ့လီၫ. စံၭဝ့ၫဒၪ, နါဂၧၫ့ဆၧနီၪ နၥံၪ မိနါဂၧၫ့တၭ, မိနၪၥ့ၪ နၥံၪအၥၭ အ့ၬ. ယိဆၧနီၪ နၥံၪမိယိဆၧတၭ, မိဒၪဘၪ နၥံၪအၥၭအ့ၬ. 15 အဂဲးဘဲၫယီၩ ၦလဆၨၩယီၩ အၥၭဘီၪ့ဝ့ၫ, ၥိၪဝ့ၫ, ဒဲအနိၩ့ဎၧၫ့ အနါဎၧၫ့တၭ, အဝ့ၫၥံၪ ဘံၪ့ဒၪအမ့ၬ, မိဒၪဘၪခိၬဆၧ လၧအမ့ၬၥၪ, ဒဲနါဂၧၫ့ဘၪခိၬဆၧ လၧအနါ, ဒဲၥ့ၪယၫဘၪခိၬဆၧ လၧအၥၭ, ဒဲကၠၪလီၩ့ထဲၩ့ဘၪခိၬအၥၭ, ဒဲယမိမၩဘျၪထဲၩ့ဘၪခိၬ အဝ့ၫၥံၪလီၫ. 16 အ့ၪမွဲ နၥံၪအမ့ၬၥၪနီၪ, ဘၪဆိၪဂ့ၩဝ့ၫလီၫ. အဂဲးဘဲၫယီၩ အဝ့ၫၥံၪဒၪဆၧလီၫ. နၥံၪအနါနီၪ ဘၪဆိၪဂ့ၩဝ့ၫလီၫ. အဂဲးဘဲၫယီၩ အဝ့ၫၥံၪ နါဂၧၫ့ဆၧလီၫ. 17 အဂဲးဘဲၫယီၩ ယလီၩဘၪနၥံၪ တီၩတီၩယီၩ, ဆၧလၧနၥံၪဒၪဘၪနီၪ မီၪ ဒဲၦတီၩၦလီၩ့ၥံၪ အၪဂၩ မိဒၪဘၪအၥၭ တၭ, ဒၪဘၪဝ့ၫအ့ၬ. ဆၧလၧနၥံၪနါဂၧၫ့ဘၪနီၪ အဝ့ၫၥံၪ မိနါဂၧၫ့ဘၪအၥၭတၭ, နါဂၧၫ့ဘၪဝ့ၫအ့ၬ. 18 မၩအၥၭဘဲၫနီၪတၭ, ဆၧချဲၩ့အဒီၩ့ လၧၦဎွံၪဆၧနီၪ, ခိၭနၪ နၥံၪဝ့ၫဆံၭ. 19 ထီးၦနါဂၧၫ့ ဘၩ့မုးအလူ တၭ, နၪဝ့ၫလၥ့ၪဘၪ လဂၩဂၩနီၪ, ဆၧအၧၩ့ လဂၩ ဂဲၫအၪ့ဂူၬန့ခွံၬ ဆၧဎွံၪအၥၭ လၧအၥၭခံဖၧၩ့လီၫ. အနီၪ မွဲ ဆၧဘၪဎွံၪဝ့ၫ လၧဖၧၩ့ၥၭ အနဲၩ့ထံၭနီၪလီၫ. 20 ဆၧဎွံၪအၥၭ လၧလိးကျၩနီၪ, မွဲၦလၧအနါဂၧၫ့ဆၧ အလူအထၫ တၭ, ဒိၭန့ဝ့ၫ ချဲၫ့ချံၭ လၧအၥုၪ့ထိၬအၥၭထိၬတၭ, 21 အဝံ လအီၪဘၪ လၧအနၫ့ဆါဒၪဝ့ၫ အဖၧၩ့တၭ, အီၪဝ့ၫ လဆိလလး, ထီးဆၧနၭဆၧၡၪ့မွဲဂ့ၩ, ဆၧမၩအၧၩ့မၩနၭမွဲဂ့ၩ, အီၪထၪ့ လၧဆၧအလူအထၫအကၠီၩ့, မွဲ အဂၭဂီၩ့ဝ့ၫ ချဲၫ့မၬလီၫ. 22 ဆၧဘၪဎွံၪဝ့ၫ လၧဆၧဆူၪဆၧမဲၪ အကျၩနီၪ, မွဲၦနါဂၧၫ့ဆၧ အလူအထၫတၭ, ဆၧအၪ့ယိၪ လၧအဘၪဆဲၫ့ဆၧအယီၩ လကၠၪ, ဒဲဆၧအၪ့လီၫ လၧအဘၪဆဲၫ့ လၧဆၧ အစူၪလးအခၪ့ခိၪလဖၪနီၪ, ခဲၪဘံၭခွံၬ ဆၧအလူအထၫတၭ, ၥၪထၪ့ဝ့ၫအ့ၬ. 23 ဆၧဘၪဎွံၪဝ့ၫ လၧဂၪ့ခိၪဂ့ၩနီၪ, မွဲၦလၧအနါဂၧၫ့ဆၧ အလူအထၫ, နၪဝ့ၫၥ့ၪတၭ, ၥၪထၪ့ဝ့ၫ လနၩ့နၩ့ အၪနဲၪ့ထဲၩ့ အလးလယၩ, လနၩ့နၩ့ ဎူၫဆံၫ, လနၩ့နၩ့ ၥၧၫ့ဆံၫလီၫ. 24 အဝ့ၫဒၪ အီၪက့ၪလၩ့ ဆၧချဲၩ့အဒီၩ့ လၧအဂူၫဂၩလမံၩ့ လၧအဝ့ၫၥံၪအဂးတၭ, စံၭဝ့ၫဒၪ, မူၭခိၪအဘၩ့အမုးယီၩ, မၩအၥၭ ဘဲၫၦလဂၩဎွံၪဆၧချံၫဂ့ၩ လၧအဆံၬဖၧၩ့ အၥိၭနီၪလီၫ. 25 ထီးၦမံၫမၪဝ့ၫ အဘိၩ့ဘၭ တၭ, အဒုၪအဒၩလဂၩ ဂဲၫဎွံၪ ဘုၪထိၪၡၬ လၧဘုၪအကျၩတၭ ထဲၩ့ဝ့ၫလီၫ. 26 ထီးအမဲၪထၪ့ဝ့ၫတၭ, အၥူၪအၥၪ ဖျိၬထၪ့ဝ့ၫတၭ, ဘုၪထိၪၡၬ ဖျီၪထၪ့ဆ့လီၫ. 27 ဂံၪ့ကဆါ အဎီးအၡၩလဖၪ လ့ၩလၧအအီၪတၭ, စံၭဝ့ၫဒၪ, ကဆါဧ့, နဎွံၪဆၧချံၫဂ့ၩ လၧနဆံၬဖၧၩ့ မွဲအ့ၬဧၪ, မၩအၥၭဘဲၫနီၪတၭ, ဘုၪထိၪၡၬနီၪ မွဲအဂဲၫထၪ့ဝ့ၫ ခီၫခီၫလဲၪ. 28 အဝ့ၫဒၪ စံၭအဝ့ၫၥံၪ, အယီၩလမံၩ့မွဲ ဒုၪဒၩလဂၩမၩဝ့ၫလီၫ. အဎီးအၡၩစံၭဝ့ၫ, ပမိလ့ၩထ့ၭန့ခွံၬဆၧနီၪ, မွဲအဘၪနၥၭဆ့ဧၪ. 29 အဝ့ၫနီၪ စံၭဝ့ၫဒၪ, မွဲအ့ၬ, နၥံၪထ့ၭထၪ့ခွံၬ ဘုၪထိၪၡၬ အဘိၩ့ဘၭနီၪ, ဘၪလဘၪ နၥံၪ မိထ့ၭန့ဎုၬဘၪ ဘုၪဆ့လီၫ. 30 မွဲအဒိၪထၪ့ဎုၬဒၪဝ့ၫ နံၫမံၩ့လူၬ ထီးကူၭဘုၪအထီဆံၭ. ထီးအဘၪကူၭ ဘုၪအထီနီၪ, ယမိလီၩဘၪ ၦကူၭဆၧလဖၪ, အၪ့ထုၫ့ကီၪ့ဆိၫဒၪခလူၬ ဘုၪထိၪၡၬတၭ, ကၭထူ လၧအဘၪ ဆူၭထၪ့ခွံၬ လၧမ့ၪအဂးဆံၭ. အ့ၪမွဲ ဘုၪနီၪ လူၫကီၪ့ထဲၩ့ဝ့ၫ လၧယဖၫ့ဖၧၩ့ ဆံၭ. 31 အဝ့ၫဒၪ အီၪက့ၪလၩ့ ဆၧချဲၩ့အဒီၩ့ဂူၫဂၩလမံၩ့ လၧအဝ့ၫၥံၪအဂးတၭ, စံၭဝ့ၫဒၪ, မူၭခိၪအဘၩ့အမုးယီၩ, မၩအၥၭ ဘဲၫဘၪချံၫ လၧၦဎွံၪဝ့ၫ လၧဎုၭဖၧၩ့အၥိၭနီၪလီၫ. 32 မွဲအဆံၭနဲၪ့ လါနၫ့ ဆၧဂူၫဂၩအချံၫ ထီးအလူၬတၭ, ထီးအကဲၪထၪ့ဝ့ၫနီၪ, မွဲအဒိၪနဲၪ့ နၪ့ၥံၪမံၩ့ၥံၪတၭ, ကဲၪထၪ့ ၥံၪ့လထံၭ လၧထိၪၥံၪလံၪၥံၪ လၧဆၧဖိၭဖၫ့လဖၪ ဂဲၫအီၪဝ့ၫ လၧအထဲၩ့ခံၫထဲၩ့လီၩ့လီၫ. 33 အဝ့ၫဒၪ လီၩဘၪ အဝ့ၫၥံၪ လၧဆၧချဲၩ့အဒီၩ့ အဂူၫဂၩလမံၩ့တၭ, စံၭဝ့ၫဒၪ, မူၭခိၪ အဘၩ့အမုးယီၩ, မၩအၥၭ ဘဲၫမံၪလၧၦမုၪလဂၩ ဒူၭလၩ့ဝ့ၫ လၧကိၪမုၬ ၥၧၫ့ဒၩ့အကျၩ ထီးအဖၭထၪ့ဝ့ၫ ထီးအလူၬ အၥိၭနီၪလီၫ. 34 ဆၧလဖၪနီၪ ထီးအလူၬ ယ့ၫၡူၬလီၩဘၪ ၦခမျၧး လၧဆၧချဲၩ့အဒီၩ့ၥံၪတၭ, ဆၧချဲၩ့အဒီၩ့ အ့ၪလအီၪဘၪနီၪ လီၩလၩ့ဆၧ လၧအဝ့ၫၥံၪအ့ၬ. 35 မၩအၥၭဘဲၫနီၪတၭ, မီၪအလူအထၫ လၧၫ့ထၪ့ဎွ့ၩထၪ့ဝ့ၫဒၪတၭ, စံၭဝ့ၫဒၪ, ယမိအၩ့ထၪ့ ယနိၭ လၧဆၧချဲၩ့အဒီၩ့ၥံၪလီၫ. ဆၧလၧအအီၪၥူၪ လၧဂၪ့ခိၪအခၪ့ထံၭ ကဲၪထၪ့ လံၩလံၩနီၪ, ယမိလီၩလၩ့လၬလၩ့လီၫ. 36 ထီးနီၪလဖၧၫ့ ယ့ၫၡူၬ ကွဲၪဖျါခွံၬ ၦခမျၧးဂီၩ့တၭ, လ့ၩနုၬဝ့ၫ လၧဂံၪ့ဖၧၩ့လီၫ. အထံၩအဖျဲၥံၪ ဂဲၫထီၩ့ လၧအအီၪတၭ, စံၭဝ့ၫဒၪ, ဆၧချဲၩ့အဒီၩ့ လၧဘုၪထိၪၡၬအီၪ လၧဆံၬဖၧၩ့နီၪ, လီၩဘၪပၧၩ နးထံၪဘီၪ. 37 အဝ့ၫဒၪ ချဲၩ့ဆၧၫ့ဆၧတၭ, စံၭအဝ့ၫၥံၪ, ၦလၧအဎွံၪဆၧချံၫအဂ့ၩနီၪ မွဲၦၡၩ အဖိၪခွၫလဂၩလီၫ. 38 ဆံၬၥံၪနၩၥံၪနီၪ မွဲဂၪ့ခိၪလီၫ. ဆၧချံၫအဂ့ၩနီၪ မွဲဘၩ့မုးအဖိၪခွၫၥံၪ တၭ; ဘုၪထိၪၡၬနီၪ မွဲၦအၧၩ့လဂၩ အဖိၪခွၫၥံၪ, 39 ဒုၪဒၩ လၧအဎွံၪဝ့ၫ လဂၩနီၪ, မွဲမုၪခီၩလဲးလီၫ. ကူၭဘုၪအထီနီၪ, မွဲဂၪ့ခိၪ အဆိၩထုၬတၭ, ၦကူၭဆၧလဖၪနီၪ, မွဲအၥီၫ့ၥံၪ လီၫ. 40 မၩအၥၭဘဲၫနီၪတၭ, ဘဲၫၦအၪ့ထုၫ့ကီၪ့ ဘုၪထိၪၡၬ ဆူၭထၪ့ခွံၬဝ့ၫ လၧမ့ၪအၥိၭနီၪ, ဆၧမိမၩအၥၭ လၧဂၪ့ခိၪယီၩ အဆိၩထုၬ ဘဲၫနီၪၥိၭလီၫ. 41 ၦၡၩ အဖိၪခွၫ မိအၪ့မၧၫ့လၩ့ အၥီၫ့လဖၪတၭ, အဝ့ၫၥံၪ မိအၪ့ထုၫ့ကီၪ့ခွံၬ ကယဲ ဆၧလၩ့ထံၩဖါ အလးထီးအလူၬ, ဒဲၦလၧအမၩ ဆၧလတီၩလလီၩ့ဘၪ လၧအဘၩ့အမုးအဖၧၩ့, 42 မိခွံၬလၩ့ခွံၬဝ့ၫ လၧဖံၫ့ချၪဖၧၩ့လီၫ. ဆၧဘၪဂၪ့ဆၧဘၪယၧၩ့, ဆၧခၪအဲၪ့ထံး မိအီၪဝ့ၫ ထီးနီၪလီၫ. 43 ထီးနီၪလဖၧၫ့ ၦလၧအတီၩအလီၩ့လဖၪနီၪ, မိယုၩ့ယဲထၪ့ဝ့ၫ လၧအဖါ အဘၩ့အမုးအဖၧၩ့ ဘဲၫမုမ့ၬအၥိၭလီၫ. ၦအီၪလၧအနါ လၧအနါဂၧၫ့ဆၧနီၪ, မွဲအနါဂၧၫ့ဒၪဝ့ၫဆံၭ. 44 မၩဒီၭလဖၧၫ့ မူၭခိၪ အဘၩ့အမုးနီၪ, မၩအၥၭ ဘဲၫဆၧလူဒိၪဎွ့ၩဒိၪ အီၪၥူၪဝ့ၫ လၧဆၧပျၩ့ဖၧၩ့ အၥိၭနီၪလီၫ. ၦလၧအဒၪန့ဝ့ၫလဂၩနီၪ, မၩဘံၭမၩဘၧၩ့ခွံၬဝ့ၫ တၭ, လ့ၩအၪ့ဆၫလၩ့ခွံၬ ကယဲအဆၧအီၪ ထီးအလူၬ လၧအဆၧၥၭထိၬအကၠီၩ့တၭ, ဎွ့ၩ ဆၧပျၩ့ဖၧၩ့ လစီၪ့နီၪလီၫ. 45 မၩဒီၭလဖၧၫ့, မူၭခိၪ အဘၩ့အမုးနီၪ, မၩအၥၭ ဘဲၫ ၦဖနံၬဖိၪလဂၩ လၧအအၪ့ဎၬ မနံၬထၫ့မျါ လၧအဂ့ၩအၥိၭနီၪလီၫ. 46 ထီးအဒၪဘၪ မနံၬထၫ့မျါ လၧအလူဒိၪဎွ့ၩဒိၪ လဖျိၪ့နီၪ, လ့ၩအၪ့ဆၫ လၩ့ခွံၬ ကယဲအဆၧအီၪ ထီးအလူၬတၭ, ဎွ့ၩန့အဝ့ၫနီၪလီၫ. 47 မၩဒီၭလဖၧၫ့, မူၭခိၪ အဘၩ့အမုးနီၪ, မၩအၥၭ ဘဲၫ ၦခွံၬၡၬ လၧကွံၩဖၧၩ့တၭ, ဘၪန့ဆၧ ကိၭမံၩ့ဒ့ၭ အၥိၭနီၪလီၫ. 48 ထီးအဆၧဎွ့ၩထၪ့တၭ, မီၩ့ကၠူၭထၪ့ဝ့ၫ လၧခီၫ့နီၪ, ဆၧၫ့နၩ့ဝ့ၫတၭ, ရွံန့ ဆၧအဂ့ၩလဖၪ ဒုၭလၩ့ဝ့ၫ လၧဆၧဖၧၩ့, ဆၧအအၧၩ့လဖၪနီၪ ခွံၬၡိၭခွံၬဝ့ၫဒၪလီၫ. 49 ဆၧမိမၩအၥၭ လၧဂၪ့ခိၪအဆိၩထုၬ ဘဲၫနီၪၥိၭလီၫ. အၥီၫ့လဖၪ မိဂဲၫလၩ့တၭ, မိအၪ့နၩ့ဖၭ ၦအအၧၩ့ လၧၦအတီၩအလီၩ့အကျၩတၭ, 50 မိခွံၬလၩ့ခွံၬဝ့ၫ လၧမ့ၪဖံၫ့ချၪအဖၧၩ့နီၪလီၫ. ဆၧဘၪဂၪ့ဆၧခၪအဲၪ့ထံး မိအီၪဝ့ၫ ထီးနီၪလီၫ. 51 ယ့ၫၡူၬ စံၭဝ့ၫဒၪ, ဆၧလဖၪ ထီးအလူၬနီၪ မွဲနၥံၪ နၪၥ့ၪယူၭဧၪ. အဝ့ၫၥံၪစံၭ, နၪၥ့ၪယူၭ, ကဆါဧ့. 52 အဝ့ၫဒၪစံၭ အဝ့ၫၥံၪ; မၩအၥၭဘဲၫနီၪတၭ, ၦကွ့ၭလံၬ လၧအၥ့ၪ မူၭခိၪအဘၩ့အမုး အဂဲးအကၠီၪ့ ကိၭဂၩဒ့ၭနီၪ, မၩအၥၭ ဘဲၫဂံၪ့ကဆါ လၧအဖီၪ့ထၪ့ အဆၧအလံၩ ဒဲအဆၧအၥၫ့ လၧအအီၪက့ၪကီၪ့ဆၧအလးအၥိၭနီၪလီၫ. 53 ဆၧမၩအၥၭ ထီးယ့ၫၡူၬချဲၩ့ ဆၧချဲၩ့အဒီၩ့လဖၪယီၩ ဂီၩ့တၭ, စဲၪ့ထၪ့ခွံၬဝ့ၫ ထီးနီၪလီၫ. 54 ထဲၩ့ဝ့ၫ ထီၩ့လၧအခးဒၪဝ့ၫတၭ, ၥီၪ့ထဲၩ့ၥၫ့ထဲၩ့ဆၧ လၧအဝ့ၫၥံၪ အ၁ရိၬဖၧၩ့ ထီးၦထီၫမံၫထီၫမၪဝ့ၫတၭ, စံၭဝ့ၫဒၪ, အဝ့ၫလဂၩယီၩ အဆၧကိၪ့ဘၪကိၪ့ၥ့ၪ ဒဲအစီၩ့အမၩ့ယီၩ, မွဲအန့ဘၪဝ့ၫ ခီၫခီၫလဲၪ. မွဲလဲၬ၁မါ အဖိၪခွၫ မွဲအ့ၬဧၪ. 55 အမိဆၧကိၭဝ့ၫ နးမၫရံၫနီၪ, မွဲအ့ၬဧၪ. အထၧၫ့ဖုဝဲခွၫၥံၪ, မွဲစယ့မံၭ, ဒဲစယိစ့ၭ, ဒဲစစဲမၧၫ့, ဒဲစယုဒၭ မွဲအ့ၬဧၪ. အထၧၫ့ဖုဝဲမုၪၥံၪနီၪ အီၪလၧပၥိၭ ထီးအလူၬ မွဲအ့ၬဧၪ. 56 မၩအၥၭဘဲၫနီၪတၭ, မွဲအန့ဘၪ ကယဲ ဆၧထီးအလူၬလဖၪယီၩ ခီၫခီၫလဲၪ. 57 အဝ့ၫၥံၪအၥၭ ဂၭဂီၩ့ လၧအကၠီၩ့နီၪလီၫ. ယ့ၫၡူၫ စံၭအဝ့ၫၥံၪ; မီၪနီၪ အ့ၪလမွဲဘၪ လၧအထံၫအခးဒၪဝ့ၫ, ဒဲလၧအဂံၪ့ဒၪဝ့ၫ အဖၧၩ့နီၪ အလၩအဖၩ့ အီၪဝ့ၫလီၫ. 58 အလးနီၪ ၦၡၩ လနဲၩဘၪဆၧအကၠီၩ့တၭ, မၩလၩ့လၭဆၧ လၧအအၪအ့ၬ.

မၭၥုၫ Matthew 14

1 ထီးအထီနီၪ ၦဒိၪဖၭဒိၪ စဟ့ရၧၭ နါဂၧၫ့ ယ့ၫၡူၬ အဆၧဂၧၫ့ထၪ့ၥၩလၩ့တၭ, 2 စံၭ အခ့ၫအၡၩၥံၪ, ၦလဂၩနီၪ မွဲၦဘၭတံၫဇၫ့ဆၧ စယီဟၫ့တၭ, ဂဲထုၪ့ လၧဆၧၥံၫ အဖၧၩ့လီၫ. မၩအၥၭဘဲၫနီၪတၭ, ဆၧလၩ့လၭလဖၪယီၩ မၩအၥၭ လၧအဝ့ၫနီၪလီၫ. 3 အဂဲးဘဲၫယီၩ မွဲလၧအထၧၫ့ဖုဝဲ စဖံလံၭ အမၫ နးဟရိဒအၭ အကၠီၩ့တၭ, စဟ့ရၧၭ ဖီၪ့ထၬ စယီဟၫ့နီၪ, စၧၩ့ထၬဝ့ၫတၭ, အီၪက့ၪလၩ့ဝ့ၫ လၧထီၫ့ဖၧၩ့လီၫ. 4 အဂဲးဘဲၫယီၩ စယီဟၫ့ စံၭအဝ့ၫ, ၦမုၪနီၪ နမၩန့ နဝ့ၫတီၩ အ့ၬ. 5 အဝ့ၫနီၪ မိမၩၥံၫဘၪအၥၭ လၧအဝ့ၫဒၪလါနၫ့ဘိၩ, ၥၭမဲၪ ၦခမျၧးလီၫ. အဂဲးဘဲၫယီၩ ၦခမျၧး အီၪက့ၪ စယီဟၫ့ လၧအမွဲ မီၪလဂၩလီၫ. 6 အ့ၪမွဲ ထီးစဟ့ရၧၭ အီၪဖျဲၪဝ့ၫ အမုလနံၩဆၧၫ့ထဲၩ့ အလးနီၪ, နးဟရိဒအၭ အဖိၪမုၪ ဂဲထုၪ့လံ လၧအဝ့ၫၥံၪ အမ့ၬယၫတၭ, ဘၪ စဟ့ရၧၭအၥၭလီၫ. 7 မၩအၥၭဘဲၫနီၪတၭ, ဆိၪလၩ့အၥၭ လၧအမိဖ့ၪလၫ့ဝ့ၫ ထီးဒၪဆၧလၧအအၪ့ကံၩ့ဝ့ၫ လမံၩ့မံၩ့လီၫ. 8 အဝ့ၫနီၪ ဘၪ ဆၧၥီၪ့ဝဲၩဝ့ၫ လၧအမိတၭ, စံၭအဝ့ၫဒၪ, ဖ့ၪလၫ့လါယၧၩ လၧၦဘၭတံၫဇၫ့ဆၧ စယီဟၫ့ အခိၪဎွံၪနီၪ လၧတဲၪလဲၪအဖၧၩ့ ဆံၭ. 9 စဎွၩအၥုၪ့အုၭအၥၭအုၭ လါနၫ့, မွဲလၧအဆိၪလၩ့အၥၭနီၪ, ဒဲလၧၦဆၧၫ့နၩ့ဒံၩ့ခံၫ့ဎုၬ လၧအၥိၭ လၧစပွဲထံၭအကၠီၩ့တၭ, မၪလူၬဝ့ၫ လၧဆၧဘၪဖ့ၪလၫ့ဝ့ၫ လီၫ. 10 တၭအၪ့မၧၫ့ ၦလ့ၩဖ့ၬထ့ၬ စယီဟၫ့အခိၬ လၧထီၫ့ဖၧၩ့နီၪ 11 ၦဂဲၫထဲၩ့ဆိၬဝ့ၫအခိၪဎွံၪ လၧတဲၪလဲၪ အဖၧၩ့တၭ, ဖ့ၪလၫ့ ဖိၪၥၪမုၪနီၪ, အဝ့ၫဒၪ ထဲၩ့ဆိၬဝ့ၫ လၧအမိအအီၪလီၫ. 12 အထံၩအဖျဲၥံၪ လ့ၩခုၪ့လၩ့ဘၧၩ့ အစွၪ တၭ, လ့ၩလီၩဘၪ ယ့ၫၡူၬ လီၫ. 13 ထီးယ့ၫၡူၬ နါဂၧၫ့တၭ, စဲၪ့ထၪ့ခွံၬ ထီးနီၪ နုၬလၧချံၫဖၧၩ့တၭ, ထီၩ့လၧမံၩ့လၬကျၩ လၧဆၧကဒုၩအလး လီၫ. ၦခမျၧး နါဂၧၫ့တၭ, စဲၪ့ထၪ့ခွံၬဝ့ၫ လၧဒိၩ့ၥံၪတၭ ဖိၬထၪ့အခဲၫ့ လၧအခၪ့လီၫ. 14 ယ့ၫၡူၬ စဲၪ့ထၪ့ဒၪဘၪ ၦခမျၧးဖၭဒိၪ တၭ, ယၫ့ၥၭဝ့ၫ မၩဘျၪထဲၩ့ ၦလၧအဆၫလဖၪလီၫ. 15 မုမ့ၬဂၪလၩ့တၭ အထံၩအဖျဲၥံၪ ဂဲၫလၧယ့ၪၡူၬ အအီၪနီၪ, စံၭဝ့ၫဒၪ, ဆၧထီးယီၩ မွဲမံၩ့လၬကျၩတၭ, ဘိၩ့နဲၪ့ယီၩ မုဘၪယူၭ, ဘဲၫၥိၭ ၦခမျၧး မိလ့ၩဎွ့ၩအၪ့ဆၧ လၧအဂးဒၪဝ့ၫ လၧတဝၫ့လဖၪ အဖၧၩ့တၭ, ကွဲၪဖျါလါ အဝ့ၫၥံၪဆံၭ. 16 ယ့ၫၡူၬ စံၭအထံၩအဖျဲၥံၪ, ၦလ့ၩဆၧနီၪ အလးအီၪအ့ၬ. နၥံၪဝ့ၫဒၪယီၩ ဖ့ၪအၪ့ အဝ့ၫၥံၪဆံၭ. 17 အဝ့ၫၥံၪ စံၭအဝ့ၫဒၪ, ပဆၧအီၪ ထီးယီၩ, မွဲန့ၫ ကိၪယဲလီၪ့ ဒဲယၪနံၫဘံၪ့လီၫ. 18 အဝ့ၫနီၪ စံၭဝ့ၫဒၪ, ဂဲၫဆိၬဆၧနီၪ လၧယအီၪဆံၭ. 19 မၪလူၬ ၦခမျၧးလဖၪ, လၧအမိဘၪ ဆၧၫ့နၩ့ဒံၩ့ခံၫ့ လၧနၪ့ကျၩလီၫ. မၩန့ ကိၪယဲလီၪ့, ဒဲယၪနံၫဘံၪ့တၭ, ယိထၪ့ဆၧ လၧမူၭခိၪ, ဆိၪဂ့ၩ ကံၪ့ဘျ့ၭဝ့ၫတၭ, ဖ့ၪလၫ့ ကိၪနီၪ လၧအထံၩအဖျဲၥံၪတၭ, အထံၩအဖျဲၥံၪ ဖ့ၪလၫ့ထဲၩ့ လၧၦခမျၧးလီၫ. 20 ၦအၪ့ဝ့ၫ ကိၭဂၩဒ့ၭတၭ, ဘျဲၩအၪ့ဝ့ၫလီၫ. ၦအၪ့ထုၫ့ထဲၩ့ဝ့ၫ အဘျဲၪအဆဲ ဎွ့ၩဒၩ့ လဆံၫနံၫဖျိၪ့လီၫ. 21 လၧၦမုၪ ဒဲဖိၪၥၪအမ့ၬယၫနီၪ, ၦခွၫ လၧအအၪ့ဆၧမွဲ ဖိၭဘိၭယဲထီၫ့လီၫ. 22 ထီးအကွဲၪဖျါခွံၬ ၦခမျၧး အဘိၩ့ဘၭနီၪ, ယ့ၫၡူၬ အၪ့မၧၫ့ အထံၩအဖျဲၥံၪ လ့ၩနုၬ လၧချံၫလဖျိၪ့အဖၧၩ့ ချဲၫ့ချဲၫ့တၭ, ခၫ့စိၩဝ့ၫ လၧဝါလခီၫလီၫ. 23 ကွဲၪဖျါခွံၬ ၦခမျၧးဂီၩ့တၭ, လ့ၩဘၩဆိၪဖၪဆၧ လၧခိၪလီၩ့လဖျိၪ့ အလီၩ့ လၧဆၧကဒုၩအလးလီၫ. မုမ့ၬဂၪလၩ့တၭ, အီၪဝ့ၫ ထီးနီၪ လဂၩဎးလီၫ. 24 ချံၫ အီၪဝ့ၫ လၧကွံၩအၥၭကျၩတၭ, လပီၩထၪ့ မၩဝၭဝ့ၫ နၭနၭလ့ၬဆ့လီၫ. အဂဲးဘဲၫယီၩ လံၩတီၩအ့ၬ. 25 ဆၧခိၭဆၧ လၧမုနၩလံဆၫ့လဆၫ့နီၪ, ယ့ၫၡူၬ လ့ၩလၧအအီၪတၭ, စဲၪ့ဝ့ၫ လၧကွံၩဖၧၩ့ လၧထံၫဖံၭခိၪလီၫ. 26 စဲၪ့ဝ့ၫ လၧကွံၩဖၧၩ့ လၧထံၫဖံၭခိၪနီၪ, အထံၩအဖျဲၥံၪ ဒၪဘၪဝ့ၫတၭ, အဝ့ၫၥံၪ ၡူၭၥၭမဲၪထၪ့ဝ့ၫတၭ, စံၭလၧအမွဲ ၦစၪ လီၫ. ၥၭမဲၪၥၭဖျဲၩ့ဆၧတၭ, ကိၭၡၭထၪ့ဝ့ၫဒၪလီၫ. 27 ယ့ၫၡူၬ လီၩဘၪ အဝ့ၫၥံၪ ချဲၫ့မၬတၭ, စံၭဝ့ၫဒၪ, မွဲနၥံၪ အၥၭဎွံၫထၪ့ဘီၪ, မွဲယၧၩတၭ, ထီးၥၭမဲၪလဂ့ၩ. 28 စပံတၧၫ ချဲၩ့ဆၧၫ့ဆၧတၭ, စံၭဝ့ၫဒၪ, ကဆါဧ့, အ့ၪမွဲ နၧၩ တၭ, မၪလူၬလါယၧၩ ဘဲၫယမိလ့ၩစိၩလၧနအီၪ လၧထံၫဖံၭခိၪအၥိၭဆံၭ. 29 အဝ့ၫနီၪ စံၭဝ့ၫဒၪ, ဂဲၫဘီၪ. စပံတၧၫ စဲၪ့လၩ့ခွံၬဝ့ၫ လၧချံၫဖၧၩ့တၭ, စဲၪ့ဝ့ၫ လၧထံၫဖံၭခိၪ ဘဲၫအမိလ့ၩ ထီၩ့လၧယ့ၫၡူၬအအီၪ အၥိၭနီၪလီၫ. 30 ထီးအဒၪဘၪ လံၩ ဂဲၫထၪ့ ဆီၪ့ဆီၪ့လ့ၬတၭ, ၥၭမဲၪၥၭဖျဲၩ့ဝ့ၫနီၪ, လၩ့ဘၧၩ့ၥၫ့ဝ့ၫတၭ, ကိၭၡၭထၪ့ဆၧ စံၭဝ့ၫဒၪ, ကဆါဧ့, ထိးထဲၩ့တၩ့ထဲၩ့ ယၧၩဆံၭ. 31 ယ့ၫၡူၬ ယူၬစိၩ အစူၪတၭ, ဖီၪ့ထဲၩ့ အဝ့ၫဒၪ ချဲၫ့မၬတၭ, စံၭဝ့ၫ, ၦနဲၩဆၧ ၡၩဧ့, မွဲဘၪနီၫ လၧနၥၭ ဂံၩ့ဂၩ့လဲၪ. 32 အဝ့ၫၥံၪ ထၪ့ဘၭဝ့ၫ လၧချံၫဖၧၩ့တၭ, လံၩ ပထုၬဝ့ၫလီၫ. ၦအီၪ လၧချံၫဖၧၩ့လဖၪနီၪ ဂဲၫစိၩတၭ, 33 ဘိၪ့ထၪ့ဘၩထၪ့ အဝ့ၫနီၪ စံၭဝ့ၫဒၪ, နဝ့ၫဒၪယီၩ, နမွဲမၬ ယွၩ အဖိၪခွၫ တၡါလီၫ. 34 အဝ့ၫၥံၪ ခၫ့ဂၬဝ့ၫတၭ, ဂဲၫနုၬ လၧခးဂန့ၭစရ့ၭ အဖၧၩ့လီၫ. 35 ၦခးဖိၪ ထီးနီၪ ၥ့ၪယၫဝ့ၫတၭ, အၪ့မၧၫ့ ၦလ့ၩ လၧခး ထၧၫ့ဘံၪ့ယၫတၭ, ဂဲၫဆိၬ ကယဲ ၦဘၪစူၭဘၪဆၫ လၧအအီၪတၭ, 36 ဘဲၫအမိထိၭဘၪန့ၫ အကီၩ့အၥိၭ အနွံၫတၭ, အၪ့ကံၩ့အၪ့ယၫဝ့ၫလီၫ. ထီးဒၪ ၦလၧအထိၭဘၪ အဝ့ၫလဖၪနီၪ ဘျၪထဲၩ့ဝ့ၫဒၪလီၫ.

မၭၥုၫ Matthew 15

1 ထီးနီၪလဖၧၫ့ ၦဖၫရစံၫ, ဒဲၦကွ့ၭလံၬၥံၪ လၧယရုစလံၫ့ အဖၧၩ့နီၪ, ဂဲၫ လၧယ့ၫၡူၬ အအီၪတၭ, စံၭဝ့ၫဒၪ, 2 ၦမွံၩၦၡါ လီၩဆိၩလၬဆိၩဆၧနီၪ, မွဲဘၪနီၫ လၧနထံၩနဖျဲၥံၪ လၨၪခၫ့ဖၬ အဆၧလဲၪ; အဂဲးဘဲၫယီၩ လၥူၫဝၭခွံၬဘၪ အစူၪတၭ, အၪ့မၬဆၧကၨ. 3 အဝ့ၫဒၪ ချဲၩ့ဆၧၫ့ဝ့ၫတၭ, လီၩဘၪ အဝ့ၫၥံၪ, မွဲဘၪနီၫ လၧနၥံၪ လၨၪခၫ့ဖၬ ယွၩအဆၧမၪလူၬ လၧနၥံၪ လီၩဆိၩဆၧ အကၠီၩ့ နီၪလဲၪ. 4 အဂဲးဘဲၫယီၩ ယွၩ မၪလူၬဆၧတၭ, စံၭဝ့ၫဒၪ, ယူၭယၪ့ နမိနဖါဆံၭ. အမိ မွဲဂ့ၩ, အဖါ မွဲဂ့ၩ, ၦလၧအချဲၩ့အၧၩ့ အဝ့ၫနီၪ, ၥံၫတၭ, မွဲ အၥံၫဒၪဝ့ၫ ဆံၭ. 5 အ့ၪမွဲ နၥံၪဝ့ၫဒၪယီၩ, နၥံၪစံၭ, ထီးဒၪ ၦလၧအစံၭ အမိအဖါ, ထီးဒၪ ဆၧလၧနဂ့ၩ န့ဘၪ လၧယၧၩ လမံၩ့မံၩ့ယီၩ, မွဲအကဲၪဒၪဝ့ၫ လၧဆၧဘိၪ့ဆၧထးဆံၭ. 6 ယူၭယၪ့ အမိအဖါအ့ၬ, မွဲလၧနၥံၪ အဆၧလီၩဆိၩလၬဆိၩ အကၠီၩ့နီၪ နၥံၪ မၩဂၭဂီၩ့ခွံၬ ယွၩအဆၧမၪလူၬလီၫ. 7 ၦအၪ့လီၫဆၧၥံၪဧ့, စအဲၫစ့ယၫ စံၭဝ့ၫ လၧမီၪအချိၬ လၧနၥံၪအဂဲးနီၪ ဘၪမၬတၭ, 8 စံၭဝ့ၫ, ၦလဆၨၩယီၩ ၥုၭဘူၭ အၥၭ လၧယၧၩ လၧအနိၭ, ဒဲယူၭယၪ့ ယၧၩ လၧအနိၭဖျံၩနီၪ, အ့ၪမွဲ အဝ့ၫၥံၪ အၥၭ ယဲၩ့လၧယၧၩလီၫ. 9 မွဲလါနၫ့ဘိၩ အဝ့ၫၥံၪ ၥီၪ့လိၪဆၧ လၧၦၡၩအဆၧမၪလူၬ, လၧဆၧၥီၪ့ဆၧၥၫ့ အလးတၭ, ဘိၪ့ထၪ့ဘၩထၪ့ ပျီၩပျီၩယၧၩလီၫ. 10 အဝ့ၫဒၪ ကိၭန့ ၦခမျၧး လၧအအီၪတၭ, စံၭဝ့ၫဒၪ, ခိၭနၪဆၧတၭ နၪၥ့ၪဆံၭ. 11 မွဲဆၧလၧအလ့ၩနုၬ လၧၦနိၭဖၧၩ့နီၪ မၩစံၪစၪ ၦၡၩအ့ၬ. မွဲဆၧလၧအဂဲၫထၪ့ လၧၦနိၭဖၧၩ့တၭ, အယီၩ မၩစံၪစၪ ၦၡၩလီၫ. 12 ထီးနီၪလဖၧၫ့ အထံၩအဖျဲၥံၪ ဂဲၫ လၧအအီၪ, စံၭဝ့ၫဒၪ, ၦဖၫရစံၫၥံၪ နါဂၧၫ့ ဆၧချဲၩ့လထံၪနီၪ, အၥၭဂၭဂီၩ့ဝ့ၫတၭ, မွဲနၥ့ၪယၫဆ့ဧၪ. 13 အဝ့ၫဒၪ ချဲၩ့ဆၧၫ့ဆၧတၭ, စံၭဝ့ၫဒၪ, ကယဲ ဆၧအထံၭ လၧယဖါအီၪ လၧမူၭခိၪ လၥုၪ့လၩ့ဘၪဝ့ၫ ကိၭထံၭဒ့ၭနီၪ, မိဘၪ ဆၧထ့ၭခွံၬဝ့ၫဒၪလီၫ. 14 မၩဘူၭ အဝ့ၫၥံၪ လဂ့ၩ; ၦမ့ၬဘျီၪ မီၩ့ ၦလၧအမ့ၬဘျီၪနီၪ, ၦမ့ၬဘျီၪ ခီၫ ၦမ့ၬဘျီၪ အ့ၪမီၩ့လိၬအၥၭတၭ, မိလၩ့ထ့ၬ လၧဆၧဖၧၩ့ နံၫဂၩလူၬလီၫ. 15 စပံတၧၫ ချဲၩ့ဆၧၫ့ဆၧတၭ, စံၭဝ့ၫဒၪ, ဆၧချဲၩ့အဒီၩ့နီၪ လီၩဘၪပၧၩဆံၭ. 16 ယ့ၫၡူၬ စံၭဝ့ၫဒၪ, နၥံၪ အဆၧကိၪ့ လအီၪဒံၭဘၪဧၪ. 17 ကယဲ ဆၧလၧအလ့ၩနုၬဝ့ၫ လၧၦနိၭဖၧၩ့ ထီးအလူၬနီၪ လၩ့ဘၪဝ့ၫ လၧဂူၭဖိၫ့ဖၧၩ့တၭ, ဘၪ ဆၧခွံၬၡိၭခွံၬဝ့ၫ လၧဆၧလ့ၩဂၭလိၫအလးနီၪ, နၥံၪ နၪၥ့ၪဒံၭ အ့ၬဧၪ. 18 အ့ၪမွဲ ဆၧလၧအဂဲၫထၪ့ဝ့ၫ လၧၦနိၭဖၧၩ့နီၪ, မွဲအဂဲၫထၪ့ လၧပၥၭဖၧၩ့တၭ, မၩစံၪစၪ ၦၡၩလီၫ. 19 အဂဲးဘဲၫယီၩ ဆၧကိၪ့လၧအအၧၩ့ ဆၧမၩၥံၫၦၡၩ, ဆၧအဲၪဘိၩ့အဲၪဖၬ, ဆၧမၩမၪမုၪ မၩမၪခွၫ, ဆၧအၪ့ဂူၪဆၧ, ဆၧထိးအၥၭ လၧအလမွဲလတီၩဘၪ, ဆၧဒုၪဒွ့ၪၥံၪနီၪ ဂဲၫထၪ့ လၧၦၥၭဖၧၩ့လီၫ. 20 တၭ ဆၧယီၩ မၩစံၪစၪ ၦၡၩနီၪ; အ့ၪမွဲ ၦအၪ့ဆၧလၧအစူၪ လၧအလၥူၫဝၭခွံၬဘၪနီၪ, မွဲအမၩစံၪစၪ ၦၡၩအ့ၬ. 21 ယ့ၫၡူၬ စဲၪ့ထၪ့ခွံၬ ထီးနီၪတၭ, လ့ၩထီၩ့ဝ့ၫ လၧတဲအၫ ဒဲစဲဒၧၫ့အခးလီၫ. 22 ယိခွါ, ၦကၫနအၫ့မုၪလဂၩ ဂဲၫလၧခးနီၪ ကိၭၡၭထၪ့ဝ့ၫတၭ; စံၭဝ့ၫဒၪ, စဒၫဝံၭ အဖိၪခွၫ ကဆါဧ့, ယၫ့ၥုၪ့ယၫ့ၥၭလါယၧၩဆံၭ. ဆၧနၪ အီၪလၧယဖိၪမုၪလဂၩ အလီၩ့တၭ, ဘၪဆၧ နၭမၬလီၫ. 23 အဝ့ၫဒၪ ချဲၩ့ဆၧၫ့ဆၧ နးထံၪအ့ၬ. အထံၩအဖျဲလဖၪ ဂဲၫလၧအအီၪတၭ, အၪ့ယၫဝ့ၫ စံၭဝ့ၫဒၪ, ကွဲၪဖျါခွံၬ ၦမုၪနီၪဆံၭ. အဂဲးဘဲၫယီၩ မွဲအကိၭၡၭထၪ့ လၧပလးခဲၫ့လီၫ. 24 အဝ့ၫဒၪ ချဲၩ့ဆၧၫ့ဝ့ၫတၭ, စံၭဝ့ၫဒၪ, ဆၧအၪ့မၧၫ့လၩ့ ယဂဲၫန့ၫ လၧၥိၪ လၧအလၩ့မါ လၧၦအံၫစရ့လၭ အဂံၪ့ဖိၪအအီၪလီၫ. 25 ၦမုၪနီၪ ဂဲၫလၧအအီၪ, ထွံၩလၩ့ လၧအမ့ၬယၫတၭ, စံၭဝ့ၫဒၪ, ကဆါဧ့, မၩဘိၭမၩဆၧၩ့ ယၧၩဆံၭ. 26 အဝ့ၫဒၪ ချဲၩ့ဆၧၫ့ဆၧ တၭ, စံၭဝ့ၫဒၪ, ဆၧလၧဖိၪၥၪအဆၧအၪ့နီၪ ပမၩန့တၭ, ခွံၬလၩ့ လၧထွံၪအီၪနီၪ ဂ့ၩအ့ၬ. 27 အဝ့ၫနီၪ စံၭဝ့ၫဒၪ, မွဲယူၭ, ကဆါဧ့; အဂဲးဘဲၫယီၩ, ထွံၪ ဒၪလ့ၬ အၪ့ ဆၧအီၪဘျဲၪအီၪဆဲ လၩ့ဎွံၪလၩ့လဲၩ့ လၧအကဆါ စပွဲထံၭနီၪလီၫ. 28 ထီးနီၪလဖၧၫ့, ယ့ၫၡူၬ ချဲၩ့ဆၧၫ့ဆၧ တၭ, စံၭအဝ့ၫနီၪ ၦမုၪဧ့, နနဲၩဆၧ ဒိၪမၬလီၫ. မွဲအကဲၪထၪ့ ထီးဒၪ နၥၭဆံၭ. လၧနၩရံၩနီၪ အဖိၪမုၪ ဘျၪထဲၩ့ဝ့ၫလီၫ. 29 ယ့ၫၡူၬ စဲၪ့ထၪ့ဝ့ၫ ထီးနီၪတၭ, ဂဲၫ လၧကွံၩဂၫလလံၫ အနဲၩ့ထံၭတၭ, လ့ၩထၪ့ဝ့ၫ လၧခိၪလီၩ့လဖျိၪ့အလီၩ့တၭ, ဆၧၫ့နၩ့ဝ့ၫ ထီးနီၪလီၫ. 30 ၦခမျၧးဖၭဒိၪ ဂဲၫ လၧအအီၪတၭ, အီၪဝ့ၫ လၧအခၪ့ဂၭဂီၩ့, ၦအမ့ၬဘျီၪ, ၦအုၭအၭ, ၦအစူၪခါအခၪ့ချံၭ, ဒဲၦစူၭၦဆၫ အဂူၫဂၩ အၪဂၩတၭ, အီၪက့ၪလၩ့ဝ့ၫ လၧယ့ၫၡူၬ အခၪ့ထံၭ တၭ, အဝ့ၫဒၪ မၩဘျၪထဲၩ့ အဝ့ၫၥံၪလီၫ. 31 မၩအၥၭဘဲၫနီၪတၭ, ထီးၦခမျၧးဒၪဘၪ ၦအုၭအၭနီၪ ချဲၩ့ဆၧ, ၦစူၪခါခၪ့ချံၭနီၪ အီၪဆီၫ့အီၪချဲၫ့, ၦခၪ့ဂၭဂီၩ့နီၪ စဲၪ့ထၪ့ထဲၩ့, ဒဲၦအမ့ၬဘျီၪနီၪ ဒၪထၪ့ထဲၩ့ဆၧတၭ, ထီၫမံၫထီၫမၪဝ့ၫတၭ, အဝ့ၫၥံၪ စံၭထၪ့အၪ့အူၭ ၦအံၫစရ့လၭအယွၩလီၫ. 32 ယ့ၫၡူၬကိၭန့ အထံၩအဖျဲ လၧအအီၪတၭ, စံၭဝ့ၫဒၪ, ယယၫ့ၥၭ ၦခမျၧးလီၫ. အဂဲးဘဲၫယီၩ အီၪယူၭဝ့ၫ လၧယၥိၭ ၥၧၫ့နံၩယူၭ, အဆၧလၧအမိအၪ့ဝ့ၫနီၪ အီၪ နးမံၩ့အ့ၬ. အဝ့ၫၥံၪ ဒုၪဆၧအၪ့ဆၧအီၩတၭ, မိကွဲၪဖျါထဲၩ့ ဘၪယၥၭအ့ၬ. ဘၪလဘၪ မိလၩ့ဒိၩဘၪခိၬဝ့ၫ လၧဖၧၩ့ၥၭလီၫ. 33 အထံၩအဖျဲၥံၪ စံၭအဝ့ၫ ၦခမျၧးဖိၭဘိၭယီၩ, ဘဲၫအမိအၪ့ဘျဲၩအၪ့အၥိၭတၭ, ကိၪအၪန့ၫနီၪ မိအီၪလၧပၧၩ လၧမံၩ့လၬကျၩ ခီၫခီၫလဲၪ. 34 ယ့ၫၡူၬ စံၭဝ့ၫဒၪ, နၥံၪအကိၪ အီၪဎွ့လီၪ့ လဲၪ အဝ့ၫၥံၪ စံၭဝ့ၫဒၪ, နွ့ၫလီၪ့ ဒဲယၪဖိၪ အီၪၡၩခိၬဘံၪ့လီၫ. 35 အဝ့ၫဒၪ မၪလူၬ ၦခမျၧး ဘဲၫၥိၭ အမိဆၧၫ့နၩ့ဒံၩ့ခံၫ့ လၧဂၪ့ခိၪ အလီၩ့လီၫ. 36 မၩန့စိၩကိၪနွ့ၫလီၪ့, ဒဲယၪဖိၪလဖၪနီၪတၭ, စံၭထၪ့အၪ့အူၭ ဆၧအခိးအတၩတၭ, ကံၪ့ဘျ့ၭဝ့ၫ, ဖ့ၪလၫ့ အထံၩအဖျဲၥံၪတၭ, အထံၩအဖျဲၥံၪ ဖ့ၪလၫ့ထဲၩ့ ၦခမျၧးလီၫ. 37 ၦအၪ့ဝ့ၫ ကိၭဂၩဒ့ၭတၭ ဘျဲၩအၪ့ဝ့ၫနီၪ, အၪ့ထုၫ့ကီၪ့ထဲၩ့ဝ့ၫ အဘျဲၪအဆဲ ဎွ့ၩဒၩ့နွ့ၫဖျိၪ့ လီၫ. 38 လၧၦမုၪ ဒဲၦဖိၪၥၪလဖၪအမ့ၬယၫနီၪ, အခွၫလၧအအၪ့ဆၧလဖၪ အီၪဝ့ၫလံထီၫ့လီၫ. 39 အဝ့ၫဒၪ ကွဲၪဖျါခွံၬ ၦခမျၧးၥံၪ, နုၬလၧချံၫဖၧၩ့ ထီၩ့လၧမၫကဒၫလၫ အခးနဲၩ့ထံၭ လီၫ.

မၭၥုၫ Matthew 16

1 ၦဖၫရစံၫ ဒဲၦစၭဒုၫစံၫၥံၪ ဂဲၫလၧအအီၪ ကျဲၩ့ဖစီၩ့ဝ့ၫတၭ, အၪ့ကံၩ့အၪ့ယၫဝ့ၫ ဘဲၫၥိၭ အမိဒုၭနဲၪ ဆၧလၩ့လၭလမံၩ့မံၩ့ လၧမူၭခိၪလခီၫလီၫ. 2 အဝ့ၫဒၪ ချဲၩ့ဆၧၫ့ဆၧတၭ, စံၭအဝ့ၫၥံၪ, မုမ့ၬဂၪလၩ့တၭ, နၥံၪစံၭ, ဆၧမိယီၩထၪ့ဖီၩ! အဂဲးဘဲၫယီၩ, မူၭခိၪၡးဝီၩဝ့ၫလီၫ. 3 လၧမုဂီၩနီၪ, နၥံၪ စံၭလံၩလဖုၬ လနံၩယီၩဖီၩ! အဂဲးဘဲၫယီၩ, မူၭခိၪဝီၩတၭ, ဆၧအုၪ့ချုၬလၩ့ဝ့ၫလီၫ. ၦအၪ့လီၫဆၧၥံၪဧ့, မူၭခိၪမူၭနါအဂဲးနီၪ, နၥံၪ ၥ့ၪယၫအၪ့နၩ့ဖၭ အဆၧၫ့ၥ့ၪလီၫ. အ့ၪမွဲ အဆၧၫ့အထီ အဆၧမၩနဲၪ့လဖၪနီၪ, နၥံၪ ၥ့ၪယၫအၪ့နၩ့ဖၭ ၥ့ၪအ့ၬဧၪ. 4 ၦလၧအအၧၩ့အၥၫ့, ဒဲအအဲၪဘိၩ့ဆၧလဆိၩယီၩ အၪ့ဎူၫအၪ့ဎၬ ဆၧလၩ့လၭ, ဆၧမိဒုၭနဲၪဝ့ၫ လၧဆၧလၩ့လၭ နးမံၩ့အ့ၬ. မိဒုၭနဲၪန့ၫ စယိနၫ အဆၧလၩ့လၭလမံၩ့နီၪလီၫ. အဝ့ၫဒၪ စဲၪ့ဒၪအဝ့ၫၥံၪတၭ, လ့ၩဆၧလီၫ. 5 အထံၩအဖျဲလဖၪ လ့ၩခၫ့စိၩဝ့ၫ လၧဝါလခီၫတၭ, ၥၭနၪ့မၩန့ကိၪနီၪလီၫ. 6 ယ့ၫၡူၬစံၭဝ့ၫ, ယိခွါ, ထီးလၩ့နၥံၪအၥၭ လၧၦဖၫရစံၫ ဒဲလၧၦစၭဒုၫစံၫၥံၪ အမံၪ ဘီၪ. 7 အဝ့ၫၥံၪ ကိၪ့လိၬအၥၭ လဂၩဒဲလဂၩတၭ, စံၭဝ့ၫဒၪ, မွဲပလမၩန့ဘၪ ကိၪအဂဲးလီၫ. 8 ယ့ၫၡူၬ ၥ့ၪယၫ, စံၭဝ့ၫဒၪ, ၦလၧအနဲၩဆၧၡၩၥံၪဧ့, မွဲဘၪနီၫလၫ လၧနၥံၪစံၭလိၬနၥံၪအၥၭ လၧနၥံၪလမၩန့ဘၪ ကိၪအဂဲး နီၪလဲၪ. 9 နၥံၪ နၪၥ့ၪဒံၭအ့ၬဧၪ. ကိၪယဲလီၪ့ ဘၪဆဲၫ့ လၧၦယဲထီၫ့နီၪ, နၥံၪ အၪ့ထုၫ့ကီၪ့ထဲၩ့န့ ဒၩ့ဎွ့ဖျိၪ့လဲၪနီၪ, 10 ဒဲကိၪနွ့ၫလီၪ့ ဘၪဆဲၫ့လၧၦလံထီၫ့နီၪ, နၥံၪအၪ့ထုၫ့ကီၪ့ထဲၩ့န့ ဒၩ့ဎွ့ဖျိၪ့လဲၪနီၪ, နၥံၪ နၪ့ထၪ့ထဲၩ့အ့ၬဧၪ. 11 ယ စံၭထီးလၩ့နၥံၪအၥၭ လၧၦဖၫရစံၫ ဒဲၦစၭဒုၫစံၫၥံၪအမံၪ, ယလစံၭဘၪ လၧကိၪအဂဲးအကၠီၪ့နီၪ, မွဲဘၪနီၫ နၥံၪ နၪလၥ့ၪဘၪလဲၪ. 12 ထီးနီၪလဖၧၫ့ အဝ့ၫၥံၪ နၪဝ့ၫၥ့ၪလၧအစံၭ, ထီးလၩ့နၥံၪအၥၭ လၧကိၪအမံၪနီၪ လမွဲဘၪ, အ့ၪမွဲ ၦဖၫရစံၫ ဒဲၦစၭဒုၫစံၫၥံၪ အဆၧၥီၪ့အဆၧၥၫ့ အဂဲးနီၪလီၫ. 13 ယ့ၫၡူၬ လ့ၩဝ့ၫ ထီၩ့လၧစ့ၭစရံအၫဖံလံၭအခးတၭ, အၪ့စၪ့ အထံၩအဖျဲၥံၪ, စံၭဝ့ၫဒၪ, ၦၡၩ အဖိၪခွၫယၧၩယီၩ, ၦၡၩၥံၪ စံၭလၧယမွဲပလၫလဂၩလဲၪ. 14 အဝ့ၫၥံၪ စံၭဝ့ၫဒၪ, ၦလနၩ့နၩ့ စံၭဝ့ၫ, မွဲၦဘၭတံၫဇၫ့ဆၧ စယီဟၫ့တၭ, အဂူၫဂၩ လနၩ့နၩ့စံၭဝ့ၫ, စအံၫလဲယၫ တၭ, အဂူၫဂၩ လနၩ့နၩ့စံၭဝ့ၫ, စယ့ၫရမဲအၫ, အ့ၪလမွဲဘၪတၭ, မွဲမီၪလဂၩဂၩလီၫ. 15 အဝ့ၫဒၪ စံၭဝ့ၫ, အ့ၪမွဲ နၥံၪဝ့ၫဒၪယီၩ နၥံၪစံၭ လၧယမွဲပလၫလဂၩလဲၪ. 16 စစဲမၧၫ့ပံတၧၫ ချဲၩ့ဆၧၫ့ဆၧ တၭ, စံၭဝ့ၫဒၪ, နဝ့ၫဒၪယီၩ နမွဲဎရံၬနီၪ, ယွၩလၧအမၧၫ့ဝ့ၫလဂၩ အဖိၪခွၫလီၫ. 17 ယ့ၫၡူၬ ချဲၩ့ဆၧၫ့ဆၧတၭ, စံၭဝ့ၫဒၪ, စဲမၧၫ့ဘၫယိနၫဧ့, နဘၪဆိၪဂ့ၩ နဝ့ၫဒၪလီၫ. အဂဲးဘဲၫယီၩ ဆၧယၪ ဒဲဆၧၥွံၪနီၪ မၩဖျီၪထၪ့ဝ့ၫ လၧနၧၩ လမွဲဘၪ, အ့ၪမွဲ ယဖါအီၪ လၧမူၭခိၪလီၫ. 18 ယဝ့ၫဒၪယီၩ, ယလီၩဘၪနၧၩ လၧနမွဲ ပံတၧၫ တၭ, ယမိအီၪက့ၪလၩ့ ယဆၧအီၪကီၪ့ လၧလိးယီၩ အလီၩ့တၭ, ဖျုဖၧၩ့အတရၫ့လဖၪ မၩနၧၩ့မၩစၪ ဘၪဝ့ၫအ့ၬ. 19 ယမိဖ့ၪလၫ့နၧၩ လၧမူၭခိၪအဘၩ့အမုးအနိၪဝံၬတၭ, ထီးဒၪ နစၧၩ့ထၬဆၧ လၧဂၪ့ခိၪချိၫ့ လမံၩ့မံၩ့ယီၩ, မိဘၪ ဆၧစၧၩ့ထၬဝ့ၫ လၧမူၭခိၪအဖၧၩ့တၭ, ထီးဒၪ နကွဲၪလၩ့ဆၧ လၧဂၪ့ခိၪချိၫ့ လမံၩ့မံၩ့ယီၩ, မိဘၪ ဆၧကွဲၪလၩ့ဝ့ၫ လၧမူၭခိၪအဖၧၩ့လီၫ. 20 ထီးနီၪလဖၧၫ့ အဝ့ၫဒၪ မၪလူၬ အထံၩအဖျဲၥံၪ ထံၫထံၫဆၭဆၭ ဘဲၫၥိၭအထီးလီၩဘၪၦၡၩ လၧအမွဲဎရံၬနီၪ နးဂၩလဂ့ၩ. 21 လၧအခၫ ဘိၩ့နီၪတၭ, ယ့ၫၡူၬ ဒုၭနဲၪၥၫ့အထံၩအဖျဲၥံၪ လၧအဘၪလ့ၩ လၧယရုစလံၫ့တၭ, မိဘၪထိး ဆၧနၭဆၧၡၪ့ အၪမံၩ့ လၧၦၥုၪ့က့ၭၥၭၡါ, ဒဲလၧၦလုဆၧအဒိၪၥံၪ, ဒဲလၧၦကွ့ၭလံၬလဖၪ အစူၪဖၧၩ့တၭ, မိဘၪ ဆၧမၩၥံၫဝ့ၫတၭ, ထီးဘၪၥၧၫ့နံၩလနံၩနီၪ, မိဂဲထုၪ့ထဲၩ့ဝ့ၫလီၫ. 22 စပံတၧၫ မၩန့အဝ့ၫဒၪတၭ, အၪ့လၬဝ့ၫ စံၭဝ့ၫဒၪ, ကဆါဧ့, မွဲဆၧယၫ့ၥၭလါနၧၩဆံၭ. ဆၧယီၩ မွဲထီးဘၪ နၧၩလဂ့ၩ. 23 အဝ့ၫဒၪ ကၠၪထဲၩ့အၥၭတၭ, စံၭစပံတၧၫ, ဒုၪဒၩ ဧ့, ထဲၩ့ထဲၩ့နဝ့ၫ လၧယလးခဲၫ့ဆံၭ. နမွဲယ ဆၧလၩ့ထံၩဖါ အလးလီၫ. အဂဲးဘဲၫယီၩ နၥၭ အီၪလၧယွၩအဆၧအ့ၬ, မွဲလၧၦၡၩ အဆၧလီၫ. 24 ထီးနီၪလဖၧၫ့ ယ့ၫၡူၬ စံၭအထံၩအဖျဲၥံၪ ထီးဒၪ ၦလၧအမိဖိၬ ဘၪအၥၭ လၧယခဲၫ့လဂၩဂၩနီၪ, မွဲအခွံၬၡိၭခွံၬအၥၭဒၪဝ့ၫ, မၩန့အထုၪ့စူၪယၫတၭ, ဖိၬယခဲၫ့ဆံၭ. 25 အဂဲးဘဲၫယီၩ ထီးဒၪ ၦလၧအမိထိးထဲၩ့တၩ့ထဲၩ့ ဘၪအၥၭ လၧအၥၭမၧၫ့လဂၩဂၩနီၪ, အၥၭမၧၫ့ မိလၩ့မါခွံၬဝ့ၫဒၪလီၫ. ထီးဒၪ ၦလၧအၥၭမၧၫ့ အ့ၪလၩ့မါခွံၬ လၧယကၠီၩ့လဂၩဂၩနီၪ, မွဲအမိဒၪဘၪထဲၩ့ဒီၭ အၥၭမၧၫ့လီၫ. 26 အဂဲးဘဲၫယီၩ ၦအ့ၪန့ဘၪဂၪ့ခိၪ ထၧၫ့ဖျိၪ့ယၫတၭ, အၥၭၡီၩ့ အ့ၪလၩ့မါခွံၬနီၪ, မွဲအန့ကၩ ဆၧနီၪလဲၪ. လၧအၥၭၡီၩ့အဂးနီၪ, မွဲပမိဖ့ၪလၫ့အဎွ့ၩ လၧဆၧနီၪလမံၩ့လဲၪ. 27 အဂဲးဘဲၫယီၩ ၦၡၩ အဖိၪခွၫယီၩ မိဂဲၫဝ့ၫ လၧအဖါ အလၩအဖၩ့ အီၪလၧအၥီၫ့လဖၪလီၫ. ထီးနီၪလဖၧၫ့ မိဖ့ၪလၫ့ဆၧ လၧၦၡၩ ဘဲၫအမၩဒၪအဆၧအၥိၭနီၪ ဆုၬဆုၬလီၫ. 28 ယလီၩဘၪနၥံၪ တီၩတီၩယီၩ, ၦဆၧၫ့ထုၪ့ ထီးယီၩလနၩ့နၩ့ လၧအလချုၭဒၪဒံၭဘၪ ၦၡၩ အဖိၪခွၫ ဂဲၫထဲၩ့ လၧအဘၩ့အမုးအဖၧၩ့နီၪ မိထဲးယိဘၪ ဆၧၥံၫအ့ၬ.

မၭၥုၫ Matthew 17

1 လၧဎူၫနံၩ အလးခဲၫ့နီၪ, ယ့ၫၡူၬ ကိၭန့ စပံတၧၫ, စယ့မံၭ, ဒဲအထၧၫ့ဖုဝဲ စယီဟၫ့တၭ, ၥိၫ့ထၪ့ဝ့ၫ လၧဆၧကဒုၩ, လၧခိၪလီၩ့ဖၭထီၫ လဖျိၪ့အလီၩ့လီၫ. 2 အခံးအဂၩ့ဘၪ ဆၧအၪ့လဲၩခွံၬအၥၭ လၧအဝ့ၫၥံၪ အမ့ၬယၫ တၭ, အမ့ၬယုၩ့ယဲဝ့ၫ ဘဲၫမုမ့ၬ အၥိၭ, အကီၩ့အၥိၭနီၪ ဘွၩဝ့ၫ ဘဲၫဆၧဖၩ့အၥိၭနီၪလီၫ. 3 ယိခွါ, စမိစ့ၭ ဒဲစအံၫလဲယၫ အီၪဖျီၪထၪ့ဝ့ၫ လၧအဝ့ၫၥံၪ အမ့ၬယၫတၭ, ချဲၩ့ဒုၪ့လိၬအၥၭ လၧယ့ၫၡူၬလီၫ. 4 စပံတၧၫ့ ချဲၩ့ဆၧၫ့ဆၧ တၭ, စံၭယ့ၫၡူၬ, ကဆါဧ့, ပအီၪထီးယီၩမုၬကၨ. နၥၭ အ့ၪအီၪတၭ, ပမိမၩတဲၩ ထီးယီၩ နးၥၧၫ့ဖျိၪ့, လၧကဆါအဂး နးဖျိၪ့, လၧစမိစ့ၭအဂး နးဖျိၪ့, ဒဲလၧစအံၫလဲယၫအဂး နးဖျိၪ့လီၫ. 5 မွဲအချဲၩ့ဆၧနီၪ အဘိၩ့ဘၭတၭ, ယိခွါ, ဆၧအုၪ့ဖၩ့အလၩၡူၪလၩ့ဘၪ အဝ့ၫၥံၪလီၫ. ယိခွါ, ဆၧအလူၥီၫလၩ့ လၧဆၧအုၪ့ အကျၩတၭ, စံၭဝ့ၫဒၪ, အယီၩလဂၩ မွဲယဖိၪခွၫ ၥၭဘီၩ့တၭ, မုၬယၥၭ လၧအဝ့ၫနီၪ; ခိၭနၪ အလူဆံၭ. 6 အထံၩအဖျဲလဖၪ နါဂၧၫ့တၭ, လၩ့ထံၩဖါ ချုၬလၩ့အၥၭတၭ, ၥၭမဲၪၥၭဖျဲၩ့ဝ့ၫ ဒိၪမၬလီၫ. 7 ယ့ၫၡူၬ ဂဲၫထိၭဘၪဝ့ၫတၭ, စံၭဝ့ၫဒၪ, ဂဲထုၪ့ဘီၪ. ထီးၥၭမဲၪဆၧ လဂ့ၩ. 8 အဝ့ၫၥံၪ စၪ့ထၪ့အမ့ၬတၭ, အ့ၪလမွဲဘၪ ယ့ၫၡူၬလဂၩနီၪ ဒၪဘၪ ၦနးဂၩအ့ၬ. 9 အဝ့ၫၥံၪ ဂဲၫထဲၩ့လၩ့ လၧခိၪလီၩ့အဘိၫ့ဘၭနီၪ ယ့ၫၡူၬ မၪလူၬဝ့ၫ, စံၭဝ့ၫဒၪ, ၦၡၩ အဖိၪခွၫယီၩ လချုၭဂဲထုၪ့ထဲၩ့ဒံၭဘၪ လၧဆၧၥံၫအဖၧၩ့တၭ, ဆၧလၧနၥံၪ ဒၪဘၪလမံၩ့ယီၩ ထီးလီၩဘၪ ၦနးဂၩလဂ့ၩ. 10 အထံၩအဖျဲၥံၪ အၪ့စၪ့ဝ့ၫ, စံၭဝ့ၫဒၪ, မွဲဘၪနီၫ လၧၦကွ့ၭလံၬၥံၪ စံၭဝ့ၫ လၧစအံၫလဲယၫ ဘၪဂဲၫဆိၫလဲၪ. 11 ယ့ၫၡူၬ ချဲၩ့ဆၧၫ့ဆၧတၭ, စံၭဝ့ၫဒၪ, စအံၫလဲယၫ မိဂဲၫဆိၫဝ့ၫတၡါတၭ, မိမၩထဲၩ့ ဆၧထီးအလူၬလီၫ. 12 အ့ၪမွဲ ယလီၩဘၪနၥံၪ လၧစအံၫလဲယၫ ဂဲၫယူၭဝ့ၫယူၭတၭ, ၦၥ့ၪယၫဝ့ၫအ့ၬ. မွဲအဝ့ၫၥံၪမၩယူၭ လၧအဝ့ၫဒၪ ထီးဒၪအၥၭယူၭ, ၦၡၩ အဖိၪခွၫယီၩ မိဘၪထိးဆၧ လၧအဝ့ၫၥံၪ အစူၪဖၧၩ့ ဘဲၫနီၪၥိၭဆ့လီၫ. 13 ထီးနီၪလဖၧၫ့ အထံၩအဖျဲၥံၪ နၪၥ့ၪ လၧအစံၭဝ့ၫ လၧၦဘၭတံၫဇၫ့ဆၧ စယီဟၫ့အဂဲးလီၫ. 14 ထီးအဝ့ၫၥံၪ ဂဲၫထီၩ့လၧၦခမျၧးအအီၪ တၭ, ၦဂဲၫလၧအအီၪလဂၩ ချံၭလၩ့အခၪ့တၭ စံၭဝ့ၫဒၪ, 15 ကဆါ ဧ့, ယၫ့ၥုၪ့ယၫ့ၥၭ ယဖိၪခွၫလဂၩဆံၭ. အဂဲးဘဲၫယီၩ ဆၧဆၫဖျု ထိၭဘၪဝ့ၫတၭ,ဘၪဝ့ၫ နၭနၭလ့ၬလီၫ. အဂဲးဘဲၫယီၩ မွဲအလၩ့ဖျုၭ လၧမ့ၪဖၧၩ့ အၪဘျၩ့တၭ, လၩ့ထံၩဖါ လၧထံၫကျၩ အၪဘျၩ့ဆ့လီၫ. 16 ယဂဲၫဆိၬ လၧနထံၩနဖျဲၥံၪအအီၪတၭ, အဝ့ၫၥံၪ မၩဘျၪထဲၩ့ဝ့ၫ ၥ့ၪအ့ၬ. 17 ယ့ၫၡူၬ ချဲၩ့ဆၧၫ့ဆၧတၭ, စံၭဝ့ၫဒၪ, ၦလၧအလနဲၩဘၪဆၧ ဒဲအနါကဲၪ့အဆၨၩအဆၬၥံၪဧ့, ယမိဘၪ အီၪလၧနၥံၪအကျၩ ဆံၭယံၬလဲၪ. ယမိဘၪ အွံၪၥၭဆၧၩ့ နၥံၪဆံၭယံၬလဲၪ. ဂဲၫဆိၬစိၩ အဝ့ၫနီၪ လၧယအီၪ ထီးယီၩဆံၭ. 18 ယ့ၫၡူၬ အၪ့လၬ ဆၧနၪတၭ, မွဲအစဲၪ့ထၪ့ခွံၬ လၧအလီၩ့တၭ, ဖိၪၥၪ ဘျၪထဲၩ့ဝ့ၫ လၧနၩရံၩနီၪလီၫ. 19 ထီးနီၪလဖၧၫ့ အထံၩအဖျဲၥံၪ ဂဲၫစိၩ လၧယ့ၫၡူၬအအီၪလၧဆၧကဒုၩတၭ, စံၭဝ့ၫဒၪ, ပဝ့ၫဒၪယီၩ မွဲဘၪနီၫ လၧပနၫ့ထၪ့ခွံၬ အဝ့ၫနီၪ လၥ့ၪဘၪလဲၪ. 20 ယ့ၫၡူၬ စံၭဆၧၫ့ဝ့ၫ, မွဲနၥံၪလနဲၩဘၪဆၧအဂဲး လီၫ. အဂဲးဘဲၫယီၩ ယလီၩဘၪနၥံၪ တီၩတီၩယီၩ, နၥံၪအဆၧနဲၩ အ့ၪအီၪန့ၫဘၪချံၫ နးဖျိၪ့တၭ, နၥံၪ စံၭခိၪလီၩ့လဖျိၪ့ယီၩ, ၥုၭခွံၬနၥၭ ထီးယီၩ လၧအလးအိၩဆံၭ. တၭ ဆၧမိၥုၭခွံၬအၥၭလီၫ. ဆၧလၥ့ၪဘၪနီၪ အီၪလၧနၥံၪ နးမံၩ့အ့ၬ. 21 မွဲလါနၫ့ဘိၩ ဆၧဘၩဆိၪဖၪ, ဒဲဒုၪဆၧအၪ့ဆၧအီၩ အ့ၪလအီၪဘၪတၭ, အယီၩလမံၩ့ စဲၪ့ထၪ့ခွံၬဝ့ၫအ့ၬ. 22 အဝ့ၫၥံၪ အီၪဝ့ၫ လၧဂၫလလံၫ အဘိၩ့ဘၭတၭ, ယ့ၫၡူၬ စံၭအဝ့ၫၥံၪ, ဆၧလၧၦၡၩ အဖိၪခွၫယီၩ မိဘၪ ဆၧဖ့ၪလၫ့ဝ့ၫ လၧၦၡၩအစူၪဖၧၩ့လီၫ. 23 အဝ့ၫၥံၪ မိမၩၥံၫဝ့ၫတၭ, ထီးအဘၪ ၥၧၫ့နံၩလနံၩနီၪ မိဂဲထုၪ့ထဲၩ့ဝ့ၫ လီၫ. အဝ့ၫၥံၪ အၥုၪ့အုၭအၥၭအုၭဝ့ၫ ဒိၪမၬလီၫ. 24 ဆၧဖ့ၪလၫ့ ဆၧလုဂံၪ့အခီၫ့. ထီးအဂဲၫထီၩ့လၧကပၧနအၫ့တၭ, ၦလၧအမၩန့ ဖိၭဖၫ့ၡက့လၭနီၪ ဂဲၫလၧစပံတၧၫအအီၪတၭ, စံၭဝ့ၫဒၪ, မွဲနၥံၪအဆရၫဖ့ၪလၫ့ ဖိၭဖၫ့ၡက့လၭနီၪ အ့ၬဧၪ. 25 အဝ့ၫနီၪ စံၭဝ့ၫဒၪ, မွဲကဒၪယူၭ. ထီးအလ့ၩနုၬ လၧဂံၪ့ဖၧၩ့တၭ, ယ့ၫၡူၬ ချဲၩ့ဆိၫဝ့ၫတၭ, စံၭဝ့ၫဒၪ, စစဲမၧၫ့ဧ့, နဆီၫ့မီၪ့နဝ့ၫ ဘဲၫၥ့ၪလဲၪ. ဆၧအခီၫ့ဂ့ၩ, ဆၧအကီၭဂ့ၩ, ဂၪ့ခိၪအစဎွၩလဖၪ မၩန့ဝ့ၫ လၧပလၫလဖၪလဲၪ. လၧအဖိၪခွၫဒၪဝ့ၫၥံၪနီၪဧၪ, မွဲလၧၦဂူၫဂၩလဖၪလဲၪ. 26 စပံတၧၫ စံၭဝ့ၫ, လၧၦဂူၫဂၩလီၫ. ယ့ၫၡူၬ စံၭဝ့ၫ မၩအၥၭဘဲၫနီၪတၭ, အဖိၪၥံၪ ဖျ့ၭဝ့ၫလီၫ. 27 မွဲလါနၫ့ဘိၩ ဘဲၫပထီးကဲၪထၪ့ဆၧလၩ့ထံၩဖါအလး လဂ့ၩအၥိၭတၭ, လ့ၩလၧကွံၩတၭ, ခွံၬလၩ့ခွ့ၫဘီၪ. ယၪလၧအဂဲၫထၪ့ဆိၫလဘံၪ့နီၪ မၩန့အိၭထၪ့အနိၭတၭ, နမိဒၪန့ ၡက့လၭလဘံၪ့နီၪ, မၩန့ဝ့ၫ ဖ့ၪလၫ့ ၦလဖၪနီၪ လၧနဂး ဒဲလၧယဂးဆံၭ.

မၭၥုၫ Matthew 18

1 လၧအထီနီၪ အထံၩအဖျဲၥံၪ ဂဲၫလၧယ့ၫၡူၬအအီၪ တၭ, စံၭဝ့ၫဒၪ, ၦအဒိၪထုၬ လၧမူၭခိၪ အဘၩ့အမုးအဖၧၩ့နီၪ, မွဲပလၫလဂၩလဲၪ. 2 ယ့ၫၡူၬ ကိၭန့ ဖိၪၥၪဆံၭလဂၩ လၧအအီၪတၭ, အီၪက့ၪဝ့ၫ လၧအဝ့ၫၥံၪအကျၩလီၫ. 3 စံၭဝ့ၫဒၪ, ယလီၩဘၪ နၥံၪတီၩတီၩယီၩ, နၥံၪ အ့ၪလကၠၪလီၩ့ထဲၩ့ဘၪ နၥံၪအၥၭ တၭ, လကဲၪထဲၩ့ဘၪ ဘဲၫဖိၪၥၪဆံၭၥံၪ အၥိၭ, နၥံၪနုၬဘၪ လၧမူၭခိၪအဘၩ့အမုးအဖၧၩ့အ့ၬ. 4 မၩအၥၭဘဲၫနီၪတၭ, ၦလၧအဆၪ့လၩ့အၥၭ ဘဲၫဖိၪၥၪဆံၭလဂၩယီၩ အၥိၭနီၪ, အနီၪလဂၩမွဲ အဒိၪထုၬ လၧမူၭခိၪအဘၩ့အမုးအဖၧၩ့လီၫ. 5 ထီးဒၪ ၦလၧအထိးဆၧၫ့ ဖိၪၥၪဆံၭယီၩ လၧယမံၩ့အကၠီၩ့ လဂၩဂၩနီၪ, မွဲအထိးဆၧၫ့ယၧၩလီၫ. 6 ထီးဒၪ ၦလၧအမၩလၩ့ထံၩဖါ ၦအဆံၭ လၧအနဲၩထဲၩ့ယၧၩလဂၩဂၩနီၪ, အခိၬအ့ၪဘၪ ဆၧစၧၩ့ထၬ လၧဆုၪ့ဂူၬလိးတၭ, ဘၪ ဆၧခွံၬလၩ့ခွံၬဝ့ၫ လၧမၫဆမံၭ အဆၧယိၬအဖၧၩ့နီၪ, မွဲအဂ့ၩဒၪ အဆၧဒံၭလီၫ. 7 မွဲဆၧလၩ့ထံၩဖါအလးလဖၪအကၠီၩ့နီၪ, ၦဂၪ့ခိၪဖိၪ ဘၪအၡၪ့လီၫ. အဂဲးဘဲၫယီၩ ဆၧလၩ့ထံၩဖါအလးလဖၪနီၪ, မိဘၪအီၪဝ့ၫ လီၫ. မွဲလါနၫ့ဘိၩ ၦလၧအမၩ အီၪထၪ့ ဆၧလၩ့ထံၩဖါအလးနီၪ ဘၪအၡၪ့လီၫ. 8 အနီၪတၭ, နစူၪမွဲဂ့ၩ, နခၪ့မွဲဂ့ၩ, အ့ၪမၩလၩ့ထံၩဖါ နၧၩတၭ, ဒၪ့ထ့ၬခွံၬတၭ, ခွံၬၡိၭခွံၬ လၧနအီၪဆံၭ. နလ့ၩနုၬ အီၪဘၪ လၧဆၧမၧၫ့အဖၧၩ့ လၧနစူၪဂၭဂီၩ့ နခၪ့ဂၭဂီၩ့, နစူၪခါနခၪ့ချံၭနီၪ, မွဲအဂ့ၩနဲၪ့ဒံၭနဘၪ ဆၧခွံၬလၩ့ခွံၬ လၧနစူၪနံၫခီၫ, နခၪ့နံၫခီၫလၧမ့ၪ လၩ့ဆိၩလၩ့ကၠၪ အဖၧၩ့ဒံၭလီၫ. 9 နမ့ၬၥၪ အ့ၪမၩလၩ့ထံၩဖါနၧၩတၭ, အီၩ့ခွ့ၬထၪ့ခွံၬဝ့ၫတၭ, ခွံၬၡိၭခွံၬဆံၭ. နနုၬအီၪဘၪ လၧဆၧမၧၫ့အဖၧၩ့ လၧနမ့ၬၥၪ လခီၫနီၪ, မွဲအဂ့ၩနဲၪ့ဒံၭနဘၪ ဆၧခွံၬလၩ့ခွံၬ လၧလရၬမ့ၪဖၧၩ့ လၧနမ့ၬၥၪ နံၫခီၫလူၬ ဒံၭလီၫ. 10 ထီးလၩ့နၥံၪအၥၭ ဘဲၫၥိၭ နၥံၪထီးမၩကြၩ့ထမး ၦလဂၩဂၩ လၧအဆံၭလဖၪယီၩ အကျၩလဂ့ၩ. အဂဲးဘဲၫယီၩ ယလီၩဘၪနၥံၪ လၧအဝ့ၫၥံၪအၥီၫ့ လၧမူၭခိၪလဖၪ ယိဘၪယဖါအမ့ၬ လထံၪဎးလီၫ. 11 အဂဲးဘဲၫယီၩ ၦၡၩ အဖိၪခွၫယီၩ ဂဲၫဝ့ၫ ဘဲၫၥိၭ အမိထိးထဲၩ့တၩ့ထဲၩ့ ဆၧလၧအလၩ့မါဝ့ၫနီၪလီၫ. 12 မွဲနၥံၪ ဆီၫ့မီၪ့ ဘဲၫၥ့ၪလဲၪ. ၦလဂၩ အၥိၪ အီၪဝ့ၫလယၩတၭ, အ့ၪဂၭဖျိၭလဒုၩနီၪ, မိအီၪက့ၪလၩ့ထးဝ့ၫ ခွံၫဆံၫခွံၫဒုၩ လၧခိၪလီၩ့ခိၪတၭ, မိလ့ၩအၪ့ဎူၫအၪ့ဎၬထဲၩ့ဆၧ လၧအဂၭဖျိၭလဒုၩနီၪ, မွဲအ့ၬဧၪ. 13 အ့ၪဒၪန့ထဲၩ့ဝ့ၫတၭ, ယလီၩဘၪနၥံၪ တီၩတီၩယီၩ, မိၥၭထိၬဝ့ၫလၧအကၠီၩ့ အၪနဲၪ့အဆၧၥၭထိၬ လၧၥိၪလဂၭဖျိၭ ဘၪခွံၫဆံၫခွံၫဒုၩအကၠီၩ့ဒံၭလီၫ. 14 ဘဲၫနီၪအၥိၭ ၦလဂၩလၧအဆံၭလဖၪယီၩ အကျၩမိလၩ့မါဝ့ၫနီၪ, နၥံၪအဖါ လၧမူၭခိၪ အၥၭအီၪအ့ၬ. 15 နထၧၫ့ဖုဝဲ အ့ၪမၪဘၪနၧၩနီၪတၭ, လ့ၩဒုၭၥ့ၪယၫဝ့ၫ အဆၧမၪနီၪ, နဝ့ၫဒၪ ဒဲအဝ့ၫနီၪ နၥံၪနံၫဂၩနီၪဆံၭ. အ့ၪခိၭနၪဝ့ၫတၭ, န န့ဘၪယူၭ နထၧၫ့ဖုဝဲယူၭ. 16 အ့ၪလခိၭနၪဘၪတၭ, ကိၭန့ နၥိၭလဂၩ နံၫဂၩ ဘဲၫၥိၭ ဆၧချဲၩ့ကိၭထံၪဒ့ၭ မိအီၪဂုးအီၪခၧၫ့ လၧၦထိးအၥၭ နံၫဂၩၥၧၫ့ဂၩအကၠီၩ့နီၪဆံၭ. 17 အ့ၪလခိၭနၪဘၪ အဝ့ၫၥံၪ အလူနီၪတၭ, လီၩဘၪ ဆၧအီၪကီၪ့ဆံၭ. အ့ၪလခိၭနၪဘၪ ဆၧအီၪကီၪ့အလူတၭ, အီၪက့ၪအဝ့ၫ ဘဲၫၦလၥ့ၪယၫဘၪယွၩ, ဘဲၫၦအၪ့ကံၩ့အခီၫ့အၥိၭနီၪဆံၭ. 18 ယစံၭနၥံၪ တီၩတီၩယီၩ, ထီးဒၪ ဆၧလၧနၥံၪစၧၩ့ထၬ လၧဂၪ့ခိၪချိၫ့ယီၩ လမံၩ့မံၩ့နီၪ, မိဘၪ ဆၧစၧၩ့ထၬဝ့ၫ လၧမူၭခိၪအဖၧၩ့လီၫ. ထီးဒၪ ဆၧလၧနၥံၪကွဲၪလၩ့ လၧဂၪ့ခိၪချိၫ့ လမံၩ့မံၩ့နီၪ, မိဘၪ ဆၧကွဲၪလၩ့ဝ့ၫ လၧမူၭခိၪအဖၧၩ့လီၫ. 19 မၩဒီၭလဖၧၫ့ ယလီၩဘၪနၥံၪ ၦလၧနၥံၪအကျၩ နံၫဂၩနီၪ အၥၭ အ့ၪမီၪ့ဎီၩ့လိၬအၥၭ လၧဆၧလမံၩ့မံၩ့အဂဲး လၧအအၪ့ကံၩ့ဝ့ၫ လၧဂၪ့ခိၪချိၫ့ယီၩတၭ, ဆၧမိကဲၪထၪ့လၧအဂး လၧယဖါလၧအအီၪဝ့ၫ လၧမူၭခိၪအဖၧၩ့ နီၪလီၫ. 20 အဂဲးဘဲၫယီၩ ထီးဒၪအလးလၧနံၫဂၩ ၥၧၫ့ဂၩအီၪကိၩ့အီၪကီၪ့ လၧယမံၩ့အကၠီၩ့နီၪ, ယအီၪ ယဝ့ၫ လၧအကျၩထီးနီၪလီၫ. 21 ထီးနီၪလဖၧၫ့ စပံတၧၫ ဂဲၫလၧအအီၪတၭ, စံၭဝ့ၫဒၪ, ကဆါဧ့, ယထၧၫ့ဖုဝဲ အ့ၪမၩမၪဘၪယၧၩတၭ, ယဘၪ ကွဲၪဖျါအဆၧနီၪ ဎွ့ဖၧၫ့လဲၪ; ထီးအဎွ့ၩထၪ့နွ့ၫဖၧၫ့ ဧၪ. 22 ယ့ၫၡူၬ စံၭဝ့ၫ, ယစံၭထီးအဎွ့ၩထၪ့နွ့ၫဖၧၫ့ လကၭလၧၩ့မွဲ ထီးအဎွ့ၩထၪ့နွ့ၫဖၧၫ့ အဖၧၫ့နွ့ၫဆံၫလီၫ. 23 အခိးမွဲဘဲၫနီၪတၭ, မူၭခိၪအဘၩ့အမုး မၩအၥၭဘဲၫ စဎွၩလဂၩ လၧအၥၭအီၪလၧအမိမၩန့ဘၪအၥၭ လၧအဎီးအၡၩၥံၪအဆရၫ့ လီၫ. 24 မၩန့အဆရၫ့ အဘိၩ့ဘၭနီၪတၭ, ၦဂဲၫၥိၫ့ ၦလၧအဒ့ၪအမါ အီၪဝ့ၫ လၧစ့ၩ အတၫလၫ့လလၬ [အဘၭလံဘၩ့ဘျဲၪ] လဂၩလၧအအီၪလီၫ. 25 မွဲအဆၧလအီၪဘၪ လၧအမိလိၭထဲၩ့ဝ့ၫအကၠီၩ့တၭ, အကဆါ မၪလူၬ လၧအမိဘၪ ဆၧအၪ့ဆၫခွံၬဝ့ၫ, ဒဲအဖိၪအမၫ, အဖိၪအလံၩ, ဒဲကယဲ ဆၧအီၪ ထီးအလူၬ, ကိၭအမံၩ့ဒ့ၭတၭ, ဘၪလိၭထဲၩ့ဝ့ၫလီၫ. 26 မၩအၥၭဘဲၫနီၪတၭ, အဎီးအၡၩ ထွံၩလၩ့ လၧအမ့ၬယၫ, စံၭဝ့ၫဒၪ, ကဆါဧ့, အွံၪၥၭဆၧၩ့ ဒၪခလူၬယၧၩ ဆံၭ. ယမိလိၭထဲၩ့နၧၩ ထီးအလူၬလီၫ. 27 အဎီးအၡၩနီၪ အကဆါလဂၩ အၥၭလၩ့ဝ့ၫ ကွဲၪဖျါထဲၩ့ဝ့ၫဒၪတၭ, ဆၧၫ့လၩ့ထူၬခွံၬဝ့ၫ အဒ့ၪအမါနီၪလီၫ. 28 ဆၧလၧအဎီးအၡၩလဂၩနီၪ, စဲၪ့ထၪ့ခွံၬဝ့ၫဒၪတၭ, ဒၪန့ ဎီးအၡၩခီၫ ဎီးအၡၩလဂၩ လၧအဒ့ၪအမါအီၪဝ့ၫ လၧအစူၪဖၧၩ့ စ့ၩဒန့ရံၫလယၩ[အဘၭနံၫဆံၫဘျဲၪ]တၭ, ဖျဲးစိၩ ဆီးထၬဝ့ၫဒၪ အခိၬတၭ, စံၭဝ့ၫ, နဒ့ၪနမါ အီၪလၧယၧၩနီၪ ဖ့ၪထဲၩ့ယၧၩဆံၭ. 29 မၩအၥၭဘဲၫနီၪတၭ, ဎီးအၡၩခီၫ ဎီးအၡၩလဂၩ ထွံၩလၩ့ လၧအခၪ့ထံၭတၭ, အၪ့ကံၩ့အၪ့ယၫထၪ့ဝ့ၫ, စံၭဝ့ၫဒၪ, အွံၪၥၭဆၧၩ့ ဒၪခလူၬ ယၧၩ ဆံၭ; ယမိလိၭထဲၩ့နၧၩလီၫ. 30 မွဲလါနၫ့ဘိၩ, အဝ့ၫဒၪ လခိၭနၪဘၪတၭ, လ့ၩခွံၬလၩ့ဝ့ၫ လၧထီၫ့ဖၧၩ့ ထီးအမိလိၭထဲၩ့ အဒ့ၪအမါလီၫ. 31 အဎီးအၡၩခီၫ ဎီးအၡၩၥံၪ ဒၪဘၪဆၧမၩအၥၭနီၪ, အၥုၪ့အုၭအၥၭအုၭ ဒိၪမၬတၭ, လ့ၩလီၩဘၪအကဆါ လၧဆၧမၩအၥၭ ထီးအလူၬလီၫ. 32 ထီးနီၪလဖၧၫ့ အကဆါ ကိၭထဲၩ့အဝ့ၫတၭ, စံၭဝ့ၫဒၪ, ဎီးအၡၩအၧၩ့လဂၩဧ့, မွဲနအၪ့ကံၩ့ထဲၩ့နၥၭ လၧယၧၩတၭ, ယဆၧၫ့လၩ့ထူၬခွံၬမၬ နဒ့ၪနမါ ထီးအလူၬကၨ. 33 ဘဲၫယယၫ့ၥၭနၧၩအၥိၭနီၪ, နကြၨၭယၫ့ၥၭ ဎီးအၡၩခီၫ ဎီးအၡၩလၧနၧၩ ဘဲၫနီၪအၥိၭ, မွဲအ့ၬဧၪ. 34 အကဆါအၥၭထၪ့, ဖ့ၪလၫ့ခွံၬဝ့ၫ လၧၦမၩၡၪ့မၩနၭဆၧအစူၪဖၧၩ့ ထီးအမိလိၭထဲၩ့ အဒ့ၪအမါ ထီးအလူၬလီၫ. 35 နၥံၪ အ့ၪလကွဲၪဖျါဘၪနၥံၪ အထၧၫ့ဖုဝဲအဆၧမၪ လၧနၥံၪအၥၭဖၧၩ့ ဆုၬဆုၬတၭ, ယဖါ အီၪလၧမူၭခိၪနီၪ မိမၩနၥံၪ ဘဲၫနီၪအၥိၭ ဆ့ လီၫ.

မၭၥုၫ Matthew 19

1 ဆၧမၩအၥၭ လၧယ့ၫၡူၬ လီၩလၩ့လၬလၩ့ ဆၧချဲၩ့လဖၪနီၪ လူၬတၭ, စဲၪ့ထၪ့ခွံၬဝ့ၫ လၧဂၫလလံၫတၭ, ဂဲၫလၧခးယုဒၫအနဲၩ့ထံၭ လၧယီၫဒၫ့ ဝါလခီၫလီၫ. 2 ၦခမျၧးဖၭဒိၪ ဖိၬထၪ့အခဲၫ့တၭ, အဝ့ၫဒၪ မၩဘျၪထဲၩ့ အဝ့ၫၥံၪ ထီးနီၪလီၫ. 3 ၦဖၫရစံၫၥံၪ ဂဲၫလၧအအီၪ ကျဲၩ့ဖစီၩ့ဝ့ၫတၭ, စံၭဝ့ၫဒၪ, ထီးဒၪ ဆၧအဂဲး လမံၩ့လါလါ အကၠီၩ့နီၪ, ၦခွံၬၡိၭအမၫနီၪ ဘၪမိဂ့ၩဆ့ဧၪ. 4 အဝ့ၫဒၪ ချဲၩ့ဆၧၫ့ဆၧတၭ, စံၭအဝ့ၫၥံၪ, လၧဆၧမၩကဲၪထၪ့ၥၫ့ ၦၡၩလၧအခၪ့ထံၭနီၪ, မၩကဲၪထၪ့ဝ့ၫ ၦမုၪလဂၩ ဒဲၦခွၫလဂၩနီၪ, မွဲနၥံၪ ဖီဘၪဒံၭအ့ၬဧၪ. 5 တၭ စံၭဝ့ၫ, အခိးမွဲ ဘဲၫနီၪတၭ, ၦခွၫ မိဘၪ စဲၪ့ဒၪ အမိအဖါ တၭ, မိဘၪၥုၭဘူၭအၥၭ လၧအမၫ တၭ, ဆၧလၧၦနံၫဂၩနီၪ မိကဲၪထၪ့ လၥွံၪဎးလယၪဎးလီၫ. 6 မၩအၥၭဘဲၫနီၪတၭ, မွဲလၧၩ့ ၦနံၫဂၩအ့ၬ. မွဲလၥွံၪဎး လယၪဎးလီၫ. မၩအၥၭဘဲၫနီၪတၭ, ဆၧလၧယွၩအီၪက့ၪဎုၬဝ့ၫနီၪ မွဲၦၡၩထီးထုၭလၩ့ၡၪလဂ့ၩ. 7 အဝ့ၫၥံၪစံၭ, အ့ၪမွဲဘဲၫနီၪတၭ, မွဲဘၪနီၪ လၧစမိစ့ၭမၪလူၬဝ့ၫ လၧၦမိဖ့ၪလၫ့ လံၬလၩ့ၡၪလဘံၪ့တၭ, ခွံၬၡိၭဝ့ၫနီၪ လဲၪ. 8 အဝ့ၫဒၪ ချဲၩ့ဆၧၫ့ဝ့ၫ မွဲနၥံၪအၥုၪ့နီၩ့အၥၭနီၩ့အကၠီၩ့တၭ, စမိစ့ၭ ဒုၭခွံၬၡိၭ နၥံၪ လၧနၥံၪအမၫလီၫ. မွဲလါနၫ့ဘိၩ လၧအၥၫ့ လၧအခၪ့ထံၭနီၪ မွဲဘဲၫနီၪၥိၭအ့ၬ. 9 ယဝ့ၫဒၪယီၩ, ယလီၩဘၪနၥံၪ ထီးဒၪ ၦလၧအခွံၬၡိၭအမၫ လၧအလမွဲဘၪ ဆၧအဲၪဘိၩ့အကၠီၩ့တၭ, အီၪဎုၬ လၧၦမုၪဂူၫဂၩလဂၩဂၩနီၪ, မွဲအအဲၪဘိၩ့အမၫလီၫ. ၦလၧအအီၪဎုၬ လၧၦမုၪ လၧအဘၪ ဆၧခွံၬၡိၭဝ့ၫနီၪ, မွဲအမၩမၪၦမၫလီၫ. 10 အထံၩအဖျဲလဖၪ, စံၭဝ့ၫဒၪ, ၦၡၩအီၪလၧအမၫနီၪ ဆၧအ့ၪမၩအၥၭဘဲၫနီၪတၭ, ဂ့ၩအီၪဎုၬအ့ၬ. 11 အဝ့ၫဒၪ စံၭဆၧၫ့ဝ့ၫ, ဆၧချဲၩ့လထံၪယီၩ, ၦထီးန့ဝ့ၫ ကိၭဂၩဒ့ၭ ကဲၪအ့ၬ. ထီးန့ဝ့ၫကဲၪန့ၫ ၦလၧဆၧဖ့ၪထီးန့ဝ့ၫလဖၪနီၪလီၫ. 12 အဂဲးဘဲၫယီၩ ၦလနၩ့နၩ့ မွဲၦဖၫဆွံၪ လၧအမိဒၧၩ့လးဖၧၩ့လံၩလံၩတၭ, လနၩ့နၩ့ ကဲၪထၪ့ ၦဖၫဆွံၪ လၧၦၡၩအစူၪတၭ, လနၩ့နၩ့ မၩဒၪအၥၭ လၧၦဖၫဆွံၪ လၧမူၭခိၪ အဘၩ့အမုးအကၠီၩ့လီၫ. ၦလၧအထီးန့အ့ၪကဲၪနီၪ, မွဲအထီးန့ဒၪဝ့ၫဆံၭ. 13 ထီးနီၪလဖၧၫ့ ၦဂဲၫဆိၬဖိၪၥၪ လၧအအီၪ ဘဲၫၥိၭ အမိအီၪက့ၪထၪ့အစူၪ လၧအလီၩ့, ဒဲဘၩဆိၪဖၪဆၧတၭ, အထံၩအဖျဲ အၪ့လၬ အဝ့ၫၥံၪလီၫ. 14 ယ့ၫၡူၬ စံၭဝ့ၫဒၪ, ဖိၪၥၪဆံၭလဖၪနီၪ ဖ့ၪလၫ့ အဂဲၫလၧယအီၪတၭ, ထီး ပဒၩ့ အဝ့ၫၥံၪ လဂ့ၩ, အဂဲးဘဲၫယီၩ မူၭခိၪအဘၩ့ဖိၪမုးဖိၪ မွဲၦဘဲၫနီၪအၥိၭလီၫ. 15 အဝ့ၫဒၪ အီၪက့ၪထၪ့အစူၪ လၧအလီၩ့ဂီၩ့တၭ, စဲၪ့ထၪ့ခွံၬဝ့ၫ ထီးနီၪလီၫ. 16 ယိခွါ, ၦလဂၩ ဂဲၫလၧအအီၪတၭ, စံၭဝ့ၫဒၪ, ဆရၫ လၧအဂ့ၩဧ့, ဘဲၫၥိၭ ယမိန့ဘၪ ဆၧမၧၫ့အဆိၩအကၠၪ တၭ, ယဘၪမၩဆၧနီၫလၫ လၧအဂ့ၩ နးမံၩ့လဲၪ. 17 အဝ့ၫဒၪ လီၩဘၪဝ့ၫ, မွဲဘၪနီၫ နကိၭယၧၩ လၧၦအဂ့ၩလဲၪ. အ့ၪလမွဲဘၪ ယွၩလဂၩနီၪ, ၦအဂ့ၩအီၪ နးဂၩအ့ၬ. မွဲလါနၫ့ဘိၩ အ့ၪမိလ့ၩနုၬဘၪနၥၭ လၧဆၧမၧၫ့အဖၧၩ့ တၭ, ထီးန့ဖံၭထၬ ဆၧမၪလူၬလဖၪဆံၭ. 18 အဝ့ၫနီၪ စံၭဝ့ၫ, လထံၪထံၪလဲၪ; ယ့ၫၡူၬ စံၭဝ့ၫဒၪ, ထီး မၩၥံၫ ၦၡၩ လဂ့ၩ. ထီး အဲၪဘိၩ့မၫ အဲၪဘိၩ့ဝၩ လဂ့ၩ. ထီး အၪ့ဂူၫဆၧ လဂ့ၩ. ထီး ထိးနၥၭ လၧဆၧချဲၩ့ အဘျံၭအဘျၪ လဂ့ၩ. 19 ယူၭယၪ့ နမိနဖါ ဆံၭ. အဲၪ ၦလၧနနဲၩ့ထံၭ ဘဲၫ နအဲၪလၩ့ နၥၭဒၪနဝ့ၫ အၥိၭနီၪ ဆံၭ. 20 ၦဖိၪၥၪခွၫ စံၭဝ့ၫ, ဆၧနီၪလဖၪ ယထီးန့ယူၭ ထီးအလူၬယူၭ, မွဲဆၧနီၪ အီၪဒံၭ လမံၩ့လဲၪ. 21 ယ့ၫၡူၬ စံၭဝ့ၫ, အ့ၪဘၪနၥၭ လၧနမိလၧၫ့ထၪ့ဎွ့ၩထၪ့တၭ, ထဲၩ့အၪ့ဆၫခွံၬ နစူၪလး နခၪ့ခိၪ, ဖ့ၪလၫ့ ၦၡၪ့ဖိၪယၬဖိၪဆံၭ. နမိန့ဘၪ ဆၧလူဒိၪဎွ့ၩဒိၪ လၧမူၭခိၪအဖၧၩ့တၭ, ဂဲၫဖိၬ ယခဲၫ့ ဆံၭ. 22 ထီးၦဖိၪၥၪခွၫ နါဂၧၫ့ ဆၧချဲၩ့လထံၪနီၪ, အၥုၪ့အုၭအၥၭအုၭတၭ, ထဲၩ့ထဲၩ့ဝ့ၫလီၫ. အဂဲးဘဲၫယီၩ အစူၪလးအခၪ့ခိၪ အီၪဝ့ၫ အၪမၬလီၫ. 23 ထီးနီၪလဖၧၫ့, ယ့ၫၡူၬ စံၭအထံၩအဖျဲၥံၪ, ယလီၩဘၪနၥံၪ တီၩတီၩ, ၦ၁ထံၫနီၪ နုၬဝ့ၫ လၧမူၭခိၪအဘၩ့အမုးအဖၧၩ့ ကၪမၬလီၫ. 24 မၩဒီၭလဖၧၫ့ ယလီၩဘၪနၥံၪ လၧကလအူၭ နုၬဖျီၫ့ ထၭမ့ခဲၫ့ဖၧၩ့ ယီၫနဲၪ့ဒံၭ ၦ၁ထံၫလဂၩ လ့ၩနုၬ လၧမူၭခိၪအဘၩ့အမုး အဖၧၩ့ဒံၭလီၫ. 25 အထံၩအဖျဲလဖၪ နါဂၧၫ့ဝ့ၫတၭ, ထီၫမံၫထီၫမၪ ဒိၪမၬ တၭ, စံၭဝ့ၫဒၪ, အ့ၪမွဲဘဲၫနီၪတၭ, မွဲၦထီၩ့လၧဆၧထိးထဲၩ့တၩ့ထဲၩ့ မိၥ့ၪ နးဂၩလဲၪ. 26 ယ့ၫၡူၬ ယိဆၧ ထံၫထံၫဆၭဆၭတၭ, စံၭ အဝ့ၫၥံၪ, အယီၩ ၦၡၩမၩၥ့ၪအ့ၬ. အ့ၪမွဲ ယွၩနီၪၥ့ၪ ဆၧထီးအလူၬလီၫ. 27 ထီးနီၪလဖၧၫ့ စပံတၧၫ ချဲၩ့ဆၧၫ့ဆၧတၭ, စံၭဝ့ၫ, ယိခွါ, ပဝ့ၫဒၪယီၩ, ပစဲၪ့ဒၪ ဆၧထီးအလူၬတၭ, ပဖိၬယူၭနခဲၫ့ယူၭ. မၩအၥၭဘဲၫနီၪတၭ, ပမိန့ဘၪ ဆၧနီၪလဲၪ. 28 ယ့ၫၡူၬ စံၭဝ့ၫ, ယလီၩဘၪနၥံၪ တီၩတီၩ လၧကယဲ ဆၧထီးအလူၬလဖၪ, ထီးဆၧအ့ၪမၩထဲၩ့အၥၫ့ခိၬအဖၧၩ့နီၪ, ထီးၦၡၩ အဖိၪခွၫ မိဆၧၫ့နၩ့ဝ့ၫ လၧအလးဆီၩ့ဆီ ကယးကဖးအဖၫ့ခိၪတၭ, ၦလၧအဖိၬယခဲၫ့ နၥံၪဝ့ၫဒၪယီၩ, နၥံၪ မိဆၧၫ့နၩ့ဆ့ လၧလးဆီၩ့ဆီ လဆံၫနံၫဖျိၪ့အဖၫ့ခိၪတၭ, နၥံၪ မိစ့ၩရၫ့ဘၪ ၦအံၫစရ့လၭ လဆံၫနံၫဒီၪ့ လီၫ. 29 ကယဲ ၦလၧအစဲၪ့ဒၪ အဂံၪ့အဎၫ့မွဲဂ့ၩ, အထၧၫ့ဖုဝဲမုၪမွဲဂ့ၩ, အထၧၫ့ဖုဝဲခွၫမွဲဂ့ၩ, အမိမွဲဂ့ၩ, အဖါမွဲဂ့ၩ, အဖိၪအမၫမွဲဂ့ၩ, အဖိၪအလံၩမွဲဂ့ၩ, အဆံၬအနၩ အဎံၪအဎုၭ မွဲဂ့ၩ, လၧယမံၩ့အကၠီၩ့ ကိၭဂၩဒ့ၭနီၪ, မိန့ဘၪထဲၩ့ဝ့ၫ အၪနဲၪ့ အလးလယၩတၭ, မိန့ဘၪထဲၩ့ၥၫ ဆၧမၧၫ့အဆိၩအကၠၪလီၫ. 30 မွဲလါနၫ့ဘိၩ ၦအီၪဝ့ၫ လၧယၫအၪဂၩနီၪ မိအီၪထဲၩ့ဝ့ၫ လၧခဲၫ့တၭ, ၦလၧခဲၫ့နီၪ မိအီၪထဲၩ့ဝ့ၫ လၧယၫလီၫ.

မၭၥုၫ Matthew 20

1 အဂဲးဘဲၫယီၩ ဆၧလၧမူၭခိၪအဘၩ့အမုးနီၪ, မၩအၥၭ ဘဲၫဂံၪ့ကဆါအၥိၭ လၧအစဲၪ့ထၪ့ လၧဂီၩနၪခုၬ ဘဲၫအမိအၪ့မၧၫ့လံၩ့ ၦမၩစဘံၭအလးအၥိၭနီၪလီၫ. 2 အဝ့ၫဒၪ အုၩ့လၩ့ဝ့ၫ လၧၦမၩဆၧလဖၪ လၧအဝ့ၫၥံၪ မိန့ ဒန့ရံၫ လဂၩလဘံၪ့ လၧလနံၩအဂးတၭ, အၪ့မၧၫ့ အလ့ၩ လၧအစဘံၭအလးဖၧၩ့လီၫ. 3 ၥၧၫ့နၩရံၩ ဘၪကၪတၭ, အဝ့ၫဒၪ စဲၪ့ထၪ့ဝ့ၫတၭ, ဒၪဘၪ လၧၦဂူၫဂၩလဖၪ ဆၧၫ့ထုၪ့ ပျီၩပျီၩ လၧဖၠၫဖၧၩ့ တၭ, 4 စံၭ အဝ့ၫၥံၪ, လ့ၩနၥံၪဝ့ၫ လၧစဘံၭအလးဖၧၩ့ ဆ့ဆံၭ. ထီးအတီၩအဘၪနီၪ ယမိဖ့ၪလၫ့နၥံၪလီၫ. အဝ့ၫၥံၪ လ့ၩဝ့ၫလီၫ. 5 မၩဒီၭလဖၧၫ့, လၧဎူၫနၩရံၩ ဒဲခွံၫနၩရံၩ ဘၪကၪနီၪ, စဲၪ့ထၪ့ဝ့ၫတၭ, မၩဝ့ၫ ဘဲၫနီၪအၥိၭလီၫ. 6 လၧလဆံၫလနၩရံၩ ဘၪကၪနီၪ စဲၪ့ထၪ့ဝ့ၫတၭ, ဒၪဘၪ လၧၦဂူၫဂၩလဖၪ ဆၧၫ့ထုၪ့ ပျီၩပျီၩတၭ, စံၭ အဝ့ၫၥံၪ; မွဲဘၪနီၫ လၧနၥံၪဆၧၫ့ထုၪ့ ပျီၩပျီၩ ၥံၫ့နံၩချီၩ့ ထီးယီၩလဲၪ. 7 အဝ့ၫၥံၪစံၭ, အဂဲးဘဲၫယီၩ ၦအၪ့မၧၫ့လံၩ့ပၧၩ နးဂၩအ့ၬ. အဝ့ၫဒၪ စံၭအဝ့ၫၥံၪ, လ့ၩနၥံၪဝ့ၫ လၧစဘံၭအလးဖၧၩ့ဆ့ဆံၭ. (တၭ ထီးအတီၩအဘၪနီၪ နၥံၪမိန့ဘၪလီၫ.) 8 မုမ့ၬဂၪလၩ့နီၪ, စဘံၭလးအကဆါ စံၭ, ၦလၧအခိၭယိဆၧလဂၩ, ကိၭထဲၩ့ ၦမၩဆၧလဖၪဆံၭ. ၦလ့ၩမၩဆၧ လၧခဲၫ့ထုၬလဖၪ ဖိးလၧၦမၩဆိၫဆၧလဖၪနီၪ ဖ့ၪလၫ့ အလံၩ့အလဲၫဆံၭ. 9 ၦလၧအလ့ၩမၩဆၧ လဆံၫလနၩရံၩလဖၪ ဂဲၫဝ့ၫတၭ, န့ဘၪ ဒန့ရံၫ ဂၩဘံၪ့ ဂၩဘံၪ့လီၫ. 10 ထီးၦလၧအလ့ၩမၩဆိၫဆၧလဖၪနီၪ ဂဲၫဝ့ၫ တၭ, အဝ့ၫၥံၪ ဆီၫ့မီၪ့ လၧအမိန့ဘၪ ဆၧအၪနဲၪ့အနီၪ ဒံၭလီၫ. မွဲလါနၫ့ဘိၩ န့ဘၪဝ့ၫ ဒန့ရံၫ ဂၩဘံၪ့ ဂၩဘံၪ့ဆ့ လီၫ. 11 ထီးအန့ဘၪဝ့ၫနီၪ, ၥူၭဝံၥူၭလၩ ဂံၪ့ကဆါလီၫ. 12 စံၭဝ့ၫဒၪ, ပဝ့ၫဒၪယီၩ ၦဘၪယိၭဆၧအဎၧၫ့ ဒဲဘၪ ဆၧခိဆၧဝီၩအထီတၭ, နအီၪက့ၪ ၦလၧအမၩဆၧ န့ၫလနၩရံၩလဖၪနီၪ, န့ၫၥိၭ လၧပၧၩယီၩ မၬကၨ. 13 အဝ့ၫဒၪ ချဲၩ့ဆၧၫ့ဆၧတၭ, စံၭ ၦလၧအဝ့ၫၥံၪအကျၩ လဂၩ, တခွၫဧ့, ယမၩနၧၩ လၧဆၧလတီၩဘၪ နးမံၩ့အ့ၬ. နအုၩ့လၩ့ လၧယၧၩ လၧဒန့ရံၫလဘံၪ့အဂး မွဲအ့ၬဧၪ. 14 မၩန့ထၪ့ထဲၩ့ နဆၧတၭ, ထဲၩ့ထဲၩ့ဆံၭ. ၦအထုၬလဂၩယီၩ ယၥၭ အီၪလၧယမိဖ့ၪလၫ့အဝ့ၫနီၪ ဘဲၫနဝ့ၫဒၪအၥိၭဆ့လီၫ. 15 ယမၩယဆၧဒၪယဝ့ၫ ထီးဒၪယၥၭယီၩ တီၩအ့ၬဧၪ. မွဲယဂ့ၩအကၠီၩ့နီၪ နယိဆၫနမ့ၬ ဆ့ဧၪ. 16 ဘဲၫနီၪအၥိၭ ၦလၧခဲၫ့လဖၪနီၪ မိအီၪဘၪလၧယၫ တၭ, ၦလၧယၫလဖၪ မိအီၪဘၪ လၧခဲၫ့လီၫ. အဂဲးဘဲၫယီၩ, ၦလၧဆၧကိၭဝ့ၫလဖၪနီၪ အီၪဝ့ၫအၪဂၩတၭ, အ့ၪမွဲ ၦလၧဆၧရွံန့ဝ့ၫလဖၪနီၪ အီၪၡၩခိၬဂၩလီၫ. 17 ယ့ၫၡူၬ လ့ၩထၪ့ လၧယရုစလံၫ့ တၭ, လၧဖၧၩ့ၥၭနီၪ ကိၭန့ အထံၩအဖျဲ လဆံၫနံၫဂၩ လၧဆၧကဒုၩအလးလီၫ. 18 စံၭဝ့ၫဒၪ, ယိခွါ, ပလ့ၩထၪ့ လၧယရုစလံၫ့ တၭ, ၦၡၩ အဖိၪခွၫယီၩ မိဘၪ ဆၧဖ့ၪလၫ့ခွံၬဝ့ၫ လၧၦလုဆၧအဒိၪၥံၪ ဒဲလၧၦကွ့ၭလံၬၥံၪ အစူၪဖၧၩ့လီၫ. 19 ၦလဖၪနီၪ မိစ့ၩရၫ့ၥံၫဝ့ၫတၭ, မိဖ့ၪလၫ့ဝ့ၫ လၧၦဆၨၩလဖၪ အစူၪဖၧၩ့ ဘဲၫအမိဒုၪဒွ့ၪဝ့ၫ, ဒိၪဝ့ၫထးဝ့ၫ, ဒဲဖျၩထၪ့ဝ့ၫ လၧထုၪ့စူၪယၫအလီၩ့အၥိၭလီၫ. ထီးအဘၪ ၥၧၫ့နံၩလနံၩနီၪ, မိဂဲထုၪ့ထဲၩ့ဝ့ၫဒၪလီၫ. 20 ထီးနီၪလဖၧၫ့ စဇ့ၭဘဒံၫ အဖိၪခွၫလဖၪ အမိနီၪ ဂဲၫလၧအအီၪလၧအဖိၪခွၫၥံၪ အၥိၭတၭ, ဘၩထၪ့ဆၧ တၭ, အၪ့ကံၩ့ဆၧ လမံၩ့မံၩ့လီၫ. 21 အဝ့ၫနီၪ စံၭဆၧၫ့ဆၧ, မိန့ဘၪနၥၭ လၧဆၧနီၪ လမံၩ့လဲၪ. အဝ့ၫဒၪ စံၭဝ့ၫ ဘဲၫၥိၭ ယဖိၪခွၫ နံၫဂၩယီၩ မိဆၧၫ့နၩ့ လၧနစူၪထွ့ၪနးဂၩ, ဒဲလၧနစူၪစ့ၪ နးဂၩ လၧနဘၩ့နမုးအဖၧၩ့နီၪတၭ, မၪလူၬနဝ့ၫ နးထံၪဘီၪ. 22 ယ့ၫၡူၬ ချဲၩ့ဆၧၫ့ဆၧတၭ, စံၭဝ့ၫဒၪ, နၥံၪ အၪ့ကံၩ့ နီၫလဲၪနီၫလဲၪနီၪ, နၥံၪ ၥ့ၪယၫအ့ၬ. လိၫ့လၧယအီၩနီၪ နၥံၪအီၩမိကဲၪဧၪ. အဝ့ၫၥံၪ စံၭဝ့ၫဒၪ, ကဲၪဝ့ၫ တကၨ. 23 အဝ့ၫဒၪ စံၭ, နၥံၪ မိအီၩဘၪ လိၫ့လၧယအီၩတၡါတၭ; မွဲလါနၫ့ဘိၩ ဆၧဆၧၫ့နၩ့ လၧယစူၪထွ့ၪ ဒဲယစူၪစ့ၪနီၪ မွဲယဆၧ ဘဲၫယမိဖ့ၪလၫ့ အၥိၭ မွဲန့ၫ လၧၦလၧယဖါတဲၩ့ဝဲၩ လၧအဂးလီၫ. 24 ထီးၦလဆံၫနီၪ နါဂၧၫ့ဝ့ၫတၭ, အၥၭထၪ့ အထၧၫ့ဖုဝဲ နံၫဂၩနီၪလီၫ. 25 ယ့ၫၡူၬ ကိၭဝ့ၫတၭ, စံၭဝ့ၫဒၪ, နၥံၪ ၥ့ၪယၫ လၧၦအဆၨၩအခိၪလဖၪ မၩဒိၪအၥၭ လၧအဖၫ့ခိၪ နီၪ, ၦဒိၪၦၡါ မၩဝ့ၫ လၧအစီၩ့အမၩ့လီၫ. 26 ဆၧမၩဘၪအၥၭ လၧနၥံၪအကျၩ ဘဲၫနီၪၥိၭ အ့ၬ. အ့ၪမွဲ ထီးဒၪ ၦလၧအမိကဲၪဘၪအၥၭ လၧအဒိၪလဂၩဂၩ လၧနၥံၪအကျၩနီၪ, မွဲအကဲၪဒၪဝ့ၫ လၧနၥံၪ အခ့ၫအၡၩ ဆံၭ. 27 ထီးဒၪ ၦလၧအမိကဲၪဘၪအၥၭ လၧအခိၪလဂၩဂၩ လၧနၥံၪအကျၩနီၪ, မွဲအကဲၪဒၪဝ့ၫ လၧနၥံၪ အဎီးအၡၩဆံၭ. 28 ဘဲၫနီၪအၥိၭ ၦၡၩ အဖိၪခွၫယီၩ ဂဲၫအၪ့မၧၫ့ ၦၡၩအ့ၬ, မွဲအဂဲၫဒိၭ ဆၧအၪ့မၧၫ့ဝ့ၫလခီၫ, ဒဲဖ့ၪလၫ့အၥၭ လၧၦၡၩအၪဂၩအဎွ့ၩ လီၫ. 29 ထီးအဝ့ၫၥံၪ စဲၪ့ထၪ့ခွံၬ လၧယ့ၫရခိၫတၭ, ၦခမျၧးဖၭဒိၪ ဖိၬထၪ့အခဲၫ့လီၫ. 30 ယိခွါ, ၦမ့ၬဘျီၪ ဆၧၫ့နၩ့ လၧဖၧၩ့ၥၭအနဲၩ့ထံၭ နံၫဂၩ နါဂၧၫ့ လၧယ့ၫၡူၬဂဲၫဝ့ၫ တၭ, ကိၭၡၭထၪ့ဆၧ စံၭဝ့ၫဒၪ, စဒၫဝံၭ အဖိၪခွၫ, ကဆါဧ့, ယၫ့ၥုၪ့ယၫ့ၥၭလါပၧၩဆံၭ. 31 ၦခမျၧး အၪ့လၬ အဝ့ၫၥံၪ, ဘဲၫအမိအီၪလၩ့မါပံၭအၥိၭတၭ, အဝ့ၫၥံၪ ကိၭၡၭဒံၭ ဒိၪထၪ့လခီၫဒံၭတၭ, စံၭဝ့ၫဒၪ, စဒၫဝံၭ အဖိၪခွၫ ကဆါဧ့, ယၫ့ၥုၪ့ယၫ့ၥၭလါပၧၩဆံၭ. 32 ယ့ၫၡူၬ အီၪပထုၬတၭ, ကိၭစိၩ အဝ့ၫၥံၪ, စံၭဝ့ၫဒၪ, မွဲအဘၪနၥံၪအၥၭ လၧယမိမၩနၥံၪ လၧဆၧနီၪလမံၩ့လဲၪ. 33 အဝ့ၫၥံၪ စံၭဝ့ၫဒၪ, ကဆါဧ့, ဘဲၫပမ့ၬၥၪ မိဘၪအိၭထၪ့အၥၭအၥိၭလီၫ. 34 ယ့ၫၡူၬ ယၫ့ၥၭဝ့ၫတၭ, ထိၭဝ့ၫ အမ့ၬၥၪနီၪ အမ့ၬၥၪ ဖၩ့ထၪ့ ချဲၫ့မၬတၭ, အဝ့ၫၥံၪ ဖိၬထၪ့အခဲၫ့လီၫ.

မၭၥုၫ Matthew 21

1 ထီးအဝ့ၫၥံၪ လ့ၩဘူၭထၪ့ လၧယရုစလံၫ့တၭ, ထီၩ့ဝ့ၫလၧဘ့၁ဖၭ လၧခိၪလီၩ့ အလဲအိၫ့နီၪတၭ, ယ့ၫၡူၬ အၪ့မၧၫ့လၩ့ အထံၩအဖျဲနံၫဂၩ, 2 စံၭ အဝ့ၫၥံၪ လ့ၩ လၧတဝၫ့ အီၪတီၩ လၧနၥံၪအမ့ၬယၫဘီၪ; နၥံၪမိဒၪဆၧ ချဲၫ့မၬ လၧကၥ့ၪယီၩ့လဒုၩ ဘၪ ဆၧစၧၩ့ထၬဝ့ၫ အီၪလၧအဖိၪလဒုၩလီၫ. ကွဲၪလၩ့ခွံၬတၭ, ဂဲၫထဲၩ့မီၩ့ လၧယအီၪယီၩဆံၭ. 3 ၦလဂၩဂၩ အ့ၪစံၭ နၥံၪ လမံၩ့မံၩ့ တၭ, စံၭ နၥံၪဝ့ၫ, ကဆါန့ဘၪဝ့ၫ အလးအီၪတၭ, အဝ့ၫဒၪ မိဖ့ၪလၫ့ဝ့ၫ ချဲၫ့မၬလီၫ. 4 ဆၧထီးအလူၬယီၩ မၩအၥၭ ဘဲၫမီၪ အလူအထၫ မိလၧၫ့ထၪ့ဎွ့ၩထၪ့အၥိၭ, စံၭဝ့ၫဒၪ, 5 လီၩဘၪ ဇံအိၫ့ အဖိၪမုၪ, ယိခွါ, နစဎွၩ ဂဲၫလၧနအီၪ, အၥုၪ့ဆၧၩ့အၥၭဆၧၩ့ ဒဲထူၬကၥ့ၪယီၩ့, ကၥ့ၪယီၩ့ လၧၦအၪ့မၧၫ့ဝ့ၫ အဖိၪဖၫ, ကၥ့ၪယီၩ့အဖိၪလီၫ. 6 အထံၩအဖျဲလဖၪနီၪ လ့ၩမၩဝ့ၫ ဘဲၫယ့ၫၡူၬမၪလူၬဝ့ၫအၥိၭ, 7 မီၩ့ကၥ့ၪယီၩ့ ဒဲအဖိၪတၭ, ဒၩလၩ့ အကီၩ့အၥိၭ လၧအလီၩ့တၭ, ဒုၭဆၧၫ့နၩ့ အဝ့ၫဒၪ လၧအဖၫ့ခိၪလီၫ. 8 ၦခမျၧးဖၭဒိၪလဖၪ ဒၩလၩ့ အကီၩ့အၥိၭ လၧဖၧၩ့ၥၭတၭ, အဂူၫဂၩ လနၩ့နၩ့ ဖ့ၬလၩ့ ၥံၪ့ထဲၩ့တၭ, လုလဲလၩ့ဝ့ၫ လၧဖၧၩ့ၥၭလီၫ. 9 ၦခမျၧး လၧအလ့ၩ လၧယၫ, ဒဲလ့ၩ လၧခဲၫ့လဖၪနီၪ ကိၭၡၭထၪ့တၭ, စံၭဝ့ၫဒၪ, စဒၫဝံၭ အဖိၪခွၫဧ့, ထိးထဲၩ့တၩ့ထဲၩ့ ဘိၩ့နဲၪ့ယီၩ ဆံၭ. ၦလၧအဂဲၫ လၧကဆါအမံၩ့ လဂၩယီၩ, မွဲအဘၪဆိၪဂ့ၩဆံၭ. ထိးထဲၩ့တၩ့ထဲၩ့ ဘိၩ့နဲၪ့ယီၩ လၧဆၧထီၫထုၬဆံၭ. 10 ထီးအလ့ၩနုၬဝ့ၫ လၧယရုစလံၫ့ အဖၧၩ့တၭ, ၦတုၩ့ထၪ့တုၩ့လၩ့ဆၧ ထၧၫ့ဒိၩ့ယၫတၭ, စံၭဝ့ၫဒၪ, အယီၩမွဲ ပလၫလဂၩလဲၪ. 11 ၦခမျၧးၥံၪ စံၭဝ့ၫဒၪ, အယီၩမွဲ ယ့ၫၡူၬမီၪလဂၩနီၪ, ဂဲၫလၧနၭဇရ့ၭ လၧဂၫလလံၫအဖၧၩ့နီၪလီၫ. 12 ယ့ၫၡူၬ လ့ၩနုၬ လၧယွၩအဆၧလုအဂံၪ့ဖၧၩ့တၭ, နၫ့ထၪ့ခွံၬ ကယဲ ၦဎွ့ၩဆၧ, ဒဲၦအၪ့ဆၫဆၧ လၧဆၧလုအဂံၪ့ဖၧၩ့ ထီးအလူၬနီၪ, ချုၬလၩ့ခွံၬ ၦအၪ့လဲၩစ့ၩအလး ဒဲၦအၪ့ဆၫထိၪလွံ ဆၧၫ့နၩ့အလးလီၫ. 13 မွဲအစံၭ အဝ့ၫၥံၪ, ဆၧကွ့ၭအၥၭ, ယဂံၪ့မိဘၪ ဆၧကိၭဝ့ၫ, လၧဆၧဘၩဆိၪဖၪအဂံၪ့တၭ, အ့ၪမွဲ နၥံၪမၩဝ့ၫ လၧၦထမျၬအဖၧၩ့ လီၫ. 14 ၦမ့ၬဘျီၪ ဒဲၦခၪ့ဂၭဂီၩ့ အီၪလၧဆၧလုအဂံၪ့ဖၧၩ့လဖၪနီၪ, ဂဲၫလၧအအီၪတၭ, အဝ့ၫဒၪ မၩဘျၪထဲၩ့ အဝ့ၫၥံၪလီၫ. 15 ထီးၦလုဆၧအဒိၪၥံၪ, ဒဲၦကွ့ၭလံၬၥံၪ ဒၪ ဆၧလၩ့လၭ လၧအမၩဝ့ၫလဖၪ, ဒဲဖိၪၥၪ ကိၭၡၭထၪ့ဆၧ လၧဆၧလုအဂံၪ့ဖၧၩ့တၭ, စံၭဝ့ၫ, စဒၫဝံၭ အဖိၪခွၫဧ့, ထိးထဲၩ့တၩ့ထဲၩ့ ဘိၩ့နဲၪ့ယီၩဆံၭနီၪ တၭ, အၥၭထၪ့ဝ့ၫဒၪလီၫ. 16 စံၭ အဝ့ၫနီၪ, ၦလဖၪယီၩ စံၭနီၫလဲၪနီၫလဲၪ နီၪ, မွဲန နါဂၧၫ့ဆ့ဧၪ. ယ့ၫၡူၬ စံၭဝ့ၫဒၪ, နါဂၧၫ့ယူၭ တၭ; နမၩဝဲၩယူၭ ဆၧစံၭထၪ့အၪ့အူၭ လၧဖိၪဒံၩဖိၪၥၪ, ဒဲဖိၪၥၪအၪ့နူလဖၪ အနိၭနီၪ, မွဲနၥံၪ ဖီဘၪ နးဆိၭအ့ၬဧၪ. 17 မွဲအစဲၪ့ဒၪ အဝ့ၫၥံၪ, စဲၪ့ထၪ့ခွံၬ လၧဒိၩ့ဖၧၩ့ လၧခီၫ့ ထီၩ့လၧဘ့ၭ၁နံၫအဖၧၩ့တၭ, အီၪဝ့ၫ ထီးနီၪ ၥၫ့နၩချီၩ့လီၫ. 18 မုဆဲၪ့ထၪ့တၭ, မွဲအထဲၩ့ကဒၩထဲၩ့ဝ့ၫ လၧဒိၩ့ဖၧၩ့ အဘိၩ့ဘၭတၭ, ၥၭဝံအၥၭလီၫ. 19 ဒၪဘၪချိၪ့ဒိၩ့ အီၪလၧဖၧၩ့ၥၭအနဲၩ့ထံၭ လထံၭတၭ, လ့ၩဝ့ၫ လၧအအီၪနီၪ, ဒၪဆၧ လၧအလီၩ့ နးမံၩ့အ့ၬ; ဒၪဘၪန့ၫ အဒိၭအလၪလီၫ. စံၭဝ့ၫဒၪ; မွဲနထီးၥၪထၪ့လၧၩ့ နးဆိၭလဂ့ၩ တၭ, ချိၪ့ဒိၩ့ဎဲၫ့ထၪ့ခွံၬဝ့ၫ ချဲၫ့မၬလီၫ. 20 အထံၩအဖျဲလဖၪ ဒၪဘၪဝ့ၫတၭ, ထီၫမံၫထီၫမၪဝ့ၫ, စံၭဝ့ၫဒၪ, ချိၪ့ဒိၩ့နီၪ ဎဲၫ့ထၪ့ခွံၬ ချဲၫ့ မၬကၨ, 21 ယ့ၫၡူၬ ချဲၩ့ဆၧၫ့ဆၧ တၭ, စံၭအဝ့ၫၥံၪ ယလီၩဘၪနၥံၪ တီၩတီၩယီၩ, နၥံၪ အ့ၪနဲၩဆၧ တၭ, နၥံၪအၥၭ အ့ၪလဂံၩ့ဂၩ့ဘၪနီၪ, မွဲ နၥံၪ မိမၩန့ၫဆၧမၩအၥၭ လၧချိၪ့ဒိၩ့ယီၩ ကၭအ့ၬ; နၥံၪ အ့ၪစံၭခိၪလီၩ့ယီၩ ၥုၭခွံၬနၥၭတၭ, လ့ၩခွံၬၡိၭခွံၬ နၥၭ လၧမၫဆမံၭဖၧၩ့ ဆံၭ; ဆၧမိမၩအၥၭဆ့လီၫ. 22 လၧဆၧနဲၩအီၪဝ့ၫနီၪ ထီးဒၪနၥံၪ အၪ့ကံၩ့ဆၧ လၧနၥံၪ အဆၧဘၩဆိၪဖၪအဖၧၩ့ ထီးအလူၬလဖၪတၭ, နၥံၪ မိန့ဘၪလီၫ. 23 ထီးအလ့ၩနုၬဝ့ၫ လၧဆၧလုအဂံၪ့ဖၧၩ့တၭ, ၥီၪ့ထဲၩ့ၥၫ့ထဲၩ့ဆၧ အဘိၩ့ဘၭနီၪ, ၦလုဆၧအဒိၪလဖၪ, ဒဲၦခမျၧးအၥုၪ့က့ၭၥၭၡါလဖၪ ဂဲၫလၧအအီၪတၭ, စံၭဝ့ၫဒၪ, နမၩဆၧလဖၪယီၩ မွဲလၧပလၫ အစီၩ့အမၩ့လဂၩလဲၪ. မွဲပလၫ ဖ့ၪလၫ့နၧၩ လၧဆၧစီၩ့ဆၧမၩ့ယီၩ လဂၩလဲၪ. 24 ယ့ၫၡူၬ ချဲၩ့ဆၧၫ့ဆၧတၭ, စံၭအဝ့ၫၥံၪ ယမိအၪ့စၪ့နၥံၪ နးမံၩ့ဆ့လီၫ. ဆၧနီၪ နၥံၪ အ့ၪလီၩဘၪယၧၩ တၭ, ယမၩဆၧလဖၪယီၩ, လၧပလၫအစီၩ့အမၩ့လဂၩလဲၪနီၪ, ယမိလီၩဘၪနၥံၪဆ့လီၫ. 25 စယီဟၫ့ အဆၧဘၭတံၫဇၫ့နီၪ, မွဲအဂဲၫဝ့ၫ လၧခီၫခီၫလဲၪ. မွဲအဂဲၫ လၧမူၭခိၪလခီၫနီၪ, မွဲအဂဲၫ လၧၦၡၩလခီၫလဲၪ. အဝ့ၫၥံၪ ကိၪ့ထၪ့လိၬအၥၭတၭ, စံၭဝ့ၫဒၪ, ပအ့ၪစံၭလၧမူၭခိၪနီၪ, အဝ့ၫနီၪ မိစံၭပၧၩ, အ့ၪမွဲဘဲၫနီၪတၭ, မွဲဘၪနီၫ လၧနၥံၪ လနဲၩဘၪလဲၪ. 26 ပအ့ၪစံၭ လၧၦၡၩနီၪ ပၥၭမဲၪ ၦခမျၧးလီၫ. အဂဲးဘဲၫယီၩ ၦထီးအလူၬ အီၪက့ၪ စယီဟၫ့ ဘဲၫမီၪလဂၩအၥိၭ လီၫ. 27 အဝ့ၫၥံၪ ချဲၩ့ဆၧၫ့ဆၧတၭ, စံၭယ့ၫၡူၬ, ပ ၥ့ၪယၫအ့ၬ. အဝ့ၫဒၪစံၭ, ဘဲၫနီၪအၥိၭ ယမၩဆၧနီၪလဖၪ, လၧပလၫအစီၩ့အမၩ့ လဂၩလဲၪနီၪ, ယလီၩဘၪနၥံၪဆ့အ့ၬ. 28 မွဲနၥံၪ ဆီၫ့မီၪ့ နၥံၪဝ့ၫ ဘဲၫၥ့ၪလဲၪ. ၦလဂၩ အဖိၪခွၫ အီၪနံၫဂၩတၭ, ဂဲၫဝ့ၫ လၧအခၪ့ထံၭလဂၩ အအီၪနီၪ, စံၭဝ့ၫဒၪ, ဖိၪခွၫဧ့, လ့ၩမၩဆၧ လၧယစဘံၭ အလးဖၧၩ့ လနံၩယီၩဆံၭ. 29 အဝ့ၫဒၪ ချဲၩ့ဆၧၫ့ဆၧတၭ, စံၭဝ့ၫဒၪ, ယလ့ၩအ့ၬ. မွဲလါနၫ့ဘိၩ, လၧခဲၫ့ထဲၩ့ နၪ့လၩ့အၥၭ တၭ, လ့ၩဝ့ၫလီၫ. 30 ဂဲၫ လၧၦနံၫဂၩလဂၩ အအီၪတၭ, စံၭဝ့ၫ ဘဲၫနီၪၥိၭဆ့လီၫ. အဝ့ၫနီၪ ချဲၩ့ဆၧၫ့ဆၧတၭ, စံၭဝ့ၫဒၪ, ယမိလ့ၩလီၫ, ကဆါဧ့; တၭ လ့ၩဘၪအ့ၬ. 31 ၦနံၫဂၩနီၪ မွဲအမၩဝ့ၫ ထီးဒၪအဖါအၥၭလဂၩဂၩလဲၪ. အဝ့ၫၥံၪစံၭဝ့ၫ, လၧအခၪ့ထံၭလဂၩလီၫ. ယ့ၫၡူၬ စံၭဆၧၫ့ဝ့ၫ, ယလီၩဘၪနၥံၪ တီၩတီၩ လၧၦအၪ့ကံၩ့အခီၫ့ ဒဲၦမဲၩဎွဲၩမုၪလဖၪနီၪ လ့ၩနုၬဝ့ၫ လၧမူၭခိၪ အဘၩ့အမုးအဖၧၩ့ လၧနၥံၪအမ့ၬယၫလီၫ. 32 အဂဲးဘဲၫယီၩ, စယီဟၫ့ ဂဲၫလၧဆၧတီၩဆၧလီၩ့အဖၧၩ့ၥၭ, နၥံၪ နဲၩအ့ၬ. အ့ၪမွဲ ၦအၪ့ကံၩ့အခီၫ့ ဒဲၦမဲၩဎွဲၩမုၪလဖၪနီၪ နဲၩဝ့ၫတၭ, နၥံၪ ဒၪဘၪ နၥံၪဝ့ၫတၭ, ဘဲၫနၥံၪ မိနဲၩဝ့ၫအၥိၭ, နၥံၪ နီၫ့ယါလၩ့ထဲၩ့ နၥံၪအၥၭ လၧအလးခဲၫ့ဆ့အ့ၬ. 33 ခိၭနၪ ဆၧချဲၩ့အဒီၩ့ လၧအဂူၫဂၩ နးထံၪဘီၪ. ဂံၪ့ကဆါလဂၩ ၥုၪ့လၩ့ စဘံၭအလး လလးတၭ, မၩဖီၩ့ထၬဝ့ၫတၭ, ခုၪ့လၩ့ဆၧဖၧၩ့ လၧအဖၧၩ့တၭ, မၩတၨၭ ခိၭဆၧလဖျိၪ့လီၫ. ဖ့ၪလၫ့ဝ့ၫ လၧၦမၩကၩၥံၪ အစူၪဖၧၩ့တၭ, စဲၪ့ထၪ့ လ့ၩဝ့ၫ လၧထံၫယဲၩ့ခးယဲၩ့လီၫ. 34 ထီး အဘူၭထၪ့ လၧဆၧၥၪထၪ့ အဆၧၫ့အထီ ဘဲၫအမိန့ဘၪ ဆၧၥၪအၥိၭတၭ, အၪ့မၧၫ့ အဎီးအၡၩလဖၪ လ့ၩ လၧၦမၩကၩၥံၪအအီၪလီၫ. 35 ၦမၩကၩလဖၪနီၪ ဖီၪ့ထၬန့ အဎီးအၡၩတၭ; ဒိၪဝ့ၫထးဝ့ၫလဂၩတၭ, မၩၥံၫဝ့ၫ လဂၩဒၪတၭ, ခွံၬဝ့ၫ လၧလိးလဂၩဒၪလီၫ. 36 မၩဒီၭ လဖၧၫ့, အဝ့ၫဒၪ အၪ့မၧၫ့ အဎီးအၡၩဂူၫဂၩအၪနဲၪ့ လၧအခၪ့ထံၭဒံၭတၭ, မွဲအမၩအဝ့ၫၥံၪ ဘဲၫလးလးလီၫ. 37 လၧခဲၫ့ထုၬလဖၧၫ့နီၪ, မွဲအအၪ့မၧၫ့ အဖိၪခွၫ လ့ၩလၧအအီၪတၭ, စံၭဝ့ၫဒၪ, အဝ့ၫၥံၪ မိယူၭယၪ့ ယဖိၪခွၫလီၫ. 38 အ့ၪမွဲ ထီးၦမၩကၩလဖၪ ဒၪဘၪ အဖိၪခွၫနီၪ, စံၭလိၬအၥၭ, အယီၩလဂၩ မွဲၦန့ၥၫဆၧလီၫ. ဂဲၫမၩၥံၫၡီၩ့ဘီၪ; ပမိမၩန့ အဆၧန့ၥၫလီၫ. 39 အဝ့ၫၥံၪ ဖီၪ့ထၬဝ့ၫ တၭ, နၫ့ထၪ့ခွံၬဝ့ၫ လၧစဘံၭအလး လၧခီၫ့နီၪ မၩၥံၫခွံၬဝ့ၫလီၫ. 40 မၩအၥၭဘဲၫနီၪတၭ, ထီးစဘံၭလး အကဆါ အ့ၪဂဲၫထဲၩ့ဝ့ၫတၭ, မွဲအမိမၩ ၦမၩကၩလဖၪနီၪ ဘဲၫၥ့ၪလဲၪ. 41 အဝ့ၫၥံၪစံၭ, မိမၩဂၭဂီၩ့ခွံၬ ၦအအၧၩ့လဖၪနီၪ နၭမၬလီၫ. မိဖ့ၪလၫ့ စဘံၭအလး လၧၦမၩကၩၥံၪ အဂူၫဂၩ လၧအမိဖ့ၪလၫ့ထဲၩ့ ဆၧၥၪ လၧအဆၧၫ့အထီဘၪလီၫ. 42 ယ့ၫၡူၬ စံၭအဝ့ၫၥံၪ, လိးလၧၦမၩဂံၪ့လဖၪ ခွံၬၡိၭဝ့ၫ လဖျိၪ့နီၪ, ကဲၪထၪ့ဝ့ၫ လၧဆၧအနိၪ့အခိၪစီၪ့တၭ; အယီၩ ဂဲၫလၧကဆါတၭ, မွဲဆၧလၩ့လၭ လၧပမ့ၬၥၪဖၧၩ့လီၫ. ဆၧနီၪ မွဲနၥံၪဖီဘၪ လၧဆၧကွ့ၭအၥၭအဖၧၩ့ နးဆိၭအ့ၬဧၪ. 43 မၩအၥၭဘဲၫနီၪတၭ, ယလီၩဘၪနၥံၪ လၧဆၧမိမၩန့ ယွၩအဘၩ့အမုး လၧနၥံၪအအီၪတၭ, မိဖ့ၪလၫ့ဝ့ၫ လၧၦဆၨၩ လၧအမိၥၪထၪ့ဝ့ၫ လၧဘၩ့မုး အဆၧၥၪလဖၪနီၪလီၫ. 44 ၦလၧအလၩ့ထံၩဖါဝ့ၫ လၧလိးယီၩ အလီၩ့, မိခါဝ့ၫလီၫ. အ့ၪမွဲ ထီးဒၪ ၦလၧအလၩ့ထ့ၬဝ့ၫ လၧအလီၩ့ လဂၩဂၩနီၪ, မွဲအမိ မၩလၩ့ဘျ့ၭအဝ့ၫလီၫ. 45 ၦလုဆၧအဒိၪ, ဒဲၦဖၫရစံၫၥံၪ နါဂၧၫ့ ဆၧချဲၩ့အဒီၩ့လဖၪနီၪ, ၥ့ၪယၫ လၧအဝ့ၫနီၪ ချဲၩ့ဝ့ၫ လၧအဝ့ၫၥံၪ အဂဲးအကၠီၪ့လီၫ. 46 အဝ့ၫၥံၪ အၪ့ဎၬဖီၪ့ထၬဝ့ၫ လါနၫ့တၭ, ၥၭမဲၪ ၦခမျၧးနီၪ; အဂဲးဘဲၫယီၩ အဝ့ၫၥံၪ အီၪက့ၪ အဝ့ၫဒၪ ဘဲၫ မီၪလဂၩအၥိၭလီၫ.

မၭၥုၫ Matthew 22

1 ယ့ၫၡူၬ ချဲၩ့ဆၧၫ့ဆၧတၭ, စံၭဒီၭဝ့ၫ လၧဆၧချဲၩ့အဒီၩ့လဖၪတၭ, စံၭဝ့ၫ, 2 မူၭခိၪအဘၩ့အမုး မၩအၥၭ ဘဲၫစဎွၩ လၧအမၩဆၧအီၪဎုၬလိၬအၥၭအမူၭ လၧအဖိၪခွၫ အဂးအၥိၭနီၪတၭ, 3 အၪ့မၧၫ့ အဎီးအၡၩ လ့ၩ လၧၦလၧအဘၪ ဆၧလီၩဝဲၩဝ့ၫလဖၪနီၪ ကိၭန့အဝ့ၫၥံၪ လၧမူၭအဖၧၩ့လီၫ. တၭ အဝ့ၫၥံၪ ဂဲၫနီၪ အၥၭအီၪအ့ၬ. 4 မၩဒီၭလဖၧၫ့ အၪ့မၧၫ့ အဎီးအၡၩအဂူၫဂၩလဖၪ လ့ၩဝ့ၫတၭ, စံၭဝ့ၫဒၪ, လီၩဘၪ ၦလၧအဘၪ ဆၧလီၩဝဲၩဝ့ၫလဖၪနီၪ, ယိခွါ, ယတဲၩ့ဝဲၩယူၭ ယဆၧအၪ့ဆၧအီၩယူၭ, ချီၥံၪ, ဒဲဆၧလၧအဘီၪ့အၥိၪလဖၪ လၧဆၧမၩၥံၫယူၭဝ့ၫယူၭ. ဆၧအီၪတဲၩ့ဝဲၩယူၭ ကိၭမံၩ့ဒ့ၭ ယူၭ, ဂဲၫလၧမူၭအဖၧၩ့ဆံၭ. 5 မွဲလါနၫ့ဘိၩ, အဝ့ၫၥံၪ အီၪက့ၪဝ့ၫ လၧဆၧနးမံၩ့အ့ၬ; လ့ၩဝ့ၫလဂၩ လၧအဎံၪအဎုၭ အဆံၬအနၩတၭ, လဂၩဒၪ လၧအဆၧမၩဖနံၬ လီၫ. 6 ၦအီၪလၩ့ထးလဖၪနီၪ ဖီၪ့ထၬ အဎီးအၡၩတၭ, မၩအၧၩ့မၩနၭဝ့ၫ ဒဲမၩၥံၫဝ့ၫလီၫ. 7 စဎွၩ နါဂၧၫ့ဘၪ ဆၧနီၪ, အၥၭထၪ့တၭ ခၫ့ထၪ့အၥုၭအၥ့ၪနီၪ, မၩၥံၫခွံၬ ၦလၧအမၩၥံၫ ၦၡၩလဖၪနီၪတၭ, ဆူၭထၪ့ခွံၬ အဝ့ၫၥံၪအဒိၩ့လီၫ. 8 ထီးနီၪလဖၧၫ့ အဝ့ၫဒၪ စံၭအဎီးအၡၩ, ဆၧလၧမူၭယီၩ ဆၧတဲၩ့ဝဲၩယူၭ; အ့ၪမွဲ ၦလၧအဘၪ ဆၧလီၩဝဲၩဝ့ၫလဖၪနီၪ ကြၨၭ အ့ၬ. 9 မၩအၥၭဘဲၫနီၪတၭ, လ့ၩလၧဖၧၩ့ၥၭထဲၩ့ဖၭအခၪ့ထံၭတၭ, ထီးဒၪ ၦလၧနၥံၪဒၪန့လဖၪနီၪ, ကိၭထဲၩ့အဝ့ၫၥံၪ လၧမူၭအဖၧၩ့ယီၩဆံၭ. 10 အဎီးအၡၩလဖၪနီၪ လ့ၩလၧဖၧၩ့ၥုၪ့ဖၧၩ့ၥၭတၭ, ထီးဒၪ ၦလၧအဒၪန့ဝ့ၫထီးအလူၬ, ၦအဂ့ၩမွဲဂ့ၩ, ၦအအၧၩ့ မွဲဂ့ၩ, ကိၭကီၪ့ဝ့ၫ လၧမူၭဖၧၩ့နီၪတၭ, ဆၧဎွ့ၩယူၭဝ့ၫ လၧၦအၪ့မူၭလီၫ. 11 စဎွၩ ဂဲၫယိ ၦအၪ့မူၭလဖၪတၭ, ဒၪဘၪဝ့ၫ ၦလကီၩ့လၥိၭဘၪ ၦအၪ့မူၭအကီၩ့အၥိၭ လဂၩ ထီးနီၪတၭ, 12 စံၭ အဝ့ၫနီၪ, တခွၫဧ့, နလကီၩ့လၥိၭဘၪ ၦအၪ့မူၭအကီၩ့အၥိၭတၭ, နဂဲၫနုၬ ထီးယီၩ ဘဲၫၥ့ၪလဲၪ. အဝ့ၫနီၪ အီၪလၩ့မါပံၭ လီၫ. 13 ထီးနီၪလဖၧၫ့ စဎွၩ စံၭအဎီးအၡၩ, စၧၩ့ထၬ အဝ့ၫဒၪ အစူၪအခၪ့, ဆိၬထၪ့ခွံၬ တၭ, ခွံၬလၩ့ခွံၬ လၧဆၧခံၭကျၩ လၧခီၫ့ ဆံၭ. ဆၧဘၪဂၪ့ ဆၧဘၪယၧၩ့, ဆၧခၪအဲၪ့ထံးနီၪ မိအီၪဝ့ၫဒၪ ထီးနီၪလီၫ. 14 အဂဲးဘဲၫယီၩ ၦလၧအဘၪ ဆၧကိၭဝ့ၫလဖၪ အီၪဝ့ၫအၪဂၩ, အ့ၪမွဲ ၦလၧအဘၪ ဆၧရွံန့ဝ့ၫလဖၪ အီၪဝ့ၫၡၩခိၬဂၩလီၫ. 15 ထီးနီၪလဖၧၫ့ ၦဖၫရစံၫၥံၪ စဲၪ့ထၪ့ခွံၬ တၭ, ကိၪ့ထၪ့ဖၭလၩ့ဝ့ၫဒၪ, ဘဲၫအမိမၩဘံၪဘူၪ အဆၧချဲၩ့အၥိၭလီၫ. 16 အဝ့ၫၥံၪ အၪ့မၧၫ့လၩ့ အထံၩအဖျဲၥံၪ ဒဲၦဟ့ၫရိဒအၫ့ၥံၪ လ့ၩလၧအအီၪတၭ, စံၭဝ့ၫဒၪ, ဆရၫဧ့, ပၥ့ၪယၫ လၧနမွဲၦအတီၩတၭ, နၥီၪ့လိၪဆၧ လၧယွၩအဖၧၩ့ၥၭ တီၩတီၩတၭ, နလီၩ့ၦၡၩအၥၭ နးဂၩအ့ၬ. အဂဲးဘဲၫယီၩ နယိမ့ၬၦၡၩအ့ၬ. 17 မၩအၥၭဘဲၫနီၪတၭ, နဆီၫ့မီၪ့နဝ့ၫ ဘဲၫၥ့ၪလဲၪ, ပဖ့ၪလၫ့အခီၫ့ လၧစံစၧၫနီၪ, မွဲအတီၩ လတီၩဘၪလဲၪ, လီၩဘၪပၧၩ နးထံၪဘီၪ. 18 ယ့ၫၡူၬ ၥ့ၪယၫ အဝ့ၫၥံၪ အဆၧအၧၩ့ဆၧၥၫ့တၭ, စံၭဝ့ၫဒၪ, ၦအၪ့လီၫဆၧၥံၪဧ့, မွဲဘၪနီၫ လၧနၥံၪ ကျဲၩ့ဖစီၩ့ယၧၩလဲၪ. 19 ဒုၭနဲၪယၧၩ လၧခီၫ့အစ့ၩ နးဘံၪ့ဘီၪ. အဝ့ၫၥံၪ, ဂဲၫဆိၬန့ စ့ၩဒန့ရံၫ လဘံၪ့လီၫ. 20 အဝ့ၫနီၪ စံၭအဝ့ၫၥံၪ, အယီၩမွဲ ပလၫအခံးအဂၩ့ ဒဲမွဲပလၫ အဆၧကွ့ၭအၥၭ လၧအလီၩ့လဂၩလဲၪ. အဝ့ၫၥံၪ စံၭဝ့ၫ, မွဲစံစၧၫအဆၧ လီၫ. 21 ထီးနီၪလဖၧၫ့ ယ့ၫၡူၬ စံၭအဝ့ၫၥံၪ, အခိးမွဲဘဲၫနီၪတၭ, ဖ့ၪလၫ့ထဲၩ့ စံစၧၫ လၧစံစၧၫအဆၧတၭ, ဒဲယွၩ လၧယွၩအဆၧဆံၭ. 22 ထီးအဝ့ၫၥံၪ နါဂၧၫ့ဝ့ၫတၭ, ထီၫမံၫထီၫမၪ, စဲၪ့ထၪ့ခွံၬ လၧအအီၪတၭ, ထဲၩ့ထဲၩ့ဝ့ၫဒၪလီၫ. 23 မုနံၩလနံၩနီၪ, ၦစၭဒုၫစံၫၥံၪ လၧအစံၭဝ့ၫ ဆၧဂဲထုၪ့ထဲၩ့ လၥ့ၪဘၪနီၪ, ဂဲၫလၧအအီၪတၭ, အၪ့စၪ့ဝ့ၫ, စံၭဝ့ၫဒၪ, 24 ဆရၫဧ့, စမိစ့ၭစံၭ; ၦလဂၩဂၩအဖိၪ လအီၪဘၪနီၪ, အ့ၪၥံၫတၭ, အထၧၫ့ဖုဝဲခွၫ ဘၪ အီၪဎုၬလိၬအၥၭ လၧအမၫတၭ, ဘၪဒုၭအီၪထၪ့ အထၧၫ့ဖုဝဲခွၫ အချံၫအၥၪလီၫ. 25 အနီၪတၭ, ၦထၧၫ့ဖုဝဲခွၫ နွ့ၫဂၩ အီၪဝ့ၫလၧၦကျၩလီၫ. အခၪ့ထံၭလဂၩ အီၪဎုၬလိၬအၥၭ လၧအမၫနီၪ ၥံၫဝ့ၫတၭ, အချံၫအၥၪ လအီၪဘၪနီၪ, အမၫ အီၪလၩ့ထး လၧအထၧၫ့ဖုဝဲအဂးလီၫ. 26 ဘဲၫနီၪအၥိၭ ၦနံၫဂၩလဂၩ, ဒဲၥၧၫ့ဂၩလဂၩတၭ, ထီၩ့လၩ့လၧနွ့ၫဂၩလဂၩလီၫ. 27 လၧၦထီးအလူၬနီၪ အလးခဲၫ့ထုၬ တၭ, ၦမုၪ ၥံၫဝ့ၫဒၪလီၫ. 28 မၩအၥၭဘဲၫနီၪတၭ, လၧဆၧဂဲထုၪ့ထဲၩ့အဖၧၩ့နီၪ, မွဲအမိကဲၪဝ့ၫ လၧၦနွ့ၫဂၩလဖၪနီၪ အမၫ လဂၩဂၩလဲၪ. အဂဲးဘဲၫယီၩ အဝ့ၫၥံၪ န့မၫ လၧအဝ့ၫနီၪ ထီးအလူၬ လီၫ. 29 ယ့ၫၡူၬ ချဲၩ့ဆၧၫ့ဆၧ, စံၭ အဝ့ၫၥံၪ, ဆၧကွ့ၭအၥၭမွဲဂ့ၩ, ယွၩအစီၩ့အမၩ့မွဲဂ့ၩ, မွဲနၥံၪလၥ့ၪယၫဘၪ တၭ, နၥံၪနဲၩမၪဆၧလီၫ. 30 အဂဲးဘဲၫယီၩ လၧဆၧဂဲထုၪ့ထဲၩ့အဖၧၩ့နီၪ ဆၧအီၪဎုၬလိၬအၥၭအ့ၬ; ဘၪ ဆၧအီၪဎုၬလိၬအၥၭ ဆ့အ့ၬ; မွဲအမၩအၥၭ ဘဲၫယွၩအၥီၫ့ လၧမူၭခိၪအၥိၭနီၪလီၫ. 31 ယွၩ လီၩဘၪနၥံၪ လၧၦၥံၫ ဂဲထုၪ့ထဲၩ့အဂဲးနီၪ, မွဲနၥံၪ ဖီဘၪအ့ၬဧၪ. 32 မွဲအစံၭဝ့ၫ, ယဝ့ၫဒၪယီၩ, ယမွဲ စအၫဘြဟၫ့ အယွၩ, ဒဲစအံစၭ အယွၩ, ဒဲစယၫကူၭ အယွၩ လီၫ. ယွၩနီၪ လမွဲဘၪ ၦၥံၫအယွၩတၭ, မွဲၦမၧၫ့ အယွၩလီၫ. 33 ထီးၦခမျၧး နါဂၧၫ့ဝ့ၫတၭ, ထီၫမံၫထီၫမၪ လၧအၥီၪ့ဆၧအကၠီၩ့လီၫ. 34 ထီးၦဖၫရစံၫၥံၪ နါဂၧၫ့ လၧအတ့ၭနၧၩ့ ၦစၭဒုၫစံၫၥံၪ အဆၧချဲၩ့နီၪ, အဝ့ၫၥံၪ အီၪကိၩ့အီၪကီၪ့ဝ့ၫဒၪ လၧအအီၪ တၭ, 35 ၦၥ့ၪလံၬ လၧအကျၩလဂၩနီၪ, ကျဲၩ့ဖစီၩ့ဆၧ တၭ, အၪ့စၪ့ဝ့ၫ လၧဆၧလမံၩ့နီၪ, စံၭဝ့ၫဒၪ, 36 ဆရၫဧ့, ဆၧမၪလူၬဖၭဒိၪ လၧလံၬဆၧမၪလူၬအဖၧၩ့နီၪ မွဲထံၪထံၪလဲၪ. 37 ယ့ၫၡူၬ စံၭဝ့ၫ, အဲၪယွၩ နကဆါ လၧနၥၭ ထၧၫ့ဖျိၪ့ယၫ ဒဲလၧနၥၭၡီၩ့ ထီးအလူၬ, ဒဲလၧနၥၭကိၪ့ၥ့ၪ ထီးအလူၬ ဆံၭ. 38 အယီၩမွဲ ဆၧမၪလူၬအခၪ့ထံၭ ဒဲအဖၭဒိၪလထံၪလီၫ. 39 နံၫထံၪလထံၪနီၪ လၩ့ဂၬ လၧအဝ့ၫနီၪလီၫ. အဲၪ ၦလၧနနဲၩ့ထံၭ ဘဲၫ နနၫ့ဆါဒၪနဝ့ၫ အၥိၭနီၪ ဆံၭ. 40 ဆၧလၧဆၧမၪလူၬနံၫထံၪ နံၫမီၫ့ယီၩ ဆၧမၪလူၬ ဒဲမီၪလဖၪလၩ့ဆဲၩ လၧအဝ့ၫၥံၪ ထီးအလူၬ လီၫ. 41 ၦဖၫရစံၫလဖၪနီၪ, အီၪကိၩ့အီၪကီၪ့ အဘိၩ့ဘၭတၭ, ယ့ၫၡူၬ အၪ့စၪ့ အဝ့ၫၥံၪ, 42 စံၭဝ့ၫဒၪ, နၥံၪဝ့ၫယီၩ မွဲနၥံၪ ဆီၫ့မီၪ့ဎရံၬ အဂဲးနီၪ ဘဲၫၥ့ၪလဲၪ. အဝ့ၫမွဲ ပလၫ အဖိၪခွၫ လဂၩလဲၪ. အဝ့ၫၥံၪ စံၭဝ့ၫ, မွဲစဒၫဝံၭ အဖိၪခွၫ လီၫ. 43 ယ့ၫၡူၬ စံၭဆၧၫ့အဝ့ၫၥံၪ, အ့ၪမွဲဘဲၫနီၪတၭ, လၧၥၭမုအဖၧၩ့နီၪ, မွဲဘၪနီၫ စဒၫဝံၭ ကိၭဝ့ၫ လၧကဆါ လဲၪ. 44 စံၭဝ့ၫဒၪ, ကဆါ စံၭ ယကဆါလဂၩ, ဆၧၫ့နၩ့ လၧယစူၪထွ့ၪ, ထီးယအီၪက့ၪ နဒုၪနဒၩၥံၪ လၧနခၪ့ယဲးလၩ့အလးဆံၭ. 45 မၩအၥၭဘဲၫနီၪတၭ, စဒၫဝံၭ အ့ၪကိၭ အဝ့ၫနီၪ လၧကဆါတၭ, မွဲအကဲၪ အဖိၪခွၫ ဘဲၫၥ့ၪလဲၪ. 46 ၦချဲၩ့ဆၧၫ့ဝ့ၫလထံၪ ၥ့ၪနးဂၩအ့ၬ. လၧမုလနံၩနီၪ အလးခဲၫ့ တၭ, ၦအၪ့စၪ့ဆၧဘုၪ့လၧၩ့ နးဂၩအ့ၬ.

မၭၥုၫ Matthew 23

1 ထီးနီၪလဖၧၫ့ ယ့ၫၡူၬလီၩဘၪဆၧ လၧၦခမျၧး ဒဲလၧအထံၩအဖျဲလဖၪတၭ, 2 စံၭဝ့ၫဒၪ, ၦကွ့ၭလံၬ ဒဲၦဖၫရစံၫၥံၪ ဆၧၫ့နၩ့ဝ့ၫ လၧစမိစ့ၭ အလးဆၧၫ့နၩ့ အဖၧၩ့ လီၫ. 3 မၩအၥၭဘဲၫနီၪတၭ, ထီးဒၪအမၪလူၬနၥံၪ ကိၭမံၩ့ဒ့ၭနီၪ, ထီးန့မၩ နၥံၪဝ့ၫဆံၭ. အ့ၪမွဲ ဘဲၫအမၩဆၧ အၥိၭနီၪ, မၩလဂ့ၩ. အဂဲးဘဲၫယီၩ အဝ့ၫၥံၪ လီၩလၩ့လၬလၩ့ဆၧတၭ, မၩဝ့ၫ အ့ၬ. 4 အဂဲးဘဲၫယီၩ အဝ့ၫၥံၪ ဘဲၩ့ထၬ ဆၧယိၭ လၧအဎၧၫ့ ဒဲဆၧယိၭဝ့ၫ ကၪတၭ, အီၪက့ၪထၪ့ဝ့ၫ လၧၦၡၩအခိၬထံၭလီၫ. အ့ၪမွဲ အဝ့ၫၥံၪ မိၥုၭဝ့ၫန့ၫ လၧအစူၪမုစူၪနိၩ့ နးဘီၩ့နီၪ အၥၭအီၪအ့ၬ. 5 ကယဲအဆၧမၩ ထီးအလူၬနီၪ ဘဲၫၦဂူၫဂၩ မိဒၪဘၪဝ့ၫအၥိၭတၭ မၩဝ့ၫလီၫ. အဝ့ၫၥံၪ ခဲးအစူၪ ဖၭလဲတၭ, မၩထီၫထၪ့ အကီၩ့အၥိၭ အနွံၫလီၫ. 6 အဲၪဒိၭဝ့ၫ အလး လၧအဂ့ၩထုၬ လၧဆၧဘိၪ့ဖၧၩ့, ဒဲအလးဆၧၫ့နၩ့ အဂ့ၩထုၬ လၧ၁ရိၬဖၧၩ့, 7 ဒဲဆၧချဲၩ့ဒုၪ့ဘၪဝ့ၫ လၧဖၠၫဖၧၩ့, ဒဲၦကိၭဝ့ၫလၧ, ရၭဘံၫဧ့, ရၭဘံၫဧ့, နီၪလီၫ. 8 အ့ၪမွဲ နၥံၪဝ့ၫယီၩ ထီးဖ့ၪလၫ့ၦကိၭနၥံၪ, ရၭဘံၫဧ့,နီၪ လဂ့ၩ. အဂဲးဘဲၫယီၩ နၥံၪအဆရၫဖၭဒိၪ အီၪဝ့ၫ လဂၩဎး, ဒဲနၥံၪဝ့ၫဒၪ ထီးအလူၬယီၩ နၥံၪမွဲထၧၫ့ဖုဝဲ လီၫ. 9 နၥံၪ ထီးကိၭၦ လၧဂၪ့ခိၪချိၫ့ယီၩ လၧဖါ နးဂၩ လဂ့ၩ. အဂဲးဘဲၫယီၩ နၥံၪအဖါ အီၪဝ့ၫ လဂၩဎး လၧမူၭခိၪအဖၧၩ့နီၪလီၫ. 10 ထီးဖ့ၪလၫ့ ၦကိၭနၥံၪ လၧအခိၪ လဂ့ၩ. အဂဲးဘဲၫယီၩ နၥံၪအခိၪ အီၪလဂၩဎး ဎရံၬနီၪလီၫ. 11 ၦလၧအဒိၪထုၬ လၧနၥံၪအကျၩလဂၩနီၪ မိဘၪ ကဲၪထၪ့ လၧနၥံၪ အခ့ၫအၡၩလီၫ. 12 ထီးဒၪ ၦလၧအအီၪက့ၪထၪ့ထီၫအၥၭ လဂၩဂၩနီၪ မိဘၪ ဆၧဆၪ့လၩ့ဝ့ၫ တၭ, ထီးဒၪ ၦလၧအဆၪ့လၩ့အၥၭ လဂၩဂၩနီၪ မိဘၪ ဆၧဒုၭထၪ့ထီၫဝ့ၫလီၫ. 13 ၦကွ့ၭလံၬ ဒဲၦဖၫရစံၫ, ၦအၪ့လီၫဆၧၥံၪဧ့, နၥံၪဘၪ ဆၧအၡၪ့လီၫ. အဂဲးဘဲၫယီၩ နၥံၪ ကၭဘံၭထၬ မူၭခိၪ အဘၩ့အမုး လၧၦၡၩ အမ့ၬယၫလီၫ. အဂဲးဘဲၫယီၩ နၥံၪ အနၫ့ဆါဒၪ နၥံၪဝ့ၫ နၥံၪနုၬအ့ၬ. ၦလၧအမိလ့ၩနုၬဝ့ၫလဖၪနီၪ နၥံၪဖ့ၪလၫ့အနုၬအ့ၬ. 14 [ၦကွ့ၭလံၬ ဒဲၦဖၫရစံၫ, ၦအၪ့လီၫဆၧၥံၪဧ့, နၥံၪဘၪ ဆၧအၡၪ့လီၫ. အဂဲးဘဲၫယီၩ နၥံၪ အၪ့ယုလၩ့ခွံၬ ၦမုၪမဲၫ အဂံၪ့တၭ, ဘဲၫဆၧမိဖျီၪထၪ့ဝ့ၫ လၧနၥံၪအဂးနီၪ နၥံၪ ဘၩဆိၪဖၪဆၧ ထီၫထီၫလ့ၬလီၫ. မၩအၥၭဘဲၫနီၪတၭ, လၧဆၧနီၪလမံၩ့အကၠီၩ့ နၥံၪ မိဘၪ ဆၧစ့ၩရၫ့ နၭထၪ့ လခီၫဒံၭလီၫ.] 15 ၦကွ့ၭလံၬ ဒဲၦဖၫရစံၫ, ၦအၪ့လီၫဆၧၥံၪဧ့, နၥံၪဘၪ ဆၧအၡၪ့လီၫ. အဂဲးဘဲၫယီၩ ဘဲၫနၥံၪမိဒုၭအၪထၪ့ နၥံၪအထံၩအဖျဲ နးဂၩအၥိၭတၭ, နၥံၪ လ့ၩဎဲၪ့ဎဲၪ့ဝၩ့ဝၩ့ လၧထံၫထံၫ လၧခီၫ့ခီၫ့လီၫ. ထီးအနုၬဝ့ၫတၭ, နၥံၪမၩဝ့ၫ လၧၦလရၬဖိၪ နၭနဲၪ့ နၥံၪနံၫစၩ လီၫ. 16 ၦမ့ၬဘျီၪ လၧအဒုၭနဲၪဖၧၩ့ၥၭၥံၪဧ့, နၥံၪဘၪ ဆၧအၡၪ့လီၫ. နၥံၪစံၭ, ထီးဒၪ ၦလၧအဆိၪလၩ့အၥၭ လၧဆၧလုဂံၪ့ အမ့ၬယၫ လဂၩဂၩနီၪ, မွဲဆၧပျီၩပျီၩလီၫ. အ့ၪမွဲ ထီးဒၪ ၦလၧအဆိၪလၩ့အၥၭ လၧထီၫ့ အီၪလၧဆၧလုဂံၪ့ဖၧၩ့ အမ့ၬယၫလဂၩနီၪ, မွဲအဘၪမၩဝ့ၫလီၫ. 17 ၦအဂီၩ့ ဒဲၦအမ့ၬဘျီၪၥံၪဧ့, အဂဲးဘဲၫယီၩ မွဲအဒိၪ လမံၩ့မံၩ့လဲၪ. မွဲထီၫ့, မွဲဆၧလုဂံၪ့ လၧအမၩဆံၫ့ဎံၪထၪ့ ထီၫ့နီၪလဲၪ. 18 ဒဲထီးဒၪ ၦလၧအဆိၪလၩ့အၥၭ လၧဆၧလုအလးအမ့ၬယၫလဂၩဂၩနီၪမွဲ ဆၧပျီၩပျီၩလီၫ. အ့ၪမွဲ ထီးဒၪ ၦလၧအဆိၪလၩ့အၥၭ လၧဆၧမၩဘိၪ့ လၧဆၧလုလးအဖၫ့ခိၪ အမ့ၬယၫလဂၩဂၩနီၪ, မွဲအဘၪမၩဝ့ၫလီၫ. 19 ၦအဂီၩ့ ဒဲၦအမ့ၬဘျီၪၥံၪဧ့, အဂဲးဘဲၫယီၩ, မွဲ အဒိၪလမံၩ့မံၩ့လဲၪ. မွဲဆၧမၩဘိၪ့ လၧဆၧလုလး အဖၫ့ခိၪနီၪ, မွဲဆၧလုလး လၧအမၩဆံၫ့ဎံၪထၪ့ ဆၧမၩဘိၪ့နီၪလဲၪ. 20 မၩအၥၭဘဲၫနီၪတၭ, ၦလၧအဆိၪလၩ့အၥၭ လၧဆၧလုလးအမ့ၬယၫနီၪ, မွဲအဆိၪလၩ့အၥၭ လၧအဝ့ၫနီၪ ဒဲလၧကယဲ ဆၧအီၪလၧအလီၩ့ အမ့ၬယၫလီၫ. 21 ၦလၧအဆိၪလၩ့အၥၭ လၧဆၧလုဂံၪ့အမ့ၬယၫနီၪ, မွဲ အဆိၪလၩ့အၥၭ လၧအဝ့ၫနီၪ ဒဲလၧဆၧအီၪဝ့ၫ လၧအဖၧၩ့ အမ့ၬယၫလီၫ. 22 ၦလၧအဆိၪလၩ့အၥၭ လၧမူၭခိၪအမ့ၬယၫနီၪ မွဲအဆိၪလၩ့အၥၭ လၧယွၩ အလးဆီၩ့ဆီ, ဒဲလၧဆၧလၧအဆၧၫ့နၩ့ဝ့ၫ လၧအလီၩ့လဂၩ အမ့ၬယၫလီၫ. 23 ၦကွ့ၭလံၬ ဒဲၦဖၫရစံၫ, ၦအၪ့လီၫဆၧၥံၪဧ့, နၥံၪဘၪ ဆၧအၡၪ့လီၫ. အဂဲးဘဲၫယီၩ နၥံၪ မၩဘိၪ့ ဖီၫဘိၭ, ဒဲစမူၭ, ဒဲစံၩယၩၥံၪ ဆံၫပိၩ့နီၪ လပိၩ့လီၫ. အ့ၪမွဲ ဆၧၥီၪ့ဆၧၥၫ့ လၧအဎၧၫ့နဲၪ့အနီၪ, ဆၧစ့ၩရၫ့, ဆၧယၫ့ၥၭ ဒဲဆၧနဲၩနီၪ, နၥံၪ အီၪက့ၪလၩ့ထးဝ့ၫလီၫ. အနီၪလဖၪ နၥံၪကြၨၭမၩတၭ, အယီၩလဖၪ ကြၨၭနၥံၪ အီၪက့ၪလၩ့ထးဝ့ၫဆ့အ့ၬ. 24 ၦမ့ၬဘျီၪ လၧအဒုၭနဲၪဖၧၩ့ၥၭၥံၪ ဧ့, နၥံၪ ဆၩ့ခွံၬ ခံၫနိၬ နးဘီၩ့တၭ, အၪ့ယုလၩ့ ကလအူၭ နးဒုၩလီၫ. 25 ၦကွ့ၭလံၬ ဒဲၦဖၫရစံၫ ၦအၪ့လီၫဆၧၥံၪဧ့, နၥံၪဘၪ ဆၧအၡၪ့လီၫ. အဂဲးဘဲၫယီၩ နၥံၪ ၥူၫဝၭဆံၫ့ လိၫ့အချိၫ့ ဒဲတဲၪလဲၪအချိၫ့ လီၫ. အ့ၪမွဲ အဖၧၩ့နီၪ ဎွ့ၩဝ့ၫ လၧဆၧအၪ့ဘျံၭအၪ့ဘျၪ ဒဲဆၧလတီၩလလီၩ့ဘၪလီၫ. 26 ၦဖၫရစံၫ လၧအမ့ၬဘျီၪၥံၪဧ့, ၥူၫဝၭဆံၫ့ဆိၫဒၪခလူၬ လိၫ့ ဒဲတဲၪလဲၪအဖၧၩ့လခီၫဘီၪ, တၭအချိၫ့နီၪ မိဆံၫ့ဝ့ၫ ဘဲၫနီၪၥိၭဆ့လီၫ. 27 ၦကွ့ၭလံၬ ဒဲၦဖၫရစံၫ, ၦအၪ့လီၫဆၧၥံၪဧ့, နၥံၪဘၪ ဆၧအၡၪ့လီၫ. အဂဲးဘဲၫယီၩ နၥံၪ လၩ့ဂၬ လၧဆၧၥွၪခိၪဖၧၩ့ လၧအဂုၪဘွၩအၥၭအၥိၭနီၪလီၫ. အချိၫ့ လခီၫ ဖျီၪဝ့ၫ လၧအဎံၫအလၩ တကၨ. အ့ၪမွဲ အဖၧၩ့နီၪ ဎွ့ၩဝ့ၫ လၧၦၥံၫအဎွံၪအနၧၩ့, ဒဲကယဲ ဆၧစံၪစၪ ဘၪၥၭလိၪၥၭလံၭ ထီးအလူၬလီၫ. 28 ဘဲၫနီၪအၥိၭ နၥံၪဝ့ၫဒၪယီၩ, နၥံၪမၩတီၩ နၥံၪအၥၭလၧခီၫ့ လၧၦၡၩ အမ့ၬယၫ လီၫ. အ့ၪမွဲ လၧယၫလခီၫနီၪ, နၥံၪဎွ့ၩ လၧဆၧအၪ့လီၫ ဆၧအၪ့ဝံၩ, ဒဲဆၧလတီၩလလီၩ့ဘၪလီၫ. 29 ၦကွ့ၭလံၬ ဒဲၦဖၫရစံၫ, ၦအၪ့လီၫဆၧၥံၪဧ့, နၥံၪဘၪ ဆၧအၡၪ့လီၫ. အဂဲးဘဲၫယီၩ နၥံၪ မၩထၪ့ မီၪလဖၪ အၥွၪခိၪဖၧၩ့နီၪ, နၥံၪ ကယၧၩ့ ၦအတီၩအလီၩ့လဖၪ အၥွၪခိၪနီၪ, 30 နၥံၪ စံၭနၥံၪဝ့ၫ, လၧပမိပဖါအဆိၩနီၪ ပအ့ၪအီၪဝ့ၫတၭ, ၦမၩဎုၬဆၧ လၧအဝ့ၫၥံၪအၥိၭ လၧမီၪအၥွံၪဆ့အ့ၬ. 31 မၩအၥၭဘဲၫနီၪတၭ, နၥံၪ ထိးလၩ့ဒၪနၥံၪအၥၭ လၧနၥံၪမွဲ ၦမၩၥံၫ မီၪလဖၪ အဖိၪအလံၩ လီၫ. 32 နၥံၪဝ့ၫဒၪယီၩ မၩဎွ့ၩထၪ့ နၥံၪအဖါလဖၪ အဆၧတိၪ့နီၪ ဆံၭ. 33 ဂူၥံၪ! ဂူအၧၩ့အဆၨၩအဆၬၥံၪ ဧ့! နၥံၪ မိစဲၪ့ဖီၩ့ဖျ့ၭ ဆၧစ့ၩရၫ့ ဘၪဆဲၫ့လၧလရၬနီၪ မိၥ့ၪ ဘဲၫၥ့ၪလဲၪ. 34 မၩအၥၭဘဲၫနီၪတၭ, ယိခွါ, ယ အၪ့မၧၫ့လၩ့ မီၪလဖၪ ဒဲၦကိၪ့ဆၧၥ့ၪ, ဒဲၦကွ့ၭလံၬလဖၪ လၧနၥံၪအအီၪ လီၫ. လနၩ့နၩ့ နၥံၪ မိမၩၥံၫခွံၬတၭ, လနၩ့နၩ့ နၥံၪ မိဖျၩထၪ့ခွံၬ လၧထုၪ့စူၪယၫအလီၩ့တၭ, လနၩ့နၩ့ နၥံၪ မိဒိၪမိထး လၧ၁ရိၬဖၧၩ့တၭ, နၥံၪ မိမၩအၧၩ့မၩနၭ အဝ့ၫၥံၪ လၧလဒိၩ့ဘၪလဒိၩ့, လဒိၩ့ဘၪလဒိၩ့ လီၫ. 35 မၩအၥၭဘဲၫနီၪတၭ, လၧၦအတီၩအလီၩ့ စအၫဘလၭအၥွံၪ, ထီၩ့လၩ့လၧစဘၫရကဲအၫ အဖိၪခွၫ စဇ့ၭခရဲအၫ အၥွံၪ လၧနၥံၪမၩၥံၫဝ့ၫ လၧဆၧလုအလး, ဒဲလၧဆၧလုအဒူၭဖၧၩ့ အဘိၩ့ဆၧၩ့နီၪ, ကယဲ ၦအတီၩအလီၩ့ အၥွံၪအထံၫနီၪ လူၫလၩ့အၥၭ လၧဂၪ့ခိၪချိၫ့ ထီးအလူၬနီၪ မိဘၪ နၥံၪအလီၩ့လီၫ. 36 ယလီၩဘၪနၥံၪ တီၩတီၩယီၩ, ကယဲ ဆၧလဖၪနီၪ မိဘၪ ၦလဆိၩယီၩ ထီးအလူၬလီၫ. 37 ယရုစလံၫ့ဧ့! ယရုစလံၫ့ဧ့! နဝ့ၫဒၪယီၩ နမၩၥံၫ မီၪလဖၪ ဒဲၦလၧဆၧအၪ့မၧၫ့လၩ့ဝ့ၫ လၧနအီၪလဖၪနီၪ နခွံၬ လၧလိးလီၫ. ဘဲၫ ဆၫ့မိၡါ ဒုၭအီၪကီၪ့အဖိၪ လၧအဒံၭဖၫ့လၬအၥိၭနီၪ, မိဒုၭအီၪကီၪ့ ဘၪယၥၭ လၧနဖိၪၥံၪ အဘျၩ့ အၪ မၬကၨ. အ့ၪမွဲ နဝ့ၫဒၪယီၩ နၥၭအီၪအ့ၬ. 38 ယိခွါ, ဆၧစဲၪ့ဒၪ နၥံၪအဂံၪ့တၭ, အီၪယူဝ့ၫ လီၫ. 39 အဂဲးဘဲၫယီၩ ယလီၩဘၪနၥံၪယီၩ ဘိၩ့နၥံၪ လချုၭစံၭဒံၭဘၪ, ၦလၧအဂဲၫ လၧကဆါအမံၩ့လဂၩနီၪ, ဘၪ ဆၧဆိၪဂ့ၩဝ့ၫတၭ, နၥံၪလမိဒၪလၧၩ့ ဘၪ ယၧၩ လီၫ.

မၭၥုၫ Matthew 24

1 ယ့ၫၡူၬ လ့ၩထၪ့ လၧခီၫ့တၭ, စဲၪ့ထၪ့ခွံၬဝ့ၫ လၧဆၧလုအဂံၪ့ဖၧၩ့နီၪ, အထံၩအဖျဲၥံၪ ဂဲၫလၧအအီၪ ဘဲၫၥိၭ အမိဒုၭနဲၪအဝ့ၫ လၧဆၧလုဂံၪ့အဖျိၪ့လဖၪလီၫ. 2 အဝ့ၫဒၪ ချဲၩ့ဆၧၫ့ဆၧတၭ, စံၭအဝ့ၫၥံၪ, ဆၧလဖၪယီၩ နၥံၪဒၪဘၪ ထီးအလူၬ မွဲအ့ၬဧၪ. ယလီၩဘၪနၥံၪ တီၩတီၩယီၩ, လိးလၧအဒၩ့ဒိၭလိၬအၥၭလဖၪယီၩ ဆၧလမၩလၩ့ဎီးဘၪနီၪ မိအီၪလၩ့ထးဘၪ နးဖျိၪ့အ့ၬ. 3 အဝ့ၫဒၪ ဆၧၫ့နၩ့ လၧခိၪလီၩ့အလဲအိၫ့အလီၩ့ အဘိၩ့ဘၭတၭ, အထံၩအဖျဲၥံၪ ဂဲၫလၧအအီၪလၧဆၧကဒုၩအလးစံၭဝ့ၫဒၪ, ဆၧနီၪလဖၪ ဆံၭယံၬခိၬ မိမၩအၥၭလဲၪ; နဂဲၫလၩ့နီၪ ဒဲဂၪ့ခိၪအထုၬ ဆၧမၩနဲၪ့နီၪ, မွဲအမိမၩအၥၭ လၧဆၧနီၪလမံၩ့လဲၪ, လီၩဘၪ ပၧၩ ဆံၭ. 4 ယ့ၫၡူၬ ချဲၩ့ဆၧၫ့ဆၧတၭ, စံၭဝ့ၫဒၪ, ဘဲၫၥိၭ ၦထီးအၪ့လီၫန့နၥံၪ နးဂၩလဂ့ၩတၭ, ထီးလၩ့နၥံၪအၥၭ ဆံၭ. 5 အဂဲးဘဲၫယီၩ ၦအၪဂၩ မိဂဲၫ လၧယမံၩ့ တၭ, စံၭဝ့ၫ, ယမွဲဎရံၬနီၪ မိအၪ့လီၫန့ ၦအၪဂၩလီၫ. 6 နၥံၪ မိနါဂၧၫ့ဘၪ ဆၧဒုၭၥုၭ ဒုၭၥ့ၪအဂဲး, ဒဲဆၧဒုၭၥုၭ ဒုၭၥ့ၪအပရၧၫ့လီၫ. ထီးလၩ့နၥံၪအၥၭဆံၭ. ထီးၥုၪ့ခိ ၥၭဝီၩလဂ့ၩ, အဂဲးဘဲၫယီၩ ဆၧလဖၪနီၪ ဘၪမၩအၥၭ ထီးအလူၬလီၫ. မွဲလါနၫ့ဘိၩ, အထုၬအီၪဒံၭအ့ၬ. 7 အဂဲးဘဲၫယီၩ ၦၡၩလဆၨၩ မိထၫ့ဒုၪဒၩ ၦၡၩလဆၨၩဒၪ တၭ, ဘၩ့မုး မိထၫ့ဒုၪဒၩ လဘၩ့မုးဒၪလီၫ. ဆၧအီၪဝံ အီၪဆံၩ့, ဒဲဆၧဆၫဆီၪ့, ၥံၫဆီၪ့ မိအီၪထၪ့တၭ, ဒဲဂၪ့ခိၪ ဝၭၡိၩ့ၡိၬ မိအီၪထၪ့ဝ့ၫ လၧအံၩလစီၪ့ လၧအိၩလစီၪ့ လီၫ. 8 ဆၧနီၪလဖၪ ထီးအလူၬမွဲ ဆၧၡၪ့ဆၧနၭ အခၪ့ထံၭလီၫ. 9 ထီးနီၪလဖၧၫ့ ၦမိဖ့ၪလၫ့နၥံၪ လၧဆၧၡၪ့ဆၧနၭအဖၧၩ့တၭ, မိမၩၥံၫခွံၬနၥံၪ လီၫ. အ့ၪမွဲ ၦအဆၨၩ ထီးအလူၬနီၪ, မိၥၭဂဲၫ့နၥံၪ လၧယမံၩ့အကၠီၩ့ လီၫ. 10 ထီးနီၪလဖၧၫ့ ၦၡၩအၥၭ မိဂၭဂီၩ့, မိကဒံၩကဒၩဝ့ၫ အၪဂၩတၭ, မိဖ့ၪလၫ့ခွံၬလိၬအၥၭ ဒဲမိၥၭဂဲၫ့လိၬအၥၭလီၫ. 11 မီၪအဘျၪ မိအီၪထၪ့ဝ့ၫ အၪဂၩ တၭ, မိအၪ့လီၫန့ ၦၡၩအၪဂၩ လီၫ. 12 မွဲဆၧလတီၩလလီၩ့ဘၪ မိအၪထၪ့အကၠီၩ့တၭ, ၦၡၩအၪဂၩ အဆၧအဲၪဆၧကွံၩ မိၡၩလၩ့ဝ့ၫ လီၫ. 13 အ့ၪမွဲ ၦလၧအဂုးအခၧၫ့ဝ့ၫ ထီးအထုၬနီၪ မိထီၩ့ဝ့ၫ လၧဆၧထိးထဲၩ့တၩ့ထဲၩ့လီၫ. 14 ဘၩ့မုး အဆၧၥၭထိၬအပရၧၫ့ယီၩ, မိဘၪ ဆၧလီၩလၩ့လၬလၩ့ဝ့ၫ လၧဂၪ့ခိၪချိၫ့ ထၧၫ့ဖျိၪ့ယၫ လၧဆၧထိးအၥၭ လၧၦၡၩ ကိၭဆၨၩဒ့ၭအဂးတၭ, ထီးနီၪလဖၧၫ့ ဆၧအထုၬ မိအီၪထၪ့ဝ့ၫလီၫ. 15 မၩအၥၭဘဲၫနီၪတၭ, ထီးနၥံၪ ဒၪဘၪဆၧစံၪစၪ ဘၪဆဲၫ့လၧဆၧမၩယူ လၧမီၪစဒၫ့နအ့လၭ ချဲၩ့ဝ့ၫ လၧအဂဲးနီၪ ဆၧၫ့ထုၪ့ လၧဆၧအလးဆံၫ့ဎံၪအဖၧၩ့တၭ, (ၦလၧအဖီဘၪနီၪ, မွဲအနၪၥ့ၪဆံၭ.) 16 ၦအီၪဝ့ၫ လၧခးယုဒၫလဖၪနီၪ, မွဲအစဲၪ့ထၪ့ လၧခိၪလီၩ့ ထိၩ့ချိၬဆံၭ. 17 ၦလၧအအီၪလၧဂံၪ့ခိၪနီၪ, ဘဲၫၥိၭ အမိမၩန့ဘၪ ဆၧလမံၩ့မံၩ့ လၧအဂံၪ့ဖၧၩ့နီၪ, မွဲအထီးစဲၪ့လၩ့လဂ့ၩ. 18 ၦအီၪဝ့ၫ လၧဆံၬဖၧၩ့ဎုၭဖၧၩ့ ဘဲၫၥိၭ အမိမၩန့ အကီၩ့အၥိၭ တၭ, မွဲအထီးထဲၩ့ထဲၩ့ လၧအလးခဲၫ့ လဂ့ၩ. 19 ၦလၧအဒၧၩ့, ဒဲၦလၧအဒုၭအၪ့နူဆၧ လၧမုနံၩလဖၪနီၪ ဘၪအၡၪ့လီၫ. 20 လၧဆၧဂီးအထီ မွဲဂ့ၩ, မးၥံၫအနံၩ မွဲဂ့ၩ, ဘဲၫၥိၭ နၥံၪ ထီးစဲၪ့တလဲးခွံၬဘၪ လဂ့ၩတၭ, အၪ့ကံၩ့ ဘၩဆိၪဖၪဆၧဆံၭ. 21 အဂဲးဘဲၫယီၩ ထီးနီၪလဖၧၫ့ ဆၧၡၪ့ဆၧနၭဖၭဒိၪ မိအီၪထၪ့ဝ့ၫတၭ, ဒိၪန့ၫနီၪ လၧဂၪ့ခိၪ ကဲၪထၪ့ၥၫ့ ခီးဘိၩ့နဲၪ့ယီၩ အီၪ နးဆိၭအ့ၬ. အယီၩ လၧယၫလခီၫနီၪ မိအီၪထၪ့လၧၩ့ဆ့အ့ၬ. 22 ဆၧအ့ၪလမၩၡၩလၩ့ဘၪ မုနံၩလဖၪနီၪတၭ, ဆၧဖံၭဆၧယၪ ထီၩ့လၧဆၧထိးထဲၩ့တၩ့ဝ့ၫ ၥ့ၪနးဂၩအ့ၬ. မွဲဆၧမိမၩလၩ့ၡၩ မုနံၩလဖၪနီၪ လၧၦဘၪ ဆၧရွံန့ဝ့ၫလဖၪအဂးလီၫ. 23 ထီးနီၪလဖၧၫ့ ၦလဂၩဂၩ အ့ၪ စံၭနၥံၪ, ယိခွါ, ဎရံၬ အီၪထီးယီၩ မွဲဂ့ၩ, ထီးအိၩမွဲဂ့ၩနီၪ, ထီးနဲၩလဂ့ၩ. 24 အဂဲးဘဲၫယီၩ ဎရံၬအဘျၪလဖၪ ဒဲမီၪအဘျၪလဖၪ မိအီၪထၪ့ဝ့ၫတၭ, မိဒုၭနဲၪ ဆၧမၩနဲၪ့ လၩ့လၭ, ဒဲဆၧလၩ့လၭဖၭဒိၪလဖၪ ထီးအ့ၪၥ့ၪတၭ, မွဲအမိအၪ့လီၫန့ ၦလၧအဘၪ ဆၧရွံန့ဝ့ၫလဖၪနီၪလီၫ. 25 ယိခွါ, ယလီၩဘၪဝဲၩ နၥံၪလီၫ. 26 မၩအၥၭဘဲၫနီၪတၭ, ၦအ့ၪစံၭနၥံၪ, ယိခွါ, အဝ့ၫဒၪ အီၪဝ့ၫ လၧမံၩ့လၬကျၩနီၪတၭ, လ့ၩဆီးလဂ့ၩ. ယိခွါ, အဝ့ၫဒၪ အီၪဝ့ၫ လၧဒူၭကဒုၩလဖၪအဖၧၩ့နီၪ, ထီးနဲၩလဂ့ၩ. 27 အဂဲးဘဲၫယီၩ ဘဲၫ လၫ့ဝဲအဒံၭ ဂဲၫထၪ့ လၧမုထၪ့တၭ, ဖၩ့ထၪ့ ဖိးလၧမုနုၬအၥိၭနီၪ ၦၡၩ အဖိၪခွၫ မိဂဲၫလၩ့ဝ့ၫ ဘဲၫနီၪအၥိၭလီၫ. 28 အဂဲးဘဲၫယီၩ ထီးဒၪ ဆၧစွၪအီၪဝ့ၫ လစီၪ့စီၪ့နီၪ, လၫ့ကထၬလဖၪ မိအီၪကိၩ့အီၪကီၪ့ ထီးနီၪလီၫ. 29 မုနံၩလဖၪနီၪ အဆၧၡၪ့ဆၧနၭ အလးခဲၫ့တၭ, မုမ့ၬ မိခံၭလၩ့ဝ့ၫ ချဲၫ့မၬတၭ, လၩလဖ့ၪလၫ့ဘၪ အဆၧဖၩ့နီၪ, ၡၪၥံၪ မိလၩ့ထ့ၬခွံၬ လၧမူၭခိၪတၭ, မူၭခိၪ အစီၩ့အမၩ့လဖၪ မိဝၭဝ့ၫဒၪလီၫ. 30 ထီးနီၪလဖၧၫ့ ၦၡၩ အဖိၪခွၫ အဆၧမၩနဲၪ့လၩ့လၭ မိအီၪဖျီၪထၪ့ လၧမူၭခိၪ လီၫ. အနီၪတၭ, ဂၪ့ခိၪဖိၪၥံၪ ကိၭဆၨၩဒ့ၭနီၪ မိဂၪ့မိယၧၩ့ဆၧတၭ, မိဒၪဘၪ ၦၡၩ အဖိၪခွၫ ဂဲၫလၩ့ လၧမူၭခိၪ လၧဆၧအုၪ့အလီၩ့, အီၪလၧအစီၩ့အမၩ့ လၧအကယးဒိၪ အကဖးဒိၪလီၫ. 31 အဝ့ၫဒၪနီၪ မိအၪ့မၧၫ့လၩ့ အၥီၫ့လဖၪ အီၪလၧအခွ့ၩၥီၫဖၭဒိၪ တၭ, အဝ့ၫၥံၪ မိဒုၭအီၪကိၩ့အီၪကီၪ့ ၦလၧအဘၪ ဆၧရွံန့ဝ့ၫလဖၪ လၧအအီၪဝ့ၫ လၧလံၩလံဖျီၩ့ လၧမူၭထံၭလခီၫ ဖိးလၧမူၭထံၭလခီၫဒၪနီၪလီၫ. 32 အယီၩတၭ, မၩလိၪ အဒီၩ့အထ့ၬ လၧချိၪ့ဒိၩ့အထံၭဆံၭ. ထီးအထဲၩ့ဘၪ့ထၪ့ ဒဲဒိၭထၪ့ဝ့ၫတၭ, နၥံၪ ၥ့ၪယၫ လၧဆၧခိအထီ ဘူၭထၪ့ဝ့ၫလီၫ. 33 ဘဲၫနီၪအၥိၭ ထီးနၥံၪဒၪဘၪဆၧယီၩလဖၪ ထီးအလူၬတၭ, ၥ့ၪယၫ လၧဆၧအီၪဘူၭထၪ့ လၧတရၫ့ အခၪ့ထံၭဆံၭ. 34 ယလီၩဘၪနၥံၪ တီၩတီၩယီၩ, ၦလဆၨၩယီၩ လချုၭ ဖီၩ့ခွံၬဒံၭဘၪတၭ, ဆၧနီၪလဖၪ မိမၩအၥၭ ထီးအလူၬ လီၫ. 35 မူၭခိၪ ဒဲဂၪ့ခိၪ မိဒံၩခွံၬဒံၩဖျိၭဝ့ၫ လီၫ. အ့ၪမွဲ ယဆၧချဲၩ့လဖၪ ဒံၩခွံၬဝ့ၫအ့ၬ. 36 မွဲလါနၫ့ဘိၩ လၧမုနံၩ ဒဲနၩရံၩ နီၪ, ၦၥ့ၪယၫ နးဂၩအ့ၬ. မူၭခိၪအၥီၫ့ၥံၪ ၥ့ၪယၫဝ့ၫ ဆ့အ့ၬ. ၥ့ၪယၫန့ၫ ယဖါ လၧမူၭခိၪလဂၩဎးလီၫ. 37 ဘဲၫစနိအၫ အမုနံၩလဖၪအၥိၭနီၪ ၦၡၩ အဖိၪခွၫအ့ၪ ဂဲၫလၩ့ခိၬတၭ, ဆၧမိမၩအၥၭ ဘဲၫနီၪအၥိၭလီၫ. 38 အဂဲးဘဲၫယီၩ ဘဲၫမုနံၩမုနၩ လၧထံၫလချုၭထၪ့ မၩလၩ့ဘံၭခွံၬဒံၭဘၪ ဆၧလဖၪအၥိၭနီၪ, ၦအၪ့ဆၧအီၩဆၧ, အီၪဎုၬလိၬအၥၭ, ဒုၭအီၪဎုၬလိၬအၥၭ ထီၩ့လၩ့လၧမုလနံၩ လၧစနိအၫ လ့ၩနုၬ လၧတလၫဖၭဒိၪအဖၧၩ့တၭ, 39 လၥ့ၪယၫဘၪဝ့ၫ ထီးထံၫမၩလၩ့ဘံၭ ဆၧဂဲၫထၪ့ဝ့ၫနီၪ မၩဂၭဂီၩ့ခွံၬ ဆၧထီးအလူၬ အၥိၭနီၪတၭ; ၦၡၩ အဖိၪခွၫ အဆၧဂဲၫလၩ့ မိမၩအၥၭ ဘဲၫနီၪအၥိၭလီၫ. 40 ထီးနီၪလဖၧၫ့ ၦခွၫ အီၪဝ့ၫလၧဆံၬဖၧၩ့ နံၫဂၩနီၪ, ဆၧမိမၩန့ဝ့ၫ နးဂၩတၭ, အဝ့ၫလဂၩ မိအီၪလၩ့ထးလီၫ. 41 ၦမုၪဂူၬ ဆုၪ့ဂူၬ နံၫဂၩနီၪ ဆၧမိမၩန့ဝ့ၫ နးဂၩတၭ, အဝ့ၫလဂၩ မိအီၪလၩ့ထးဝ့ၫလီၫ. 42 မၩအၥၭဘဲၫနီၪတၭ, အီၪခိၭဆၧဆံၭ. အဂဲးဘဲၫယီၩ နၥံၪအကဆါ မိဂဲၫဝ့ၫ နၩရံၩ ဘဲၫၥ့ၪလဲၪ ဘဲၫၥ့ၪလဲၪ နီၪ, နၥံၪၥ့ၪယၫအ့ၬ. 43 မွဲလါနၫ့ဘိၩ ၥ့ၪယၫ အယီၩဆံၭ, ဂံၪ့ကဆါ အ့ၪၥ့ၪယၫ လၧဆၧအၪ့ဂူၪ မိဂဲၫ လၧၦခိၭဆၧ အဆၧၫ့အထီ နီၫလဲၪနီၫလဲၪနီၪ, မိအီၪခိၭဝ့ၫတၭ, မိဖ့ၪလၫ့ ဆၧဘုၪ့ဖိးအဂံၪ့အ့ၬ. 44 မၩအၥၭဘဲၫနီၪတၭ, အီၪတဲၩ့ဝဲၩ့ နၥံၪအၥၭဆံၭ. အဂဲးဘဲၫယီၩ, နၩရံၩ လၧနၥံၪ လဆီၫ့မီၪ့ဘၪနီၪ, ၦၡၩ အဖိၪခွၫ မိဂဲၫဝ့ၫလီၫ. 45 အနီၪတၭ, ဆၧအဎီးအၡၩ လၧအလူတီၩ ဒဲအကိၪ့ဆၧၥ့ၪ လၧအကဆါ မိအီၪက့ၪဝ့ၫ လၧအဂံၪ့ဖိၪအခိၪ ဘဲၫၥိၭ အမိဒုၭအၪ့ဒုၭအီၩဆၧ လၧအဆၧၫ့အထီ ဘၪနီၪ မွဲပလၫလဂၩလဲၪ. 46 အဎီးအၡၩ လၧအကဆါ ဂဲၫဒၪန့ဝ့ၫ လၧအမၩဝ့ၫ ဘဲၫနီၪၥိၭလဂၩ အီၪမုၬဝ့ၫဒၪလီၫ. 47 ယလီၩဘၪနၥံၪ တီၩတီၩယီၩ အကဆါ မိအီၪက့ၪထၪ့အဝ့ၫ လၧအဆၧဖိၪဆၧလံၩ ထီးအလူၬအခိၪ လီၫ. 48 အ့ၪမွဲ အဎီးအၡၩ လၧအအၧၩ့နီၪ, အ့ၪစံၭဝ့ၫလၧအၥၭ, ယကဆါ မိအီၪယံၬအီၪနး, 49 ဒိၪဝ့ၫထးဝ့ၫ အဎီးအၡၩခီၫ ဎီးအၡၩလဖၪနီၪ, ဒဲအၪ့လၨၪအီၩလၨၪဆၧ လၧၦအီၩလၨၪဆၧ အၥိၭတၭ, 50 မုနံၩမုနၩ လၧအလယိလါဘၪအဖၧၩ့ၥၭ တၭ, နၩရံၩ လၧအလၥ့ၪယၫဘၪဝ့ၫနီၪ, ဆၧလၧအဎီးအၡၩ အကဆါ မိဂဲၫထဲၩ့တၭ, 51 မိဒၪ့ထ့ၬခွံၬဝ့ၫ နံၫကုၭတၭ, အီၪက့ၪအလး လၧၦအၪ့လီၫဆၧအၥိၭလီၫ. ဆၧဘၪဂၪ့ဆၧဘၪယၧၩ့ ဆၧခၪအဲၪ့ထံး မိအီၪဝ့ၫ ထီးနီၪလီၫ.

မၭၥုၫ Matthew 25

1 ထီးနီၪလဖၧၫ့ မူၭခိၪအဘၩ့အမုး မိဘၪ ဆၧဒီၩ့လၩ့ဝ့ၫ ဘဲၫၦမုၪနၩ့ဆံၫဂၩ လၧအမၩန့ အမ့ၪဒိၩ့ၥံၪတၭ, လ့ၩထၪ့ဝ့ၫ ဘဲၫအမိအၪ့ဂၬဘၪ တလၭမူၭအခွၫ အၥိၭနီၪလီၫ. 2 ၦကိၪ့ဘၪကိၪ့ၥ့ၪ အီၪဝ့ၫ ယဲဂၩ တၭ; အဂီၩ့ အီၪဝ့ၫ ယဲဂၩလီၫ. 3 ၦအဂီၩ့လဖၪနီၪ မၩန့ အမ့ၪဒိၩ့ တၭ, မၩန့ ၥိၪလၧအၥိၭ အ့ၬ. 4 အ့ၪမွဲ ၦကိၪ့ၥ့ၪကိၪ့ဘၪလဖၪနီၪ, မၩန့ ၥိၪ လၧကီၩ့ဖၧၩ့ လၧအမ့ၪဒိၩ့အၥိၭ လီၫ. 5 တလၭမူၭအခွၫ မၩယံၬမၩနးအၥၭ အဘိၩ့ဘၭ နီၪ, အဝ့ၫၥံၪ မံၫခံၫ့ဝ့ၫတၭ, မံၫမၪဝ့ၫဒၪ ကိၭဂၩဒ့ၭ လီၫ. 6 လၧဖိၭဖၫ့မုနီၪ ဆၧကိၭၡၭထၪ့ဝ့ၫ, ယိခွါ, တလၭမူၭအခွၫ ဂဲၫထၪ့ဖီၩ! လ့ၩထၪ့နၥံၪဝ့ၫ အၪ့ဂၬ အဝ့ၫဆံၭ. 7 ထီးနီၪလဖၧၫ့ ၦမုၪနၩ့လဖၪနီၪ နၪ့ထၪ့အၥၭ ထီးအလူၬတၭ, မၩဂ့ၩထၪ့ထဲၩ့ အမ့ၪဒိၩ့လီၫ. 8 အဂီၩ့လဖၪ စံၭၦလၧအကိၪ့ဘၪကိၪ့ၥ့ၪလဖၪနီၪ, ဖ့ၪလၫ့ပၧၩ လၧနၥံၪအၥိၪ ဆံၭ. အဂဲးဘဲၫယီၩ ပမ့ၪဒိၩ့ လၩ့ဖံၬခွံၬဝ့ၫဒၪလီၫ. 9 ၦလၧအကိၪ့ဘၪကိၪ့ၥ့ၪလဖၪ ချဲၩ့ဆၧၫ့ဆၧတၭ, စံၭဝ့ၫဒၪ, မွဲအ့ၬ, လၧပဂး ဒဲလၧနၥံၪအဂးယီၩ ဘၪလဘၪ ၥိၪလလၧၫ့ဘၪတၭ, လ့ၩဒၪခလူၬ လၧၦအၪ့ဆၫဆၧ အအီၪတၭ, ဎွ့ၩဆၧ လၧနၥံၪအဂးဒၪ နၥံၪဝ့ၫဆံၭ. 10 အဝ့ၫၥံၪ လ့ၩဎွ့ၩဆၧ, အဘိၩ့အဘၭနီၪ, တလၭမူၭအခွၫ ဂဲၫဝ့ၫဒၪတၭ, ၦလၧအတဲၩ့ဝဲၩအၥၭနီၪ လ့ၩနုၬဝ့ၫ လၧမူၭဖၧၩ့ လၧအၥိၭတၭ, ဆၧကၭဘံၭထၬ တရၫ့လီၫ. 11 လၧခဲၫ့ထဲၩ့တၭ, ၦမုၪနၩ့ အီၪလၩ့ထးဝ့ၫလဖၪနီၪ ဂဲၫထဲၩ့ဝ့ၫ စံၭဝ့ၫဒၪ, ကဆါဧ့, ကဆါဧ့, ဝဲထၪ့န့ ပဂး ဘီၪ. 12 အဝ့ၫနီၪ ချဲၩ့ဆၧၫ့ဆၧတၭ, စံၭဝ့ၫဒၪ, ယလီၩဘၪနၥံၪ တီၩတီၩယီၩ, ယၥ့ၪယၫ နၥံၪ အ့ၬ. 13 မၩအၥၭဘဲၫနီၪတၭ, အီၪခိၭဆံၭ. အဂဲးဘဲၫယီၩ [ၦၡၩ အဖိၪခွၫ မိဂဲၫဝ့ၫ] အနံၩအၥၫ့ နီၫလဲၪ, အနၩရံၩ နီၫလဲၪနီၪ, နၥံၪ ၥ့ၪယၫအ့ၬ. 14 အဂဲးဘဲၫယီၩ ဆၧမၩအၥၭ ဘဲၫ ၦလဂၩ လၧအလ့ၩ လၧထံၫယဲၩ့ခးယဲၩ့တၭ, ကိၭန့ အဎီးအၡၩဒၪဝ့ၫ, ဖ့ၪလၫ့ဝ့ၫ လၧအဆၧဖိၪဆၧလံၩ လၧအစူၪဖၧၩ့လီၫ. 15 အလဂၩနီၪ ဖ့ၪလၫ့ဝ့ၫ ယဲတၫလၫ့, အလဂၩဒၪ နံၫတၩလၫ့, အလဂၩဒၪ လတၫလၫ့, ထီးဒၪ အမၩဆၧၥ့ၪ ဆုၬဆုၬတၭ, လ့ၩဝ့ၫ လၧထံၫယဲၩ့ခးယဲၩ့ ချဲၫ့မၬလီၫ. 16 ၦလၧအန့ဘၪဝ့ၫ ယဲတၫလၫ့လဂၩနီၪ လ့ၩမၩဖနံၬဝ့ၫတၭ, န့ဘၪဒီၭ အဂူၫဂၩ ယဲတၫလၫ့လီၫ. 17 ဘဲၫနီၪအၥိၭ ၦလၧအန့ဘၪ နံၫတၫလၫ့လဂၩနီၪ, န့အၪထၪ့ အဂူၫဂၩ နံၫတၫလၫ့လီၫ. 18 အ့ၪမွဲ ၦလၧအန့ဘၪ လတၫလၫ့လဂၩနီၪ; လ့ၩခုၪ့လၩ့ဘၧၩ့ၥူၪခွံၬ အကဆါအစ့ၩ လၧဂၪ့ခိၪလၬလီၫ. 19 ယံၬယံၬတၭ; အဎီးအၡၩလဖၪနီၪ အကဆါ ဂဲၫထဲၩ့တၭ, ယိထဲၩ့ အဝ့ၫၥံၪ အဆရၫ့ လီၫ. 20 ၦလၧအန့ဘၪ ယဲတၫလၫ့လဂၩနီၪ ဂဲၫစိၩဝ့ၫတၭ, ဆိၬအဂူၫဂၩ ယဲတၫလၫ့တၭ, စံၭဝ့ၫဒၪ, ကဆါဧ့, နဖ့ၪလၫ့ယၧၩ ယဲတၫလၫ့တၭ, ယိခွါ, ယန့ဘၪ အၪထၪ့ယူၭ အဂူၫဂၩ ယဲတၫလၫ့ လၧအဖၫ့ခိၪယူၭ. 21 အကဆါ စံၭဝ့ၫ, ဘၪယူၭ, ဎီးအၡၩ လၧအဂ့ၩ လၧအလူတီၩဧ့, နအီၪလၧဆၧၡၩ အဖၫ့ခိၪတၭ, နလူတီၩယူၭ, ယမိအီၪက့ၪနၧၩ လၧဆၧအၪအဖၫ့ခိၪ လီၫ. နုၬထဲၩ့ လၧနကဆါ အဆၧၥၭထိၬ အဖၧၩ့ဆံၭ. 22 ၦလၧအန့ဘၪ နံၫတၫလၫ့ လဂၩနီၪ ဂဲၫစိၩဆ့တၭ, စံၭဝ့ၫဒၪ, ကဆါဧ့, နဖ့ၪလၫ့ယၧၩ နံၫတၫလၫ့တၭ, ယိခွါ, ယန့အၪထၪ့ထဲၩ့ယူၭ အဂူၫဂၩ နံၫတၫလၫ့ လၧအဖၫ့ခိၪယူၭ. 23 အကဆါ စံၭဝ့ၫ, ဘၪယူၭ, ဎီးအၡၩ လၧအဂ့ၩ လၧအလူတီၩဧ့, နအီၪလၧဆၧၡၩ အဖၫ့ခိၪတၭ နလူတီၩယူၭ, ယမိအီၪက့ၪနၧၩ လၧဆၧအၪအဖၫ့ခိၪလီၫ. နုၬထဲၩ့ လၧနကဆါ အဆၧၥၭထိၬ အဖၧၩ့ ဆံၭ. 24 ၦလၧအန့ဘၪ လတၫလၫ့လဂၩနီၪ ဂဲၫစိၩဝ့ၫဆ့ တၭ, စံၭဝ့ၫဒၪ, ကဆါဧ့, ယၥ့ၪယၫ လၧနမွဲၦအကၪ, န လဎွံၪဘၪအလးနီၪ နကူၭနဝ့ၫ, နလမၩပြံၩပြၩဘၪ အလးနီၪ နအၪ့ထုၫ့ကီၪ့ နဝ့ၫလီၫ. 25 ယၥၭမဲၪဆၧနီၪ ယလ့ၩအီၪက့ၪၥူၪခွံၬ နစ့ၩလတၫလၫ့ လၧဂၪ့ခိၪလၬ လီၫ. ယိခွါ, နန့ဘၪထဲၩ့ နဆၧဒၪ နဝ့ၫလီၫ. 26 အကဆါ ချဲၩ့ဆၧၫ့ဆၧတၭ, စံၭဝ့ၫ, ဎီးအၡၩ အအၧၩ့ အကၠုၪ့လဂၩဧ့, နၥ့ၪယၫ လၧယလဎွံၪဘၪအလးနီၪ ယကူၭယဝ့ၫ, ယလမၩပြံၩပြၩဘၪအလးနီၪ ယအၪ့ထုၫ့ကီၪ့ ယဝ့ၫလီၫ. 27 မၩအၥၭဘဲၫနီၪတၭ, နကြၨၭဒုၭအၪ့လီးလၩ့ ယစ့ၩ လၧၦအၪ့လီး စ့ၩလဖၪတၭ, ယဂဲၫထဲၩ့နီၪ ယမိန့ဘၪ ယစ့ၩ လၧအအ့ၪထၪ့ဝ့ၫလီၫ. 28 မၩအၥၭဘဲၫနီၪတၭ, မၩန့ထဲၩ့ အဝ့ၫဒၪ လတၫလၫ့နီၪတၭ, ဖ့ၪလၫ့ထဲၩ့ ၦအီၪလၧစ့ၩ အတၫလၫ့ လဆံၫလဂၩနီၪဆံၭ. 29 အဂဲးဘဲၫယီၩ, ဆၧမိဖ့ၪလၫ့ဆၧ လၧၦလၧအဆၧအီၪ ကိၭဂၩဒ့ၭနီၪတၭ, အဝ့ၫဒၪ အဆၧ မိအၪလၨၪဝ့ၫလီၫ. အ့ၪမွဲ ၦလၧအဆၧလအီၪဘၪနီၪ ဆၧမိမၩန့ခွံၬဝ့ၫ ထီးဒၪ အအီၪဝ့ၫနီၪ, 30 ဒဲနၫ့ထၪ့ခွံၬ ဎီးအၡၩ လၧအလန့ကၩ ဘၪ ဆၧလဂၩ လၧဆၧခံၭကျၩ လၧခီၫ့ဆံၭ. ဆၧဘၪဂၪ့ဆၧဘၪယၧၩ့ ဆၧခၪအဲၪ့ထံး မိအီၪဝ့ၫ ထီးနီၪလီၫ. ဆၧစ့ၩရၫ့ လၧခဲၫ့ထုၬ. 31 ထီးၦၡၩ အဖိၪခွၫ မိဂဲၫလၩ့ဝ့ၫ လၧအလၩအဖၩ့ ဒဲအၥီၫ့ [ဆံၫ့ဎံၪ] ထီးအလူၬနီၪ; ထီးနီၪလဖၧၫ့ မိဆၧၫ့နၩ့ဝ့ၫ လၧအလးဆီၩ့ဆီ ကယးကဖး အဖၫ့ခိၪတၭ, 32 ၦကိၭဆၨၩဒ့ၭ မိဘၪအီၪကီၪ့ လၧအမ့ၬယၫ လီၫ. အဝ့ၫဒၪ မိအၪ့နၩ့ဖၭ အဆၧၫ့ ဘဲၫၦယူၬၥိၪလဂၩ အၪ့နၩ့ဖၭ ၥိၪ ဒဲဘ့ၪအဆၧၫ့ အၥိၭနီၪလီၫ. 33 အဝ့ၫဒၪ မိအီၪက့ၪ ၥိၪလဖၪနီၪ လၧအစူၪထွ့ၪလခီၫ, အ့ၪမွဲ ဘ့ၪလဖၪနီၪ မိအီၪက့ၪဝ့ၫ လၧအစူၪစ့ၪလခီၫလီၫ. 34 ထီးနီၪလဖၧၫ့ စဎွၩ မိစံၭ ၦအီၪဘၪဝ့ၫ လၧအစူၪထွ့ၪလဖၪနီၪ, ၦလၧအဘၪဆိၪဂ့ၩ လၧယဖါ နၥံၪဝ့ၫဧ့, ဂဲၫဘီၪ မၩန့ၥၫ ဘၩ့မုး လၧဆၧတဲၩ့ဝဲၩန့ နၥံၪအဂး ခီၫလၧဂၪ့ခိၪ အခၪ့ထံၭ ကဲၪထၪ့ လံၩလံၩဆံၭ. 35 အဂဲးဘဲၫယီၩ ဆၧၥၭဝံယၥၭတၭ, နၥံၪ ဖ့ၪအၪ့ဘၪယၧၩလီၫ. ဆၧၥၭဝံယၥၭ လၧထံၫတၭ, နၥံၪ ဒုၭအီၩဘၪယၧၩလီၫ. ယမွဲ ၦမွံၩတၭ, နၥံၪ ထိးဆၧၫ့ဘၪယၧၩ လီၫ. 36 ယအီၪဘိၪ့တၭ, နၥံၪ ဒုၭကီၩ့ဒုၭၥိၭ ဘၪယၧၩလီၫ. ယစူၭယဆၫတၭ, နၥံၪ အီၪၡီၩ့ဘၪယၧၩ လီၫ. ယအီၪလၧထီၫ့ဖၧၩ့တၭ, နၥံၪ ဂဲၫဘၪ လၧယအီၪလီၫ. 37 ထီးနီၪလဖၧၫ့ ၦအတီၩအလီၩ့လဖၪ မိချဲၩ့ဆၧၫ့ဝ့ၫ တၭ, စံၭဝ့ၫဒၪ, ကဆါဧ့, မွဲဆၧၥၭဝံနၥၭတၭ, ပဒုၭအၪ့ ဘၪနၧၩနီၪ မွဲဂ့ၩ, ဆၧၥၭဝံနၥၭ လၧထံၫတၭ, ပဒုၭအီၩ ဘၪနၧၩ မွဲဂ့ၩ, ပဒၪဘၪပဝ့ၫ ဎွ့ဆိၭလဲၪ. 38 နမွဲ ၦမွံၩတၭ, ပထိးဆၧၫ့ နၧၩနီၪ မွဲဂ့ၩ, နအီၪဘိၪ့တၭ, ပဒုၭကီၩ့ဒုၭၥိၭ ဘၪနၧၩနီၪ မွဲဂ့ၩ, ပဒၪဘၪပဝ့ၫ ဎွ့ဆိၭလဲၪ. 39 ဆၧစူၭဆၧဆၫနၧၩ မွဲဂ့ၩ, နအီၪလၧထီၫ့ဖၧၩ့ မွဲဂ့ၩ, ပဒၪဘၪတၭ, ပလ့ၩလၧနအီၪနီၪ မွဲဎွ့ဆိၭလဲၪ. 40 စဎွၩ မိချဲၩ့ဆၧၫ့ဆၧတၭ, စံၭအဝ့ၫၥံၪ, ယလီၩဘၪနၥံၪ တီၩတီၩယီၩ, မွဲနၥံၪမၩဘၪ ၦလၧအဆံၭထုၬလဂၩ လၧယထၧၫ့ဖုဝဲ အကျၩယီၩတၭ, မွဲနၥံၪ မၩဘၪယၧၩလီၫ. 41 ထီးနီၪလဖၧၫ့ အဝ့ၫဒၪ မိစံၭ ၦအီၪလၧအစူၪစ့ၪလဖၪ, ၦလၧအဘၪဆိၪအၧၩ့ၥံၪဧ့, စဲၪ့ဖၭ လၧယၧၩ, လၧမ့ၪ အဆိၩအကၠၪအဖၧၩ့, လၧဆၧတဲၩ့ဝဲၩန့ မုၪခီၩလဲး ဒဲအၥီၫ့ၥံၪ အဂးနီၪဆံၭ. 42 အဂဲးဘဲၫယီၩ ဆၧၥၭဝံ ယၥၭ, နၥံၪ လဖ့ၪအၪ့ဘၪယၧၩတၭ, ဆၧၥၭဝံယၥၭ လၧထံၫ, နၥံၪ ဒုၭအီၩဘၪယၧၩအ့ၬ. 43 ယမွဲၦမွံၩ, နၥံၪ ထိးဆၧၫ့ ဘၪယၧၩအ့ၬ. ယအီၪဘိၪ့, နၥံၪ ဒုၭကီၩ့ဒုၭၥိၭ ဘၪယၧၩအ့ၬ. ယစူၭယဆၫ, ဒဲယအီၪလၧထီၫ့ဖၧၩ့, နၥံၪ ဂဲၫအီၪၡီၩ့ ဘၪယၧၩဆ့အ့ၬ. 44 ထီးနီၪလဖၧၫ့ အဝ့ၫၥံၪ မိချဲၩ့ဆၧၫ့ဆၧတၭ, စံၭဝ့ၫဒၪ, ကဆါဧ့, ဆၧၥၭဝံနၥၭ ဒဲဆၧၥၭဝံနၥၭ လၧထံၫမွဲဂ့ၩ, နမွဲ ၦမွံၩမွဲဂ့ၩ, နအီၪဘိၪ့မွဲဂ့ၩ, နဘၪစူၭဘၪဆၫ မွဲဂ့ၩ, နအီၪလၧထီၫ့ဖၧၩ့ မွဲဂ့ၩ, ပဒၪဘၪတၭ ပလမၩဘၪ နဎီးနၡၩအဆၧမၩနီၪ မွဲဎွ့ဆိၭလဲၪ. 45 ထီးနီၪလဖၧၫ့ အဝ့ၫဒၪ မိချဲၩ့ဆၧၫ့ဆၧတၭ, စံၭဝ့ၫ, ယလီၩဘၪနၥံၪ တီၩတီၩယီၩ, မွဲနၥံၪလမၩဘၪ ၦလၧအဆံၭထုၬလဂၩ လၧၦလဖၪယီၩအကျၩ တၭ, နၥံၪ လမၩဘၪ ယၧၩလီၫ. 46 ၦလဖၪယီၩ မိလ့ၩနုၬဘၪ လၧဆၧစ့ၩရၫ့စၪအဖၧၩ့ အဆိၩဆိၩအကၠၪကၠၪ လီၫ. အ့ၪမွဲ ၦလၧအတီၩအလီၩ့လဖၪနီၪ, မိလ့ၩနုၬဘၪ လၧဆၧမၧၫ့အဖၧၩ့ အဆိၩဆိၩအကၠၪကၠၪလီၫ.

မၭၥုၫ Matthew 26

1 ဆၧမၩအၥၭ လၧယ့ၫၡူၬလီၩလၩ့လၬလၩ့ ဆၧထီးအလူၬနီၪ ဂီၩ့တၭ, စံၭ အထံၩအဖျဲလဖၪ, 2 နၥံၪ ၥ့ၪယၫ လၧနံၫနံၩ အလးခဲၫ့တၭ, ဘိၪ့လ့ၩဖၬ မိဘၪဝ့ၫလီၫ. ဆၧမိဖ့ၪလၫ့ခွံၬ ၦၡၩ အဖိၪခွၫ ဘဲၫၥိၭ ဆၧမိဖျၩထၪ့ဝ့ၫ လၧထုၪ့စူၪယၫ အလီၩ့လီၫ. 3 ထီးနီၪလဖၧၫ့ ၦလုဆၧအဒိၪ, ဒဲၦကွ့ၭလံၬ, ဒဲၦခမျၧး အၥုၪ့က့ၭအၥၭၡါၥံၪ အီၪကိၩ့အီၪကီၪ့ဝ့ၫ လၧၦလုဆၧအခိၪ ကိၭဝ့ၫအမံၩ့ လၧစက့အဖၭ အဂံၪ့ဖၧၩ့လီၫ. 4 အဝ့ၫၥံၪ ကိၪ့ထၪ့လိၬအၥၭ ဘဲၫၥိၭ အမိဖီၪ့ထၬ ယ့ၫၡူၬ လၧဆၧအၪ့လံၬအၪ့လီၫ, ဒဲမၩၥံၫဝ့ၫဒၪလီၫ. 5 မွဲလါနၫ့ စံၭဝ့ၫဒၪ, မၩ လၧဘိၪ့ဖၧၩ့ လဂ့ၩ, ဘၪလဘၪ ၦခမျၧးၥံၪ မိတုၩ့ထၪ့တုၩ့လၩ့ဘၪခိၬလီၫ. 6 ယ့ၫၡူၬ အီၪဝ့ၫ လၧၦခံၫထူၬဆၫအၧၩ့ စစဲမၧၫ့အဂံၪ့ လၧဘ့ၭ၁နံၫအဖၧၩ့ အဘိၩ့ဘၭတၭ, 7 ကီၩ့လိးဘွၩလဖျိၪ့ အီၪလၧၥိၪနၧၫ့မၧၫ့ လၧအလူဒိၪဎွ့ၩဒိၪ လၧအဖၧၩ့နီၪ ၦမုၪလဂၩ ဂဲၫဆိၬ လၧအအီၪတၭ, လူၫလၩ့ဝ့ၫ လၧအခိၪဎွံၪလီၩ့ ထီးအဆၧၫ့နၩ့ဒံၩ့ခံၫ့ဝ့ၫ လၧစပွဲထံၭနီၪလီၫ. 8 အထံၩအဖျဲလဖၪ ဒၪဘၪဝ့ၫတၭ, အၥၭထၪ့ စံၭဝ့ၫဒၪ, မွဲဘၪနီၫလၫ ဆၧမၩလူၬဂီၩ့ ပျီၩပျီၩ ဆၧယီၩလဲၪ. 9 အဂဲးဘဲၫယီၩ ၦအ့ၪအၪ့ဆၫခွံၬဝ့ၫနီၪ မိန့အဎွ့ၩ ဖၭဒိၪတၭ, ဖ့ၪလၫ့ဝ့ၫ လၧၦၡၪ့ဖိၪယၬဖိၪၥ့ၪလီၫ. 10 ယ့ၫၡူၬ ၥ့ၪယၫတၭ စံၭအဝ့ၫၥံၪ, မွဲဘၪနီၫ လၧနၥံၪ မၩထံၬထၬ ၦမုၪယီၩလဲၪ. အဂဲးဘဲၫယီၩ အဝ့ၫမၩယူၭယၧၩ လၧဆၧမၩအဂ့ၩယူၭ. 11 အဂဲးဘဲၫယီၩ ၦၡၪ့ဖိၪယၬဖိၪ အီၪလၧနၥံၪအကျၩ လထံၪဎးလီၫ. အ့ၪမွဲ ယၧၩယီၩ ယအီၪလၧနၥံၪအၥိၭ လထံၪဎး အ့ၬ. 12 အဂဲးဘဲၫယီၩ မွဲအလူၫလၩ့ ၥိၪနၧၫ့မၧၫ့နီၪ လၧယမိၡါအလီၩ့ယီၩတၭ, မၩဝ့ၫ လၧယဘၪ ဆၧခုၪ့လၩ့ဘၧၩ့ အဂးလီၫ. 13 ယလီၩဘၪ နၥံၪ တီၩတီၩယီၩ, ထီးဒၪ ဆၧၥၭထိၬအပရၧၫ့ယီၩဘၪ ဆၧလီၩလၩ့လၬလၩ့ဝ့ၫ လၧဂၪ့ခိၪချိၫ့ ထၧၫ့ဖျိၪ့ယၫ လစီၪ့လါလါနီၪ, ဆၧလၧၦမုၪမၩ ဆၧယီၩ, မိဘၪ ဆၧလီၩလၩ့လၬလၩ့ဝ့ၫ လၧဆၧနၪ့ထၪ့ထဲၩ့ အဝ့ၫနီၪအဂဲး လီၫ. 14 ထီးနီၪလဖၧၫ့ ၦလၧလဆံၫနံၫဂၩအကျၩ စယုဒၭအံၭစကၫရအၧၭ လဂၩနီၪ, လ့ၩလၧၦလုဆၧအဒိၪလဖၪ အအီၪတၭ, စံၭဝ့ၫဒၪ, 15 ယအ့ၪဖ့ၪလၫ့ခွံၬ အဝ့ၫဒၪ လၧနၥံၪအစူၪဖၧၩ့တၭ, မွဲနၥံၪ မိဖ့ၪလၫ့ယၧၩ လၧဆၧနီၪ လမံၩ့လဲၪ. အဝ့ၫၥံၪ ခံၫ့န့ စ့ၩအဘံၪ့ၥၧၫ့ဆံၫ လၧအဂး လီၫ. 16 လၧအခၫနီၪ အဝ့ၫဒၪ အၪ့ဎူၫအၪ့ဎၬဝ့ၫ အဆၧၫ့အထီ အဘၪ ဘဲၫၥိၭ အမိဖ့ၪလၫ့ခွံၬဝ့ၫဒၪလီၫ. 17 လၧဘိၪ့ကိၪလဘၪဘၪလၧမံၪ မုခၪ့ထံၭအနံၩနီၪ, အထံၩအဖျဲၥံၪ ဂဲၫ လၧယ့ၫၡူၬ အအီၪတၭ, စံၭဝ့ၫ, ဘဲၫ နမိအၪ့ဘၪဘိၪ့လ့ၩဖၬအၥိၭတၭ, မွဲအဘၪနၥၭ လၧပတဲၩ့ဝဲၩအလး ခီၫခီၫလဲၪ. 18 အဝ့ၫနီၪ စံၭဝ့ၫဒၪ, လ့ၩ လၧဒိၩ့ဖၧၩ့ လၧၦလဂၩအအီၪတၭ, စံၭအဝ့ၫဒၪ, ဆရၫစံၭဝ့ၫ, ယမုယလၩ လၩ့ဘူၭယူၭ, ယမိမၩဘိၪ့လ့ၩဖၬ လၧနဂံၪ့ လၧယထံၩယဖျဲအၥိၭလီၫ. 19 အထံၩအဖျဲၥံၪ မၩဝ့ၫ ဘဲၫယ့ၫၡူၬ မၪလူၬဝ့ၫအၥိၭနီၪ တဲၩ့ဝဲၩဘိၪ့လ့ၩဖၬ နီၪလီၫ. 20 မုဂၪလၩ့နီၪ အဝ့ၫဒၪ ဆၧၫ့နၩ့ဒံၩ့ခံၫ့ဝ့ၫ လၧစပွဲထံၭ လၧအဝ့ၫၥံၪ လဆံၫနံၫဂၩအၥိၭလီၫ. 21 အၪ့ဆၧ အဘိၩ့ဘၭတၭ စံၭဝ့ၫဒၪ, ယလီၩဘၪနၥံၪ အဆၧတီၩတီၩယီၩ, ၦအီၪလၧနၥံၪအကျၩလဂၩ မိဖ့ၪလၫ့ခွံၬယၧၩ လီၫ. 22 အဝ့ၫၥံၪ အုၭအၥၭ ဒိၪဒိၪလ့ၬတၭ, လဂၩ ဒဲလဂၩ စံၭဝ့ၫ ဆုၬဆုၬတၭ, ကဆါဧ့, မွဲယၧၩဧၪ. 23 အဝ့ၫနီၪ ချဲၩ့ဆၧၫ့ဆၧတၭ, စံၭဝ့ၫဒၪ, ၦလၧအဘၧၩ့လၩ့ဎုၬ အစူၪလၧထွ့ၫဖၧၩ့ လၧယၧၩလဂၩယီၩ, မိဖ့ၪလၫ့ခွံၬ ယၧၩလီၫ. 24 ဘဲၫဆၧကွ့ၭအၥၭ လၧအဂဲး အၥိၭနီၪ, ၦၡၩ အဖိၪခွၫ လ့ၩဝ့ၫတၭ မွဲလါနၩ့ဘိၩ ၦလၧအဖ့ၪလၫ့ခွံၬ ၦၡၩ အဖိၪခွၫလဂၩဘၪ ဆၧအၡၪ့လီၫ. အဝ့ၫလဂၩနီၪ အ့ၪလအီၪဖျဲၪဘၪတၭ, မွဲအဂ့ၩဒၪ အဆၧဒံၭလီၫ. 25 ၦလၧအဖ့ၪလၫ့ခွံၬဝ့ၫ စယုဒၭအံၭစကၫရအၧၭ ချဲၩ့ဆၧၫ့ဆၧတၭ, စံၭဝ့ၫဒၪ, ရၭဘံၫဧ့, မွဲယၧၩဧၪ. အဝ့ၫဒၪ စံၭဝ့ၫ, နစံၭယူၭ ဆၧယူၭ. 26 အဝ့ၫၥံၪ အၪ့ဆၧ အဘိၩ့အဘၭနီၪ, ယ့ၫၡူၬ မၩန့ကိၪ လလီၪ့တၭ, ဆိၪဂ့ၩဝ့ၫ, ကံၪ့ဘျ့ၭဝ့ၫတၭ, ဖ့ၪလၫ့ အထံၩအဖျဲ စံၭဝ့ၫဒၪ, ဆၧယီၩ မွဲယမိၡါ, မၩန့အၪ့ဆံၭ. 27 အဝ့ၫဒၪ မၩန့လိၫ့လဖျိၪ့နီၪ စံၭထၪ့အၪ့အူၭ ဆၧအခိးအတၩ တၭ, ဖ့ၪလၫ့ဝ့ၫ လၧအဝ့ၫၥံၪ, စံၭဝ့ၫဒၪ, အီၩနၥံၪဝ့ၫ ကိၭဂၩဒ့ၭဆံၭ. 28 အဂဲးဘဲၫယီၩ ဆၧယီၩ မွဲယၥွံၪ ဘၪဆဲၫ့ လၧဆၧအုၩ့လၩ့အၥၫ့ လၧအလူၫလၩ့အၥၭ လၧၦအၪဂၩအဂး လၧဆၧဒဲၩဘၭဖီၩ့ဖျ့ၭဝ့ၫအဂးလီၫ. 29 ယ လီၩဘၪနၥံၪ လၧယလအီၩလၧၩ့ဘၪ စဘံၭၥၪအထံၫယီၩ, ထီးမုနံၩ လၧယမိအီၩဝ့ၫအၥၫ့ လၧနၥံၪအၥိၭ လၧယဖါအဘၩ့အမုးအဖၧၩ့ လီၫ. 30 ထီးအၥံၫကျံၩဆၧ ဂီၩ့တၭ, အဝ့ၫၥံၪ လ့ၩထၪ့ဝ့ၫ ထီၩ့လၧခိၪလီၩ့ အလဲအိၫ့အလီၩ့လီၫ. 31 ထီးနီၪလဖၧၫ့ ယ့ၫၡူၬ စံၭအဝ့ၫၥံၪ, မုလနၩဎးယီၩ, နၥံၪအၥၭ မိဂၭဂီၩ့ လၧယကၠီၩ့ ကိၭဂၩဒ့ၭလီၫ. အဂဲးဘဲၫယီၩ ဆၧကွ့ၭအၥၭ, ယမိဖ့ၬခွံၬ ၦယူၬၥိၪလဂၩ တၭ, ၥိၪလဖၪ မိလၩ့ပြံၩလၩ့ပြၩခွံၬဝ့ၫဒၪ လီၫ. 32 မွဲလါနၫ့ဘိၩ ယအ့ၪဂဲထုၪ့ထဲၩ့ အလးခဲၫ့ တၭ, ယမိလ့ၩဝဲၩ လၧနၥံၪအမ့ၬယၫ လၧဂၫလလံၫ အဖၧၩ့လီၫ. 33 စပံတၧၫ ချဲၩ့ဆၧၫ့ဆၧတၭ စံၭဝ့ၫ, ၦအၥၭအ့ၪဂၭဂီၩ့ လၧနကၠီၩ့ ကိၭဂၩဒ့ၭ လါနၫ့တၭ, ယဝ့ၫဒၪယီၩ ယၥၭ မိဂၭဂီၩ့ နးဆိၭအ့ၬ. 34 ယ့ၫၡူၬ စံၭဝ့ၫ, ယလီၩဘၪနၧၩ တီၩတီၩ, မုလနၩဎးယီၩ, ဆၫ့ဖၫ လချုၭအီၩ့အိၪထၪ့ဒံၭဘၪ, နဝ့ၫဒၪယီၩ နမိမီၪ့ဘံၭယၧၩ နးၥၧၫ့ဖၧၫ့လီၫ. 35 စပံတၧၫ စံၭဝ့ၫ, ယအ့ၪဘၪၥံၫဎုၬ လါနၫ့ လၧနၧၩတၭ, ယမီၪ့ဘံၭနၧၩအ့ၬ. အထံၩအဖျဲၥံၪ စံၭဝ့ၫ ဘဲၫနီၪၥိၭ ကိၭဂၩဒ့ၭဆ့လီၫ. 36 ထီးနီၪလဖၧၫ့ ယ့ၫၡူၬ ဒဲအဝ့ၫၥံၪ, လ့ၩလၧအလး ကိၭဝ့ၫဂ့ၭ ၁စ့မနံၫတၭ, စံၭ အထံၩအဖျဲၥံၪ, ယလ့ၩဘၩဆိၪဖၪဆၧ လၧယၫအဘိၩ့ဘၭနီၪ, ဆၧၫ့နၩ့ ဒၪခလူၬ နၥံၪဝ့ၫ ထီးယီၩဆံၭ. 37 မွဲအကိၭန့ စပံတၧၫ, ဒဲစဇ့ၭဘဒံၫ အဖိၪခွၫနံၫဂၩနီၪ, အၥုၪ့အုၭအၥၭအုၭၥၫ့တၭ; အၥုၪ့ဎၧၫ့အၥၭဎၧၫ့မၬလီၫ. 38 ထီးနီၪလဖၧၫ့ မွဲအစံၭ အဝ့ၫၥံၪ, ဆၧၥၭအုၭ အီၪဝၬဖီၩ့ယၧၩ ထီးယမိၥံၫ ကၪယူၭ လီၫ. အီၪထီးယီၩတၭ အီၪခိၭဆၧလၧယၥိၭဆံၭ. 39 မွဲအလ့ၩဝ့ၫ လၧယၫလဆံၭတၭ, ထွံၩလၩ့အခၪ့ ကျၭ လၩ့အမ့ၬတၭ, ဘၩဆိၪဖၪဆၧ, စံၭဝ့ၫဒၪ, ယဖါဧ့, ဆၧလၧလိၫ့ယီၩ အ့ၪၥ့ၪတၭ, မွဲဆၧဒုၭဖီၩ့ခွံၬ ယၧၩ ဆံၭ. မွဲလါနၫ့ဘိၩ ထီးဒၪယၥၭဒၪ ယဝ့ၫ မွဲအ့ၬ, မွဲ ထီးဒၪနၥၭဒၪ နဝ့ၫဆံၭ. 40 ဂဲၫထဲၩ့ဝ့ၫ လၧအထံၩအဖျဲ အအီၪတၭ, ဒၪဘၪဝ့ၫ လၧအဝ့ၫၥံၪ မံၫမၪဝ့ၫတၭ, စံၭ စပံတၧၫ; မွဲနၥံၪ အီၪခိၭဆၧ လၧယၥိၭ လနၩရံၩနီၪ ကဲၪအ့ၬဧၪ. 41 ဘဲၫၥိၭ နၥံၪ ထီးလ့ၩနုၬဘၪ လၧဆၧကျဲၩ့ဖစီၩ့ အဖၧၩ့လဂ့ၩတၭ, အီၪခိၭ ဘၩဆိၪဖၪဆၧဆံၭ. မွဲ ၥၭလမံၩ့အၥၭအီၪဝ့ၫ, အ့ၪမွဲ ဆၧဖံၭဆၧယၪလမံၩ့ အဂဲးဆါအဘၭဆါလီၫ. 42 လ့ၩဒီၭဝ့ၫ နံၫဖၧၫ့လဖၧၫ့တၭ, ဘၩဆိၪဖၪဆၧ စံၭဝ့ၫဒၪ, ယဖါဧ့, လိၫ့ယီၩ ယအ့ၪလအီၩဘၪတၭ, လ့ၩဖီၩ့ခွံၬ ယၧၩ အ့ၪလၥ့ၪဘၪနီၪ, မွဲထီးဒၪနၥၭဆံၭ. 43 ဂဲၫထဲၩ့ဝ့ၫတၭ, ဒၪဘၪ လၧအဝ့ၫၥံၪ မံၫမၪဒီၭလီၫ. အဂဲးဘဲၫယီၩ အမ့ၬဖံၭ ဎၧၫ့ဝ့ၫလီၫ. 44 အဝ့ၫဒၪ စဲၪ့ဒၪ အဝ့ၫၥံၪ, လ့ၩဒီၭ ဘၩဆိၪဖၪဆၧ ၥၧၫ့ဖၧၫ့လဖၧၫ့ တၭ, ချဲၩ့ဆၧ ဘဲၫလးလးအၥိၭလီၫ. 45 ထီးနီၪလဖၧၫ့ ဂဲၫထဲၩ့ဝ့ၫ လၧအထံၩအဖျဲၥံၪ အအီၪ တၭ, စံၭအဝ့ၫၥံၪ, ဘိၩ့နဲၪ့ယီၩ, မွဲနၥံၪ အီၪပွံၭ ဒဲမံၫ မိချုၭဆ့ဧၪ. ယိခွါ, နၩရံၩနီၪ ဘူၭထၪ့ယူၭ; ဆၧမိဖ့ၪလၫ့ခွံၬ ၦၡၩ အဖိၪခွၫ လၧၦဆၧဒဲၩဘၭဖိၪ အစူၪဖၧၩ့လီၫ. 46 ဂဲထုၪ့တၭ, မွဲပလ့ၩၡီၩ့ဘီၪ! ယိခွါ, ၦဖ့ၪလၫ့ခွံၬယၧၩ လဂၩနီၪ အီၪဘူၭထၪ့ယူၭ. 47 ချဲၩ့ဆၧ အဘိၩ့ဘၭနီၪတၭ, ယိခွါ, ၦလၧလဆံၫနံၫဂၩအကျၩနီၪ, စယုဒၭလဂၩ ဂဲၫဝ့ၫတၭ, ၦခမျၧးဖၭဒိၪ ဖိၬအခဲၫ့, အီၪလၧအနၭၥံၪ ဒဲအနိၪထိၭၥံၪ, ဂဲၫစဲၪ့ထၪ့ခွံၬ လၧၦလုဆၧအဒိၪၥံၪ, ဒဲလၧၦခမျၧး အၥုၪ့က့ၭၥၭၡါၥံၪ အအီၪလီၫ. 48 ၦလၧအဖ့ၪလၫ့ခွံၬဝ့ၫလဂၩနီၪ, ဖ့ၪလၫ့ဆၧမၩနဲၪ့လမံၩ့ လၧၦလဖၪနီၪတၭ, စံၭဝ့ၫဒၪ, ထီးဒၪ ၦလၧယအဲၪဂါဝ့ၫလဂၩနီၪ, မွဲအဝ့ၫဒၪတၭ; ဖီၪ့ထၬ အဝ့ၫနီၪဆံၭ. 49 ဂဲၫထီၩ့လၧယ့ၫၡူၬအအီၪ ချဲၫ့မၬ တၭ, စံၭဝ့ၫဒၪ, ရၭဘံၫဧ့, မွဲနဘၪ ဆၧအမုၬဆံၭ; အဲၪဂါဝ့ၫလီၫ. 50 ယ့ၫၡူၬ စံၭဝ့ၫ, တခွၫဧ့, နဂဲၫမၩဆၧနီၪလဲၪ; ထီးနီၪလဖၧၫ့ အဝ့ၫၥံၪ အီၪက့ၪထၪ့ အစူၪ လၧယ့ၫၡူၬ အလီၩ့တၭ, ဖီၪ့ထၬဝ့ၫလီၫ. 51 ယိခွါ, ၦအီၪလၧယ့ၫၡူၬ အၥိၭလဂၩနီၪ ယၩ့ထၪ့ အစူၪတၭ ထုၭထၪ့အနၭနီၪ ဖ့ၬ ၦလုဆၧအခိၪ အဎီးအၡၩတၭ, အနါထူၬခွံၬဝ့ၫ လခီၫ လီၫ. 52 ထီးနီၪလဖၧၫ့ ယ့ၫၡူၬ စံၭဝ့ၫ, ဖျၪ့နုၬထဲၩ့ နနၭ လၧအကၠိၭဖၧၩ့ဆံၭ. အဂဲးဘဲၫယီၩ ကယဲ ၦလၧအဖီၪ့နၭလဖၪနီၪ မိဘၪၥံၫ လၧနၭ ထီးအလူၬလီၫ. 53 ဘိၩ့နဲၪ့ယီၩ ဒၪလ့ၬ ယအၪ့ကံၩ့ လၧယဖါၥ့ၪတၭ, မွဲအမိအၪ့မၧၫ့ အၥီၫ့အဒီၪ့ဖၭဒိၪ ဂဲၫလၩ့ လၧယအီၪလဆံၫနံၫဒီၪ့ လကၭဘၪနီၪ နဆီၫ့မီၪ့အ့ၬဧၪ. 54 ဆၧအ့ၪမၩအၥၭ ဘဲၫနီၪတၭ, ဆၧကွ့ၭအၥၭ လၧဆၧဘၪမၩအၥၭ ဘဲၫယီၩ, မိလၧၫ့ထၪ့ဎွ့ၩထၪ့ဝ့ၫ ဘဲၫၥ့ၪလဲၪ. 55 လၧနၩရံၩနီၪ ယ့ၫၡူၬ စံၭၦခမျၧး, နၥံၪ ဂဲၫဖီၪ့ယၧၩ ဘဲၫထမျၬအၥိၭ, လၧနၭၥံၪ ဒဲလၧနိၪထိၭၥံၪဆ့ဧၪ. ယ ဆၧၫ့နၩ့ ၥီၪ့ထဲၩ့ၥၫ့ထဲၩ့ဆၧ လၧနၥံၪအကျၩ လၧဆၧလုအဂံၪ့ဖၧၩ့ ၥံၫ့ၥံၫ့နံၩတၭ, နၥံၪ လဖီၪ့ထၬမၬ ယၧၩကၨ. 56 ဆၧယီၩ ထီးအလူၬ မၩအၥၭ ဘဲၫၥိၭဆၧကွ့ၭအၥၭ လၧမီၪၥံၪ မိလၧၫ့ထၪ့ဎွ့ၩထၪ့ဝ့ၫလီၫ. ထီးနီၪလဖၧၫ့ အထံၩအဖျဲၥံၪ ခွံၬၡိၭဝ့ၫတၭ, စဲၪ့ဖျိၭဝ့ၫ ကိၭဂၩဒ့ၭ လီၫ. 57 ၦလၧအဖီၪ့ထၬ ယ့ၫၡူၬလဖၪနီၪ ထဲၩ့ၥိၫ့ဝ့ၫ လၧၦလုဆၧအခိၪ စက့အဖၭအအီၪ ထီးၦၥုၪ့က့ၭၥၭၡါ, ဒဲၦကွ့ၭလံၬၥံၪ အီၪကီၪ့ဝ့ၫအလးလီၫ. 58 စပံတၧၫလဂၩ ဖိၬအခဲၫ့ယဲၩ့ယိၬတၭ, ထီၩ့လၧၦလုဆၧအခိၪ အဂံၪ့ဖၧၩ့ လ့ၩနုၬဝ့ၫတၭ, ဆၧၫ့နၩ့ဝ့ၫ လၧအဎီးအၡၩအကျၩ ဘဲၫအမိဒၪဘၪဝ့ၫ လၧအထုၬအၥိၭနီၪလီၫ. 59 ၦလုဆၧအဒိၪလဖၪ, ဒဲၦၥုၪ့က့ၭၥၭၡါၥံၪ, ဒဲၦကိၪ့ဆၧၥံၪ ထီးအလူၬနီၪ, အၪ့ဎၬ ၦအဘျံၭအဘျၪ လၧအမိထိးအၥၭ ထၫ့ဒုၪဒၩ ယ့ၫၡူၬနီၪ ဘဲၫအမိမၩၥံၫ အဝ့ၫအၥိၭလီၫ. 60 လဒၪန့ဘၪဝ့ၫတၭ, ၦထိးအၥၭ လၧဆၧအဘျံၭအဘျၪ ဂဲၫဝ့ၫအၪဂၩ လါနၫ့တၭ, ဒၪန့ဝ့ၫအ့ၬ. လၧခဲၫ့ထုၬနီၪ ၦထိးအၥၭ လၧဆၧအဘျံၭအဘျၪ ဂဲၫဝ့ၫ နံၫဂၩ. 61 စံၭ, အယီၩလဂၩ စံၭဝ့ၫဒၪ, ယွၩအဆၧလုအဂံၪ့နီၪ ယမၩလၩ့ဎီးခွံၬဝ့ၫတၭ, ၥၧၫ့နံၩ အထးဖၧၩ့နီၪ ယမၩထၪ့ထဲၩ့ ယဝ့ၫၥ့ၪလီၫ. 62 ၦလုဆၧအခိၪလဂၩနီၪ, ဂဲထုၪ့တၭ, စံၭဝ့ၫ, နဝ့ၫဒၪယီၩ မွဲနချဲၩ့ဆၧၫ့ နးထံၪအ့ၬဧၪ. အဝ့ၫၥံၪ ထိးအၥၭ ထၫ့ဒုၪဒၩနၧၩ ဘဲၫၥ့ၪလဲၪ. 63 ယ့ၫၡူၬ အီၪလၩ့မါပံၭ လီၫ. ၦလုဆၧအခိၪ ချဲၩ့ဆၧၫ့ဆၧတၭ, စံၭဝ့ၫ, နမွဲယွၩ အဖိၪခွၫ ဎရံၬဧၪ, လမွဲဘၪလဲၪနီၪ, ဘဲၫနမိလီၩဘၪပၧၩ အၥိၭ, ယ အၪ့မၧၫ့ နဆိၪလၩ့နၥၭ လၧယွၩအမၧၫ့ဝ့ၫ အမ့ၬယၫလီၫ. 64 ယ့ၫၡူၬ စံၭဝ့ၫ, နစံၭယူၭ ဆၧယူၭ, မွဲလါနၫ့ဘိၩ ယလီၩဘၪနၥံၪယီၩ, လၧခဲၫ့ထဲၩ့ တၭ, နၥံၪ မိဒၪဘၪ ၦၡၩ အဖိၪခွၫ ဆၧၫ့နၩ့ဝ့ၫ လၧဆၧအစီၩ့အမၩ့ အစူၪထွ့ၪ လခီၫတၭ, ဂဲၫလၩ့ လၧမူၭခိၪ အဆၧအုၪ့အလီၩ့လီၫ. 65 ထီးနီၪလဖၧၫ့ ၦလုဆၧအခိၪ ၡၫ့ယၬ အဆဲၫ့တၭ, စံၭဝ့ၫဒၪ, အဝ့ၫဒၪ ချဲၩ့ဒုၪဒွ့ၪယူၭ ဆၧယူၭ, ပမိမၩဒံၭ ၦထိးအၥၭ လၧအဂူၫဂၩအလးအီၪ ဘဲၫၥ့ၪလဲၪ. ယိခွါ, အဆၧချဲၩ့ဒုၪ့ဒွ့ၪယွၩနီၪ နၥံၪနါဂၧၫ့ယူၭ မၬ ဘိၩ့နဲၪ့ယီၩ ကၨ. 66 နၥံၪ ဆီၫ့မီၪ့ နၥံၪဝ့ၫ ဘဲၫၥ့ၪလဲၪ. ၦလဖၪနီၪ ချဲၩ့ဆၧၫ့ဆၧတၭ, စံၭဝ့ၫဒၪ, ကြၨၭဘၪၥံၫလီၫ. 67 ထီးနီၪလဖၧၫ့ အဝ့ၫၥံၪ ထိၪဖျံၭဝ့ၫ အမ့ၬတၭ, မ့ၭအဝ့ၫဒၪလီၫ. လနၩ့နၩ့ ဒဲၩဝ့ၫတၭ, စံၭဝ့ၫဒၪ ဎရံၬဧ့, 68 မွဲပလၫ ဒဲၩနၧၩ လဂၩလဲၪ. လီၩဘၪပၧၩ လၧမီၪအချိၬဆံၭ. 69 စပံတၧၫ ဆၧၫ့နၩ့ လၧခီၫ့ လၧဂံၪ့အဝၩ့ဖၧၩ့တၭ, ၦမုၪနၩ့လဂၩ ဂဲၫလၧအအီၪ, စံၭဝ့ၫဒၪ, နဝ့ၫဒၪယီၩ နအီၪလၧၦဂၫလလံၫဖိၪ ယ့ၫၡူၬအၥိၭနီၪ ဆ့လီၫ. 70 အဝ့ၫဒၪ မီၪ့ဘံၭဝ့ၫ လၧၦထီးအလူၬ အမ့ၬယၫတၭ, စံၭဝ့ၫဒၪ, နချဲၩ့ဆၧနီၪ ယၥ့ၪယၫ ယဝ့ၫအ့ၬ. 71 မွဲအစဲၪ့ထၪ့နုၬ လၧထိၬချိၫ့ဖၧၩ့တၭ, ၦမုၪ လၧအဂူၫဂၩလဂၩ ဒၪဘၪဝ့ၫ တၭ, စံၭၦလၧအအီၪဝ့ၫထီးနီၪ, အယီၩလဂၩ အီၪလၧၦနၭဇရ့ၭဖိၪ ယ့ၫၡူၬအၥိၭနီၪဆ့လီၫ. 72 အဝ့ၫဒၪ ဆိၪလၩ့အၥၭတၭ, မီၪ့ဘံၭဒီၭဝ့ၫ, ၦလဂၩနီၪ ယၥ့ၪယၫအ့ၬ. 73 လဆိဖိၪ ဖီၩ့ခွံၬတၭ, ၦဆၧၫ့ထုၪ့ထီးနီၪလဖၪဂဲၫ တၭ, စံၭ စပံတၧၫ့, နဝ့ၫဒၪယီၩ, မွဲမၬ, နအီၪလၧအဝ့ၫၥံၪ အကျၩလီၫ. အဂဲးဘဲၫယီၩ နလူ မၩဖျီၪထၪ့ နၧၩလီၫ. 74 ထီးနီၪလဖၧၫ့ အဝ့ၫဒၪ ဆိၪဆၧစံၭဆၧတၭ, ဆိၪလၩ့အၥၭ, ၦလဂၩနီၪ ယၥ့ၪယၫအ့ၬ. တၭဆၫ့ဖၫ အီၩ့အိၪထၪ့ဝ့ၫ ချဲၫ့မၬလီၫ. 75 စပံတၧၫ နၪ့ထၪ့ထဲၩ့ဝ့ၫ လၧယ့ၫၡူၬစံၭ, လၧဆၫ့ဖၫ လချုၭအီၩ့အိၪထၪ့ဒံၭဘၪနီၪ နမိမီၪ့ဘံၭယၧၩ နးၥၧၫ့ဖၧၫ့ လီၫ. လ့ၩထၪ့ဝ့ၫ လၧခီၫ့တၭ, ဂၪ့ဝ့ၫ နၭမၬလီၫ.

မၭၥုၫ Matthew 27

1 ထီးဆၧဖၩ့ထၪ့တၭ, ၦလုဆၧအဒိၪ ထီးအလူၬၥံၪ, ဒဲၦခမျၧး အၥုၪ့က့ၭၥၭၡါၥံၪ ကိၪ့ထၪ့ဖၭလၩ့ဝ့ၫ ဘဲၫအမိမၩၥံၫ ယ့ၫၡူၬအၥိၭ လီၫ. 2 တၭ စၧၩ့ထၬဝ့ၫ ဂီၩ့နီၪ, လ့ၩၥိၫ့ ဖ့ၪလၫ့ခွံၬဝ့ၫ လၧၦဒိၪဖၭဒိၪ စပီၪ့တအၧၭပဲလၭ အစူၪဖၧၩ့နီၪလီၫ. 3 ထီးနီၪလဖၧၫ့ ၦလၧအဖ့ၪလၫ့ခွံၬဝ့ၫ, စယုဒၭလဂၩနီၪ; ထီးအၥ့ၪယၫ လၧယ့ၫၡူၬ ဘၪ ဆၧစ့ၩရၫ့စၪတၭ, နၪ့ထၪ့ထဲၩ့အၥၭ, ဖ့ၪလၫ့ထဲၩ့ စ့ၩအဘံၪ့ ၥၧၫ့ဆံၫ လၧၦလုဆၧအဒိၪလဖၪ, ဒဲၦၥုၪ့က့ၭၥၭၡါၥံၪ, 4 စံၭဝ့ၫဒၪ, မွဲယ ဖ့ၪလၫ့ခွံၬ ဆၧအၥွံၪ လၧအဆၧဒဲၩဘၭ လအီၪဘၪ တၭ, ယမၩမၪဘၪယူၭ ဆၧယူၭ. အဝ့ၫၥံၪ စံၭဝ့ၫဒၪ, အနီၪ ဘၪဆဲၫ့လၧပၧၩ ဘဲၫၥ့ၪလဲၪ. ယိဒၪ နဝ့ၫဆံၭ. 5 အဝ့ၫနီၪ ခွံၬလၩ့ စ့ၩအဘံၪ့ၥံၪ လၧဆၧလုအဂံၪ့ဖၧၩ့တၭ, စဲၪ့ထၪ့ခွံၬဝ့ၫနီၪ လ့ၩစၧၩ့ၥံၫလၩ့ခွံၬအၥၭ လီၫ. 6 ၦလုဆၧအဒိၪၥံၪ မၩန့ထဲၩ့ စ့ၩအဘံၪ့ၥံၪ, စံၭဝ့ၫဒၪ, မွဲဆၧၥွံၪအဎွ့ၩတၭ, ဒူၭလၩ့ လၧစ့ၩအီၪကီၪ့အလး ကြၨၭအ့ၬ. 7 အဝ့ၫၥံၪ ကိၪ့ထၪ့လိၬအၥၭတၭ, ဎွ့ၩ ဂၪ့ခိၪလၧၦတဲၩ့ဖၧၩ့လဝၩ့ လၧစ့ၩနီၪ လၧၦမွံၩအၥွၪခိၪအဂးလီၫ. 8 မၩအၥၭဘဲၫနီၪတၭ, ဂၪ့ခိၪအဝၩ့နီၪ ဆၧကိၭဝ့ၫ လၧဆၧၥွံၪအဝၩ့ ထီးမုလနံၩယီၩလီၫ. 9 ထီးနီၪလဖၧၫ့ စယ့ၫရမဲအၫ အလူအထၫ လၧၫ့ထၪ့ဎွ့ၩထၪ့ဝ့ၫ လီၫ. စံၭဝ့ၫဒၪ, တၭ အဝ့ၫၥံၪ မၩန့ စ့ၩအဘံၪ့ၥၧၫ့ဆံၫ, ၦလၧဆၧချဲၩ့ဝဲၩဝ့ၫ အဎွ့ၩလဂၩနီၪ အဎွ့ၩ, လၧအံၫစရ့လၭ အဖိၪခွၫၥံၪ ချဲၩ့ဝဲၩဝ့ၫ, 10 ဒဲဖ့ၪလၫ့ဝ့ၫ လၧၦတဲၩ့ဖၧၩ့အဝၩ့အဂး, ဘဲၫကဆါ မၪလူၬယၧၩ အၥိၭနီၪလီၫ. 11 ယ့ၫၡူၬ ဆၧၫ့ထုၪ့ လၧၦဒိၪဖၭဒိၪ အမ့ၬယၫတၭ, ၦဒိၪဖၭဒိၪ အၪ့စၪ့ဝ့ၫနီၪ, စံၭဝ့ၫဒၪ, နဝ့ၫဒၪယီၩ နမွဲ ၦယုဒၫဖိၪ အစဎွၩဧၪ, ယ့ၫၡူၬစံၭဝ့ၫ, နစံၭယူၭ ဆၧယူၭ. 12 ထီးၦလုဆၧအဒိၪၥံၪ, ဒဲၦၥုၪ့က့ၭၥၭၡါၥံၪ အီၪက့ၪဆၧမၪ လၧအလီၩ့တၭ, အဝ့ၫဒၪ ချဲၩ့ဆၧၫ့ဆၧ နးထံၪအ့ၬ. 13 ထီးနီၪလဖၧၫ့ စပဲလၭ စံၭဝ့ၫ, မွဲၦထိးအၥၭ ထၫ့ဒုၪဒၩနၧၩ ဆံၭအၪဆံၭအၪလဲၪနီၪ, န နါဂၧၫ့ အ့ၬဧၪ. 14 န့ၫလထံၪနီၪ မွဲအချဲၩ့ဆၧၫ့ဝ့ၫအ့ၬ. အခိးမွဲဘဲၫနီၪတၭ, ၦဒိၪဖၭဒိၪ ထီၫမံၫထီၫမၪဝ့ၫ ဒိၪမၬလီၫ. 15 ထီးၦမၩဘိၪ့နီၪ ၦဒိၪဖၭဒိၪ ကွဲၪဖျါ ၦထီၫ့ဖိၪလဂၩ, အထူၫအရူၫ အီၪဝ့ၫလီၫ. 16 အထီထီးနီၪ ၦလၧအမံၩ့အၥၪ ဖျီၪဝ့ၫ, စဘရၭဘၭလဂၩ အီၪဝ့ၫ လၧထီၫ့ဖၧၩ့လီၫ. 17 မၩအၥၭဘဲၫနီၪတၭ, ထီးၦအီၪကိၩ့အီၪကီၪ့တၭ, စပဲလၭ စံၭအဝ့ၫၥံၪ, မွဲအဘၪ နၥံၪအၥၭ လၧယမိကွဲၪဖျါခွံၬ လၧနၥံၪအဂး ပလၫလဂၩလဲၪ. မွဲစဘရၭဘၭနီၪဧၪ, မွဲယ့ၫၡူၬ လၧၦကိၭဝ့ၫ ဎရံၬနီၪဧၪ. 18 အဂဲးဘဲၫယီၩ ၥ့ၪယၫဝ့ၫ လၧအဝ့ၫၥံၪ ဖ့ၪလၫ့ခွံၬဝ့ၫ လၧဆၧၥၭခ့ၬ အကၠီၩ့လီၫ. 19 အဝ့ၫဒၪ ဆၧၫ့နၩ့ဝ့ၫ လၧစ့ၩရၫ့ဆၧအလးဖၫ့ခိၪ အဘိၩ့ဘၭနီၪ, အမၫ အၪ့မၧၫ့လၩ့ အလူ လၧအအီၪ, စံၭဝ့ၫဒၪ, မွဲဆၧဘၪဆဲၫ့လၧနၧၩ လၧၦအတီၩအလီၩ့လဂၩနီၪ ထီးအီၪ နးမံၩ့လဂ့ၩ. အဂဲးဘဲၫယီၩ လၧမုလနံၩယီၩ ယဘၪ ဆၧအၪမံၩ့ လၧအဝ့ၫဒၪအကၠီၩ့ လၧဆၧမံၫမး အဖၧၩ့လီၫ. 20 ၦလုဆၧအဒိၪၥံၪ ဒဲၦၥုၪ့က့ၭၥၭၡါၥံၪ ပဂၨၪထၪ့ ၦခမျၧး ဘဲၫၥိၭ အမိအၪ့ကံၩ့ စဘရၭဘၭတၭ, မၩၥံၫခွံၬ ယ့ၫၡူၬလီၫ. 21 ၦဒိၪဖၭဒိၪ ချဲၩ့ဆၧၫ့ဆၧတၭ, စံၭဝ့ၫ, ဆၧလၧၦနံၫဂၩနီၪ, မွဲအဘၪနၥံၪအၥၭ လၧယမိကွဲၪဖျါ လၧနၥံၪအဂး လဂၩဂၩလဲၪ. တၭ အဝ့ၫၥံၪ စံၭဝ့ၫဒၪ, စဘရၭဘၭလီၫ. 22 စပဲလၭစံၭ အဝ့ၫၥံၪ; အ့ၪမွဲဘဲၫနီၪတၭ, ယ့ၫၡူၬ ၦကိၭဝ့ၫ ဎရံၬနီၪ, ယမိမၩအဝ့ၫ ဘဲၫၥ့ၪလဲၪ. ၦခမျၧး ထီးအလူၬနီၪ စံၭဝ့ၫ, ဖျၩထၪ့ခွံၬဝ့ၫ လၧထုၪ့စူၪယၫအလီၩ့ဆံၭ. 23 ၦဒိၪဖၭဒိၪ စံၭဝ့ၫဒၪ, ဘၪနီၫလဲၪ, မွဲအမၩမၪဘၪ ဆၧနီၪလမံၩ့လဲၪ. အဝ့ၫၥံၪ ကိၭၡၭထၪ့ အၪနဲၪ့အလးဒံၭတၭ, စံၭဝ့ၫဒၪ, ဖျၩထၪ့ခွံၬဝ့ၫ လၧထုၪ့စူၪယၫ အလီၩ့ဆံၭ. 24 ထီးစပဲလၭ ဒၪဘၪဝ့ၫ လၧအချဲၩ့ဆၧ လန့ကၩဘၪဆၧ နးမံၩ့နီၪ အ့ၪမွဲ ဆၧတုၩ့ထၪ့တုၩ့လၩ့ ကဲၪထၪ့ဝ့ၫ လခီၫတၭ, မၩန့ထံၫ ၥူၫဝၭခွံၬအစူၪ လၧၦခမျၧး အမ့ၬယၫတၭ, စံၭဝ့ၫဒၪ, ယဝ့ၫဒၪယီၩ, ယဖီၩ့ဖျ့ၭ လၧၦအတီၩအလီၩ့လဂၩယီၩ အၥွံၪလီၫ. ယိ နၥံၪဝ့ၫဆံၭ. 25 ၦခမျၧး ထီးအလူၬ ချဲၩ့ဆၧၫ့ဆၧတၭ, စံၭဝ့ၫဒၪ, အဝ့ၫဒၪ အၥွံၪနီၪ မွဲအအီၪဒၪဝ့ၫ လၧပလီၩ့, ဒဲလၧပဖိၪပလံၩ အလီၩ့ဆံၭ. 26 ထီးနီၪလဖၧၫ့ အဝ့ၫနီၪ ကွဲၪဖျါခွံၬ စဘရၭဘၭ လၧအဝ့ၫၥံၪ အဂးတၭ; အ့ၪမွဲ ယ့ၫၡူၬလဂၩ ဒိၪဝ့ၫထးဝ့ၫ ဂီၩ့တၭ, ဖ့ၪလၫ့ခွံၬဝ့ၫ ဘဲၫၥိၭ အမိဘၪ ဆၧဖျၩထၪ့ခွံၬ လၧထုၪ့စူၪယၫ အလီၩ့နီၪလီၫ. 27 ထီးနီၪလဖၧၫ့ ၦဒိၪအၥုၭဖိၪလဖၪ မီၩ့နုၬ ယ့ၫၡူၬ လၧစ့ၩရၫ့ခွးအလးတၭ, ၥုၭဖိၪ ထၧၫ့ဒီၪ့ယၫ ဂဲၫအီၪကီၪ့လၧအအီၪ, 28 အဝ့ၫၥံၪ ဘဲၪ့လၩ့ခွံၬ အကီၩ့အၥိၭတၭ, ဒုၭၥိၭထၪ့ဝ့ၫ လၧအဝိၬလိၫ့ဝီၩလီၫ. 29 အဝ့ၫၥံၪ ထဲၫ့ ၁ရဖူၩ လၧဆၧဆူၪတၭ, ဒုၭချုၬထၪ့ဝ့ၫ လၧအခိၪဎွံၪနီၪ, အီၪက့ၪ ဖီးလဘီၩ့ လၧအစူၪထွ့ၪတၭ, ချံၭလၩ့အခၪ့ လၧအမ့ၬယၫ, ဒုၪဒွ့ၪဝ့ၫ တၭ, စံၭဝ့ၫဒၪ, ၦယုဒၫ အစဎွၩဧ့, မွဲနဘၪ ဆၧအမုၬဆံၭ. 30 အဝ့ၫၥံၪ ထိၪဖျံၭအဝ့ၫ တၭ, မၩန့ ဖီးလဘီၩ့နီၪ ဒိၪဝ့ၫ အခိၪဎွံၪလီၫ. 31 ထီးအဒုၪဒွ့ၪဝ့ၫ ဂီၩ့တၭ, ဘဲၪ့လၩ့ခွံၬ အဝိၬလိၫ့ဝီၩ လၧအလီၩ့တၭ, ဒုၭကီၩ့ဒုၭၥိၭထၪ့ထဲၩ့ အကီၩ့အၥိၭဒၪဝ့ၫ တၭ, လ့ၩၥိၫ့ထၪ့ဝ့ၫ ဘဲၫအမိဘၪ ဆၧဖျၩထၪ့ဝ့ၫ လၧထုၪ့စူၪယၫအလီၩ့ အၥိၭလီၫ. 32 အဝ့ၫၥံၪ စဲၪ့ထၪ့ အဘိၩ့ဘၭတၭ, ဒၪန့ ၦစဲၫရံနံၫဖိၪ, အမံၩ့မွဲ စစဲမၧၫ့လဂၩတၭ, အၪ့မၧၫ့ဆီၪ့ဝ့ၫနီၪ ဘဲၫအမိယိၭ အဝ့ၫဒၪ အထုၪ့စူၪယၫအၥိၭနီၪလီၫ. 33 ထီးအဝ့ၫၥံၪ လ့ၩထီၩ့လၧအလး ကိၭဝ့ၫ လၧဂီၫလဂိၥၫ, ဘဲၫၦစံၭဆၧအၥိၭ, ဆၧခိၪဎွံၪလဲၫအလးတၭ, 34 အဝ့ၫၥံၪ ဖ့ၪဒုၭအီၩယ့ၫၡူၬ လၧဆၧဆဲၪ့ထံၫ လၧအလဲၩဎုၬဝ့ၫ လၧၥံၪခၪနီၪတၭ, အဝ့ၫဒၪ ထဲးယိဝ့ၫတၭ, အီၩဝ့ၫနီၪ အၥၭအီၪအ့ၬ. 35 ၦဖျၩထၪ့ဝ့ၫ လၧထုၪ့စူၪယၫအလီၩ့ ဂီၩ့တၭ, အၪ့နၩ့ဖၭ အကီၩ့အၥိၭ, [ဘဲၫမီၪ အလူအထၫ မိလၧၫ့ထၪ့ဎွ့ၩထၪ့ဝ့ၫ အၥိၭလီၫ. စံၭဝ့ၫဒၪ, အဝ့ၫၥံၪ အၪ့နၩ့ဖၭ ယကီၩ့ယၥိၭ လၧအဂး ဒၪဝ့ၫ တၭ, ဖၭဝ့ၫ လၧယဆဲၫ့အဂးလီၫ.] 36 အဝ့ၫၥံၪ ဆၧၫ့နၩ့ အီၪခိၭဝ့ၫ ထီးနီၪလီၫ. 37 အဝ့ၫၥံၪ အီၪက့ၪထၪ့ဝ့ၫ လၧအခိၪဎွံၪအဖၫ့ခိၪ အဆၧမၪအီၪကွ့ၭအၥၭ, အယီၩလဂၩမွဲ ၦယုဒၫဖိၪ အစဎွၩ ယ့ၫၡူၬ လီၫ. 38 ထီးနီၪလဖၧၫ့ ဆၧဖျၩထၪ့ ၦထမျၬနံၫဂၩ လၧအၥိၭ, လၧအစူၪထွ့ၪလဂၩ, လၧအစူၪစ့ၪလဂၩလီၫ. 39 ၦလဲးလီၩ့လဲးထၪ့လဖၪ ဖျၭလၩ့အခိၪတၭ, ဒုၪဒွ့ၪဝ့ၫနီၪ, 40 စံၭဝ့ၫဒၪ, ၦလၧအမၩလၩ့ဎီး ဆၧလုအဂံၪ့တၭ, မၩထၪ့ထဲၩ့ဝ့ၫ လၧၥၧၫ့နံၩ အထးဖၧၩ့လဂၩဧ့, ထိးထဲၩ့တၩ့ထဲၩ့ဒၪ နၥၭဆံၭ. နအ့ၪမွဲ ယွၩ အဖိၪခွၫလဂၩတၭ, ဂဲၫထဲၩ့လၩ့ လၧထုၪ့စူၪယၫအလီၩ့ဆံၭ. 41 ဘဲၫနီၪအၥိၭ ၦလုဆၧအဒိၪၥံၪ, ဒဲၦကွ့ၭလံၬၥံၪ, ဒဲၦၥုၪ့က့ၭၥၭၡါၥံၪ နီၪ, ဒုၪဒွ့ၪဆ့တၭ, စံၭဝ့ၫဒၪ, 42 အဝ့ၫဒၪ ထိးထဲၩ့တၩ့ထဲၩ့ ၦအဂူၫဂၩၥံၪ, အ့ၪမွဲ အနၫ့ဆါဒၪဝ့ၫနီၪ, ထိးထဲၩ့တၩ့ထဲၩ့ဝ့ၫ ၥ့ၪအ့ၬ. အ့ၪမွဲ ၦအံၫစရ့လၭ အစဎွၩတၭ, မွဲအဂဲၫထဲၩ့လၩ့ထဲၩ့ လၧထုၪ့စူၪယၫ အလီၩ့ဆံၭ. ပမိနဲၩထဲၩ့ ပဝ့ၫလီၫ. 43 အဝ့ၫဒၪ ဒိၭနဲၩ့အၥၭ လၧယွၩနီၪတၭ, ယွၩအၥၭ အ့ၪအီၪဝ့ၫ, မွဲအကွဲၪဖျါခွံၬဝ့ၫ ဘိၩ့နဲၪ့ယီၩ ဆံၭ. အဂဲးဘဲၫယီၩ စံၭဝ့ၫ, ယမွဲ ယွၩ အဖိၪခွၫ လီၫ. 44 ၦထမျၬ လၧအဘၪ ဆၧဖျၩထၪ့ဝ့ၫ လၧအၥိၭ, လၧထုၪ့စူၪယၫအလီၩ့နီၪ ဒုၪဒွ့ၪဝ့ၫ ဘဲၫနီၪၥိၭဆ့ လီၫ. 45 လၧဎူၫနၩရံၩ ထီၩ့လၧခွံၫနၩရံၩနီၪ, ဆၧခံၭဝ့ၫဒၪ လၧခးဖၧၩ့ ထၧၫ့ဘံၪ့ယၫလီၫ. 46 ဘၪခွံၫနၩရံၩ ကၪယူၭ တၭ, ယ့ၫၡူၬ ကိၭၡၭထၪ့ လၧအလူဖၭဒိၪတၭ, စံၭဝ့ၫဒၪ, "အံလဲၫ, အံလဲၫ လ့မၫစဘၭ၁နဲၫ," ဘဲၫၦစံၭဆၧအၥိၭ, "ယယွၩဧ့, ယယွၩဧ့, ဘၪနီၫ လၧနစဲၪ့ဒၪ ယၧၩလဲၪ. 47 ၦလၧအဆၧၫ့ထုၪ့ ထီးနီၪ လနၩ့နၩ့ ထီးအနါဂၧၫ့ဝ့ၫတၭ, စံၭဝ့ၫဒၪ အယီၩလဂၩ ကိၭထၪ့ စအံၫလဲယၫလီၫ. 48 ၦလဂၩ ထဲၩ့စဲၪ့တလဲး ချဲၫ့မၬတၭ, မၩန့ ဎၧၩ့မၫဆမံၭလလီၪ့တၭ, စုၪလၩ့စီၪဝ့ၫ လၧဆၧဆဲၪ့ထံၫ တၭ, ယူၬထၪ့ဝ့ၫ လၧဖီးလဘီၩ့အခံၫတၭ, ဒုၭအီၩဝ့ၫလီၫ. 49 အ့ၪမွဲ ၦဂူၫဂၩလဖၪ စံၭဝ့ၫဒၪ, အီၪဒၪဝ့ၫ ဆံၭ. စအံၫလဲယၫ မိဂဲၫ ထိးထဲၩ့တၩ့ထဲၩ့ဝ့ၫ ဆ့ဧၪ; မွဲ ပယိခွါ ဒၪခလူၬဘီၪ. 50 ထီးနီၪလဖၧၫ့ ယ့ၫၡူၬ ကိၭၡၭထၪ့ဒီၭ လၧအလူဖၭဒိၪတၭ, ဖ့ၪလၫ့ခွံၬ အၥၭလီၫ. 51 ယိခွါ, ဆၧလုဂံၪ့ အကလကၫယၬ လၩ့လၧအခံၫထိၭဖိးလၩ့လၧအခၪ့ထံၭ နံၫခီၫလီၫ. ဂၪ့ခိၪ ဝၭဝ့ၫတၭ, လိးမုလဲၫ့ဖၫ ထ့ဖိးထ့ဖၭခွံၬဝ့ၫဒၪလီၫ. 52 ဆၧၥွၪခိၪအဖၧၩ့လဖၪ ဝဲထၪ့အၥၭ တၭ, ၦဆံၫ့ဎံၪ လၧအမံၫဝ့ၫ အၪဂၩ အစွၪၥံၪ ဂဲထုၪ့တၭ, 53 လၧယ့ၫၡူၬ ဂဲထုၪ့ထဲၩ့ အလးခဲၫ့နီၪ ဂဲၫထဲၩ့ထၪ့ဝ့ၫ လၧဆၧၥွၪခိၪအဖၧၩ့ တၭ, လ့ၩနုၬဝ့ၫ လၧဒိၩ့ဆံၫ့ဎံၪအဖၧၩ့ တၭ, မၩဖျီၪထၪ့အၥၭ လၧၦအၪဂၩ အမ့ၬယၫလီၫ. 54 ၦၥုၭဖိၪလယၩ အခိၪလဂၩ, ဒဲၦအီၪလၧအၥိၭလဖၪ လၧအခိၭယ့ၫၡူၬနီၪ, ထီးအဒၪဘၪ ဂၪ့ခိၪဝၭ, ဒဲဆၧမၩအၥၭလဖၪနီၪ, ၥၭမဲၪၥၭဖျဲၩ့ဝ့ၫ ဒိၪမၬတၭ, စံၭဝ့ၫဒၪ, အယီၩလဂၩမွဲ ယွၩ အဖိၪခွၫတၡါလီၫ. 55 ၦမုၪၥံၪ လၧအဖိၬယ့ၫၡူၬအခဲၫ့ လၧဂၫလလံၫမၩ အခ့ၫအၡၩ အဆၧမၩအၪဂၩ အီၪထီးနီၪတၭ, ယိစိၩဝ့ၫလၧအယဲၩ့လီၫ. 56 နးမၫရံၫ မၭဂဒၫလံနံၫ, စယ့မံၭ ဒဲစယိစ့ၭ အမိ နးမၫရံၫ ဒဲစဇ့ၭဘဒံၫ အဖိၪခွၫလဖၪ အမိနီၪ အီၪဝ့ၫလၧအကျၩနီၪလီၫ. 57 မုမ့ၬဂၪလၩ့ နီၪ ၦ၁ထံၫ အၫရမၫၥံအၫဖိၪ ကိၭဝ့ၫ အမံၩ့ လၧစယိစ့ၭ လၧအမွဲ ယ့ၫၡူၬအဖျဲလဂၩဆ့ ဂဲၫဝ့ၫလီၫ. 58 အဝ့ၫဒၪနီၪ လ့ၩလၧစပဲလၭအအီၪတၭ, အၪ့ကံၩ့န့ ယ့ၫၡူၬအစွၪလီၫ. ထီးနီၪလဖၧၫ့ စပဲလၭ မၪလူၬဝ့ၫ ဘဲၫၦမိဖ့ၪလၫ့ထဲၩ့ အစွၪနီၪအၥိၭလီၫ. 59 စယိစ့ၭ မၩန့ အစွၪနီၪတၭ, ဘီၪ့ထၬဝ့ၫ လၧဆၧဘွၩအဖျ့ၫလံၬကံၭ, 60 အီၪက့ၪလၩ့ဝ့ၫ လၧအဆၧၥွၪခိၪ ဒၪဝ့ၫအၥၫ့ လၧအချိၬန့ဝ့ၫ လၧလိးအဖၧၩ့နီၪလီၫ. ချံးစိၩလိးဖၭဒိၪလဖျိၪ့ လၧဆၧၥွၪခိၪအဖၧၩ့ ခိၪထိၭဂီၩ့တၭ, ထဲၩ့ထဲၩ့ဝ့ၫလီၫ. 61 နးမၫရံၫ မၭဂဒၫလံနံၫ, ဒဲနးမၫရံၫ အဂူၫဂၩလဂၩနီၪ, ဆၧၫ့နၩ့ဎၩ့ လၧဆၧၥွၪခိၪနီၪလီၫ. 62 မုနံၩတဲၩ့ဝဲၩဆၧဖီၩ့ခွံၬ လၧဆၧဖၩ့ထၪ့ဒီၭ လနံၩနီၪ ၦလုဆၧအဒိၪၥံၪ, ဒဲၦဖၫရစံၫၥံၪ အီၪကီၪ့ဝ့ၫ လၧစပဲလၭအအီၪတၭ, 63 စံၭဝ့ၫဒၪ, ကဆါဧ့, ပနၪ့ထၪ့ထဲၩ့ လၧၦအၪ့လီၫဆၧလဂၩနီၪ လၧအမၧၫ့ဒံၭ အဘိၩ့ဘၭ စံၭဝ့ၫဒၪ, ၥၧၫ့နံၩလနံၩ အ့ၪဘၪတၭ, ယမိဂဲထုၪ့ထဲၩ့ လီၫ. 64 မၩအၥၭဘဲၫနီၪတၭ, ဘဲၫၥိၭ ၦမိမၩထၬ ဆၧၥွၪခိၪ အဖၧၩ့ ထီးအဘၪ ၥၧၫ့နံၩလနံၩနီၪ, မၪလူၬလါဆံၭ. ဘၪလဘၪ အထံၩအဖျဲၥံၪ မိဂဲၫအၪ့ဂူၪန့ဘၪခိၬဝ့ၫ [လၧမုနၩလခီၫ] တၭ, မိစံၭၦခမျၧး လၧအဂဲထုၪ့ထဲၩ့ လၧဆၧၥံၫအဖၧၩ့နီၪ, ဆၧအၪ့လီၫလၧခဲၫ့ မိနၭနဲၪ့ဆၧ လၧအခၪ့ထံၭနီၪ ဒံၭလီၫ. 65 စပဲလၭ စံၭအဝ့ၫၥံၪ, နၥံၪဝ့ၫဒၪယီၩ နၥံၪအၡၩခိၭဆၧ အီၪယူၭလဒီၪ့ယူၭ, ထဲၩ့ခွံၬမၩထၬဆၧ ဘဲၫနၥံၪၥ့ၪယၫအၥိၭဆံၭ. 66 အဝ့ၫၥံၪ လ့ၩမၩထၬ ဆၧၥွၪခိၪအဖၧၩ့နီၪ, စဲၩနဲၪ့ထၬ လိးတၭ အီၪက့ၪ ၦခိၭဆၧၥံၪ လဒီၪ့လီၫ.

မၭၥုၫ Matthew 28

1 လၧမးၥံၫအနံၩ အလးခဲၫ့ လၧမုနံၩအခၪ့ထံၭ ဆၧဖၩ့ထၪ့လၧဂီၩနၪခုၬနီၪ, နးမၫရံၫ မၭဂဒလံနံၫ, ဒဲနးမၫရံၫအဂူၫဂၩနီၪ လ့ၩယိ ဆၧၥွၪခိၪနီၪလီၫ. 2 ယိခွါ, ဂၪ့ခိၪဝၭဝ့ၫ ဆီၪ့ဆီၪ့လ့ၬနီၪ, အဂဲးဘဲၫယီၩ ယွၩအၥီၫ့ ဂဲၫလၩ့ လၧမူၭခိၪတၭ, ဂဲၫချံးခွံၬ လိးတၭ, ဆၧၫ့နၩ့ဝ့ၫ လၧအဖၫ့ခိၪနီၪလီၫ. 3 အခံးအဂၩ့ မၩအၥၭ ဘဲၫလၫ့ဝဲ အဒံၭအၥိၭနီၪတၭ, အကီၩ့အၥိၭ ဘွၩဝ့ၫ ဘဲၫမူၭခိၪဖီၫအၥိၭလီၫ. 4 ၦခိၭဆၧၥံၪ လၧအၥၭမဲၪ အဝ့ၫဒၪအကၠီၩ့နီၪ, ဝၭထိၬဝၭတ့ၭတၭ, ကဲၪထၪ့ဝ့ၫ ဘဲၫၦၥံၫအၥိၭ လီၫ. 5 အၥီၫ့လဂၩ ချဲၩ့ဆၧၫ့ဆၧတၭ စံၭၦမုၪလဖၪနီၪ, ထီးၥၭမဲၪ နၥံၪလဂ့ၩ, အဂဲးဘဲၫယီၩ ယၥ့ၪယၫ လၧနၥံၪအၪ့ဎၬ ယ့ၫၡူၬ လၧဆၧဖျၩထၪ့ဝ့ၫ လၧထုၪ့စူၪယၫအလီၩ့နီၪလီၫ. 6 အဝ့ၫဒၪ အီၪလၧၩ့ထီးယီၩအ့ၬ, အဂဲးဘဲၫယီၩ ဘဲၫအစံၭဝဲၩဝ့ၫအၥိၭနီၪ, မွဲအဂဲထုၪ့ထဲၩ့ယူၭတၭ, ဂဲၫယိခွါအလး လၧကဆါမံၫနၩ့ ထီးယီၩဘီၪ. 7 ထဲၩ့ချဲၫ့ချဲၫ့တၭ လီၩဘၪ အထံၩအဖျဲၥံၪ လၧအဂဲထုၪ့ထဲၩ့ လၧဆၧၥံၫအဖၧၩ့ယူၭ. ယိခွါ, အဝ့ၫဒၪ လ့ၩဝဲၩဝ့ၫ လၧနၥံၪအမ့ၬယၫ လၧဂၫလလံၫနီၪလီၫ. နၥံၪ မိဒၪဘၪ အဝ့ၫ ထီးနီၪလီၫ. ယိခွါ, ယလီၩဘၪယူၭ နၥံၪယူၭ. 8 အဝ့ၫၥံၪ ၥၭမဲၪၥၭဖျဲၩ့, ဒဲၥုၪ့ထိၬၥၭထိၬ ဒိၪမၬတၭ, စဲၪ့ထၪ့ခွံၬ ချဲၫ့ချံၭ လၧဆၧၥွၪခိၪအအီၪတၭ, ထဲၩ့စဲၪ့တလဲး ဘဲၫအမိလီၩဘၪ အထံၩအဖျဲၥံၪ အၥိၭလီၫ. 9 တၭ, ယိခွါ, ယ့ၫၡူၬ ဘၪခီၩ့လိၬအၥၭ လၧအဝ့ၫၥံၪနီၪ, စံၭဝ့ၫဒၪ, မွဲနၥံၪဘၪ ဆၧအမုၬဆံၭ. ၦမုၪလဖၪလ့ၩ ဖိၬထၬဝ့ၫအခၪ့တၭ, ဘိၪ့ထၪ့ဘၩထၪ့ အဝ့ၫလီၫ. 10 ထီးနီၪလဖၧၫ့, ယ့ၫၡူၬ စံၭအဝ့ၫၥံၪ, ထီးၥၭမဲၪၥၭဖျဲၩ့လဂ့ၩ, လ့ၩလီၩဘၪ ယထၧၫ့ဖုဝဲၥံၪ ဘဲၫအမိလ့ၩ လၧဂၫလလံၫအၥိၭနီၪဆံၭ. အဝ့ၫၥံၪ မိဒၪဘၪယၧၩ ထီးနီၪလီၫ. 11 အဝ့ၫၥံၪ ထဲၩ့ဝ့ၫ အဘိၩ့ဘၭတၭ, ယိခွါ, ၦခိၭဆၧၥံၪ လနၩ့နၩ့ ထဲၩ့ထဲၩ့ လၧဒိၩ့ဖၧၩ့တၭ, လီၩဘၪ ၦလုဆၧအဒိၪၥံၪ လၧကယဲ ဆၧမၩအၥၭ ထီးအလူၬလီၫ 12 ထီး အဝ့ၫၥံၪ အီၪကီၪ့ လၧၦၥုၪ့က့ၭၥၭၡါၥံၪ အၥိၭနီၪ, ကိၪ့ထၪ့လိၬအၥၭ ဂီၩ့တၭ, ဖ့ၪလၫ့ ၦၥုၭဖိၪလဖၪနီၪ လၧစ့ၩ အၪအၪလ့ၬ, 13 စံၭဝ့ၫဒၪ, စံၭ နၥံၪဝ့ၫ လၧအထံၩအဖျဲၥံၪ ဂဲၫလၧမုနၩလခီၫတၭ, အၪ့ဂူၪန့ဝ့ၫ လၧၦမံၫမၪ အဘိၩ့ဘၭနီၪဆံၭ. 14 ၦဒိၪဖၭဒိၪ အ့ၪနါဂၧၫ့ဆၧနီၪ, ၦမိအၪ့လွ့ၫဒၪ အဝ့ၫတၭ, မၩဖီၩ့ဖျ့ၭနၥံၪလီၫ. 15 အဝ့ၫၥံၪ မၩန့ စ့ၩတၭ, မၩဝ့ၫ ဘဲၫ ဆၧၥီၪ့လိၪဝ့ၫအၥိၭနီၪလီၫ. တၭအဆၧချဲၩ့ယီၩ ဂၧၫ့ထၪ့ၥၩလၩ့ဝ့ၫ လၧၦယုဒၫဖိၪ အကျၩ ခီးမုလနံၩယီၩနီၪလီၫ. 16 အထံၩအဖျဲ ဆံၫလဂၩၥံၪလ့ၩ လၧဂၫလလံၫအခိၪလီၩ့ လၧယ့ၫၡူၬဖၭဝဲၩအလးလီၫ. 17 အဝ့ၫၥံၪ ဒၪဘၪဝ့ၫ တၭ, ဘိၪ့ထၪ့ဘၩထၪ့ဝ့ၫဒၪလီၫ. မွဲလါနၫ့ဘိၩ လနၩ့နၩ့အၥၭ ဂံၩ့ဂၩ့ဝ့ၫလီၫ. 18 ယ့ၫၡူၬ ဂဲၫစိၩဝ့ၫ, ချဲၩ့ဆၧ လၧအဝ့ၫၥံၪတၭ, စံၭဝ့ၫဒၪ, ဆၧဖ့ၪလၫ့ယူၭယၧၩ လၧကယဲ ဆၧအစီၩ့အမၩ့ လၧမူၭခိၪအဖၧၩ့, ဒဲ လၧဂၪ့ခိၪချိၫ့ယီၩ ထီးအလူၬ လီၫ. 19 အခိးမွဲဘဲၫနီၪတၭ, လ့ၩဘီၪ, ဒုၭကဲၪထၪ့ ၦကိၭဆၨၩဒ့ၭၥံၪ လၧဆၧအထံၩအဖျဲဆံၭ. ဘၭတံၫဇၫ့ အဝ့ၫၥံၪ လၧဖါ, ဒဲဖိၪခွၫ, ဒဲၥၭမုဆံၫ့ဎံၪ အမံၩ့အဖၧၩ့ဆံၭ. 20 ၥီၪ့ထဲၩ့ၥၫ့ထဲၩ့ အဝ့ၫၥံၪ ဘဲၫၥိၭ အမိထီးန့ ကယဲ ဆၧလၧယမၪလူၬဝဲၩ နၥံၪ ထီးအလူၬနီၪဆံၭ. ယိခွါ, ယအီၪလၧနၥံၪအၥိၭ ကိၭမုနံၩမုနၩဒ့ၭ ထီးဂၪ့ခိၪယီၩ အထုၬလီၫ. အၩမံၩ့.